
NICOLAS FOUCQUET 


Despre Nicolas Foucquet, între anii 1653 și 1661 
„Ssupraintendent general al finanţelorii, adică ministru de 
finanțe al regelui Franţei, Ludovic al XIV-lea, s-a scris 
mult pe timpul său și de-a lungul veacurilor. Soarta sa, 
procesul care i-a fost intentat, a stat în focarul atenţiei opi- 
niei publice. I s-au dedicat numeroase opere literare, de cele 
mai diverse genuri, care, în copleșitoarea lor majoritate, 
au deplîns soarta nenorocită a strălucitului om de lume 
şi au încercat să găsească un răspuns la întrebarea dacă 
Foucquet a fost în adevăr vinovat de faptele pentru care 
a fost judecat şi condamnat, sau mai bine zis, dacă fap- 
tele sale puteau fi considerate infracţiuni. 

În contextul epocii istorice, în care a trăit Foucquet, 
și al funcţiilor sale problema vinovăţiei apare, de fapt, 
ca un element secundar, de care putem face abstracţie. 
Ca ministru de finanțe al regelui Ludovic al XIV-lea el 
şi-a îndeplinit funcţia într-o perioadă cînd banii au înce- 
put să aibă o importanţă crescîndă, o însemnătate vitală 
pentru capul statului, iar misiunea ministrului de finanțe 
era tocmai să procure aceşti bani. 

1 se putea aduce o vină din faptul că a căutat și a reu- 
șit să tragă și foloase personale de pe urma funcţiei sale? 
Nicidecum. Astfel procedau pe acele vremuri (şi în alte 
perioade) nu numai miniştrii de finanţe, dar, în genere, toţi 
demnitarii și funcționarii de stat și nimeni nui-a tras la 
răspundere pentru atîta lucru. Așadar, procesul lui Fou- 
cquet trezește interesul nu pentru a ne putea convinge 
de vinovăția sau nevinovăția sa, ci pentru că este un epi- 
sod al vremurilor, în care se oglindește un complex tablou 
de interese, pasiuni, intrigi, invidii, lupta pentru putere 
şi funcţii la curtea regelui Franţei. Fireşte, nu vor putea 
fi trecute cu vederea anumite greşeli săvîrșite de minis- 
trul finanţelor, greșeli, care, pînă la urmă, i-au atras 
condamnarea. 


Descinzînd dintr-o familie de demnitari, Foucquet de- 
vine după absolvirea colegiului ordinului iezuiţilor din 
Clermont, în 1633, la vîrsta de numai 18 ani, avocat în 
Parlamentul din Paris, iar peste trei ani obţine funcţia de 


referent. S-a căsătorit în 1640 şi a primit atît din partea * 


părinţilor soţiei, cît și de la părinţii săi o dotă considera- 
bilă. La vîrsta de 25 ani dispunea, așadar, de o avere apre- 
ciabilă, care îi permitea să ducă o viaţă luxoasă. În 1641 
cumpără primul domeniu de la Vaux-le-Vicome, unde în 
1656 va construi un somptuos castel, care îi va atrage 
numeroase invidii şi va înmulţi numărul dușmanilor săi. 

În timpul așa-numitei Fronde parlamentare, a o- 
poziţiei parlamentului față de autoritatea regală, era in- 
tendent, adică administrator financiar al regelui, la Paris, 
funcţie dificilă şi delicată, în care Foucquet a reușit să 
susțină, cu tact şi elasticitate, interesele regelui și ale 
principalului său ministru, cardinalul Mazarin. În cursul 
exercitării acestei funcții Foucquet a întîlnit și a cunoscut 
un comis al ministrului Le Tellier, Colbert, care și el va 
deveni, în curînd, intendent al lui Mazarin. Recomandat 
călduros de Colbert, Foucquet se bucura şi de sprijinul 
lui Le Tellier. Cu ajutorul acestuia și al lui Mazarin, el 
reușește să cumpere funcţia bănoasă de procuror general 
în Parlamentul din Paris, devenind și în cadrul acestui 
for un susținător consecvent al intereselor familiei regale. 

Prima sa soție a murit la optsprezece luni de la în- 
cheierea căsătoriei. Foucquet s-a recăsătorit la 4 februarie 
1651, primind și din partea celei de a doua soţii o zestre 
bogată. Data căsătoriei lui Foucquet a coincis întîmplător 
cu ziua în care Parlamentul a hotărît expulzarea din Paris 
a cardinalului Mazarin. În timp ce acesta trăia în exil, 
în nordul Franţei, Foucquet și prietenul său Colbert salv- 
gardau interesele şi uriașa avere a lui Mazarin și duceau o 
activitate susținută pentru readucerea lui la Paris. Cînd, 
după întoarcerea lui Mazarin la Paris, se înteţeşte lupta 
între partizanii şi adversarii acestuia, grupaţi îndeosebi în 
cadrul Parlamentului, Foucquet iniţiază mutarea de la 
Paris la Pontoise a sediului acestuia. Parlamentarii adepţi 
ai lui Mazarin au plecat la Pontoise, iar cei care au refu- 
zat să plece şi au rămas la Paris, au putut fi declaraţi re- 
beli şi fronda a fost astfel lichidată. La 21 octombrie 1652 
Ludovic al XIV-lea și-a făcut intrarea triumfală la Paris. 

Pentru meritele sale deosebite din această perioadă 
tumultoasă, Mazarin l-a numit pe Foucquet, 
la 7 februarie 1653, în postul, mult invidiat, de ministru 
de finanţe al regelui. Împreună cu el, în aceeași funcţie, 
a mai fost numit și Servien. Cei doi miniştri de finanţe 
erau secondaţi și controlaţi de bancherul Hervart, omul 
de casă a lui Mazarin. Foucquet era și ministru de stat și 
rămăsese și procuror general al Parlamentului din Paris. 
Fratele său, abatele Foucquet era, în mod oficios, șeful 
poliției lui Mazarin. Cei doi fraţi au iniţiat numeroase 
măsuri represive împotriva adversarilor politici ai regi- 
mului. Din cauza unor fricţiuni, dintre Foucquet și Ser- 
vien, la 24 decembrie 1654, Mazarin a delimitat atribuţii- 
le lor: Servien a fost însărcinat cu ordonanţarea cheltuie- 
lilor, iar lui Foucquet i s-au încredinţat veniturile tezau- 
rului, ceea ce opinia publică a apreciat ca un semn al diz- 
graţiei lui Servien. 


O ASCENSIUNE FABULOASĂ 


Pe bună dreptate s-a socotit că, cel însărcinat cu 
realizarea veniturilor tezaurului regal, era favoritul zilei. 
Căci acest domeniu oferea prilejul celei mai rapide îmbo- 
găţiri. Şi prilejul era cu atît mai vădit cu cît era mai di- 
ficilă situaţia finanţelor publice şi mai mare nevoia de 
bani a tezaurului regal, deoarece condiţiile impuse de 
creditori erau cu atît mai oneroase. În cei opt ani, în care 
Foucquet a exercitat funcţia de ministru al finanţelor, 
tezaurul regal a fost tot timpul suprasolicitat, veniturile 
sale fiind adesea angajate pe doi-trei ani în avans. Un 
contemporan a spus că ministrul finanţelor n-a reuşit nici- 
odată în această perioadă să vadă două milioane de livre 
împreună în casieria regelui, ale cărui cheltuieli puteau 
îi acoperite numai prin împrumuturi continue. Bancherii 
profitau din plin de dificultăţile financiare ale regelui, 
nemaivorbind de numeroși intermediari, printre care și 
primul ministru Mazarin, care pretindeau fiecare partea 
lor de pradă. În obţinerea împrumuturilor, atît de necesa- 
re, persoana ministrului de finanțe avea un rol prepon- 
derent, dacă nu pentru altceva, atunci pentru faptul că 
creditorii, care nu l-ar fi împrumutat în orice condițiuni 


7 


pe rege, aveau încredere în ministrul de finanțe Foucquet, 
datorită averii sale personale. Astfel, cînd tezaurul avea 
nevoie urgentă de bani Foucquet apela la bancherii săi, 
contracta împrumuturile în numele său și reimprumuta 
banii regelui, asigurîndu-şi, fireşte, un venit corespunză- 
tor. Dispoziţiile legale limitau dobinzile la un procent de 
5,220/, pe an, sub sancţiunea pedepsei pentru camătă. 
Împrumutul acordat regelui era stipulat cu dobînda lega- 
lă, dar de comun acord, creditorul reținea o parte din 
capitalul împrumutat, astfel că dobinda se ridica, de fapt, 
la 15—180/0. Este lesne de închipuit ce venituri imense își 
asigura Foucquet numai din acest gen de afaceri, dacă din 
fiecare milion de livre împrumutat regelui, el reţinea a- 
proape două sute de mii. 

Mazarin era foarte mulțumit de activitatea ministrului 
său de finanţe. Cînd, în 1653, Focquet reuși să contracteze 
un împrumut urgent de 900.000 livre pentru tezaurul re- 
gal, Mazarin îi scrise: 

„Stiu că aţi găsit această sumă prin legăturile Voastre 
personale. Vă exprim recunoştinţa pe care Vi-o datorez şi 
sînt mișcat de maniera în care le-aţi folosit. Le-am infor- 
mat, amănunţit, pe Majestăţile lor (regele și regina ma- 
mă) care au fost de acord că sînteţi plin de un zel foarte 
eficace și că un prieten ca Domnia voastră trebuie apre- 
ciat M-au însărcinat să Vă mulțumesc din partea lor pen- 
tru efortul ce l-aţi depus şi pentru a Vă asigura că vă vor 
păstra în amintirea lor“. 

În cariera sa mereu ascendentă Foucquet n-a uitat nici 
de familia sa. Şi-a aranjat cei patru fraţi în diverse funcţii 
înalte, și-a căsătorit fiica cu un înalt demnitar al curții 
regale, dîndu-i o dotă de 600.000 livre și și-a pricopsit și 
celelalte neamuri, mai ales pe cei din Bretagne, din nor- 
dul Franţei, unde Foucquet avea o influență deosebită. 

Ministrul de finanţe știa cum să-și cheltuiască în mod 
cît mai plăcut imensele sale bogății. Recepţiile oferite în 
castelurile sale deveneau din ce în ce mai strălucitoare. 
Printre oaspeţii primiţi de el se numărau regele Ludovic 
al XIV-lea, regina Cristina a Suediei, primul ministru 
Mazarin. Ministrul de finanţe aprecia oamenii de artă şi 
de litere, cărora le acorda subsidii importante. Printre a- 
ceştia se afla și vestitul fabulist și poet La Fontaine, pre- 
cum şi alte celebrităţi din toate domeniile artei. 

Un om atît de bogat și darnic nu putea să nu fie şi 
idolul femeilor, fiind şi un mare amator de aventuri ga- 
lante. Amantele sale erau recrutate din cele mai înalte 
cercuri aristocratice. Îmbinînd plăcerea cu interesele sale 
politice, Foucquet își folosea amantele şi ca iscoade. Da- 
torită lor în faţa ministrului de finanţe nu existau, în ge- 
nere, nici un fel de secrete. 

Viaţa somptuoasă pe care o ducea Nicolas Foucquet a 
trezit, fireşte, invidii. Printre cei care îl pizmuiau se afla 
chiar și primul ministru Mazarin şi fostul său prieten 
Colbert, care au început să-i submineze poziţia. 

Luînd cunoștință de intrigile care se ţeseau împotriva sa, 
şi știind că putea deveni oricînd victima acestor intrigi, 
Foucquet, neliniștit, îşi făureşte un plan de apărare în 
cazul în care ar cădea în dizgrație. În liniştea reședinței 
sale de la Saint-Mande, în vara anului 1657, el a consem- 
nat acest plan într-un document, care mai tîrziu îi va fi 
imputat drept o crimă de les-majestate. 

„Natura sa neîncrezătoare şi geloasă, notase Foucquet 
despre primul ministru, disensiunile şi duşmăniile pe care 
le-a provocat cu grijă și cu o măiestrie de necrezut în 
conștiința tuturor celor care au ceva comun cu treburile 
statului... plăcerea pe care o mărturisește prea deschis 
ascultind pe toţi cei care vorbesc împotriva mea, cărora 
le acordă tot accesul și toată încrederea, fără a avea în 
vedere calitatea acestor indivizi, interesul ce îi animă, 
precum și răul pe care și-l pricinuiește sieşi discreditînd 
un ministru de finanţe, al cărui credit, singur, face ca să 
subziste statul“. Fără ca în aceste consemnări să fie amin- 
tit vreun nume, nu exista nici o îndoială că ele se refereau 
la Mazarin şi la intendentul acestuia, Colbert. 

Presimţind soarta care îl aştepta, Foucquet înșiră în 
planul său numele prietenilor săi, la care se va putea 
apela în cazul cînd ar fi arestat, indicînd și domeniile sale 
unde prietenii săi se vor putea aduna în vederea organizării 
unor acțiuni pentru eliberarea sa: 

Dar, în 1657, Mazarin nu-și putea permite încă să se 
dispenseze de serviciile ministrului său de finanţe, așa 
încît temerile lui Foucquet s-au dovedit a fi premature. 
În cursul anului 1658 el face eforturi disperate pentru 
a procura banii necesari tezaurului regal, dar se îmbol- 
năveşte grav din cauza muncii istovitoare depuse. 'Tot 

atunci el a achiziționat castelul și domeniul Belle-Ille din 
Bretagne, din ordinul regelui, pentru ca acest loc fortifi- 
cat să nu intre în posesiunea unui nobil din opoziţie. Noua 
achiziţie i-a asigurat creşterea în continuare a influenței 
în această parte a Franţei. 


La începutul anului 1659, Foucquet, chinuit din nou de 
neliniște, scoate din ascunziș planul său și îl reface com- 
plet, deoarece în cei doi ani interveniseră multe schimbări 
în situaţia persoanelor vizate. 

La 16 februarie 1659 a murit Servier, co-ministrul de 
finanţe. Mazarin, profitînd de acest prilej, a intenţionat să 
preia personal funcţia vacantă şi s-o exercite prin Col- 
bert. Dar Foucquet refuză să colaboreze cu Colbert, ale 
cărui sentimente de dușmănie îi erau bine cunoscute, și 
cere să i se primească demisia. Cardinalul însă, nevrînd 
să-și asume singur riscul acestei funcţii dificile, a dat 
înapoi şi a renunţat la proiectul său, mai ales că în -acel 
„moment regele îi datora lui Foucquet peste 5 milioane de 
livre, drept contravaloare a împrumuturilor contractate. 


În cursul anului 1659 Colbert a întocmit un memoriu de- 
taliat şi foarte documentat, adresat lui Mazarin, asupra 
gestiunii lui Foucquet, demonstrînd că, datorită dezordinii 
existente în administrarea finanţelor publice, ministrul de 
finanţe și acoliții săi au reușit să-și însușească sume 
enorme. Din 90 de milioane livre, plătite de populaţia 
rurală cu titlu de impozite, regele n-a primit decît 35—40 
milioane, tot restul intrînd în buzunarele lui Foucquet și 
ale oamenilor săi. | 

„Este o chestiune publică, știută de toată lumea, scria 
Colbert, că ministrul de finanţe şi-a căpătuit nu numai 
neamurile și prietenii, nu numai comișii, dar și pe toate 
personalitățile regatului pe care a vrut să le cîştige de 
partea lui fie pentru a se menţine, fie pentru a avansa“. 


Deşi Colbert va proceda la fel, mai tîrziu, după ce va 
pune mîna pe frînele finanţelor, acum el spumega împo- 
triva lui Foucquet cerînd să fie tras la răspundere pena- 
lă. Cu toate măsurile de precauţie .luate de Colbert, me- 
moriul său, înainte de a ajunge la Mazarin, a fost citit 
și copiat de Foucquet, deoarece ministrul de finanţe avea 
în artibuţiile sale și serviciul poștelor, cenzurînd toată co- 
respondenţa adresată lui Mazarin. Fiind, așadar, informat 

asupra invinuirilor formulate de Colbert, el le-a putut 
contracara și Mazarin, în loc de a-l înlătura, îi răspunse lui 
Colbert printr-un îndemn de a colabora cu Foucquet. 


ARESTAREA 


Intrigile lui Colbert n-au contenit însă și pînă la 
urmă au dat roade. La începutul anului 1661, cardina- 
lul Mazarin, bolnav, și-a simţit sfîrşitul aproape. La 7 
martie 1661 în camera sa, în prezenţa regelui Ludovic al 
XIV-lea şi a miniștrilor Le Tellier, Lionne şi Foucquet, 
el i-a recomandat pe aceștia, în modul cel mai călduros 
Majestății Sale, ca „slujitori foarte capabili și de o depli- 
nă fidelitate“. Cardinalul a ţinut chiar să precizeze că 
Foucquet putea să-i dea regelui sfaturi foarte bune nu 
numai în ce priveşte finanţele, ci şi „privind toate cele- 
lalte treburi ale statului, de orice natură ar fi ele“. 

Însă dușmanii lui Foucquet, care mișunau în jurul mu- 
ribundului, nu se puteau împăca cu gîndul ca Mazarin să 
moară fără să-l compromită pe ministrul de finanţe în 
ochii regelui. Confesorul cardinalului, constrîns şi plă- 
tit de Colbert, a insistat la căpătiiul muribundului pînă 
ce acesta i-a vorbit regelui despre toate amănuntele com- 
promițătoare din activitatea lui Foucquet și l-a sfătuit 
pe suveran să ia toate măsurile de precauţie împotriva 
lui, să-l supravegheze de aproape, și să-i aducă la cunoş- 
tință toate crimele sale, precum și faptul că dacă îşi va 
schimba comportarea, Majestatea Sa nu va înceta să se 
servească de el. Se pare că muribundul, cu acest prilej, 
l-a recomandat regelui pe Colbert. 

Fapt este că a doua zi după moartea lui Mazarin, Col- 
bert a fost numit intendent al finanţelor cu misiunea de 
a veritica, în mod discret, gestiunea lui Foucquet. 

Tînărul rege era decis să ia în mîinile sale toate com- 
partimentele conducerii statului și îndeosebi administra- 
rea finanţelor publice. În acest scop el voia în primul 
rînd să introducă ordinea și rigurozitatea în locul anar- 
hiei existente în domeniul finanţelor poruncindu-i lui 
Foucquet să-i prezinte zi de zi rapoarte amănunțite. 

Ministrul de finanţe n-a înţeles însă cotitura produsă 
în conducerea statului. El a crezut că este vorba de un 

capriciu al tînărului rege care îi va trece curind acestuia 
şi de aceea a continuat să prezinte suveranului rapoarte 
nereale. 

Abatele de Choisy scrie despre această ultimă perioadă 
a activităţii lui Foucquet în „Memoriile“t sale: 

„EL prezenta, deci, regelui rapoarte despre cheltuielile 
sale, pe care le majora și despre veniturile, pe care le di- 


minua, înfăţişînd situaţia într-o lumină şi mai rea, decit 


era în realitate. Regele arăta, în fiecare seară, aceste ra- 
poarte lui Colbert, care îi semnala toate inexactităţile. A 
doua zi regele insista în fața lui Foucquet, cerînd noi ex- 
plicaţii, prefăcîndu-se însă a nu fi prea lămurit şi Fouc- 
quet, impertinent, persista în a minţi. Această dovadă, 
repetată de mai multe ori, îl determină, în sfîrşit, pe 
rege să-l mazilească pe Foucquet“. 

Ludovic al XIV-lea n-a acționat pripit, ceea ce denotă 
că n-a considerat faptele ministrului său de finanțe chiar 
atît de grave, încît să renunţe la serviciile sale mult prea 
necesare. Dimpotrivă, l-a însărcinat cu importante mi- 
siuni diplomatice în Suedia, Polonia și Anglia, pe care 
abilul ministru le-a dus la bun sfîrșit. Regele își justifica 
atitudinea, notînd: 

„Ar putea părea curios că am vrut să mă servesc de 
el (Foucquet) deși aveam cunoștință încă de pe atunci des- 
pre furturile sale; dar știam că avea spirit și o vastă cu- 
noştință despre treburile de stat, ceea ce m-a făcut să 
cred că îmi va putea face servicii bune, cu condiţia să-şi 
recunoască greșelile din trecut și să promită că se va 
îndrepta“. 

Foucquet a mai comis însă şi alte greşeli. El a conti- 
nuat să se amestece în toate intrigile de la curtea regală, 
fiind în permanenţă temeinic informat asupra tuturor 
întîmplărilor, de către reţeaua sa personală de iscoade. El 
a încercat chiar să joace rolul de intermediar în afacerile 
amoroase ale regelui. Dar Ludovic al XIV-lea n-avea ne- 
voie şi nu admitea intermediari. 

„Foucquet căuta să-l amuze pe tînărul rege, scria aba- 
tele de Choisy, cu fleacuri și îi propunea mereu diverse 
distracţii ușoare, voind chiar să se îngrijească de noile 
sale amoruri, ceea ce îi displăcea regelui foarte mult, 
neavînd pe atunci drept confident decit pe sine însuși, 

făcîndu-i plăcere de a se înconjura de mister, şi... . vrînd 
să înceapă să fie rege, pe deplin“. 

Într-o ședință a consiliului regal, la 3 mai 1661, care 
s-a ţinut fără participarea lui Foucquet, s-a luat hotări- 
rea de a i se limita atribuţiile în mînuirea anumitor fon- 
duri. În continuare Le Tellier și Colbert s-au străduit 
să-l ponegrească pe Foucquet și în faţa reginei mamă, 
Ana de Austria, care avea o mare influenţă asupra rege- 
lui. După două luni de insistențe, ei obţinură și asenti- 
mentul reginei-mame pentru arestarea lui Foucquet. 

Avertizat cu privire la pericolul ce-l amenința, Fou- 
cquet s-a prezentat în faţa regelui și i-a mărturisit toate 
greşelile din trecut promiţîndu-i că îl va sluji în viitor cu 
fidelitate. Ludovic al XIV-lea deşi nu intenţiona să re- 
vină asupra deciziei adoptate, i-a spus, totuşi, cîteva vor- 
be liniștitoare, ceea ce Foucquet a interpretat drept o 
iertare a greşelilor sale. 

Adversarii săi îşi continuau, însă, acţiunea cu asidui- 
tate. Pentru a-l putea trimite în judecată pe Foucquet, 
mai exista un obstacol. În calitate de procuror general în 
Parlamentul din Paris, ca orice membru al Parlamentu- 
lui, el se bucura de un privilegiu de jurisdicție şi nu pu- 
tea fi judecat decît de cei egali în grad cu el, adică de 
membrii acestui for. Dar Colbert şi ceilalţi dușmani ai 
săi voiau să-l defere în faţa unei instanţe speciale. Fou- 
cquet trebuia, așadar, convins să renunțe la funcţia sa 
de procuror general. 

În consecinţă regele i-a adus la cunoștință că ar inten- 
ționa să reducă rolul judiciar al Parlamentului, ceea ce 
va stîrni multe proteste, dar se bazează pe ajutorul lui 
în această acţiune. În felul acesta, deși regele nu i-a cerut 
direct să renunţe la funcţia de procuror general, nu exista 
nici un echivoc cu privire la dorința suveranului. 


În ciuda faptului că fusese avertizat de iscoade şi prie- 
teni despre cursa care i se întindea, Foucquet, dînd dova- 
dă de o naivitate extremă, spera că regele nu numai că 
nu-l va înlătura, dar, îl va promova chiar în funcţii mai 
înalte, poate chiar prim-ministru. De aceea, la începutul 
lunii august 1661, şi-a vîndut funcţia de procuror gene- 
ral pentru 1.400.000 de livre, din care, culmea, îi remite 
regelui suma de un milion. 

Ludovic al XIV-lea s-a prefăcut în continuare mani- 
festînd cea mai mare amabilitate față de ministrul său de 
finanţe, deși acesta a săvîrşit în vara anului 1661 o nouă 
greșeală gravă, care a contribuit la iritarea suveranului. 
Anume, aflînd că regele are legături amoroase cu domni- 
șoara de onoare a reginei mame, Louise de la Valliere, 
Foucquet, împins de năzuinţa de a-și asigura bunăvoința 
tuturor persoanelor din anturajul regelui, îi oferi acesteia 
250.000 de livre. Datorită lipsei sale de experienţă, dom- 
nișoara de la Valliere a interpretat în mod greșit oferta 
lui Foucquet, ca o încercare de a o cuceri și a refuzat cu 
indignare darul oferit. Întîmplarea ajungînd la cunoștin- 
ţa regelui, l-a întărit în hotărîrea de a grăbi înlăturarea 
ministrului de finanţe. 

Pentru luna septembrie a fost anunţată o călătorie a 
lui Ludovic al XIV-lea la Nantes. Regele a acceptat in- 
vitaţia lui Foucquet, ca, înainte de a pleca în călătorie 
să-i facă o vizită la castelul său din Vaux, la 17 august. 
Recepţia oferită de Foucquet în onoarea regelui și a curţii 
sale a fost descrisă în decursul vremurilor în volume în- 
tregi. Celebrul dramaturg Moliere a scris în mod special 
pentru recepţia de la Vaux o piesă, pe care a jucat-o în 
grădina castelului, cu propria sa trupă de teatru. Cunos- 
cutul pictor Le Brun şi renumitul Le Notre, creatorul de 
parcuri și grădini care va avea să creeze parcul reședin- 
ței regale de la Versailles, au asigurat decorarea locurilor 
unde se desfășura recepţia. Bucatele pregătite sub îndru- 
marea celor mai renumiţi bucătari au fost servite în 36 
duzine de farfurii din aur masiv, restul serviciului fiind 
din același metal nobil. Au mai fost folosite 500 duzine 
de farfurii din cel mai fin porțelan. A avut loc o tombolă 
la care fiecare invitat a cîştigat cîte un giuvaer. 

Costul recepţiei a fost evaluat la 120.000 de livre. 

Regele Ludovic al XIV-lea era nu numai șocat, dar și 
uluit. Pare foarte verosimilă opinia că, văzînd strălucirea 
reședinței lui Foucquet și dîndu-și seama că reşedinţa re- 
gală de la Fointainebleau fusese pusă în mubră, regele ar 
fi hotărît să construiască palatul și parcul de la Versailles. 
Se spune că Ludovic al XIV-lea a fost atît de furios, 
încît a avut intenţia să-l aresteze pe ministrul de finan- 
țe chiar în cursul recepţiei și că numai insistenţele regi- 
nei-mame au amînat deznodămîntul. 

Foucquet săvirșise suprema greşeală a vieţii sale igno- 
rînd o informaţie transmisă de la curte de una din iscoa- 
de: „Regelui îi place să fie bogat şi nu-i plac cei care 
sînt mai bogaţi decât el. 

Ludovic al XIV-lea a socotit că era mai prudent să 
nu-l aresteze pe Foucquet la Paris, ci în drum spre Nan- 
tes, unde evenimentul nu putea să provoace atîta vîilvă ca 
în capitală. La sfîrşitul lunii august, regele însoţit de în- 
treaga curte pleacă, așadar, spre Nantes. La 30 august, 
Foucquet descinse la castelul de Ronge, proprietatea fa- 
miliei doamnei du Plessis-Belliere, una din prietenele 
intime ale ministrului de finanţe. Regele, care făcuse 
drumul călare, se instală în apropiere, în castelul conţi- 
lor de Bretagne. Interesîndu-se de Foucquet, Ludovic al 
XIV-lea află că era bolnav. Și ofiţerul de mușchetari, 
d'Artagnan, care fusese desemnat de rege pentru ares- 
tarea lui Foucquet, era bolnav, așa încît acţiunea a tre- 
buit aminată cu cîteva zile. 

Între timp Le Tellier și Colbert consemnau în scris 
toate detaliile arestării lui Foucquet. Scribii care întoc- 
meau înscrisurile erau ţinuţi sub cheie pentru a împiedica 
descoperirea planului. La 4 septembrie regele l-a convo- 
cat pe d'Artagnan și i-a remis ordine scrise, în care se 
prevedea printre altele: 

„Domnul d'Artagnan va avea sarcina de a nu-l pier- 
de din ochi, din momentul în care va fi arestat, şi de a 
nu-i îngădui să-și bage mina în buzunare, ca să nu poată 
ascunde vreo hirtie și de îndată ce vor sosi în sala respec- 
tivă, îi va spune că regele îi cere toate hirtiile ce le are 
asupra sa, luînd precauţiuni ca să nu poată reţine nici 
una, hiîrtiile pe care domnul d'Artagnan le va remite în 
mîinile celui care va fi ordonat de Majestatea Sa“. 

Arestatul urma să fie dus, în trei etape, la castelul 
d'Angers. La prima etapă d'Artagnan îi va cere un înscris 
semnat de mîna sa, ordonînd comandantului castelului 
Belle-Ille de a preda domeniul oamenilor regelui. Ofiţe- 
rul de mușchetari a primit o mie de galbeni pentru aco- 
perirea cheltuielilor. 

În acest timp, Foucquet continua să zacă bolnav, în 
castelul de Ronge€. În seara zilei de 4 septembrie, Colbert 
îl vizită și reuși să-i ia încă 88.000 de livre pentru ma- 
rină. Foucquet a fost anunţat că a doua zi este invitat la 

o vînătoare regală, care va fi precedată, dimineaţa, de un 
consiliu. 

La 5 septembrie regele ținu un scurt consiliu, iar după 
plecarea celorlalți participanţi îl mai reținu pe Foucquet, 
singur. În fine, ieși și ministrul de finanţe. El a fost de 
îndată înconjurat de numeroși solicitatori, aşa încît d'Ar- 
tagnan acompaniat de cincisprezece mușchetari se grăbi 
să-l ajungă din urmă. Oprind litiera lui Foucquet, d'Ar- 
tagnan îi prezentă mandatul de arestare. Prizonierul a 
fost percheziționat și înscrisurile găsite asupra lui au 
fost imediat trimise regelui. La 7 septembrie deţinutul 
a fost închis la castelul d'Angers. Omul său de încredere, 
Pellisson, a fost de asemenea arestat. Soţia sa a fost exi- 
lată la Limoges. 

În ziua de 5 septembrie 1661, după arestarea lui Fou- 
cquet, Ludovic al XIV-lea își reuni miniștrii în prezenţa 
principalilor demnitari ai curţii şi le înfăţișă motivele 
arestării ministrului de finanțe și anume că încălcase 
grav îndatoririle, anunţîndu-i totodată că n-are intenţia 
să numească un alt ministru de finanţe, ci că de acum 
înainte va administra finanţele personal. El porunci ca 
nici o ordonanţă de plată, nici un act public să nu mai 
fie semnat decît din ordinul său expres. 

Se poate afirma că de fapt odată cu înlăturarea lui 
Foucquet s-a instalat în Franța puterea absolută a mo- 
narhului. 


INSTRUCŢIA 


La 7 septembrie sosi la reşedinţa regală de la Fon- 
tainebleau curierul care aduse cancelarului Să&guier, din 
partea regelui, vestea arestării lui Foucquet. Au fost 
luate de îndată măsuri represive şi împotriva familiei 
arestatului, precum şi a prietenilor şi colaboratorilor săi 
apropiaţi. Fraţii lui şi prietena sa, doamna de Plessis- 
Belliere, au fost exilați, copiii săi scoşi din reședințele 
lor. Bruant, unul din comișii fostului ministru de finanţe, 
a reuşit să fugă în străinătate. 

Referenţii Paget şi d'Albertas au fost trimiși la caste- 
lul din Vaux pentru a aplica sechestrul asupra tuturor 
bunurilor familiei Foucquet. În birourile ministrului de 

finanţe sechestrul fu aplicat de cancelarul Se&guier în per- 
soană. A doua zi s-a pus sechestru și asupra bunurilor 
de la celelalte reședințe ale arestatului, precum şi la ca- 
sele comișilor săi, Pellisson şi Bruant. 

La 11 septembrie s-a întrunit consiliul regal adoptînd 
măsura de suprimare a funcţiei de ministru de finanţe. 
A fost creat totodată un consiliu financiar compus din 
cinci persoane și s-a hotărît, în principiu, înfiinţarea unei 
instanţe speciale pentru judecarea lui Foucquet. 

În vederea percheziţionării reședinței principale a fos- 
tului ministru de finanţe, casa de la Saint-Mande, și a 
inventarierii obiectelor găsite a fost numită o comisie 
importantă, deoarece s-a presupus, pe bună dreptate, că 
aici se află documentele cele mai relevante. Comisia era 
compusă din consilierii de stat Lauzon şi La Fosse, ma- 
gistratul Poncet şi un consilier — secretar al regekui, 
Foucault, desemnat pentru a îndeplini funcţia de gre- 
fier. În prima zi, la percheziţie a asistat şi Colbert, din 
ordinul regelui, pentru a raporta suveranului cu privire 
la cele ce vor fi găsite. 

În ziua de 20 septembrie au fost găsite în casa lui 
Foucquet planurile și hărţile castelului Belle-Ile şi proiec- 
tul de apărare, întocmit de fostul ministru de finanțe 
pentru cazul arestării sale. Comisia l-a interogat și pe 
zidarul care a construit casa de la Saint-Mande pentru a 
afla dacă în zidurile şi pereţii clădirii nu existau cumva 
locuri ascunse. Meșterul n-a putut da nici o relaţie. 

La comisia ce întocmea inventarul arhivei lui Foucquet 
se prezentă la 23 septembrie un ofițer superior însoţit 
de cîțiva mușchetari, aducînd o scrisoare din partea lui 
Colbert, prin care se cereau comisiei unele documente 
pentru a i predate regelui. 

Membrii comisiei, magistraţii cu experienţă, şi-au dat 
seama că o asemenea cerere este contrară regulilor de 
procedură penală. Colbert era pentru ei o persoană parti- 
culară, care n-avea nici o calitate în cadrul procesului 
penal și ca atare nu putea ridica documente relevante 
pentru cauza în curs de cercetare. În numele comisiei La 
Fosse a adresat de îndată un raport în această problemă 
cancelarului Seguier, şeful justiţiei, pentru a se pune la 
adăpost față de eventualele critici ulterioare privind pre- 
darea unor documente la intervenţia lui Colbert, cunos- 

cut ca duşman personal al lui Foucquet. Pe de altă parte, 
membrii comisiei n-au îndrăznit să nu îndeplinească o ce- 
rere a regelui, chiar dacă a fost transmisă prin interme- 
diul lui Colbert. De aceea au trimis lui Colbert următo- 
rul răspuns la scrisoarea sa: 

»xDomnule, dorind să îndeplinim cu precizie ordinul pri- 
mit din partea regelui, pentru executarea integrală a 
acestuia și pentru a nu omite cu acest prilej diligenţele 
necesare, l-am rugat pe domnul Poncet, unul dintre noi, 
de a se deplasa numaidecît la Majestatea Sa; el se va 
afla miine la Fontainebleau tot timpul zilei și vă va co- 
munica totul personal. Semnat: De Lauzon, Poncet, La 
Fosse'!. | 

La Fontainebleau, Poncet a predat regelui înscrisurile 
respective, care reprezentau îndeosebi corespondenţa lui 
Foucquet în probleme personale și de afaceri. Peste trei 
zile Ludovic al XIV-lea le restitui comisiei de inventa- 
riere, cu excepţia celor care erau compromițătoare pen- 
tru numeroasele femei din şirul de amante ale lui Fou- 
cquet, pe care consideră că e de datoria lui să le distrugă. 
Ulterior au apărut totuși și au circulat mai mult sau mai 
puţin public numeroase piese din corespondența amoroa- 
să a fostului ministru de finanţe, dar ele sînt considerate 
ca apocrife. 

După întoarcerea lui Poncet la Saint-Mande, a conti- 
nuat inventarierea arhivei Foucquet. Diverși creditori ai 
arestatului, mai ales din rîndul membrilor Parlamentului 
au cerut să asiste la efectuarea acestei operaţii. Ei au fost 
însă refuzaţi pe motivul că în cauză erau interese secreţe 
de stat și că regele „părinte comun al tuturor supușilor 
săi“, va avea grijă și de apărarea intereselor personelor 
particulare. 

Deși n-avea nici un rol oficial, Colbert a fost totuși 
ținut la curent cu desfășurarea cercetărilor, prin inter- 
mediul grefierului Foucault, care îi trimitea diverse pie- 
se ale dosarului, fără știrea celorlalți membri ai comisiei. 
De altfel și Poncet, care la început a fost foarte suspi- 
cios faţă de Colbert, refuzînd să-i predea înserisurile ce- 
rute de rege, mai tirziu i-a trimis acestuia diverse piese 
ce i se păreau mai compromițătoare pentru Foucquet. 

Se pare că Poncet a primit în acest sens ordin chiar 
din partea lui Ludovic al XIV-lea personal, deoarece alt- 

fel nu s-ar putea explica faptul că Foucault scria, negru 
pe alb, într-o scrisoare adresată lui Colbert, la 3 octom- 
brie: „Domnul Poncet are asupra sa cîteva piese pentru 
a vi le arăta şi printre altele o scrisoare în privința că- 
reia s-a apreciat că nu trebuie inventariată“. 

Așadar, diverşi membri ai comisiei sustrăgeau piese gă- 
site cu prilejul percheziţiei, predindu-le lui Colbert, ceea 
ce reprezenta în mod evident, o încălcare grosolană a 
legii și a intereselor vitale ale arestatului. 3 

Între timp Colbert a reușit ca unchiul său, Pussort, şi 
Berryer, unul din agenţii săi, să fie însărcinaţi cu veri- 
ficarea registrelor tezaurului. Totodată el a început de- 
mersuri pentru constituirea instanţei care să-l judece pe 
Foucquet. 

Această din urmă sarcină nu era tocmai ușoară, deoa- 
rece judecătorii trebuiau recrutaţi din rîndul persoanelor 
ostile lui Foucquet. Or, acesta, prin dărnicia sa, îşi asi- 
gurase prietenia ori cel puţin bunăvoința a numeroase 
personalităţi ale vieţii politice franceze. Astfel organiza- 
torii procesului nu erau siguri cine dintre candidaţii la 
funcţia de membru al completului de judecată va adopta 
atitudinea pretinsă de suveran și de Colbert? 

După îndelungate conciliabule, instanța de judecată a 
fost constituită din Lamoignon, ca preşedinte; cancelarul 
Seguier; trei membri ai Parlamentului de Paris, Nesmond, 
Brilhac și Catinat; trei referenţi, Boucherat, Poncet și 
Voisin; un membru al Curţii de conturi, Pussort, un- 
chiul lui Colbert; un consilier din Parlamentul de la 
Metz, Louvois, fiul ministrului Le Tellier; cîte un consi- 
lier din fiecare parlament de provincie. Ca procuror a 
fost desemnat avocatul general Talon, adversar cunoscut 
al lui Foucquet, iar ca grefier, după cum am mai arătat, 
Foucault, omul de casă al lui Colbert. 

La propunerea lui Lamoignon au mai fost desemnaţi 
doi consilieri ai Parlamentului din Paris, Renard și Fayet, 
precum și doi referenţi, Bernard de Reze şi Lefevre d'Or- 
messon. Completul era format din douăzeci și doi de 
judecători. 

Decretul regal de înfiinţare a instanței a apărut la 15 
noiembrie 1661. În actul de constituire s-a consemnat ca 
sarcină a instanţei: „cercetarea abuzurilor şi delapidări- 
lor săvîrşite în domeniul finanţelor, începînd din 1635“. 

Indicaţia de a aborda cercetările cu verificarea gestiu- 
nii finanţelor publice cu 25 de ani în urmă este pe bună 
dreptate apreciată de autorul contemporan, Georges Mon- 
grâdien, ca o manevră greşită a lui Colbert. Din exces 
de zel, organizatorii procesului au vrut să lege cazul Fou- 
cquet de infracțiunile săvîrşite de predecesorii lui, evi- 
dent, pentru a-i agrava situaţia. De fapt, însă, sarcina de 
a verifica operaţiunile tezaurului public pe o perioadă 
atît de lungă a complicat procesul și cercetarea cazului 
Foucquet se va încurca, drept urmare, în desișul stufos 
al arhivelor finanțelor publice ale Franţei din ultimul 
sfert de secol. 

Şedinţa de inaugurare a instanţei de judecată a avut 
loc la 3 decembrie 1661, la Palatul de justiţie din Paris, 
în faţa unei numeroase asistenţe, dar în absenţa acuza- 
tului. De fapt, ea a avut un caracter formal și general, cu 
alocuţiuni pronunţate de cancelarul Seguier, preşedin- 
tele Lamoignon și procurorul general Dalon. Acesta din 
urmă a fost deosebit de violent, anunţînd că se va pro- 
ceda cu o severitate extremă. Procurorul general şi-a luat 
un substitut, un anume avocat Gomont, de asemenea om 
de casă al lui Colbert care va depune o activitate susţi- 
nută în despuierea înscrisurilor găsite în arhivele lui 
Foucquet. 

După o muncă intensă de trei luni de clasare a înscri- 
surilor, la 3 martie 1662, judecătorii Poncet și Renard au 
fost însărcinaţi ca în cadrul instrucției să înceapă intero- 
garea acuzatului Foucquet. 

În tot acest timp acuzatul fusese deținut, începînd de 
la 7 septembrie 1661, la castelul d'Angers, sub paza a 50 
de mușchetari comandaţi de vestitul d'Artagnan. Fostul 
ministru de finanţe era însoţit de un servitor şi de medi- 
cul său, Pecquet, care au obţinut autorizaţia să se închidă 
impreună cu el. Demoralizat şi bolnav, Foucquet, făcîn- 
du-și un bilanț al patrimoniului stabili că era dator cu 
douăsprezece milioane de livre, împrumutate pentru rege. 

Într-un memoriu adresat ministrului Le Tellier, el cău- 
ta să se justifice scriind printre altele: 

„S-ar putea să am greșeli, nu cer iertare pentru ele. 
Le-am făcut fiindcă trebuia să le fac şi în acest fel am 
fost în stare să realizez afacerile pe care nu le-aș fi putut 
face altfel. De fapt, nu puteai urma o anumită regulă în 


20 


probleme de bani cu domnul cardinal; nu dădea nicioda- 
tă ordine precise; el blama şi tolera...; el dezaproba to- 
tul; după ce îl convingeai de imposibilitatea de a acţiona 
altfel, aproba totul; mie îmi vorbea într-un fel şi îmi 
scria cu multă stimă; mă vorbea în schimb de rău în faţa 
altora şi întrucît finanţele atrag ura, şi el voia să se des- 
culpe, a lăsat totdeauna impresiile ce îi conveneau'“. 

În continuare acuzatul invoca faptul că regele l-a ier- 
tat în mod expres pentru greşelile săvirşite. 

Petiţia n-a contribuit la îmbunătăţirea soartei sale. 
Dimpotrivă, i s-a interzis să mai scrie fără ordinul prea- 
labil al suveranului. 

La 1 decembrie 1661 Foucquet a fost transferat la Am- 
boise, împreună cu fostul său comis Pellisson, care fusese 
şi el arestat; de aici a fost dus peste o lună la Vincennes, 
în apropiere de Paris. 

Cu prilejul transferărilor lui Foucquet de la un loc de 
deţinere la altul au avut loc manifestări ostile ale popu- 
laţiei împotriva fostului ministru de finanţe, socotit a fi 
principalul vinovat de mizeria în rîndul maselor largi 
din Franţa. 

în același timp însă au apărut și manifestări de deza- 
probare a urmăririi lui Foucquet, promovate de foştii 
săi protejaţi, beneficiari ai sumelor distribuite în timpul 
ministeriatului său. Opoziția împotriva procesului s-a ma- 
nifestat şi din partea bancherilor şi a numeroase familii 
influente legate de activitatea financiară, care vedeau în 
urmărirea penală a fostului ministru de finanţe o ame- 
ninţare directă a sistemului care le asigurase beneficii 
enorme. 

La 4 martie 1662 judecătorii Poncet şi Renard au înce- 
put interogarea acuzatului, care, cu prilejul acestui prim 
contact cu judecătorii săi, a protestat contra rigorilor 
deţinerii sale, contra interdicţiei de a citi, a scrie, a avea 
un confesor, contra exilării soţiei sale, care n-avea nimic 
comun cu afacerile sale. 

La al doilea interogatoriu deţinutul a devenit şi mai 
hotărît; lipsit de posibilitatea de a se apăra, el a refuzat 
să răspundă. După ce i s-a promis că soţia îi va fi re- 
chemată din exil, Foucquet a început să dea relații cu 
privire la diversele sale operaţiuni financiare. întrebat 
fiind despre un act de constituire a unei pensii, pe care 

nu fusese trecut numele beneticiarului, acuzatul a arătat 
că pensia s-a plătit cardinalului Mazarin, care n-avea 
obiceiul să dea chitanţe pentru șperțurile ce le primea. 

În cursul interogatoriului i-a venit rîndul și faimosu- 
lui plan de apărare ce fusese descoperit în casa de la 
Saint-Mande. Foucquet își dădu seama de pericolul pe 
care acest document îl reprezenta pentru soarta sa și a 
încercat să se justifice invocînd firea schimbătoare a lui 
Mazarin; el a arătat că se temea de o arestare neprevă- 
zută, de la o zi la alta și determinant de această teamă 
şi-a întocmit un plan de apărare. Dar planul a fost efec- 
tul unei temeri trecătoare, nu fusese comunicat nimănui 
și în legătură cu el nu s-a întreprins nici măcar un în- 
ceput de executare. 

Timp de trei săptămîni au avut loc treizeci și patru de 
interogatorii. Foucquet n-a contenit să ceară să i se dea 
prilejul să examineze înscrisurile invocate în cursul inte- 
rogatoriilor împotriva sa precum şi să pretindă asistenţa 
unui avocat. 

Doamna Foucquet, căreia i s-a permis să revină la Pa- 
ris, a reuşit să obţină o audienţă la suveran. Ea a soli- 
citat clemenţa regală, dar fără rezultat; nu i s-a dat nici 
măcar un răspuns. 


La începutul anului 1662 cercurile financiare erau din 
ce în ce mai îngrijorate de măsurile aplicate în vederea 
reducerii veniturilor lor din încasările tezaurului. Ne- 
mulţumiţi de noua politică financiară a suveranului, a- 
ceste cercuri luau atitudine în favoarea lui Foucquet, care 
întruchipa, ca un simbol, interesele lor. Influenţa adepţi- 
lor lui Foucquet se făcea simțită şi în cadrul completului 
de judecată, care, de fapt, era divizat în două grupuri. 

În fruntea primului se afla preşedintele Lamoignon, 
care nu vedea cu ochi buni încălcările de lege săvîrșite 
în cursul urmăririi penale contra lui Foucquet și, pe de- 
asupra, era nemulțumit de Colbert, deoarece acesta l-a 
convins pe suveran să respingă propunerea de majorare 
a remuneraţiei magistraţilor. Pe de altă parte, Lamoi- 
gnon făcea parte dintr-o societate religioasă ai cărei mem- 
bri primiseră sume considerabile de la fostul ministru de 
finanţe. Astfel Lamoignon părea a fi șeful unui fel de opo- 
ziție iaţă de politica lui Colbert, care şi-a alăturat şi alţi 
membri ai completului de judecată: Nesmond, Poncet, 

Boucherat, d'Ormesson, Bernard de Reze, Pontchartrain şi 
alţii. 

Colbert aprecia că adepţii săi deţin totuși o majoritate 
simţitoare în cadrul instanţei de judecată, datorită mai 
ales judecătorilor din provincie, pe care îi ţinea strîns 
în mînă. Atitudinea opozantă a lui Lamoignon se mani- 
festa și prin tergiversarea procesului, fapt despre care 
Colbert scria: 

„... preşedintele nu se duce niciodată la completul de 
judecată decît la unsprezece şi jumătate, ieşind la amiază 
și nu se întoarce decît între ora trei și patru și ieşind 
între ora cinci şi șase...“ 

A mai avut loc şi un alt eveniment. Fostul comis al 
lui Foucquet, Pellisson, a scris în cursul detenţiunii sale 
o lucrare intitulată „Cuvîntare către rege de la unul din 
supușii săi fideli privind procesul domnului Foucqueti“. 
Contestînd competenţa instanţei speciale, Pellisson de- 
monstra că în calitate de ministru Foucquet putea fi ju- 
decat numai de rege, în persoană, iar în calitate de fost 
procuror general, numai de Parlamentul din Paris. 

„Regii, predecesorii voştri, scria Pellisson, au promis 
solemn supușilor lor de a nu înființa nici o comisie ex- 
traordinară și de a-i lăsa să fie judecaţi de judecătorii 
lor fireşti...“ 

În ce priveşte gestiunea ministrului de finanţe, ea de- 
pindea de dispoziţiile lui Mazarin. 

„A cerceta ceea ce s-a făcut pe timpul acela sub mi- 
nisteriatul lui Mazarin, este ca și cum amintirea sa ar 
fi chemată în judecată și cu atît mai mare e dezavanta- 
jul cu cît, dacă s-ar vrea să fie acuzată, chiar pe ne- 
drept, amintirea lui nu mai are glas pentru a se apăra“. 

În fapt procesul împotriva lui Foucquet se îndrepta în 
mod firesc şi contra lui Mazarin. Dar toate probele scrise 
compromiţătoare pentru fostul ministru au fost sustrase 
din arhiva de la Saint-Mande, privindu-l astfel pe Fou- 
cquet de principalele mijloace de probă în apărarea sa. 

Pellisson sublinia în lucrarea sa, că Foucquet era obli- 
gat să procure cu orice preţ banii de care regele avea 
nevoie. „El era obligat să facă împrumuturi în condiţii 
cămătăreşti. Oare n-a făcut el față tuturor cheltuielilor 
administraţiei, ale războiului, ale serbărilor de la curte, 
ale căsătoriei regelui“? 

Memoriul lui Pellisson, multiplicat clandestin, circula 
în numeroase exemplare şi în cercuri largi. 

În ajutorul lui Foucquet au sărit și oameni de litere, 
printre care și La Fontaine, care în poezia „Elegie către 
nimfele din Vauxi* apela la clemenţa regală în favoarea 
acuzatului. Colbert a reacţionat la această mișcare, arun- 
cînd în închisoare numeroşi scriitori și poeţi care își ri- 
dicau vocile în apărarea fostului ministru de finanţe. 

Cei mai lucizi dintre organizatorii procesului își dă- 
deau seama de inconvenientele tărăgănării urmăririi pe- 
nale: 

„Tergiversarea urmăririi unei infracţiuni, scria substi-— 
tutul procurorului general Gomont, schimbă spiritele, ca 
şi cum infracțiunea s-ar fi schimbat. Este un efect al 
timpului și îndeosebi în cazul infracţiunilor de care se 
interesează publicul și în care, la început, lumea e por- 
nită contra infractorului, pentru ca apoi să manifeste 
compasiune pentru el...“ 

Faimosul „plan de apărare“ al lui Foucquet putea 
constitui temeiul pentru învinuirea de les-majestate, care, 
fiind o infracţiune contra statului, justifica lipsirea acu- 
zatului de orice apărător. Președintele Lamoignon era 
însă de părere că ea nu constituia decît un aspect secun- 
dar al procesului, principalul fiind cel de delapidare și 
în consecință acuzatului trebuia să i se acorde dreptul de 
a avea apărător. 

Dîndu-și seama de contradicţiile existente în cadrul 
completului de judecată, Foucquet încerca să le exploa- 
teze. El refuza să răspundă la întrebări şi ridica mereu 
noi obiecţii, care îi puneau în încurcătură pe judecători. 
Pînă la urmă acuzatul a reuşit să obțină hîrtie și penițe 
de scris pentru a-și redacta apărarea. 

Pellisson a trimis din închisoare, în iulie 1662 o a doua 
lucrare intitulată „Consideraţii sumare asupra procesului 
domnului Foucquet“ în care reitera problema incompe- 
tenței instanţei speciale, iar Foucquet reuși să-și depună 
contestaţia privind lipsa de competenţă a instanței. Dar, 
printr-un decret al Consiliului de stat din 4 iulie, adoptat 
în prezenţa lui Ludovic al XIV-lea, i s-a interzis lui Fou- 
cquet de a apela la o altă instanţă de judecată. 

Soţia acuzatului a dat dovadă de mult curaj demascînd 
într-o nouă petiție adresată regelui rolul lui Colbert. „În 

timp ce regele trece răspunderea asupra judecătorilor, ju- 
decătorii declară că ascultă de ordinele regelui. Dar ceea 
ce va surprinde Parisul, Franţa, Europa, este că Colbert 
a avut îndrăzneala să asiste la consiliu, ca judecător al 
soţului meu, despre care se ştie în mod public că este 
adevăratul său acuzator, el, despre care nimeni n-are 
vreo îndoială că de şase ani este dușmanul său, decla- 
Dalbe 8? 

Dar suveranul a rămas inflexibil și a respins toate pro- 
testele lui Foucquet și ale familiei sale. 

Între 18 iulie şi 13 septembrie acuzatul a fost confrun- 
tat cu douăzeci şi nouă dintre cei o sută și unu martori 
audiaţi. Din aceste confruntări Foucquet înţelese mai bine 
mecanismul învinuirii împotriva sa şi își putu îmbună- 
tăţi apărarea. Cu sprijinul insistent al președintelui La- 
moignon acuzatul obținu, în sfîrşit, şi dreptul de a avea 
apărători. El își alese doi avocaţi: Auzanet şi Lhoste. S-a 
hotărît de asemenea de a i se da copii de pe actele de 
procedură și inventarele efectuate. 

La 5 octombrie 1662 instrucţia a intrat într-o nouă eta- 
pă, denumită „proces pus la punct“, în cursul căreia au 
început discuţiile în contradictoriu. Şi această faţă a pro- 
cesului va dura mult timp, peste doi ani, datorită com- 
plexităţii cauzei. Pentru a-şi justifica activitatea în fața 
vegelui, instanța de judecată, neputînd încheia instruc- 
ţia procesului Foucquet, a judecat în paralel cu procesul 
acestuia, şi cauzele penale privind pe unii din foştii săi 
colaboratori, care au și fost condamnaţi cu mult înainte 
de sfîrşitul procesului Foucquet. 

Președintele Lamoignon a fost chemat la 12 octombrie 
în faţa suveranului, care i-a comunicat că a desemnat ca 
raportori ai procesului, dintre membrii instanţei, pe re- 
ferentul Olivier Lefăvre d'Ormesson și pe consilierul Par- 
lamentului din Rouen, Le Cornier de Saint-Helene. 

Lamoignon a arătat regelui că mama acuzatului, în nu- 
mele acestuia, a recuzat pe cei doi raportori desemnați. 

„Ea se teme de integritatea cunoscută a acestor magis- 
traţi, răspunse Ludovic al XIV-lea, și această teamă este 
un motiv în plus pentru numirea lor“. 

Preşedintele Lamoignon a continuat să insiste asupra 
dreptului tradițional al acuzatului de a-i recuza pe ra- 
portori. 

„Spuneţi că eu vi i-am impus, încheia regele discuţia. 
Lamoignon a fost astfel obligat să ratifice desemnarea 
raportorilor. 


De altfel, d'Ormesson, magistrat capabil și integru, va 
avea un rol hotărîtor în desfășurarea procesului și se 
poate afirma că regele i-a făcut un imens serviciu acu- 
zatului neadmițîndu-i cererea sa de recuzare. Raportorul 
Saint-Helene, devotat cu trup și suflet curţii regale, va 
juca un rol mult mai șters. 


După desemnarea raportorilor procurorul general Talon 
depuse memoriul redactat de Gomont și revăzut de Col- 
bert și de La Tellier, iar Foucquet a fost invitat să-și înain- 
teze apărarea, sub sancţiunea decăderii din acest drept. 


Acuzatul a început prin a contesta procesele verbale 
de sechestru și inventarele. El ataca deschis pe Colbert 
şi pe agentul acestuia, Berryer, etichetîndu-i drept „parte 
adversă“* în proces. Apărările formulate de Foucquet au 
fost adunate și publicate începînd din 1668, în 16 volume. 


Argumentele expuse de acuzat, cu o logică remarcabilă 
şi într-un stil elegant, au avut darul să influențeze și mai 
mult opinia publică în favoarea sa. Presiunea ei se va 
face din ce în ce mai resimţită asupra membrilor comple- 
tului de judecată, expuşi pe de altă parte presiunii cama- 
rilei regale, condusă de Colbert. 

Diîndu-și seama că atita timp cît Lamoignon va prezida 
instanţa, nu va obţine rezultatul dorit, Colbert îl convin- 
ge pe suveran de necesitatea schimbării președintelui. El 
socotea că instanța ar trebui prezidată de însuși cance- 
larul Seguier, dușman declarat al lui Foucquet. Ludovic 
al XIV-lea îl invită pe Lamoignon, la 12 decembrie, în- 
tr-o audienţă și îi aduse la cunoștință schimbarea sa din 
funcţia de preşedinte al instanţei. 

Între timp Foucquet continua lupta prezentînd noi ce- 
reri de recuzare împotriva unor judecători și solicitînd 
comunicarea pieselor de la dosar. Cererile de recuzare au 
fost respinse cu motivarea stranie că acuzatul nevrind 
să-și recunoască judecătorii, în genere, adică nerecunos- 
cînd competenţa instanței n-ar putea să recuze pe nici 
unul dintre ei. În ce privește comunicarea pieselor in- 
stanța a invocat imposibilitatea materială. Se adunaseră 
la dosarul cauzei peste șaizeci de mii de înscrisuri. 

Cu privire la învinuirea pentru crimă împotriva sta- 
vului acuzatul arăta că a cumpărat castelul Belle-Ille in- 
dicat în „planul“ său ca loc central pentru organizarea 
„apărării“: de acord cu Mazarin și regele; în ce privește 
deturnările, el invoca complexitatea afacerilor financia- 
re, necesitatea absolută de a procura bani pentru tezau- 
rul regal. El nu a încetat să denunțe încălcările de lege 
săvîrșite în cursul cercetărilor, ca de pildă sustragerea a 
o mie șase sute de scrisori ale lui Mazarin. 

În faţa opiniei publice procesul lua din ce în ce mai 
mult caracterul unei lupte între Foucquet și principalul 
său duşman, Colbert. Pentru a stăvili zarva stîrnită, sub 
presiunea curţii regale instanța a declarat instrucţia în- 
cheiată, iar pe acuzat decăzut din dreptul de a mai pre- 
zenta alte argumente în apărare. | 

Între 10 și 23 mai 1663, în douăzeci și trei şedinţe de 
judecată a fost prezentat raportul procurorului general 
Talon și au fost audiaţi numeroşi martori. 

La 30 mai instanţa a fost transferată din Palatul Jus- 
tiției la Arsenal, iar arestatul la închisoarea Bastille. 
Foucquet continua să se apere cu abilitate, iar acuzarea 
nu reușea să facă dovada învinuirilor formulate împotri- 
va lui. 

În şedinţa din 27 august 1663 președintele instanţei, 
Seguier, a reamintit în mod solemn voința regelui de a 
încheia cît mai grabnic procesul, dar președintele a zis 
că: „în felul în care se desfăşoară cauza, va mai dura cel 
puţin doi ani“. Afirmația era îndreptată contra procuroru- 
lui general Talon, care nu s-a dovedit capabil să stăpi- 
nească sarcina dificilă de a susține acuzarea în acest pro- 
ces complicat. La scurt timp Talon „a fost eliberat din 
funcţia de a sluji instanţa“ şi înlocuit cu doi referenți, 
dintre care unul, Chamillart, a primit ca sarcină exclusivă 
susţinerea acuzării în procesul Foucquet. 


La 7 ianuarie 1664 mama și soția acuzatului au prezen- 
tat referentului d'Ormesson, raportor al procesului, o ce- 
rere de recuzare împotriva lui Seguier, invocînd duşmă- 
nia sa cunoscută faţă de Foucquet. Cererea a fost pusă 
în discuţia consiliului regal,. e părerile erau împărţi- 
te. Problema a fost rezolvată deftuveran care l-a menţi- 
nut pe Seguier, ceea ce a contribuit, în continuare, la iri- 
tarea opiniei publice. 


21 


Pentru lămurirea unor obiecţii formulate de Foucquet, 
raportorul d'Ormesson l-a vizitat pe deţinut la închisoa- 
re și a avut cu el o convorbire îndelungată. Atitudinea 
calmă și decisă a acuzatului, argumentarea sa stăpinită și 
logică, l-au impresionat în mod favorabil pe raportor, 
care va căuta să fie cît mai obiectiv, evitînd să participe 
la campania întreprinsă împotriva lui Foucquet și stră- 
duindu-se să respecte reglementările legale. 

Colbert a făcut numeroase presiuni asupra lui d'Orme- 
sson și a familiei sale, dar n-a putut cumpăra conștiința 
acestui magistrat. Lucrurile au devenit cunoscute în rîn- 
dul marelui public, care nu a întîrziat să-și manifeste 
respectul și simpatia pentru atitudinea curajoasă și fer- 
mă a magistratului. 

Colbert a luat noi măsuri împotriva acuzatului, trans- 
ferîndu-l din închisoarea Bastille la un castel din apro- 
pierea Parisului, limitîndu-i totodată contactele cu avo- 
caţii săi. Foucquet a făcut contestaţie împotriva acestor: 
măsuri. Instanţa a supus-o suveranului. Ludovic, asistat 
de Colbert și de ministrul Lionne, i-a primit pe raportorii 
procesului și le-a declarat: 

„Cînd am apreciat ca Foucquet să aibă dreptul nelimi- 
tat la apărători, am crezut că procesul său va dura pu- 
țin; dar au trecut peste doi ani de cînd a început și do- 
resc foarte mult să se încheie. E vorba de reputația mea. 
Nu este o cauză cu mari consecințe; dimpotrivă, o con- 
sider o nimica toată, dar în ţările străine, unde am intere-— 
sul ca puterea mea să fie bine cunoscută, se va crede că 
ea nu poate fi prea mare dacă nu reușesc să termin o afa- 
cere de o asemenea calitate, contra unui mizerabil. Nu 
vreau decît dreptatea, dar vreau să văd sfîrşitul acestei 
afaceri, oricare ar fi“. 

Așadar, ura lui Colbert contra fostului ministru de fi- 
nanțe era dublată de voința implacabilă a suveranului 
atotputernic, care a făcut din acest proces o chestiune 
de ambiţie și de prestigiu. 

Foucquet a continuat în mod neabătut să se apere cu-— 
rajos. El a depus contra lui Colbert un denunț, învinuin- 
du-l de sustragerea din dosar a unor piese şi formulînd 
patrusprezece capete de acuzare în legătură cu deturna-— 
rea a peste o mie două sute de scrisori ale cardinalului 

şi ale secretarilor săi, a peste trei sute de bilete ale lui 
Colbert şi Berryer și a cerut punerea sub urmărire penală 
a lui Colbert, Berryer şi Foucault. Acuzatul a formulat 
totodată o cerere de recuzare faţă de judecătorul Pussort, 
unchiul lui Colbert. ă 

Afirmațiile lui Foucquet păreau veridice. Era de necre- 
zut ca în dosarul cauzei să nu figureze nici o scrisoare a 
lui Mazarin ori a lui Colbert, pe care fostul ministru de 
finanţe le-a păstrat cu siguranţă în timpul celor opt ani 
cît a funcţionat şi care ar fi lămurit, fără nici o îndoia- 
lă, numeroase aspecte ale gestiunii lui. 

Denunţul formulat de acuzat a declanșat o discuţie fur- 
tunoasă în cadrul instanţei. Chamillart şi Seguier au de- 
clarat că învinuirea lui Colbert constituie o insultă la 
adresa Majestății Sale; d'Ormesson a susținut însă că 
„faptele afirmate ar putea părea într-o bună zi atît de 
considerabile, încît va fi necesar să fie revelate'! și de 
aceea a propus conexarea denunțului cu procesul ce se 
judeca. Instanţa a admis propunerea raportorului. 

În toamna anulai 1663, Foucquet a fost retransferat la 
închisoarea Bastille. 

D'Ormesson cercetînd denunţul lui Foucquet, descoperi 
în registrele tezaurului falsuri și ștersături care compro- 
miteau nu numai pe colaboratorii apropiaţi ai lui Colbert, 
dar pînă şi pe judecătorii Voisin şi Pussort. Aceștia au 
fost obligaţi să dea explicaţii în fața instanţei din care 
ei înșiși făceau parte. Prezentind concluziile sale d'Or- 
messon a declarat că ar fi cazul ca Berryer, omul de casă 
al lui Colbert să fie pus sub urmărire, iar în privința lui 
Pussort şi Voisin, demnitatea le impunea să se abțină să 
judece în procesul lui Foucquet. Însă Camarila regală a 
reușit să respingă propunerile lui d'Ormesson. Seguier 
a fost totuși constrîns să recunoască în faţa completului 
de judecată că din ordinul regelui și pentru raţiuni de se- 
cret de stat „au fost luate de la Saint-Mande hîrtii, în- 
tr-o casetă“. 

În cursul lunilor septembrie, octombrie și noiembrie 
1664 s-a desfășurat neîncetat duelul dintre acuzatori şi 
acuzat. Foucquet n-a încetat să protesteze contra mane- 
vrelor dușmanilor săi. 

JUDECATA ȘI VERDICTUL 


După terminarea instrucției la 14 noiembrie 1664 
au început dezbaterile judiciare. Deși ele nu erau publi- 
ce, lumea cunoștea și urmărea cu pasiune fiecare moment 
al şedinţelor de judecată. 

Procurorul general Chamillart, care a vorbit primul, a 
cerut în numele regelui ca Nicolas Foucquet să fie con- 
damnat, pentru crimă de deturnare de fonduri publice, la 
spînzurătoare și sugrumare, execuţia urmînd să aibă loc 
în piața din faţa închisorii Bastille şi să fie obligat să 
restituie regelui sumele care se vor dovedi a fi fost de- 
turnate, iar restul bunurilor sale să fie confiscate, după 
ce în prealabil i se va lua o amendă de optzeci de mii li- 
vre în favoarea suveranului. Foucquet era de asemenea 
acuzat de crima de les-majestate, învinuire ce viza, evi- 
dent, planul său de apărare. 

După aceea își făcu apariţia acuzatul, însoţit de paz- 
nicul său d'Artagnan. El îl salută pe președinte și pe 
fiecare judecător, nimeni nu-i răspunse însă la salut. 

Invitat de preşedinte să depună jurămînt, Foucquet a 
refuzat, invocînd privilegiul său de a fi judecat de o altă 
instanță, dar a declarat că este totuși dispus să dea toate 
lămuririle ce-i vor fi cerute. 

Interogatoriul se referea, la început, la diverse as- 
pecte ale gestiunii fostului ministru de finanţe. Foucquet 
a dat explicaţii clare și veridice. 

La a doua ședință care a avut loc la 17 noiembrie, 
președintele S&guier insistă din nou ca acuzatul să de- 
pună jurămînt, invocînd competenţa instanţei stabilită de 
rege. 

— Regii judecă, replică acuzatul, potrivit legilor sau 
ca fiind deasupra legilor. În primul caz am temei pentru 
a contesta competența voastră; în al doilea caz, n-am 
nimic de spus. 

— Vreţi să afirmaţi, răspunse S&guier, că regele nu 
putea să judece, că el a abuzat de autoritatea sa? 

— Domniile voastre o spuneţi, nu eu și mă miră că în 
situaţia în care mă aflu, vreţi să provocaţi un conflict 
între mine și rege. Dar, domnule, știți foarte bine că 
oricine poate fi surprins. Cînd semnaţi o sentință credeţi 

că e justă, a doua zi o casaţi, recunoscînd că aţi fost sur- 
prins. lată deci că opiniile se pot schimba. 

Răspunsurile scînteietoare ale acuzatului puneau în 
mare dificultate pe Seguier, al cărui intelect simplist se 
dovedi mult prea slab pentru un adversar de talia lui 
Foucquet. 

Întrebat de Seguier, de ce o afacere financiară a fost 
efectuată pe numele unei persoane interpuse, acuzatul 
zise: 

— Ce dovedește asta? Domniile voastre, înşivă n-aţi 
achiziţionat oare drepturi ale regelui pe nume interpuse? 
Am dovezi în acest sens. Le voi prezenta mîine, dacă va 
Îi necesar. 

Colbert și regele erau informaţi zilnic despre desfă- 
șurarea procesului. Încetineala interogatoriilor și neînde- 
mînarea președintelui acționau în favoarea acuzatului. 
Camarila regelui își dădea seama că dezbaterile trebuiau 
grăbite, pentru ca procesul să se termine înaintea sărbă- 
torilor de Crăciun. 


Ludovic al XIV-lea îl convocă din nou pe Seguier și 
îi porunci să scurteze interogatoriile. Conformîndu-se or- 
dinului primit, Seguier nu l-a mai interogat pe acuzat. 

La 3 decembrie dezbaterile se refereau la cheltuielile 
personale ale acuzatului, evaluate de acuzare, pentru pe- 
rioada februarie 1653—decembrie 1656, la peste 23 mili- 
oane de livre. 


Foucquet a recunoscut aceste cheltuieli, dar a subliniat 
că nu le-a făcut din tezaurul public. 


În ședința din 4 decembrie, s-a abordat capătul de în- 
vinuire privind crima de les-majestate. Acuzatul a recu- 
noscut „proiectul de apărare“, subliniind că a lost un 
gînd greșit, pe care l-a dezavuat îndată ce a izvorit din 
spiritul său „și n-ar putea fi acuzat decit de o himeră 
fantastică ... chiar dacă s-a gîndit prost, n-a făcut tot- 
deauna decît binele... e un înscris de nimic, o nebunie 
de moment, anulată prin atitea acţiuni de conduită bună 
și atît de fericite pentru stat“. 

În legătură cu afirmaţia lui Foucquet că a fost totdeau- 
na credincios regelui, Seguier a remarcat: „E un fapt greu 
de crezut, cînd dăm peste un gînd opus exprimat în re- 
petate rînduri“. 

În acest moment acuzatul, foarte calm pînă atunci, iz- 
bucni într-un acces de mînie și îi aruncă în față președin- 
telui că în 1652, cînd el, Foucquet a transferat Parla- 
mentul din Paris la Pontoise, salvîndu-l pe rege și pe 
cardinal, Seguier şi ginerele său au deschis podul de la 
Mantes dușmanilor spanioli, fapt, care, în adevăr consti- 
tuia o gravă crimă împotriva statului. Profitînd de acest 
atac împotriva președintelui instanţei, acuzatul a adău- 
gat: 

— Şi mie, care am slujit totdeauna credincios, mi se 
cercetează pînă și gîndurile pentru a mi se face din ele 
o crimă și a mă condamna la moarte. Colbert este acela 
care prin calomniile sale îl împinge pe rege spre acest 
exces. După felul în care sînt urmărit se pare că ar fi un 
interes de stat să se abandoneze totul pentru a ucide un 
duşman al lui Colbert. 

Seguier n-a reacționat la atacul acuzatului și i-a de- 
clarat că interogatoriile s-au încheiat. 


Avînd ultimul cuvînt, Foucquet a solicitat judecători- 
lor să facă dreptate, apoi a părăsit sala, menţinîndu-și 
alura miîndră și fermă. 

Dezbaterile au fost întrerupte pînă la 9 decembrie, 
cînd d'Ormesson a început să-și expună raportul, care a 
continuat apoi în cinci ședințe consecutive, de cîte două- 
trei ore fiecare. 

După expunerea amănunţită şi obiectivă a faptelor, la 
13 decembrie d'Ormesson își formulă concluziile. El res- 
pinse învinuirea de deturnare de fonduri publice, recu- 
noscu însă neglijențe grave în gestiunea financiară a 
fostului ministru de finanţe, imprudenţele, delapidările 
pe care le-a tolerat în jurul său, reținînd în același timp 
în sarcina lui Mazarin răspunderea generală pentru afa- 
cerile financiare. 


Raportorul a criticat cu severitate cheltuielile exce- 
sive ale acuzatului, ale căror surse nu puteau fi cinstite. 
Cu privire la capătul de acuzare pentru crima de les- 
majestate raportorul a arătat, că neexecutarea acestui 
gînd „foarte rău“ anula acuzarea, gîndul a fost opera 
unui ambițios cu mintea tulburată, a unui om îmbătat 
de bogăţie dar nu se poate reţine în sarcina sa nici un 
început de executare. 


32 


În continuare d'Ormesson a relevat încălcările săvîrși- 
te în cursul cercetărilor prin sustrageri şi falsificări, de- 
mascîndu-l pe Berryer, agentul lui Colbert. 

În încheiere raportorul a spus: 

„Va fi oare acuzatul declarat nevinovat? Nicidecum. 
Dar probele nu sînt complete; timpul cît a funcţionat ca 
ministru de finanţe este considerabil, el a slujit sub în- 
drumarea unui prim-ministru care nu cunoştea formule 
şi care, prin exemplul său, deși nevinovat, a putut da loc 
la multe confuzii şi care pot să servească drept pretext 
pentru autoapărarea acuzatului, privind multe fapte“. 
Pentru toate aceste considerațiuni d'Ormesson â opiniat 
ca acuzatul să fie declarat vinovat „pentru abuzuri și sus- 
trageri săvîrşite în materie financiară, şi condamnat la 
exilare permanentă din regat..., bunurile sale să fie 
confiscate în favoarea regelui, după ce în prealabil va fi 
luată suma de o sută mii de livre, din care cincizeci de 
mii pentru rege şi cincizeci de mii pentru opere de pie- 
tate“. 

Al doilea raportor, de Saint-Helene, își expuse opinia 
în ședințele din 15 şi 16 decembrie. Fiind consilier în 
Parlamentul din Normandia, el spera să obţină un post 
de preşedinte şi de aceea căuta să fie pe plac Camarilei 
regale. Astfel el reținu în sarcina acuzatului și crima de 
les-majestate şi ceru condamnarea sa la moarte. 

În zilele următoare au luat cuvîntul şi ceilalți membri 
ai completului de judecată. Dezbaterile s-au încheiat la 
20 decembrie. Din cei douăzeci şi doi de judecători, trei- 
sprezece s-au pronunțat pentru exilare și nouă pentru 
pedeapsa capitală. Verdictul a fost adus la cunoştinţa lui 
Foucquet la 22 decembrie în capela închisorii Bastille. 
Condamnatul o aflase însă prin semnele ce i-au fost trans- 
mise de afară. 

Colbert spumega. Cu toate presiunile exercitate asu- 
pra judecătorilor, nu reuşise să obţină condamnarea la 
moarte. Ludovic al XIV-lea, sfătuit de Colbert, a recurs 
în această situaţie la un gest nemaiîntilnit în istoria zbu- 
ciumată a omenirii: exercitîndu-și dreptul suveran de 
grațiere, el a comutat pedeapsa exilului pe viaţă, pronun- 
țată de instanța de judecată, într-o sancţiune mai gra- 
vă, în aceea de închisoare pe viaţă, pedeapsă care, de 

altfel, nici nu figura printre sancţiunile penale prevăzute 
de lege. 

Foucquet a fost încarcerat în fortăreaţa de la Pigne- 
rol, în condițiuni de viață foarte grele. A murit în pri- 
măvara anului 1680. 


AFACEREA JEAN JACQUES ROUSSEAU 


În ședința sa din 11 iunie 1762, Micul Consiliu al 
Republicii și orașului Geneva a adoptat hotărîrea de a se 
sechestra în librării două lucrări recent apărute ale cu- 
noscutului filozof şi scriitor Jean Jacques Rousseau și 
anume: „Contractul social“ și „Emile“. Totodată s-a dis- 

pus ca lucrările susnumite să fie examinate de censori. 

Un funcţionar al municipalităţii a reușit să sechestreze 
în diverse librării din Geneva patruzeci și opt de cărți. 
Librarul Bardin nu-şi primise încă exemplarele coman- 
date din „Emile“. El a fost obligat să anunţe de îndată 
ce vor sosi acestea. Bardin s-a conformat ordinului pri- 
mit. Coletele nedesfăcute au fost confiscate de autorităţi, 
fără nici o despăgubire, abuz care va constitui şi el obiec- 
tul unor dispute înverșunate. 

La 18 iunie Consiliul a început să delibereze despre 
ceea ce urma să se facă în legătură cu amintitele lucrări 
şi cu autorul lor. Notele, păstrate în arhive, relevă că 
dezbaterile au fost vehemente. Membrii Consiliului au 
fost de părere că „cele două cărţi încriminate par a cu- 
prinde principii destructive pentru orice guvern și orice 
religie .. . anarhice .. . deosebit de primejdioase pentru gu- 
vernul Republicii“. S-a exprimat regretul că astfel de 
principii apar „sub numele unei persoane care avea cali- 
tatea de cetăţean al Geneveit. În același context s-a pro- 
pus trimiterea unei delegaţii la Paris ori, cel puţin, pre- 
zentarea de explicaţii rezidentului Franţei la Geneva, 
precum şi interzicerea vînzării cărților în localităţile Cop- 
pet și Nyon, unde ele nu erau încă difuzate. S-a trans- 
mis un ordin lui Sallon, care reprezenta Republica Gene- 
va pe lîngă regele Franţei, de a declara, ori de cîte ori 
ar auzi vorbindu-se despre „Contractul social“, că lucra- 
rea „era dezaprobată sub toate aspectele. 

Jean Jacques Rousseau, ale cărui scrieri au stîrnit e- 
venimentele pe care le vom relata, s-a născut la Geneva 

în 1712. După o copilărie zbuciumată tînărul a plecat 
în Franţa, unde și-a petrecut cea mai mare parte din 
viaţă. Numeroasele sale lucrări, dintre care „Contractul 
social“ şi „Emile“ au fost supuse urmăririi autorităţilor din 
Franţa şi Geneva, ele se incadrează în spiritul de comba- 
tere a riînduielilor social-politice existente, în mișcarea lar- 
gă pentru reînnoiri democratice, mișcare care s-a făcut 
din ce în ce mai simțită în această parte a Europei în a 
doua jumătate a secolului al XVIII-lea, constituind teme- 
iul ideologic al marii revoluţii burgheze din Franţa din 
1789. Jean Jacques Rousseau este socotit a fi unul din 
precursorii acestei revoluţii. Să mai reamintim că scrie- 
rile sale au avut totodată o mare influență asupra cu- 
rentului romantic în literatură. 


GENEVA IN SECOLUL AL XVIII-LEA 


Disputele înverşunate care aveau să se desfășoare 
în jurul lucrărilor amintite și al autorului lor au avut 
loc în cadrul instituţiilor constituţionale ale Genevei de 
pe aceea vreme. Pentru înțelegerea evenimentelor este, 
așadar, necesar să cercetăm mai îndeaproape structura 
acestor instituţii. 

Locuitorii Genevei erau împărţiţi în cinci categorii bine 
delimitate: cetăţenii, burghezii, locuitorii, băștinașii și su- 
pușii. La guvernare şi legiferare participau primele două 
categorii, cu deosebirea că numai cetățenii puteau înde- 
plini principalele funcţii de stat. Cetăţeanul trebuia să 
fie fiu al unui cetățean ori al unui burghez și să fie năs- 
cut în acest oraș. Burghez era cel care obținea o scrisoare 
de îmburghezire, ce îi dădea dreptul de a se ocupa de 
orice fel de comerţ şi nu putea fi expulzat decît în teme- 
iul unei judecăţi. Fiul unui burghez rămînea burghez, 
chiar dacă se năştea în afara teritoriului Genevei. Ca- 
racterul oligarhic al acestui sistem constituţional devine 
evident chiar numai prin împrejurarea că numărul ce- 
tățenilor şi al burghezilor la un loc nu era niciodată mai 
mare de o mie şase sute față de o populaţie totală a Ge- 
nevei de peste cincizeci de mii. 

Categoria „locuitorilor“i era compusă din străinii care 
cumpăraseră dreptul de a domicilia în oraș. Bășştinașii e- 
rau copiii locuitorilor, născuţi în oraş. Deşi aceștia din 
urmă dobîndeau unele drepturi de care părinţii lor erau 
privaţi, ei nu erau indrituiţi de a exercita vreun comerț; 
multe profesii le erau interzise, cu toate că ei suportau 
povara impozitelor. Și în ce privește taxele comunale, 
băștinașii trebuiau să plătească mai mult decît cetățenii 
şi burghezii, atît ca persoane, cît şi pentru proprietăţile 
lor. În sfîrșit; supușii, care formau majoritatea locui- 
torilor, erau oamenii de rînd, fie că erau sau nu născuţi 
pe teritoriul Genevei. Însăși denumirea lor denota că 
aveau obligaţia să se supună regulilor instituite, fără a 
se bucura însă de drepturi cetățenești. 

Organizarea de stat a Genevei reflecta întocmai carac- 
terul oligarhic de împărțire a populaţiei pe categorii. 

În vîrful piramidei puterii de stat se afla Micul Con- 
siliu sau Consiliul celor douăzeci şi cinci, denumit cîte- 
odată Senat, compus din membri pe viaţă. Acest organ 
era în fruntea administraţiei, judeca în calitate de instan- 
ţă, de al treilea grad, procesele civile și ca instanţă su- 
verană cauzele criminale; el acorda dreptul de îmbur- 
ghezire şi conducea, în fapt, toate celelalte consilii, din 
care membrii săi făceau parte. 

Din rîndul membrilor Micului Consiliu erau aleși, a- 
nual, patru sindici. Aceştia conduceau Micul Consiliu şi 
îşi împărțeau ramurile administraţiei. Primul sindic pre- 
zida Micul Consiliu. 

Consiliul celor două sute, care începînd din 1738 era 
compus din două sute cincizeci de membri, alegea în 
locurile devenite vacante în Micul Consiliu, cîte un mem- 
bru, din doi candidaţi prezentaţi de Micul Consiliu însuși. 
Consiliul celor două sute era numit tot de Micul Consi- 
liu, care îl reînnoia, îndată ce numărul membrilor ajun- 
gea, prin decese, la două sute. Consiliul celor două sule 
nu putea să delibereze și să decidă decit asupra proble- 
melor care îi erau deferite de Micul Consiliu. 

Consiliul celor șaizeci, format din Micul Consiliu și 
treizeci şi cinci membri din cei două sute, se aduna pen- 
tru a dezbate chestiunile secrete și cele de politică ex- 
ternă, fără a avea însă o autoritate reală. 

nii şi burghezii, putea doar să aprobe ori să respingă 
propunerile ce i se supuneau cu avizul Consiliului celor 
două sute. Legile erau adoptate de Consiliul general, care 
decidea și în problemele războiului și ale păcii. 

Procurorul general era ales de Consiliul general, pe 
trei ani, din doi candidaţi propuși de Consiliul celor două 
sute, desemnaţi din rîndul lor. El reprezenta ministerul 
public în urmărirea infracţiunilor, în supravegherea tute- 
lelor și curatelelor, pentru a apăra și susține în toate 
cauzele drepturile fiscului și ale obștei, în general. 

Supravegherea poliţiei -și judecarea cauzelor civile, în 
prima instanţă, aparținea unui tribunal ai cărui membri 
erau aleși de Consiliul general şi care era prezidat de 
un membru al Micului Consiliu. 


Cînd cetăţenii sau burghezii adresau plîngeri, denumite 
„reprezentări“, Micului Consiliu ori Consiliului general, 
în majoritatea cazurilor aceste consilii recurgeau la ceea 
ce numeau „dreptul lor negativ“, în temeiul căruia se 
pretindeau indrituiţi să respingă petiţiile care li se adre- 
sau fără a motiva în vreun fel hotărîrile luate. | 

Caracterul oligarhic aristocratic-ereditar, profund anti- 
democratic, al sistemului organelor de stat din Geneva 
care asigura toată puterea unui număr restrîns de fami- 
lii, era atit de evident, încît în potida reclamei pe care 
ideologii burgheziei o făceau acestui sistem, istoricul ge- 
nevez Picot, nota în lucrarea sa „Histoire de Geneve“ a- 
părută în 1811: 

„Un mic număr de familii de patricieni posedau onoru- 
rile și funcţiile importante. Afacerile de stat se discutau 
aproape exclusiv în Micul Consiliu ori în cel al celor două 
sute și Consiliul general nu era adunat în fiecare an de- 
cît pentru cîteva alegeri; și, pe deasupra, el se afla în- 
tr-o astfel de dependență față de Micul, Consiliu, încît 
influența sa era aproape nulă... Erau aleşi, totdeauna, 
membrii acelorași familii... De altfel Consiliul general 
era compus din persoane, dintre care un număr mare, 
sub diverse aspecte, depindea de șefii statului; și dacă 
unii cetăţeni ar fi încercat să se agite şi să revendice 
prerogative vechi, Micul Consiliu le-ar fi închis gura cu 
ușurință printr-un act de autoritate. 


Și, în sfîrșit, Consiliul general, format din toţi cetățe- 

ÎN FRANȚA... 


Lucrările lui Rousseau „Contractul social“ și 
„Emile“ au apărut în Franţa, în aprilie şi mai 1762. Căr- 
țile fuseseră imprimate în Franţa şi în Olanda, în timp 
ce autorul lor se afla la Paris. Niciodată, în cursul vieţii 
sale agitate, Rousseau nu fusese un om de acțiune, nu 
avusese în vedere o activitate politică practică, deși în 
scrierile sale el releva numeroase tare ale societăţii con- 
temporane. Cu atît mai puţin avea în vedere în 1762 
— cînd împlinise vîrsta de cincizeci de ani și era obosit 
și bolnav — să acționeze nemijlocit, practic, împotriva 
rînduielilor existente, să se afirme mai mult decît ca fi- 
lozof și om de litere. De aceea nu înțelegea neliniștea 
unora din prietenii săi, care citiseră manuscrisele celor 
două lucrări. 

Cînd teologul Moulton din Geneva i-a scris că este 
îngrijorat de urmările apariţiei noilor sale lucrări, Rous- 
seau i-a răspuns calm: ,,...în orice ţară respect politica 
şi legile, și dacă par să le eludez, e numai o aparenţă ne- 
fondată defel; nu se poate fi mai în regulă de cum sînt 
eu... Francezul e de la natură uman şi ospitalier, ce 
s-ar cîştiga din a persecuta un biet bolnav care nu stă în 
drumul nimănui și nu predică decît pacea și virtutea?“ 
Totuși, filozoful Rousseau avea unele îndoieli: „Cu pri- 
vire la mine linişteşte-te deci și fii convins că nu risc 
nimic. Însă referitor la cartea mea, mărturisesc că situa- 
ţia ei e acum critică, ceea ce mă face să mă tem de soar- 
ta ei. 


Deşi Malesherbes, care răspundea pentru cenzură în 
Franţa, era unul din admiratorii şi protectorii lui Rous- 
seau, el se văzu obligat să interzică difuzarea lucrării 
„Contractul social“ în Franţa și să dispună retrimiterea 
exemplarelor apărute, în Olanda, unde fuseseră tipărite. 

În situaţia creată Rousseau i-a scris editorului său 
olandez, Rey: „S-a hotărît, scumpul meu Rey, că tratatul 
meu despre Contractul social nu va îi admis, nici tolerat 
în Franţa, și ordinele cele mai severe s-au dat pentru 
a-i împiedica intrarea în țară. Noi trebuie, dumneata și 
cu mine, să ne supunem acestei decizii, pe care nu eram 
obligaţi s-o prevedem dinainte, nesilindu-ne nimic, pe 
noi, republicani, să fim informaţi exact asupra maxime- 


39 


lor unui guvern regal, dar, de asemenea, nimic nu ne 
dispensează să ne conformăm lor... de îndată ce ne sînt 
notificateit. 

La rîndul său, editorul Rey dă dovadă de multă înţe- 
legere pentru situaţia creată, scriindu-i lui Rousseau: 
„Argumentele pe care ni le daţi asupra dreptului pe ca- 
re-l aveţi de a discuta cum ar trebui să fie guvernaţi oa- 
menii, şi cum sînt, sînt fară replică, însă nu puteţi face 
nimic împotriva forţei: gemi și taci. Aţi avut din fericire 
îndrăzneala de a vorbi şi posteritatea vă va fi recunos- 
cătoare“. 

Temerile prietenilor lui Rousseau s-au adeverit. Par- 
lamentul din Paris, care în problema aprecierii publica- 
ţiilor se afla sub influenţa ordinului catolic al iezuiţilor, 
a hotărît în ședința sa din 9 iunie 1762 să condamne car- 
tea, „Contractul sociali“, să fie arsă pe rug și autorul ei 
arestat. 

Hotărirea de condamnare a Parlamentului din Paris lo- 
vea și în lucrarea lui Rousseau „Emile“. 

Avocatul regelui, Amer-Joly de Fleury, referindu-se 
la „Emile“ îl învinui pe Rouseau că reduce toată pro- 
blema educaţiei la religia naturală și preconizează un 
sistem de educaţie periculos, condamnabil, contrar pres- 
cripțiilor religioase; afirmă greșit că religiile sînt egal 
de bune, doar condiţiile social-istorice justifică mai mult 
pe una decît pe cealaltă; susține, în mod criminal, că omul 
se poate mîntui și fără a crede în Dumnezeu şi că-şi 
poate alege cultul religios. 

Avocatul regelui îl învinuia pe Rousseau că neagă a- 
devărul scripturii și profeţiilor, miracolele, revelaţia, au- 
toritatea bisericii, că face de ris religia creștină, supunîn- 
d-o examenului rațiunii, că distruge principiul supunerii 
şi slăbește respectul şi dragostea popoarelor pentru regii 
lor. 

Faptul că Rousseau s-a încumetat să-și pună numele 
pe coperta lucrărilor deferite judecății a fost considerat 
de Fleury ca o sfidare, o circumstanţă agravantă, drept 
pentru care a cerut, şi Parlamentul a hotărît, ruperea şi 
arderea cărţii în curtea palatului, la picioarele scărilor, 
oprirea oricărei difuzări și confiscarea oricărui exemplar, 
prinderea și arestarea numitului J. J. Rousseau, aducerea 
şi întemnițarea lui spre a fi ascultat şi interogat. 

Şedinţa a fost imprimată, multiplicată și afişată ori- 
unde s-a socotit necesar. „Executarea“ cărţii a avut loc 
la 11 iunie; autorul însă „a fost găsit absenti: notează 
Fleury. 

Avertizat de prieteni Rousseau a reușit să fugă din 
Franţa în ultimul moment, cînd ostașii regelui îl căutau 
pentru a-l fereca în lanţuri şi a-l tîrî în faţa judecății. 

Hotărirea Parlamentului francez a fost în mod vădit 
inspirată de inchiziția catolică. Dar nici stăpinii Genevei, 
care au judecat ideile lui Rousseau de pe poziţiile calvi- 
nismului, nu s-au lăsat mai prejos în condamnarea aces- 
tora. 


PROCESUL DE LA GENEVA 


Actul de acuzare împotriva lui Rousseau a fost 
prezentat în ședința amintită a Micului Consiliu de la 
Geneva de procurorul general Jean-Robert Tronchin. 

Posedînd o vastă cultură juridică, filozofică şi literară 
procurorul general Tronchin era considerat tolerant, leal 
în gîndire, adversar hotărît al oricărui fanatism. 

Una din lucrările sale păstrate în arhive studiază un 
fapt din trecutul istoric referitor la condamnarea lui 
Miquel Servet, medic ilustru și liber cugetător, care în 
1553 a fost ars pe rug la Geneva, la cererea lui Calvin, 
numai pentru că respinsese unele dogme bisericeşti. 

„Oricîte nuanţe veţi înlătura din acţiunea lui Calvin 
— scria Tronchin — ea va rămîne mereu odioasă... Nu 
veţi putea nega că el a avut dispute cu Servet, că din 
cauza acestor dispute s-au iscat certuri, că el a fost în 
aceeași persoană denunţătorul, acuzatorul şi judecătorul 
lui Servet, asumîndu-și şi sarcina de a extrage din lucră- 
rile lui Servet propoziţiile care urmau să-l ducă la eşa- 
fod... Să recunoaștem deschis că supliciul lui Servet a 
fost un asasinat... Îmi fac un titlu de glorie din a crede 
în acest fel. Și ar fi pe placul lui Dumnezeu ca toți pas- 
torii noștri să creadă la fel şi să-și declare în faţa întregii 
Europe respectul pentru acest om mare și recunoştinţa 
pentru meritele lui...“ 

Într-o altă lucrare Tronchin scria: „Nu avem și nu 
vom avea niciodată intenţia de a fi tirani... noi dorim 

doar să nu fim deloc tiranizaţi, să avem un guvern și o 
viaţă liniștită, 

La începutul anului 1762, cu cîteva luni înainte de 
procesul lui Rousseau, Tronchin îşi dezvoltă concepţiile 
filozofico-politice într-o cuvîntare intitulată „Discurs des- 
pre spiritul de partid“, pe care o expuse într-o adunare 
a Consiliului celor două sute. Felicitind Geneva cu pri- 
lejul reînnoirii organelor sale guvernamentale, pentru 
pacea de care se bucura, Tronchin sublinia că liniștea este 
scopul tuturor guvernelor; „dar, spunea el, într-o naţiune 
liberă ea nu poate fi decît temporară“. „Popoarele su- 
puse puterii nelimitate tînjesc în deznădejde; libertatea 
se zbuciumă și se sfişie pe sine însăși“. Tronchin consta- 
tă pe bună dreptate că într-o republică în care sînt clase 
sociale opuse există în mod necesar partide şi că atîta 
timp cît se menţine echilibrul între ele, acestea nu con- 
stituie nici o primejdie pentru stat. Dar opoziţia fatală 
dintre rebeli şi popor, dintre bogaţi și săraci ameninţă 
permanent să rupă acest echilibru și dezordinea poate 
rezulta fie din „excesele aspirațiilor, fie din cele ale au- 
torității constituite. Deoarece „există o autoritate im- 
prudență, care se face simțită atunci cînd ar trebui ui- 
tată; care indispune prin neîncrederea ei, care șochează 
prin părtinire. Există o autoritate, pe care îndrăznesc s-o 
numesc dereglată, care întreprinde mai mult decît poate 
realiza, care deferă în fața tribunalelor cauze ce prin na- 
tura lor nu justifică o procedură judiciară și care, voind 
să prevină sau să îndrepte abuzuri neînsemnate prin 
lovituri de mare forţă, avertizează pe cei vizaţi să ia 
măsuri de precauţie contra acestor lovituri“. 

Firește, Tronchin, reprezentant al puterii de stat, al 
guvernului, nu presupunea că stăpînii Genevei ar putea 
fi expuși unor asemenea pericole; el conchidea că cea mai 
eficace stavilă împotriva spiritului de răzvrătire constă 
în înțelepciunea puterii publice și saluta cu entuziasm 
zilele de pace socială cînd lumea nu trebuie să sufere de 
„flagelul conflictelor de clasă. i 

Așadar, procurorul general era adeptul metodelor mo- 
derate liberale, socoţind că acestea sînt cele mai cores- 
punzătoare pentru menținerea stării de lucruri existentă, 
pentru asigurarea păcii sociale, garanție sigură a domi- 

naţiei familiilor bogate ce se aflau la conducerea Repu- 
blicii Geneva. 

Însă, dacă atotputernicia celor bogaţi era ameninţată, 

'Tronchin se simţea obligat să sară de îndată în sprijinul 
lor. Astfel a procedat şi atunci cînd stăpinii Genevei au 
socotit că lucrările amintite ale lui Jean Jacques Rousseau 
ar putea semăna spiritul de răzvrătire în mintea și su- 
fletul locuitorilor Republicii. 
“ în „Concluziile“ sale prezentate în procesul lui Rous- 
seau procurorul general, ca om de litere, nu putea să 
nu-şi exprime admiraţia pentru „aceste două cărţi care 
strălucesc prin îndrăzneală și geniu“; dar, ca apărător al 
orînduirii existente, el vedea un pericol public în pro- 
pagarea anumitor principii enunțate în cuprinsul lor și 
mai ales, în amestecul, pe care îl sesizează în carte, în- 
tre „adevăruri sublime și erori vătămătoare“. În „Con- 
tractul social“ el semnalează îndeosebi, ca un paradox 
periculos, tendința autorului de a-i considera pe magis- 
traţi, chemaţi să conducă statul, ca „instrumente“ — şi 
ca instrumente, „pe care popoarele le pot oricînd schim- 
ba sau zdrobi, după plac; partizan al unei puteri sta- 
bile, concentrată în mîinile cîtorva familii de bogătași, el 
combătea vehement ideea lui Rousseau, de a ceda pute- 
rea unor „adunări periodice“, care, la date în prealabil 
determinate, ar lua locul guvernului și ar putea să-i 
schimbe forma și reprezentanţii. În ce priveşte lucrarea 
lui Rousseau, „Emile“, aceasta îi părea lui Tronchin con- 
damnabilă îndeosebi pentru a fi o „satiră indecentă la 
adresa religiei oficiale“. În concepţia procurorului gene- 
ral, care reflecta fidel poziţia burgheziei dominante, re- 
ligia și guvernul constituiau o unitate de nedespărţit; so- 
cotind această unitate periclitată prin cele două opere, 
Tronchin aprecia că justiția nu putea fi destul de severă 
față de ele. Dar, declara procurorul general, „în situaţia 
dată severitatea trebuie să se limiteze numai la cele 
două lucrării. Această teză a lui Tronchin a fost subli- 
niată de el în mod deosebit, cu toate că majoritatea Con- 
siliului nu o va accepta, și va condamna nu numai cele 
două lucrări, ci şi pe autorul lor. 


Procurorul general a căutat să-și fundamenteze teza 
privind limitarea condamnării la operele arătate cu ar- 
gumente juridice, arătînd că Rousseau nu și-a redobîndit 

drepturile de cetăţean al Genevei, fiindcă reintegrarea sa 
în drepturile cetăţeneşti din 1754 a fost bazată în mod 
greșit pe presupunerea că el n-ar fi renunțat în mod 
solemn la religia calvinistă; ceea ce se întemeia pe o min- 
ciună a lui Rousseau, demascată printr-un pasaj nechib- 
zuit din „Emile“, care anulează actul oficial al reintegră- 
rii. Tronchin socotea în consecinţă că Rousseau, nemai- 
fiind cetățean al Genevei, nu putea fi condamnat în te- 
meiul legilor Cetăţii. 

De altfel, lucrările sale „n-au fost nici compuse, nici 
tipărite la Geneva; el însuşi a părăsit acest oraş de 
foarte mult timp; şi „e mult mai important de a înfiera 
lucrări periculoase, decît de a pedepsi un atentat săvirşit 
într-o ţară străină de către un om care ne-a devenit stră- 
in“. Procurorul general mai arăta că nu vede „ce curs 
s-ar putea da procedurii“ care s-ar porni împotriva lui 
Rousseau; adică, modul în care ar putea fi urmărit în mod 
legal. Parlamentul din Paris putuse să decreteze arestarea 
sa; un asemenea decret dat însă la Geneva l-ar pune „în 
necesitate de a fi judecat în lipsă la Paris sau la Ge- 
neva; căci, în cazul cînd se supunea Parlamentului francez 
îi era imposibil să apară aici, iar dacă asculta de citările 
Senioriilor Voastre, i-ar fi imposibil să apară în faţa 
Parlamentului“. Tot ce se putea face este deci de a lovi și 
de a suprima lucrările sale, rezervîndu-se „dreptul de a-l 
judeca, dacă s-ar prezenta'i. Tronchin conchidea aşadar, ca 
cele două lucrări incriminate „să fie rupte în bucăţi şi ar- 
se de către executorul înaltei justiţii în fața porţii Primă- 
riei, ca temerare, imprudente, scandaloase, distructive ale 
religiei creștine şi ale tuturor guvernelor; ca totodată să 
se pronunţe în mod expres interdicția, pentru toţi librarii, 
tipografii şi colportorii de a le vinde, tipări ori distribui; 
împreună cu obligarea tuturor celor care ar avea exem- 
plare ale lucrărilor de a le preda la cancelarie pentru a 
fi distruse“. 

În arhive nu s-au păstrat documente complete privind 
dezbaterile ce au avut loc în Micul Consiliu, după ce pro- 
curorul general îşi prezentase rechizitoriul. Natura cauzei 
ne indică însă că deliberările nu puteau să nu se refere 
la următoarele probleme principale: 


În primul rînd se impunea a se examina dacă era ne- 
cesar ca cele două lucrări incriminate să fie distruse. În- 

trucît pe vremea aceea, ca de altiel şi în alte perioade is- 
torice, atotputernicii zilei socoteau că era suficient să a- 
runci pradă flăcărilor înscrisurile pentru a înlătura efectul 
lor — a fost de la sine înţeles că problema s-a rezolvat a- 
firmativ. Dar în calitate de guvernanţi, membrii Micului 
Consiliu trebuiau să aibă în vedere şi efectele probabile 
ale deciziilor. Aceasta constituia a doua problemă. Se pu- 
tea prevede că o condamnare a unor lucrări atît de însem- 
nate, al căror autor era cunoscut în întreaga. lume, va 
stîrni reacţii puternice pînă și în propria lor republică, 
atât în rîndul burgheziei cît şi în marea masă a populaţiei 
lipsite de drepturi. Dar orbiţi de prejudecăţi, membrii Con- 
siliului n-au prevăzut că prin distrugerea unor exemplare 
ale scrierilor lui Rousseau, ei smulgeau ideile cuprinse în 
aceste scrieri din domeniul teoriei şi le transformau ei 
înşişi în forţe active care vor influenţa lupta politică a 
maselor populare. 

Și, în sfârșit, trebuia discutată în Consiliu problema le- 
galităţii condamnării. Un guvern oligarhic, susținut doar 
de o minoritate înstărită, neavînd sprijinul majorităţii 
populaţiei, nu-și putea permite să încalce legile statului 
într-o cauză atît de delicată. Oricînd cei nemulțumiți se 
puteau prevala de o nelegalitate săvârşită de organul gu- 
vernamental; fiindcă dacă nedreptatea era în genere o ches- 
tiune relativă, de apreciere, încălcarea legilor constituia 
o problemă foarte concretă, pe care oricine o putea sesiza 
cu ușurință, mai ales dacă a fost educat în spiritul de me- 
ticulozitate proverbială a genevezilor. 

Se pare, că numai prima din aceste trei probleme a fost 
dezbătută în mod serios. Doi membri ai Consiliului au 
fost chiar de părere că cele două lucrări nu trebuiau su- 
primate. Dar ceilalţi consilieri au invocat, indignaţi şi fu- 
rioşi, „numeroasele trăsături indecente şi contrarii pudo- 
rii“, ale lucrărilor, „principiile lor distructive pentru orice 
guvern, și îndeosebi pentru cel al Genevei, faptul că scri- 
ind cărţile sale, el „a încălcat jurămîntul său de burghez“, 
indignarea generală pe care a provocat-o prin publicarea 
lor, reputaţia proastă pe care o va provoca, cu siguranță, 
şi pentru Geneva. 

Dar nici un membru al Consiliului n-a fost preocupat de 
efectele deciziei pe care urma s-o adopte instanţa. 

În ce privește problema legalităţii, în arhive a fost des- 
coperită o scurtă însemnare, care indică că ea a fost ridi- 
cată în Consiliu: „S-a stabilit că el urmează a fi pedepsit 
şi în consecinţă s-a decis arestarea sa“. Așadar, în Consiliu 
problema posibilităţii pedepsirii lui Rousseau, adică a le- 
galităţii, trebuia să fi fost dezbătută, înainte de a se lua 
o decizie asupra acestei chestiuni. Hotărîrea a fost adop- 
tată — după cum am amintit — în ciuda avertismentului 
procurorului general, care demonstrase că Rousseau nu 
putea fi urmărit. 


Consiliul n-a ţinut seamă de acest avertisment şi odată 
cu lucrările, l-a condamnat și pe autorul lor. 


Condamnarea a avut urmări social-politice complexe. 
De fapt condamnarea lui Rousseau n-a fost decât pretextul 
evenimentelor care sînt cunoscute, în genere, sub denumi- 
rea de „afacerea Rousseau“. Căci ele au fost determinate, 
în esenţă, de profundele nemulțumiri social-politice faţă 
de orînduirea existentă și faţă de principalele sale insti- 
tuţii, de puternicele frămîntări în rîndurile maselor pPopu- 
lare, care au precedat marea revoluţie burgheză din Fran- 
ţa și în ţara vecină, Geneva. 

În perioada în care a avut loc întîmplările la care ne 
referim, Franţa a exercitat asupra Genevei un fel de pro- 
tectorat. De aceea situaţia politică din Franţa avea reper- 
cusiuni asupra celei din mica republică vecină, după cum 
opinia publică și guvernul francez urmărea cu atenţie e- 
voluţia vieţii politice geneveze. 'Ecourile condamnării lui 
Rousseau trebuie abordate, aşadar, în contextul acestor 
legături și interinfluenţe. 


Franța avea la Geneva un reprezentant, numit rezident. 
Funcţia era exercitată din 1750 de baronul de Montpe- 
roux. Geneva era reprezentată la curtea din Versailles de 
Sellon . 


Deşi n-au fost găsite documente care să dovedească o 
presiune directă din partea autorităţilor franceze asupra 
celor din Geneva în vederea condamnării lui Rousseau, 
atitudinea Parlamentului francez nu putea să nu.influen- 
țeze decizia Micului Consiliu. Cu prilejul dezbaterii cauzei 
lui Rousseau, în Consiliu, au fost citite scrisori ale lui Sel- 
lon, reprentantul Genevei pe lîngă rege, în care se vorbește 
despre lucrările incriminate; consilierii au discutat și cu 

privire la răspunsul ce trebuie dat la aceste scrisori. Micul 
Consiliu a hotărît să-l informeze pe Sellon despre decizia 
luată și „să-l însărcineze de a declara Excelenței sale con- 
telui de Choiseul (ministrul de externe al Franței) că mem- 
prii Consiliului au constatat cu mult regret că un om care 
se declară cetăţean al Genevei şi care, în răstimp de patru- 
zeci de ani, n-a petrecut pe teritoriul ei mai mult de cî- 
teva săptămiîni, a fost destul de temerar pentru a îndrăzni 
să scrie lucrări atît de primejdioase“. 

“Tată deci, pînă unde mergea servilismul și laşitatea stăpi- 
nilor îngimfaţi ai Genevei. Se temeau de supărarea guver- 
nului francez pînă şi pentru faptul că Rousseau se născuse 
la Geneva şi se considera cetăţean al acesteia. 


În ce-l privește pe Rousseau, a cărui condamnare va 
stirni „afacereaii, el personal n-a reacţionat la început în 
nici un fel. După ce fugise din Franţa, se stabili în locali- 
tatea Yverdon, aparţinînd oraşului Berna. Demoralizat și 
bolnav, primi cu indiferenţă atit ştirea condamnării sale 
de către Parlamentul francez cît şi cea privind decizia 
pronunțată de Micul Consiliu din Geneva. 

Alţii însă au reacţionat. În primul rînd cei care suferi- 
seră de pe urma unor hotărîri ale Micului Consiliu și care 
au socotit că îşi pot manifesta nemulţumirea faţă de orîn- 
duirea existentă protestînd împotriva condamnării unei 
persoane atît de celebre ca Jean-Jacques. Astfel un anume 
Binet, ceasornicar din Geneva, care fusese ruinat împreu- 
nă cu întreaga familie printr-un verdict cu totul netemei- 
nic al Micului Consiliu, aflînd despre condamnarea lui 
Rousseau s-a dus de îndată la procurorul general, „pentru a 
afla. seria el lui Jean-Jacques, dacă e adevărat că el, Tron- 
chin, a pus concluzii pentru încarcerarea Dumneavoastră și 
dacă sentinţa pronunțată contra cărţilor voastre îl privea“. 
Procurorul general i-a spus că în ce privește concluziile 
nu-i adevărat, dar că nu citise încă sentinţa. Nemulțumit 
de răspuns, Binet s-a prezentat la primul sindic, Pierre 
Fabri, care i-a spus că sentința a fost modificată și că Mi- 
cul Consiliu ar fi decretat că dacă Jean-Jacques ar veni 
la Geneva, va fi condus în faţa sindicilor pentru a răspun- 
de la întrebările ce i se vor pune. 

Astfel, abia pronunțată sentinţa, chiar şi cei care au 
adoptat-o s-au străduit să-i diminueze efectul, interpre- 

tind hotărîrea de arestare a lui Rousseau ca o simplă so- 
maţie de a se înfățișa în fața Consiliului. 

Un alt cetăţean al Genevei, Marcet, întreprinde un de- 
mers similar cu cel al lui Binet, adresînd o scrisoare lui 
Tronchin. Acesta, în răspunsul său, încearcă să justifice 
decizia Consiliului, scriind că ea nu este decît „0 precau- 
ție pentru cazul reîntoarcerii (lui Rousseau), cînd ar fi in- 
dispensabil de a stabili statutul său în raport cu societa- 
tea“. lată o nouă interpretare a verdictului, care caută 
să-i diminueze și mai mult efectul. 

Pe de altă parte și rudele lui Rousseau au încercat să 
acționeze. Oameni modeşti şi timizi ei n-au cerut altceva 
decît o copie a verdictului. Cererea lor a fost respinsă. 

Scrisoarea unuia din verii lui Jean-Jacques, Theodore 
Rousseau, datată 29 iunie, oferă detalii interesante despre 
demersul rudelor. 

»...Pe cît de violent şi nelegal este verdictul pronun- 
țat de Mieul Consiliu, pe atît a revoltat el pe toţi conce- 
tăţenii noștri. Avem totuși satisfacția de a vedea că jude- 
cătorii încep să revină și să se căiască de ceea ce au făcut, 
Se pare că au fost determinaţi de cîteva familii lipsite de 
interes față de binele real al Republicii și prin prejude- 
căţile celor cărora li s-a încredințat examinarea cărților 
voastre. Am avut prilejul să discut cu domnul Mussard, sin- 
dic regent, ... m-a rugatsă vă transmit complimente şi vă 
asigură că rămîne prietenul vostru. Mi-a recunoscut că este 
sincer îndurerat de ceea ce s-a întîmplat și m-a asigu- 
rat că a făcut tot ce i-a stat în putinţă pentru ca această 
judecată să nu aibă loc...« 

Pe de o parte așadar, în discuţii personale membrii Con- 
siliului fac declaraţii ca cea mai sus citată, iar pe de altă 
parte refuză să elibereze rudelor o copie de pe verdictul lor. 
Refuzul a fost interpretat, pe bună dreptate, ca un no 
semn de slăbiciune al hotărtrii. Acuzîndu-şi decizia, Con= 
siliul a încercat, evident, să-şi rezerve dreptul de a o in- 
terpreta după bunul său plac, dar a provocat totodată noi 
temeri în rîndul cetățenilor: urmînd exemplul lui Binet, 
vreo cincisprezece cetățeni s-au prezentat la procurorul 
general şi apoi la primul sindic pentru a cere relaţii des- 
pre acest verdict misterios şi asigurări că el a fost adoptat 

în mod legal; au primit însă răspunsuri neclare şi în- 
curcate. 

Aflînd despre aceste demersuri, Rousseau la dezaproba, 
temîndu-se de represiuni împotriva persoanei sale. Ele 
n-au întîrziat prea mult. La 10 iulie Jean-Jacques a fost 
expulzat de pe teritoriul Bernei. El era convins, ca de alt- 
fel și prietenii săi, că măsura a fost inspirată de Geneva, 
unde frămîntările se înteţiseră și Micul Consiliu săvirşea 
noi ilegalităţi în legătură cu cazul colonelului în retragere 
Charles Pictet. 

Acesta era un om de vază, membru al Consiliului celor 
două sute. Într-o scrisoare adresată librarului Duvillard, 
după ce face o critică destul de aspră cărții „Contractul 
social“, Pictet analizează cauzele care au determinat adop- 
tarea deciziei de condamnare a Micului Consiliu. Printre 
aceste cauze el subliniază, că autorităţile geneveze au vrut 
să linguşească pe guvernanţii de la Versailles. Scrisoarea 
nu era semnată și nu era destinată publicităţii. Ea ajunge 
totuşi să circule pe sub mînă şi săstirnească rumoare. 
După cîteva zile Pictet a scris primului sindic, declarîn- 
du-se autor al scrisorii. 

Micul Consiliu s-a sesizat şi a început să se ocupe de 
scrisoarea lui Pictet. În şedinţa din 12 iulie 1762 a luat 
hotărîrea de a începe urmărirea penală; la 16 iulie res- 
pinge un protest al lui Pictet împotriva începerii urmă- 
rii şi se constituie în instanță de judecată. Afacerea ia 
proporţii. Cetăţeanul genevez Marcet adresează unui mem- 
bru al Consiliului o scrisoare, a cărei copie o remite lui 
Rousseau, relevînd nelegalitatea hotăriîrii date la Geneva 
împotriva unei cărţi publicate în altă ţară. El arăta, în 
continuare, că intervenţia colonelului Pictet este consecin- 
ţa necesară a acestei nelegalităţi, întrucît este în intere- 
sul „oricărui cetăţean înţelept, care are grija propriei sale 
siguranţe, de a se opune abuzului unei asemenea jurispru- 
denţe“. 

Rousseau nici de această dată nu intervine şi se mul- 
țumeşte să-i trimită lui Marcet un răspuns, în care încear- 
că să demonstreze că lucrările incriminate nu sînt împo- 
triva constituţiei Genevei. 

Pictet și Duvillard sînt convocați în faţa judecătorilor, 
interogaţi şi „puşi sub supunere'*, adică somațţi să rămînă 
la dispoziția instanţei de judecată. Potrivit legii, rudele 

acuzaților se recuză și se retrag; toţi cei patru sindici se 
află în această situație, astfel că nici unul nu va putea în- 
deplini sarcina de a prezida dezbaterile. În zilele de 20 
și 21 iulie acuzaţii sînt interogaţi din nou. Apoi Consiliul 
ia o hotărîre stupefiantă: de a nu-l înștiința pe procurorul 
general, și de a judeca, în absența sa, fără orice altă for- 
malitate. 
Astfel Micul Consiliu încălcă în mod grosolan reglemen- 
- tarea legală, iar peste două zile pronunţă o decizie extrem 
de severă: Pictet este condamnat să fie cenzurat, să „ceară 
iertare lui Dumnezeu şi Segnioriei't, să-şi vadă scrisoarea 
ruptă în bucăţi, să „fie suspendat din drepturile sale ono- 
rifice, atît din calitatea sa de membru al Consiliului Mag- 
nific al celor două sute cît şi din cel al burgheziei pe timp 
de un an și obligat să plătească cheltuieli de judecată“. 
Duvillard scăpă cu aceeași suspendare pe timp de șase 
luni. 

Partidul celor nemulţumiţi, printre care se afla și Mar- 
cet, socoteşte că a sosit momentul pentru a adresa Consi- 
liului un proiect în interes public, o „reprezentare“. 
Marcet considera că nelegalitatea procedeului Micului 
Consiliu constă în aceea că a condamnat cărți „imprimate 
în străinătate“, iar pe de altă parte este contra Ordonan- 
țelor ecleziastice, care stabilesc competenţa organelor 
ecleziastice de a dezbate problemele privind religia, Con- 

„siliul depășindu-și în acest caz competenţa. 

Rousseau își menţine însă atitudinea rezervată și nu 
vrea să acționeze. 

În luna noiembrie, a acelui an, expira mandatul de trei 
ani al procurorului general Tronchin și adepţii lui Rou- 
sseau au organizat o campanie vie împotriva realegerii sale 
în funcţia de procuror general. Realegerea lui Tronchin n-a 
putut fi împiedicată, dar el a avut patru sute de voturi 
contra. 

Invitat din nou să acţioneze, Rousseau răspunde că din 
moment ce la Geneva nu erau decît patru sute de cetă- 
țeni nemulțumiți, se presupune că toţi ceilalți erau mul- 
țumiţi și ca atare nu e cazul să se pornească la acțiune. 

Între timp însă se produce un eveniment care va da 
alt curs „afacerii“. La 20 august arhiepiscopul de Paris 
a lansat contra lui Rousseau o admonestare răsunătoare, 

în care, printre altele, exagerînd anumite idei ale lui 
Rousseau privind religia, încearcă să le combată. 

Deși bolnav și obosit, Jean-Jacques n-a putut rezista 
tentației de a răspunde la atacul foarte slab argumentat 
al arhiepiscopului și a început să pregătească un răspuns, 
fără însă a vorbi cuiva despre el. 

Abia la 23 februarie 1763 îi scrie prietenului său Moul- 
ton: „... Am încropit un fel de răspuns arhiepiscopului 
de Paris și, din nefericire, într-un moment de nerăbdare, 
l-am și trimis lui Rey (tipograful său din Olanda). Gîn- 
dindu-mă mai bine am vrut să-l retrag; nu mai era timp; 
mi-a răspuns că a început deja tipărirea; sînt foarte su- 
părat... Lucrarea este rece şi plată. Îi prevăd efectul 
dinainte; dar prostia e comică; este inutil să te frămînţi 
pentru un rău fără remediu“. 

Fireşte, lucrarea nu era „încropită“i şi, în realitate, Rou- 
sseau n-ar fi renunţat s-o publice, aștepta, dimpotrivă, 
ca ea să producă un efect răsunător. 

Pînă şi titlul cărţii, „Jean-Jacques Rousseau, cetățean 
al Genevei, lui Christophe de Beaumont, arhiepiscop de 
Paris, duce de Saint-Cloud, pair al Franţei, comandor al 
ordinului Sfîntului Spirit, director de studii al Sorbonei 
etc.“ opunînd calitatea sa de simplu cetăţean titlurilor 
pompoase ale adversarului său, era menit să sublinieze 
calitatea autorului de persecutat de către un aristocrat 
al bisericii, care lovea într-un condamnat nefericit, a 
cărui vină era doar aceea de a iubi adevărul. 

Rousseau scria, printre altele, „... Cred că v-am răs- 
puns argumentat și am dovedit că în toate părţile scrierii 
voastre, unde m-aţi combătut, aţi raţionat greșit și în toa- 
te părţile, unde m-aţi insultat, m-aţi calomniatit. 

Lucrarea a constituit o expunere și apărare strălucită 
a ideilor marelui scriitor. Ea a avut un răsunet larg, stîr- 
nind entuziasmul adepților săi; dar și ospitalitatea adver- 
sarilor. Pînă și calviniștii fanatici ai Genevei nu erau 
departe de a deveni partizani ai arhiepiscopului catolic 
de Paris, indignîndu-se de îndrăzneala lui Jean-Jacques, 
de creștinismul său „suspect“, de morala sa „corupătoareit. 

Noua lucrare a lui Rousseau a provocat, de data aceas- 
ta, o intervenţie expresă a rezidentului francez la Geneva, 
Cu toate acestea nu s-a făcut un proces lucrării. S-a de- 


51 


cretat doar interdicţia de a fi imprimată la Geneva — 
la o lună după ce fusese difuzată acolo. 

Dar Jean-Jacques mai pregătise o surpriză pentru opi- 
nia publică. În ciuda faptului că se mîndrise o viaţă în- 
treagă cu titlul de cetățean al Genevei, acum a renunțat 
la el în mod public. Hotărîrea n-a fost luată în mod pri- 
pit. Intenţia de a renunţa la cetăţenia geneveză s-a năs- 
cut îndată după condamnarea sa de către Micul Consiliu; 
acum ea s-a materializat printr-o scrisoare, de abdicare 
la cetăţenie, pe care Rousseau a adresat-o primului sin- 
dic Favre. Micul Consiliu a luat act de această abdi- 
care. | 

Numeroşi prieteni şi adepţi ai lui Rousseau, şi îndeo- 
sebi cei de la Geneva, au fost îndureraţi şi dezamăgiţi 
de gestul concetățeanului lor, pe care l-au dezaprobat. Pen- 
tru a se explica, într-o scrisoare adresată comerciantului 
genevez Mare Chappuis, Rousseau critică indiferența ce- 
tăţenilor Genevei faţă de hotărîrea arbitrară luată con- 
tra sa, indiferenţă care îi face complici ai guvernului lor 
„... orice măsură publică luată de magistrați este consi- 
derată a fi făcută de întregul stat, cînd nimeni dintre cei 
care au dreptul s-o dezavueze n-o dezavuează, scrie el... 
Dacă doar cinci sau șase burghezi ar fi protestat, s-ar putea 
da crezare sentimentelor pe care voi le atribuiţi acestora. 
Un asemenea demers ar fi fost uşor, legitim; el n-ar îi 
tulburat ordinea publică; de ce n-a fost, așadar, făcut? 

Rousseau constată că „pactul“ care-l lega de patria sa 
și reciproc, a fost violat în dauna sa și în consecinţă el 
este „eliberat de obligaţiile sale...“ 


REPREZENTĂRILE 


Scrisoarea adresată lui Marc Chappuis era, evi- 
dent, destinată opiniei publice. Ea a fost socotită de adep- 
ţii lui Rousseau drept un manifest și a constituit pentru 
partidul celor nemulţumiţi din Geneva prilejul şi temeiul 
ideologic și politic pentru prima „reprezentare“. 

Astfel la 18 iunie 1763 un grup de patruzeci de per- 
soane, în fruntea cărora se afla cetățeanul De Luc, s-a 
prezentat la primul sindic şi i-a remis textul reprezentării. 
Cu acest prilej, De Luc a pronunţat următorul discurs: 


62 


„Domnule prim sindic, 

Atașamentul nostru inviolabil pentru păstrarea libertă- 
ţii noastre prin respectarea legilor ne obligă să vă remitem 
această respectuoasă reprezentare în numele cetățenilor 
şi burghezilor prezenţi aici. Prin acest act patriotic legile 
noastre sînt restaurate și abdicarea unui cetățean care 
aduce atît de multă onoare patriei sale prin virtuțile și 
luminile sale superioare ca domnul J.J. Rousseau, va [i 
nulă și neavenită“. 

Textul reprezentării nu se limitează la cazul Rousseau, 
porneşte însă de aici. Se socoteşte a fi o primă încălcare 
de lege faptul că Rousseau și cele două lucrări ale sale 
au fost condamnaţi fără ca autorul lor să fi fost ascultat 
ori citat, în temeiul articolului 88 din Ordonanţele ecle- 
ziastice. Dacă Consiliul ar susţine că acest articol nu s-ar 
aplica în cazul prezent, întrucît el nu vizează decit delic- 
tele de opinie în materie religioasă şi că „Emile“ și 
„Contractul“ ar trata şi probleme politice, reprezentanţii 
ar replica că actul condamnării nu putea avea un motiv 
politic, întrucît Rousseau nu căuta să răstoarne gu- 
vernul genevez dimpotrivă îl lăudase în toate felurile 
şi îl dăduse ca exemplu lumii, că, pe deasupra, lucrările 
sale, imprimate în afara teritoriului Republicii, nu tratau 
decît despre dreptul natural și despre politica generală şi 
că asemenea lucrări au circulat totdeauna liber la Ge- 
neva; de altfel, chiar dacă ar fi atacat Constituţia, autorul 
nu putea fi lovit fără să fi fost citat şi pus în situaţia 
de a se apăra. 

Apoi reprezentanţii căutau să demonstreze că Pictet 
şi librarul Duvillard, ca şi cu cîțiva ani în urmă 
un anume avocat Mercier, au fost încarceraţi şi condam- 
naţi nelegal, tribunalul care i-a judecat nefiind prezidat 
de un sindic, precum se prevedea în lege. După ce cei 
patru sindici s-au recuzat, trebuia să se convoace Consi- 
liul general pentru a alege un sindic „ad actum“, adică 
în vederea prezidării instanţei în cazul dat. 

Textul reprezentării se referea de asemenea la ilegali- 
tatea încarcerărilor „fără ca acuzatul să fi fost somat, 
examinat şi interogat de către unul din domnii sindici“. 
În acest context se cita cazul lui Binet şi al unui alt cetă- 
ţean, Jean-Aime'Gaudy. Şi, în fine, reprezentarea con- 
semna protestul împotriva refuzului de a restitui librari- 

lor Bardin douăzeci şi patru de exemplare ale cărții „Emi- 
le“ sechestrate şi reținute fără ca acești comercianți să i 
avut vreo vină, întrucît le-au comandat înainte de a se 
da verdictul şi le-au declarat. 


În ziua în care a predat reprezentarea primului sin- 
dic, De Luc i-a trimis lui Rousseau o copie a textului ei. 
În răspunsul său din 25 iunie Jean-Jacques aprobă în- 
scrisul, socotind că va fi dificil să fie respins și presu- 
pune că va fi trecut sub tăcere. 

Peste citeva zile însă primul sindic l-a convocat pe 
De Luc împreună cu alţi patru reprezentanţi și le-a remis 
răspunsul Consiliului. Reprezentanţii erau mulţumiţi că 
au reușit să determine Consiliul să accepte discuţia. 

În răspunsul său Micul Consiliu declara în principiu 
că reprezentarea nu este o cale de atac în materie de 
revizuire a hotărîrilor judecătoreşti. Apoi se sublinia 
dreptul Consiliului de a condamna cărţi ce i se par pri- 
mejdioase, ceea ce de altfel reprezentanţii n-au contestat. 
Răspunsul ocolea problema sindicilor și cea a încarcerări- 
lor; iar cu privire la cazul librarilor Bardin declara „că 
un obiect particular nu poate constitui subiect al unei 
reprezentări publice“t, dar cu toate acestea „Consiliul ar 
fi oricînd dispus să asculte cu bunăvoință ceea ce cei inte- 
resați ar putea să-i mai prezinte în acest caz“. 

Partea cea mai importantă a răspunsului era cea care 
privea condamnarea lui Rousseau. Hotărîrea de condam- 
nare era denumită „rezoluţie“ dată contra „persoanei“ 
lui Rousseau, ceea ce „nu este nici judecată, nici sentin- 
ță, ci o simplă încheiere provizorie, legală şi conformă 
procedurii judiciare, încheiere ce nu ştirbea excepţiile 
şi apărările domnului Rousseau şi care, în speţă, ar fi 
servit pentru pregătirea procedurii prescrise prin edictele 
şi ordonanţele noastre ecleziastice“. 

Această nouă interpretare oficială a hotăririi date îm- 
potriva lui Rousseau a fost considerată de reprezentanţi 
ca un succes important. 

„Oricare ar fi fost termenii sentinței, scria De Luc 
lui Rousseau, ei sînt anulaţi prin acest răspuns şi ne vom 
declara sub acest aspect satisfacția de a vedea Consiliul 
fiind de acord cu noi, că față de un cetăţean, acum în 
cazul vostru, nu se poate lua măsura arestării!t. 

Deși Rousseau a exprimat față de acțiunea reprezen- 
tanţilor anumite rezerve, la 8 august a fost remisă Micu- 
lui Consiliu o a doua reprezentare. Aceasta dezvoltă argu- 
mentarea cuprinsă în prima, subliniind principiul demo- 
cratic, că fiecare cetățean, „fiind păzitorul şi conserva- 
torul legii, are dreptul și obligaţia să se plingă împotriva 
a tot ce este contrar legii“. Critica devine mai îndrăz- 
neaţă. În timp ce prima reprezentare se limita la a sem- 
nala încălcările de lege, cea de a doua critică metodele 
de guvernare, necontestate pînă atunci. În timp ce nici 
chiar Rousseau nu îndrăznea să revendice libertatea pre- 
sei, ideea aceasta apărea într-un pasaj al celei de a doua 
reprezentări. 

Peste două zile Consiliul decide că nu este cazul să se 
dea vreun răspuns la a doua reprezentare. Această hotă- 
rire a provocat o a treia reprezentare şi mai combativă. 
Redactorii ei constatau că răspunsul „pare să vrea a con- 
sacra percepte care tind să fixeze limite dreptului de a 
face reprezentări“ şi dacă cetăţenii şi Consiliul se găsesc 
în dezacord asupra sensului legii, acest dezacord trebuie 
rezolvat de puterea legislativă, adică de Consiliul general. 
Ei își menţin deci reprezentările și își încheie înscrisul pe 
un ton ce devine ameninţător: „Cetăţenii şi burghezii se 
limitează la atît, din dragoste pentru pacea și liniștea pu- 
blică, care nu le sînt mai puţin scumpe şi preţioase decît 
menținerea constituţiei noastre fericite și respectarea în- 
tocmai a legilor noastre“. 

Dar, deși declaraseră că se vor limita la problemele 
amintite, reprezentanţii își lărgesc în continuare sfera 
preocupărilor și revendicărilor și în curînd pun în dis- 
cuţie o teză cu caracter general privind însuși caracterul 
reprezentărilor. Se pune întrebarea, ce sînt, de fapt, re- 
prezentările pe care un regulament din 1738 le-a asigurat 
cetățenilor și burghezilor ca o armă contra Consiliului 
Magnific și a repetatelor sale încercări de a-şi lărgi atri- 
buţiile? Oare puterea executivă le putea respinge după 
bunul său plac, erijindu-se astfel drept judecător într-un 
litigiu unde era parte sau dimpotrivă avea obligaţia să 
reunească Consiliul general pentru a i le supune spre 
judecare? Micul Consiliu ţinea morţiș că era singur în- 
dreptățit de a respinge pur și simplu reprezentările pe 

care le socotea neîntemeiate. De aici denumirea de „nega- 
tiv“, pe care o vor avea adepţii acestui procedeu. 

În acest context se punea, în esenţă, problema exerci- 
tării în exclusivitate a puterii de stat de către Micul 
Consiliu, fără vreun control nici chiar din partea pătu- 
rilor privilegiate ale cetăţenilor şi burghezilor. Dacă se 
accepta punctul de vedere al acestui Consiliu, de a putea 
respinge reclamaţiile ce-i erau prezentate, dreptul de 
reprezentare, dobîndit de burghezie prin lupte politice în- 
delungate, devenea un drept iluzoriu, lipsit de orice eti- 
cacitate. 

Conflictul social-politic care s-a declanșat la Geneva 
în legătură cu dreptul de reprezentare n-a fost însă decit 
un aspect al nemulțumirii populare față de orînduirea 
existentă, nemulțumire care a constituit un teren fertil 
pentru încolțirea ideilor filozofilor premergători perioa-— 
dei de revoluţii burgheze în Europa. 

În lupta politică angajată la Geneva, Micul Consiliu nu 
se putea limita la simpla respingere a revendicărilor re- 
prezentanţilor. Punctul său de vedere trebuia susținut 
prin argumente. Sarcina de a justifica atitudinea Micului 
Consiliu i-a revenit procurorului general Tronchin. El a 
publicat în toamna anului 1763 cinci studii în apărarea 
instituțiilor existente la Geneva, reunite într-un volumaș 
intitulat „Scrisori de la țară“. Ideea principală care se 
degajă din aceste scrisori era aceea că pentru Republica 
Geneva avea o mai mare importanţă păstrarea actualei 
forme de guvernare, decît perfecționarea ei. 

Apariţia lucrării lui Tronchin a fost urmată de îndată 
de o nouă reprezentare, în care cetățenii își exprimau, pe 
un ton şi mai ferm, hotărîrea de a nu permite încălcarea 
legii şi a drepturilor lor. 


„SCRISORI DE LA MUNTE" 


În năzuința de a-și întări poziţiile, negativii răs-- 
pîndesc zvonul că scrierile lui Tronchin ar fi fost văzute şi 
avizate şi de Voltaire, ale cărui sentimente ostile față de 
Jean-Jacques, erau îndeobşte cunoscute. Adepții lui Rou- 
sseau nu se simțeau capabili să ţină piept talentului de 
pamfletist al lui Voltaire și au cerut lui Jean-Jacques să 

intervină în dispută. Astfel s-a născut o nouă lucrare a 
lui Rousseau, publicată sub titlul „Scrisori de la munte“, 
în care se abordau cele mai acute probleme politice și 
ideologice ale timpului. 

Jean-Jacques contesta legalitatea condamnării sale și a 
altor hotărîri luate de Micul Consiliu. Dar nu acesta 
era scopul esenţial al lucrării sale, care nu se limita nici 
chiar la problemele Republicii Geneva, ci aborda chestiuni 
de interes general. 

„Constituţia unei mici republici, scria el, soarta unui 
mic particular, relatarea unei nedreptăți oarecare, respin- 
gerea unor sofisme; toate acestea n-au în sine nimic des- 
tul de important pentru a merita atenţia unui mare nu- 
măr de cititori: dar dacă subiectele mele sînt mici, obiecti- 
vele mele sînt mari și demne de atenția oricărui om cin- 
sit. Să lăsăm Geneva la locul ei şi pe Rousseau în depre- 
siunea sa: dar religia, dar libertatea, dar justiția! iată, ori- 
cine aţi fi, subiecte care nu se poate să nu vă intereseze“. 

Pornind de la încălcările de lege săvîrșite în legătură 
cu judecarea sa, Rousseau relevă că aceste încălcări mar- 
chează intenția guvernului de a anula în interesul său 
echilibrul stabilit dintre poporul suveran sau puterea le- 
gislativă și magistraţii însărcinaţi cu aplicarea legilor. În 
concepița lui Rousseau, această încălcare de lege devine 
punctul critic al conflictului dintre cele două forțe, a 
căror opoziţie ireductibilă este subliniată în mod pregnant. 

În „Scrisori de la munte“, Jean-Jacques dezvoltă mai 
combativ decît în „Contractul socialtt, şi fără reticenţele 
și rezervele din această lucrare, teoria suveranităţii popo- 
rului, ilustrîndu-și concepțiile cu referiri la instituţiile 
politice ale Genevei. 

„... În Consiliul general, scria el adresîndu-se gene- 
vezilor, sînteţi legiuitori, suverani, independenţi de orice 
putere umană; ratificaţi tratate, decideţi asupra păcii și 
a războiului ... Dar cei însărcinaţi cu executarea legilor 
sînt interpreţii acestora şi arbitrii supremi; ei fac să 
vorbească legile după placul lor; ei pot să le reducă la 
tăcere; ei pot chiar să le violeze fără ca voi să vă puteţi 
opune; ei se află deasupra legilor... Dacă voi sînteţi 
seniori suverani în cadrul adunării, ieşind de acolo nu 
mai sînteţi nimic. Patru ore pe an suverani subordonați, 
în restul vieţii sînteţi supuşi şi lăsaţi pradă, fără rezer- 

vă, discreţiei altora... Şi astfel în stat nu rămîne decît 
o singură putere activă, puterea executivă. Puterea exe- 
cutivă nu este decît forța și acolo unde domneşte forța 
singură, statul este dizolvat. Iată, domnilor, cum pier, 
pînă la urmă, toate statele democratice“. 

Tezele lui Rousseau privind suveranitatea poporului, 
raportul dintre puterea legiuitoare și cea executivă vor 
avea o uriașă influență asupra revoluţiei burgheze din 
Franţa și din alte state ale lumii. Formulate şi perfec- 
ționate în toiul conflictului declanșat prin condamnarea 
sa, ele vor dobîndi un caracter general, de mare însemnă- 
tate revoluționară. 

Lucrarea „Scrisori de la munte“ dezvoltă de asemenea 
concepția lui Jean-Jacques despre religie. El relevă că 
religia reformată se conduce după principiul liberului exa- 
men și după sensul propriu al scripturii, iar el, Rousseau, 
în capitolul „Profesiunea de credință a vicarului din Sa- 
voya“ din cartea „Emile“ nu făcuse decît o interpretare 
liberă a religiei, deci procedase în spiritul religiei refor- 
mate. Aşadar nu el, ci cei care-l persecută se abat de la 
principiile religiei pe care pretind a le apăra. 

„Cînd reformatorii s-au detașat de biserica romană, 
scria Jean-Jacques, ei au acuzat-o de eroare. Întrebaţi 
pe baza cărei autorități se îndepărtau de doctrina tradi- 
țională, ei răspunseră că pe baza propriei lor autorităţi, 
pe baza autorităţii rațiunii lor... Or, libera interpretare 
a scripturii include nu numai dreptul de a-i explica dite- 
ritele pasaje, fiecare după înţelegerea sa proprie, ci şi 
acela de a rămîne la îndoială asupra acelora pe care le 
găsești îndoielnice, şi acela, de a nu înţelege pe cele pe 
care le găseşti de neînțeles... Nu e ciudat, că trebuie să 
gîndești ca un catolic pentru a mă acuza că atac protes- 
tantismul? 

Autorităţile de la Geneva s-au simţit obligate să exa- 
mineze noua lucrare a lui Rousseau. Micul Consiliu a 
dezbătut în cîteva ședințe, în decembrie 1763, conținutul 
cărţii. La 29 decembrie s-a luat hotărîrea de a comunica 
lucrarea procurorului general, „pentru a-și prezenta con- 
cluziile asupra ei“. Dar la 31 decembrie primul sindic își 
anunţă colegii că Jean-Robert 'Tronchin „i-a declarat, în 
maniera cea mai hotărită, că fiind atacat în persoană în 
diverse părţi ale acestei lucrări și fiind singur în funcţia 

de procuror general, i-ar fi cu neputinţă să-și exercite 
atribuţiile contra acestei lucrări și că cere Consiliului de 
a-l înlocui cu altă persoană pentru a exercita în acest caz 
funcţia de procuror general“. 

Consiliul a acceptat punctul de vedere al lui Tronchin, 
dar n-a găsit nici un cetățean pentru îndeplinirea aces- 
tei sarcini delicate. Cetăţenii Delorme și Ligot s-au recu- 
zat. În legătură cu refuzul de a-l acuza pe Rousseau, sin- 
dicul Jean Cramer scria în „Jurnalul“ său: „Acest început 
ne indică atmosfera și situaţia tristă a Republicii“. 

Pe deasupra, la 1 ianuarie 1764, a apărut la Geneva 
„Răspunsul la scrisorile de la ţară“, care depășea, în ce 
privește combativitatea, chiar şi „Scrisorile de la munte“. 
Întrucît „Răspunsul“ fusese redactat de numeroși cetă- 
ţeni de vază ai Genevei, Consiliul n-a îndrăznit s-o ia în 
discuţie. Şi astfel era obligat să abandoneze și cercetările 
privind lucrarea lui Rousseau, căci ea nu putea ti con- 
damnată singură, fără a se pronunţa un verdict și asupra 
„Răspunsului. 

Afacerea Rousseau nu s-a încheiat însă prin această 
hotărîre a Micului Consiliu. S-au găsit adepţi ai acestui 
Consiliu care au sărit în sprijinul stăpînilor Genevei. 

Astfel, la 27 decembrie 1764, la Geneva a apărut sub 
titlul „Sentimentul cetăţenilor“ o lucrare denigratoare, 
dușmănoasă împotriva lui Rousseau, menită -să aţiţe ura 
împotriva sa. Această carte calomnioasă a fost scrisă de 
Voltaire. Pentru a o face mai impresionantă, Voltaire 
n-a apărut ca autor al ei, ci a fost publicată în numele 
cetățenilor Genevei, pe care Rousseau i-ar fi făcut, chi- 
purile, de rușine. 

„Orașul nostru nu era cunoscut înainte decit prin 
moravurile lui pure și prin lucrările lui solide care atră- 
geau străinii în Academia noastră: e pentru prima dată că 
unul din cetățenii noştri l-a făcut cunoscut prin cărți care 
alarmează moravurile, pe care oamenii cinstiţi le dispreţu- 
iesc și pe care pietatea le condamnă... Există oare vreun 
cetățean printre noi care cîntărind cu sînge rece această 
purtare, să nu fie indignat împotriva calomniatorului?i 

Din nefericire această lucrare și altele similare au avut 
efecte dăunătoare asupra vieţii lui Rousseau, care trăia, 
pe atunci, bolnav și obosit, în localitatea Mâtiers. Clerul 
local şi cîțiva protestanți fanatici au organizat pînă și 

atentate împotriva scriitorului, ceea ce l-a constrîns să 
părăsească Mâtiers şi să-și caute refugiu în altă parte. 

Dar persecuțiile împotriva lui Rousseau n-au putut 
împiedica desfăşurarea revoluționară a istoriei și nici să 
salveze regimul conservator al Genevei. După un sfert de 
secol de convulsii interne, ea va fi ocupată de trupele 
franceze în timpul Directoratului și nu va mai renaşte 
ca stat independent, nici după plecarea francezilor. 


w 


ASASINII PREȘEDINTELUI ABRAHAM LINCOLN 


La Teatrul Ford din Washington, în seara zilei de 
14 aprilie 1865, se interpreta comedia „Verişoara noastră 
din America“. Unul din rolurile principale era deţinut de 
faimoasa actriță engleză Laura Keene, favorita publicului 
american, a cărei apariţie asigura mereu săli pline. Şi 
de această dată venise multă lume. Pe scenă se desfășura 
actul al doilea al comediei, spectatorii se distrau de mi- 
nune și rideau în hohote la replicile pline de umor, cînd 
pe poarta teatrului intră cunoscutul actor John Wilkes 
Booth. 

El urcă liniştit la etajul întîi, deschide tiptil ușa 
unei loji, scoate din buzunar un pistol și trage un foc 
în ceafa unuia din bărbaţii care se aflau în lojă. Victima 
era președintele Statelor Unite ale Americii, Abraham 
Lincoln. Bărbia îi căzu pe coşul pieptului și el rămase ne- 
mișcat, parcă ar fi adormit brusc. 

Maiorul H.R. Rathbone, care se afla în aceeași lojă ală- 
turi de soţia președintelui și de logodnica sa, domnișoara 
Harris, se întoarse brusc şi zări în fundul lojei o siluetă 
cu un pistol în mînă. Rothbone sări asupra asasinului pen- 
tru a-l imobiliza. Booth îl lovi puternic cu mînerul pisto- 
lului, îl îmbrînci şi escaladînd balustrada lojei, rămase 
cîteva clipe atîrnînd cu mîinile de balustradă. Apoi, sub 
ochii spectatorilor încremeniţi de surpriză, sări pe scenă 
şi dispăru în spatele culiselor. 


NEGLIJENȚĂ SAU COMPLICITATE? 


Nu numai cititorii de azi, dar și contemporanii a- 
cestui eveniment tragic și-au pus întrebarea legitimă: cum 
s-a putut întîmpla? 

Născut în 18609, Lincoln a fost în tinereţe tăietor de 
lemne, plutaş pe fluviul Mississipi şi funcţionar de poștă. 

Apoi a făcut studii juridice și a devenit avocat. Ca mem- 
bru al Congresului S.U.A. a cerut încă în 1849 abolirea 
sclaviei. Mai tîrziu a fost unul dintre creatorii Partidului 
republican și a fost ales preşedinte al S.U.A. în 1860. 

Era îndeobște cunoscut, că popularul președinte fusese 
ameninţat cu moartea în nenumărate rînduri de dușmanii 
săi politici. Abraham Lincoln, iubit și stimat nu numai 
pentru politica pe care o promova, dar și pentru modes- 
tia, sensibilitatea, cinstea și spiritul său de dreptate, şi-a 
exercitat mandatul de președinte într-o perioadă din cele 
mai dificile. În 1861 izbucnise războiul de secesiune, 
provocat de conducătorii prosclavagiști ai statelor sudice. 

Cauza oficială a războiului fusese politica de eliberare 
a sclavilor proclamată de președintele Lincoln. Îndelun- 
gatul război civil care a atras în viltoarea sa patru mi- 
lioane de oameni și în care și-au pierdut viaţa opt sute de 
mii, se terminase. În aprilie 1865, comandantul şef al tru- 
pelor sudice, generalul Lee capitulase cu întreaga sa ar- 
mată lă Appomattox în faţa generalului nordist, Grant. 
Trupele nordice cuceriseră orașul Richmond, capitala 
Confederaţiei statelor sudice, și președintele Confedera- 
ției, Jefferson Davis, fugise. Luptele se terminaseră, doar 
rămăşiţe răzlețe ale trupelor sudice mai continuau să 
opună rezistenţă. 

După capitularea generalului Lee, președintele Lincoln 
a pronunţat o amplă cuvîntare, în care, spre dezamăgirea 
unor cercuri nordiste, care intenționau să se îmbogăţească 
prin jefuirea fără milă a statelor sudice învinse, punea 
accentul pe reconcilierea națională, pe reconstrucţia teri- 
toriilor devastate de război. 

Să fi fost nemulțumirea acestor cercuri motivul pentru 
care preşedintele Lincoln a fost lăsat fără nici o apărare, 
fără nici o pază în seara tragicului eveniment, deși se 
știa că viaţa sa era în pericol? 

La această întrebare nu s-a putut da un răspuns pre- 
cis. Toate documentele privind cercetările efectuate în 
legătură cu asasinarea președintelui Abraham Lincoln 
au fost declarate secrete de către Departamentul de Răz- 
boi al Statelor Unite ale Americii şi păstrate în arhivele 
secrete ale Departamentului timp de peste 70 de ani. 
Iar cînd în deceniul al patrulea al secolului nostru, dosa- 
rele privind asasinarea lui Lincoln sau ceea ce a rămas 

din ele au fost transferate de la Oficiul juridic al Depar- 
tamentului de Război la Arhivele Naţionale ale S.U.A, 
ele nu mai erau decît baloturi și cutii de înscrisuri îngăl- 
benite și prăfuite pentru a căror examinare pînă și cer- 
cetătorii cei mai zeloși au trebuit să dea dovadă de foarte 
multă răbdare. 

De paza președintelui S.U.A., în timpul războiului civil, 
răspundea Departamentul de Război, deoarece președin- 
tele era și comandantul suprem al armatei. În cadrul 
Departamentului de Război funcţiona și Serviciul secret, 
numit Poliţia naţională executivă, care avea în mod deo- 
sebit sarcina de a asigura paza președintelui. 

Nici armata, nici poliţia secretă nu i-au asigurat lui 
Lincoln paza în seara cînd a fost ucis. Este adevărat că 
în urmă cu cîteva luni a fost detaşată la Casa Albă o 
escortă călare cu misiuni speciale de pază, care îl însoțea 
pe președinte în deplasările sale. Dar Lincoln mai pleca și 
neînsoțit și membrii escortei călare, în orice caz, nu aveau 
misiunea să-l însoţească la teatru în seara fatală. Iar alt 
însoțitor nu i-a fost desemnat. 

Atit Stanton, șeful Departamentului de Război, cît și 
colonelul Baker, șeful Serviciului secret au știut că viața 
lui Lincoln era în permanent pericol. Încă de la prima sa 
alegere în funcția de președinte, în noiembrie 1860, el 
fusese amenințat cu moartea în numeroase declaraţii, 
cuvîntări, articole de presă și scrisori ale sudiștilor adepți 
ai sclaviei și în anii care au urmat s-au făcut cîteva încer- 
cări de a-l răpi, împiedicate în ultimul moment. Și aten- 
tatele împotriva vieţii lui Lincoln s-au înmulţit în timpul 
războiului civil. 

Astfel în 1863 agenţii Serviciului de informaţii al 
S.U.A. au aflat că la Richmond s-a constituit un grup de 
proprietari de sclavi care au oferit o sumă imensă ca 
recompensă pentru asasinarea lui Lincoln. În martie 1864, 
ziarul „New-York Tribune“ a publicat o scrisoare nesem- 
nată în care se dădeau numeroase detalii concrete privind 
o conspirație pentru asasinarea președintelui. În august 
1864 un atentator rămas nedescoperit a tras un foc, asupra 
lui Lincoln, care i-a găurit pălăria. În noiembrie 1864 un 
agent secret federal raporta din Canada, unde se refu- 
giaseră numeroși reprezentanţi sudiști, organizarea unui 
complot în vederea uciderii președintelui. 

Apoi Departamentul de Război a fost avertizat că Lin- 
coln ar putea fi omorît sau răpit la 4 martie 1865, ziua 
în care a inaugurat al doilea mandat de președinte. La 
20 martie 1865 trăsura prezidenţială a fost atacată şi se 
pare că Lincoln a scăpat numai din întîmplare. 


De altfel, Departamentul de Război a fost informat 
încă din ianuarie 1865 despre activitatea lui Booth și a 
complicilor săi. Un agent al acestui Departament, pe nume 
Louis J. Wiechmann, raportase că într-o pensiune de fa- 
milie, unde locuia și el, în centrul orașului Washington, 
pe Str. 541, ţinută de o văduvă, Mary Surratt, se întîl- 
neau, regulat, mai multe persoane în frunte cu Booth, 
urzind un complot pentru răpirea sau uciderea președin- 
telui Lincoln. Wiechmann a relevat că Booth venea ade- 
sea în casă spre a conferi între patru ochi cu Mary Sur- 
ratt; că fiul acesteia, John Surratt efectua periodic călă- 
torii secrete în teritoriile ocupate de sudiști. El a informat 
de asemenea despre vizitele conspirative, ce au avut loc 
în această casă, ale unor agenţi secreți din sud, înarmaţi 
cu pistoale și pumnale. 

Însuşi Departamentul de Război a recunoscut mai tîr- 
ziu că a fost informat încă din februarie 1865 despre 
planul de răpire urzit de Booth. 

Wiechmann a indicat şi numele celorlalți participanţi 
la complot: Atzerodt, Herold, Paine. Faptul că toţi com- 
plotiștii au fost arestaţi de îndată după săvirșirea asasi- 
natului dovedeşte că ei erau cunoscuţi de autorităţile com- 
petente. 

Pasivitatea Departamentului de Război în asigurarea 
pazei președintelui este cu atît mai greu de înţeles, cu cit 
Stanton ordonase, cu scurt timp în urmă, arestarea a mii 
de suspecți bănuiţi de a desfășura o activitate subversivă 
în interesul sudiștilor. 

De altfel, Lincoln însuși, care îndeobște nu acorda în- 
semnătate securităţii sale personale, în după-amiaza zilei 
fatale de 14 aprilie a ieșit de la Casa Albă și s-a dus la 
sediul Departamentului de Război unde a cerut lui Stan- 
ton o escortă puternică care să-l însoțească la teatru. 
Preşedintelee i-a solicitat ministrului nominal pe maiorul 
Eckert, unul din adjutanţii secretarului Departamentului 
de Război. 

„L-am văzut pe Eckert, cum a frînt cu ușurință cinci 
bastoane, unul după altul, zise Lincoln, și cred că el este 
genul de om care trebuie să mă însoțească în seara aceas- 
ta. Pot să-l obţin? 

Mai înainte, Lincoln sau soţia sa invitase şi familia 
Stanton la teatru. Secretarul Departamentului de Război 
n-a dat curs invitaţiei, invocînd treburi oficiale urgente. 
Și generalul Grant fusese invitat împreună cu soția. Dar 
şi el a refuzat, pe motivul că urma să-şi viziteze copiii 
aflaţi la studiu într-un alt oraș. 

Deși Stanton ştia că în absenţa generalului Grant, pre- 
şedintele va fi lipsit de suita oficială militară care înso- 
ţea, de regulă, pe general în calitatea sa de comandant șef 
al armatei, el a refuzat să i-l pună la dispoziţie lui Lin- 
coln pe maiorul Eckert, invocînd că în acea seară avea o 
muncă importantă pentru ofițerul adjutant de care nu se 
putea astfel lipsi. El a insistat asupra împrejurării că 
Eckert era șeful Oficiului telegrafic al Departamentului 
de Război şi avea o misiune ce nu putea fi amînată pe 
a doua zi. În realitate însă, la ora fatală cînd Booth se 
pregătea să tragă focul de armă asupra președintelui, 
maiorul Eckert nu mai era de mult la slujbă. El se afla 
acasă şi se pregătea de culcare. Așadar motivul invocat 
de Stanton pentru a nu-l pune la dispoziția preşedintelui 
nu era real. 

E adevărat că la dispoziţa preşedintelui sau mai bine 
zis a doamnei Lincoln se afla un membru al poliției mu- 
nicipale, pe nume John Parker, care trebuia să stea de 
pază în fața ușii lojei prezidenţiale. Dar nici el nu era la 
postul său în seara fatală. De ce? Explicaţia nu s-a mai 
aflat. Căci toate datele privindu-l pe Parker „s-au pier- 
dut“ în dosarele de cercetare şi n-au mai fost regăsite. 

În legătură cu asasinarea lui Abraham Lincoln au mai 
fost invinuite în mod public două personalităţi politice 
proeminente. 

Unul a fost Jefferson Davis, președintele Confederaţiei 
statelor secesioniste din Sud, acuzat de guvernul S.U.A. 
ca unul din şefii conspirației ucigașe. Fiind deţinut ca 
prizonier al guvernului federal în fortăreața Morroe, Da- 
vis a făst găsit vinovat de comisia militară care a judecat 
la Washington pe complicii lui Booth. Cu toate acestea 
Davis n-a fost niciodată trimis în judecată și a beneficiat 

pînă la urmă de amnistie. Deşi inițial Biroul de justiţie 
militară a lui Stanton a afirmat că există numeroase pro- 
be despre rolul lui Davis în conspirația criminală, aceste 
probe au dispărut. 

Şi vicepreședintele Andrew Johnson, devenit președinte 
prin uciderea lui Lincoln, a fost acuzat de a fi fost ames- 
tecat în complotul împotriva acestuia. 1 s-au pus, în mod 
public, următoarele întrebări: 

— Îl cunoştea personal Andrew Johnson pe John Wil- 
kes Booth? 

— Unde se afla Andrew Johnson în timp ce Lincoln era 
în agonie? 

— De ce Johnson n-a răspuns niciodată la aceste între- 
bări? 

Sau, dacă a făcut-o de ce răspunsurile erau ascunse în 
fața opiniei publice? 

Toate aceste aspecte fac să existe serioase îndoieli cum 
că în seara zilei de 14 aprilie 1865 s-ar fi manifestat con- 
comitent atîtea atitudini neglijente și naște bănuiala că, 
pe undeva, a existat o complicitate intenţionată, aceasta o 
susţine şi faptul că în momentul cînd Booth se apropia de 
președinele Lincoln, nu era nici o gardă militară în fata 
teatrului, nici un agent secret printre spectatori, nici poli- 
ţia militară și nici măcar polițistul din paza personală nu 
era în fața lojei prezidenţiale. 


COMPLOTUL 


Cine au fost cei care au urzit complotul pentru 
înlăturarea președintelui? 

John Wilkes Booth era al noulea din cei zece copii ai 
unui cunoscut actor, Junius Brutus Booth, un beţivan 
notoriu, care pare să fi fost şi bolnav mintal. John Wilkes 
a avut o copilărie zdruncinată și la vîrsta de șaptesprezece 
ani a îmbrățișat şi el, ca și alţi fraţi ai săi, cariera tatălui. 
În scurt timp a devenit un actor cunoscut, foarte bine plă- 
tit. În timp ce solda lunară a unui general era pe aceea 
vreme de 20 dolari, actorul J.W. Booth primea pentru o 
singură seară 100 dolari. Ducea o viață ușuratică, se ţinea 
numai de petreceri. 

Un astfel de om a ajuns în mod firesc dușmanul ideilor 
progresiste şi adeptul celei mai negre reacţiuni. Booth a 
devenit agent secret al sclavagiştilor din sudul S.U.A. și 
a căutat să-și slujească cu devotament stăpinii în cursul 
războiului civil. În această perioadă, el a trecut de mai 
multe ori, în mod clandestin, pe teritoriul stăpînit de ar- 
mata sudistă și în Canada, unde de asemenea existau cen- 
tre sudiste avînd misiunea de a organiza acţiuni de spio- 
naj și de diversiune împotriva guvernului S.U.A. și a 
populaţiei din Nord. Există indicii că Booth a participat, 
din însărcinarea sudiştilor, la organizarea unor acţiuni de 
sabotaj de mare amploare, ca, de exemplu, incendierea cî- 
torva mari hoteluri la New-York, în noaptea de 25 no- 
iembrie 1864. 

Mary Eugenia Surratt era proprietara pensiunii din 
Washington, principalul loc de întîlnire al complotiștilor. 
După ce rămăsese văduvă, ținuse un local de noapte în 
orăşelul Surrattsville. Localul doamnei Surratt era, încă 
de pe vremea aceea, un punct de întîlnire preferat al celor 
mai fanatici sclavagiști. Casa ei a continuat să îndeplineas- 
că același rol şi după ce familia Surratt s-a mutat la 
Washington în urma intrării în Surratsville a trupelor 
nordiste. Faptele ce au devenit cunoscute și întreaga ei 
activitate din Washington indică implicarea ei directă 
într-o complexă organizaţie subversivă sudistă. Se presu- 
pune chiar că mutarea ei la Washington fusese finanțată 
din fondurile secrete ale Confederaţei. Căci nu există nici 
o altă explicaţie pentru proveniența sumei considerabile 
necesare achiziţionării imobilului din centrul Capitalei. 
De altfel mobilul era situat în apropierea Teatrului Ford, 
frecventat adesea de președintele Lincoln. 

Cert este de asemenea că apartamentele familiei Surratt 
din Washington au fost vizitate în repetate rînduri de agenţi 
secreţi ai Confederaţiei sudice. În decembrie 1864, a venit în 
această casă şi Booth, pentru prima dată. Nu s-a putut afla 
însă dacă Booth s-a dus aici, ca la un loc de întîlnire aran- 
jat din Richmond, capitala Confederaţiei, ori dacă a ales ca- 
sa, cunoscînd sentimentele prosudiste ale familiei Surratt. 

La un scurt interval, după ce Booth a vizitat pentru 
prima dată casa familiei Surratt, a apărut aici și a închiriat 
o cameră George Atzerodt. Apoi au venit să locuiască la 
pensiunea Surratt alți complotiști, Paine şi David Herold. 

Începînd din februarie 1865, Booth venea des la pen- 
siunea din Strada H, unde conferea cu locatarii amintiţi 
şi cu fiul doamnei Surratt, John Harrison Surratt şi el 
spion şi curier secret al sudiștilor. El a rămas cel mai pu- 
țin cunoscut dintre conspiratori. Era adesea plecat din 
Washington în teritoriile sudice şi în Canada, după ce își 
pierduse postul de șef al poștei din Surrattsville din cau- 
za atitudinii sale prosudiste. 

Într-o declaraţie publică făcută în 1870, J. Surratt 
arăta: 

„Am părăsit colegiul în iulie 1861 şi întorcîndu-mă 
acasă, am început să iau parte activă la evenimentele agi- 
tate ale acelei perioade. N-am avut decît optsprezece ani 
și am fost angajat îndeosebi în trimiterea de informaţii 
privind mişcările armatei Statelor Unite staționată în 
Washington și în alte părţi şi în a duce mesaje la ambar- 
caţiunile Confederaţiei de pe rîul Potomac. Am deservit 
un traseu regulat între Washington şi Potomac. Eu, fiind 
singurul bărbat necăsătorit pe această rută, am avut sar- 
cinile cele mai grele... 

După unele izvoare J. Surratt a făcut cunoștință cu 
Booth prin intermediul doctorului Mudd, medic la Bryan- 
town. Alte informaţii indică că Booth s-a prezentat la 
Surratt cu scrisori de recomandare din partea unor per- 
soane de cea mai mare încredere. Este însă de necon- 
testat că Booth i-a împărtășit încă în decembrie 1864 
planul său de răpire a președintelui Lincoln și transpor- 
tarea ca ostatec, la Richmond, și că din însărcinarea lui 
Booth, Surratt, în aceeași perioadă şi-a luat o slujbă la 
Washington pentru a justifica prezența sa în Capitală. 
Avînd în vedere că J. Surratt a fost agent permanent şi 
remunerat al Serviciului de informaţii al Confederaţiei 
sudice, el nu se putea angaja într-un alt post fără apro- 
barea superiorilor săi. Astfel și comportarea lui Surratt 
dovedeşte că autorităţile sudiste cunoșteau activitatea lui 
Booth și o sprijineau în toate chipurile posibile. 

David Herold, funcţionar într-o farmacie din Washing- 
ton, a fost atras în complot de asemenea de Booth, care 
l-a cunoscut la familia Surratt. 

Pe funcţionarii Sam Arnold și Michael O'Langhlin, Booth 
i-a recrutat în complotul de răpire al președintelui Lin- 
coln în septembrie 1864. George Atzerodt, vopsitor de 

căruţe din Port-Tobacco, a fost recrutat de Booth prin 
intermediul lui J. Surratt şi instalat la Washington în 
elegantul hotel Kirkwood, unde locuia şi vicepreşedintele 
S.U.A. Andrew Johnson, în scopul de a-l ucide pe acesta 
din urmă. 

Ceilalţi participanţi la complot erau Dr. Samuel Mudăd, 
medic la Bryantown, statul Maryland, al cărui rol n-a 
putut fi complet elucidat; Edward Spangler, dulgher și 
manipulant de culise la Teatrul Ford, şi Lewis Paine, fost 
ostaş în armata rebelă a Confederaţiei, care se distingea 
printr-o statură și o forță herculeană. 

După uciderea preşedintelui Linclon, toți participanţii 
la complot vor fi arestaţi de îndată şi acuzaţi de către gu- 
vernul Statelor Unite ale Americii de asasinarea preşe- 
dintelui, de tentativa de asasinare a secretarului de stat 
Seward, a vicepreședintelui Johnson și a generalului 
Grant. 

Dar rechizitoriul întocmit contra complotiștilor nu cu- 
prinde nici o menţiune cu privire la faptul, deosebit de 
important, că la 20 februarie 1865, adică cu 54 de zile 
înainte de săvîrşirea atentatului, agentul secret federal 
Louis Wiechmann a informat un funcţionar competent din 
Departamentul de Război, pe căpitanul Gleason, despre 
complotul urzit în Strada H şi că acesta din urmă a trans- 
mis informaţia superiorului său. Însă Departamentul de 
Război n-a luat nici o măsură. 


RĂPIRE SAU OMOR? 


Proiectul de răpire a preşedintelui Lincoln l-a 
preocupat pe Booth timp de patru ani şi cu cît trecea 
timpul cu atît mai mult devenea acest proiect un fel de 
obsesie pentru el. În toamna anului 1864, Booth îşi con- 
sacra numeroase ore şi zile proiectelor sale. El cerceta 
hărți, alegea căi de comunicaţie, studia aşezarea diverse- 
lor localități și a altor puncte de sprijin. Booth a elabo- 
rat pînă și o variantă de retragere a sa în caz de nereu- 
şită. Dar planul de retragere se referea numai la per- 
soana sa; ceilalţi participanți n-aveau decît să se descurce, 
fiecare după cum putea. 

El intenţiona să-l răpească pe Lincoln, de la Teatrul 
Ford, pe care președintele îl frecventa adesea. Booth a 
utilizat toate posibilităţile pentru a studia cît mai amă- 
nunţit sala de spectacol, lojele, coridoarele, scările, ho- 
iurile, scena, ușile de intrare şi ieșire ale clădirii teatrului 
şi a propus ca răpirea să aibă loc în timpul actului al 
doilea ori al treilea al unei reprezentații. La un semnal 
dat cineva urma să închidă un robinet al conductei 
principale de gaz de iluminat. După ce întregul teatru 
va fi fost cufundat în întuneric, răpitorii urmau să pă- 
trundă în loja prezidenţială. Booth trebuia să-i pună lui 
Lincoln cătuşele în timp ce Surrat, Arnold și O'Langhlin 
urmau să țină în șah celelalte persoane din lojă.' Lincoln, 
legat fedeleș, trebuia coborit apoi în scenă și dus, printre 
culise, la ieşirea din spatele scenei, aruncat într-o trăsură, 
ce urma să aştepte la această ieșire și scos, de îndată, 
din Capitală, fiind transportat pe o rută bine stabilită 
pînă la Richmond. 

O altă variantă elaborată de Booth prevedea răpirea pre- 
şedintelui cu prilejul uneia din vizitele frecvente pe care 
le făcea într-un spital militar în apropierea Capitalei. În 
sfîrşit, complotiștii mai aveau în vedere şi obiceiul lui 
Lincoln de a se duce pe jos, neînsoţit, de la Casa Albă 
la Departamentul de Război şi au elaborat un plan de 
răpire şi pentru acest traseu. 

Au fost momente cînd acţiunea complotiștilor era cît pe 
aici să se declanșeze. Astfel s-a aflat că Lincoln va asista 
la o reprezentaţie la Teatrul Ford în seara zilei de 18 ia- 
nuarie 1865. Booth şi complicii săi au hotărît să acţioneze. 
Au fost luate, în mare grabă, toate măsurile prevăzute, 
s-au asigurat pînă și bărcile pentru trecerea convoiului 
răpitorilor peste rîul Potomac. Președintele a renunțat 
însă în ultimul moment să se ducă la teatru din cauza 
timpului nefavorabil. 

După patru ani de aşteptare continuă, Booth a început 
să-și piardă răbdarea și a hotărît să-l ucidă pe Lincoln. O 
primă ocazie i s-a ivit la 4 martie 1865, la inaugurarea fes- 
tivă al celui de-al doilea mandat al președinției lui Lincoln. 
Dar paza oficială l-a împiedicat să ajungă în apropierea 
preşedintelui. 

În prima jumătate a lunii aprilie Booth s-a înverșunat 
și mai mult. Capitala şi întreaga populație din statele 

nordice sărbătoreau cucerirea Richmondului de către tru- 
pele norăiste și capitularea generalului Lee. Atmosfera 
de bucurie festivă de pe străzile Capitalei îl făcu să-şi 
piardă stăpînirea de sine. Adeptul fervent al sclavagis- 
mului nu se putea împăca cu gîndul înfrîngerii Confede- 
raţiei. Dacă pînă acum înlăturarea lui Lincoln fusese con- 
siderată, de complotiști, ca un act menit să influențeze 
mersul războiului, acum, după înfrîngerea militară a Con- 
federaţiei, ea nu mai reprezenta decit un act de răzbu- 
nare gratuită, fără nici un efect favorabil asupra soartei 
sudiştilor. Dimpotrivă, cunoscînd atitudinea conciliantă 
a lui Lincoln faţă de statele sudice învinse, uciderea sa 
putea crea acestora chiar o situație mai dificilă. 

La 10 aprilie s-a aflat că Lincoln va asista în 14 aprilie 
seara la reprezentaţia de la Teatrul Ford. Complotiștii au 
hotărît să acționeze în această seară. Au fost distribuite 
rolurile. Booth s-a angajat să-l ucidă pe preşedinte și pe 
generalul Grant. În acelaşi timp Paine urma să-l asasi- 
neze pe secretarul de stat Seward, care era imobilizat la 
pat, în locuinţa sa, din cauza vătămărilor suferite într-un 
accident de circulaţie. Atzerodt trebuia să-l omoare pe 
vicepreşedintele Johnson, care locuia la hotelul Kirkwood 
într-un apartament la primul etaj, sub camera de la man- 
sardă, unde se instalase Atzerodt la indicaţia lui Booth. 

Complotiștii, în fond, un grup de mercenari, uniţi prin 
ura lor împotriva ideilor progresiste şi printr-un anu- 
mit spirit de aventură, au încercat să asigure acțiunii lor 
criminale o fațadă politică, adresînd directorului ziarului 
„National Intelligence“ o scrisoare ce urma să-i fie re- 
misă a doua zi după atentat: 

„De multă vreme am consacrat timpul și banii noştri 
unei acţiuni care n-a reușit pînă acum. A sosit momentul 
pentru a schimba planurile noastre. S-ar putea ca lumea 
să ne blameze pentru ceea ce vom face, dar sîntem si- 
guri că posteritatea ne va justifica“. Scrisoarea era sem- 
nată: „Oameni care iubesc ţara lor mai mult decît aurul 
ori viaţa“. 

Desigur aceste fraze sforăitoare n-au justiticat nici în 
faţa contemporanilor şi cu atît mai puţin în ochii poste- 
riţăţii acţiunea criminală, dementă îndreptată împotriva 
uneia dintre marile personalități ale istoriei. Asasinatul 
a stîrnit doar durere și indignare în lumea întreagă. 

În aceeași zi, principalul criminal, Booth a închiriat 
un cal vînjos galben și l-a dus, împreună cu iapa pe care 
o încăleca, de obicei, într-un grajd ţinînd de Teatrul Ford. 
rezervat pentru caii actorilor teatrului. 

În ziua de 14 aprilie dimineaţa el a făcut, ca de obicei, 
o plimbare călare pe aleile orașului. Întorcindu-se, a dus 
calul la grajd şi a trecut apoi în clădirea teatrului. Aici 
a băut, la barul teatrului, un pahar cu directorul şi cu 
unul din prietenii săi. 

De la teatru s-a dus la hotelul Naţional, unde descin- 
sese, a luat masa și a primit vizita lui Paine și a lui 
Atzerodt, cu care a avut o convorbire. Paine îşi menținea 
angajamentul de a-l ucide pe secretarul de stat Seward, 
dar Atzerodt a revenit asupra hotăririi sale de a-l omori 
pe vicepreşedintele Johnson. Booth s-a înfuriat, i-a re- 
proşat lui Atzerodt laşitatea sa şi l-a amenințat că-l de- 
nunţă poliției. Atzerodt s-a aruncat la picioarele lui Booth, 
implorindu-i iertarea. Actorul l-a alungat cu un gest 
teatral. Atzerodt s-a întors la hotelul Kirkwood, şi-a luat 
catrafusele și a plecat, pe jos, la Georgetown, unde şi-a 
vîndut pistolul. 

La ora trei după-masă Booth a revenit la Teatrul Ford. 
Pe scenă se desfășura ultima repetiţie a piesei ce urma 
să fie prezentată în seara respectivă. Booth a traversat 
vestibulul şi a urcat la etajul întîi, unde se afla un 
coridor care trecea prin spatele lojelor pînă la loja pre- 
zidenţială din avanscenă. Aceasta era compusă din două 
încăperi, loja propriu-zisă şi un salon de așteptare. Între 
cele două încăperi se afla un perete de lemn, avînd o ușă. 
În mod obișnuit un poliţist din garda personală se afla 
în salonul de așteptare cînd președintele era în lojă. În 
seara zilei de 14 aprilie însă, după cum am mai arătat, 
polițistul Parker își părăsise postul din salonul de aș- 
teptare. 

Booth a intrat ca la el acasă în salonul de așteptare și 
a străpuns cu un obiect ascuțit peretele de lemn ce des- 
părțea sala de așteptare de lojă, apoi s-a uitat prin ori- 
ficiul format spre a se asigura că va putea observa, în fe- 
lul acesta, tot ce se petrecea în lojă. După care a deschis 
ușa, a intrat în lojă și a aranjat scaunele în așa fel încît 
să rămînă un coridor liber pînă la scaunul preşedintelui. 

Plecînd din lojă, Booth a ascuns într-un colţ întunecos al 
sălii de așteptare un baston gros, pe care-l adusese cu el. 

Seara, cînd pe scena teatrului se desfăşura actul al 
doilea al comediei „Verişoara noastră din Americati, Booth 
era la barul teatrului unde a băut mai multe pahare de 
rachiu. La ora zece şi-a plătit consumaţia şi, trecînd prin 
vestibul, a urcat la etajul întii, aşezîndu-se pe un loc 
liber la balcon, pentru a observa amplasamentul persoa- 
nelor din loja prezidenţială. Apoi a ieşit pe coridor şi a 
ajuns în faţa uşii salonului de aşteptare al lojii prezi- 
denţiale. Ușa era întredeschisă şi Booth constată, fără 
nici o dificultate, că în salonul de aşteptare nu se afla 
nimeni și că, astfel, preşedintele este lipsit de orice pază. 
El intră în salon și cu bastonul lăsat acolo, înainte de masă, 
bară uşa spre coridor. Apoi se năpusti în loja preziden- 
țială, trase focul mortal şi după ce-l răni cu pumnalul 
şi-l îmbrînci pe maiorul Rathbone, escaladă parapetul lo- 
jii. Rathbone a încercat să-l rețină; Booth s-a degajat, dar 
un picior i se prinsese în drapelele care pavoazau loja pre- 
zidenţială. Căzînd pe scenă, el își fractură un picior, dar 
se ridică numaidecit şi dispăru în spatele culiselor. 

Spectatorii din sală au rămas încremeniţi, neînţele- 
gînd imediat semnificaţia scenei la care asistau. Unii au 
crezut chiar că focul de pistol şi saltul pe scenă reprezintă 
o nouă variantă regizorală a cunoscutei comedii ce se 
juca pe scenă. Lumea n-a înţeles cele întimplate decît 
atunci cînd s-au auzit ţipetele doamnei Lincoln: „Preşe- 
dintele a fost asasinat“, şi cele ale lui Rathbone: „Opri- 
ţi-l! Prindeţi-l!“ 

Aceste strigăte au declanşat tumultul. O parte din asis- 
tență a năvălit pe scenă pentru a-l prinde pe ucigaș, dar 
acesta dispăruse. Alţii au fugit către loja prezidenţială, 
au găsit însă uşa de intrare barată din interior cu basto- 
nul pus de Booth. Ei au reușit totuşi să forțeze uşa şi l-au 
găsit pe președinte leşinat în fotoliul său. 

Doi medici din rîndul spectatorilor îşi făcură loc prin 
mulțime și constatară că Lincoln avea pe craniu, în spa- 
tele occipitului, o mică gaură însîngerată. După sosirea po- 
liţiei, Lincoln a fost transportat, în fotoliul în care se 
afla, într-un apartament învecinat cu teatrul, unde a fost 
întins pe un pat. Stadiul de dezvoltare a medicinii de pe 
acea vreme nu oferea nici o posibilitate de intervenţie 

pentru salvarea vieţii lui Lincoln. Fără să-și mai redo- 
bîndească cunoștința președintele S.U.A. a murit la ora 
șapte și cîteva minute a doua zi dimineața. 

În timp ce Booth trăgea glontele ucigaș asupra preșe- 
dintelui Lincoln, un alt complotist, Paine încerca să-și 
îndeplinească misiunea de a-l asasina pe secretarul de 
stat Seward. El se prezentase la domiciliul familiei Se- 
ward ca angajat al unei farmacii avînd sarcina să aducă 
niște medicamente. Voind să pătrundă în camera lui Se- 
ward, a fost oprit de fiul acestuia. În ajutorul tînărului 
Seward mai sări şi o femeie de serviciu, dar nu reuşiră 
să-l reţină pe uriașul Paine, care pătrunzînd în camera 
secretarului de stai se năpusti asupra demnitarului grav 
bolnav, aflat la pat, cu braţele și capul bandajat. Paine 
îl lovi cu pumnalul la cap și la piept. Tînărul Seward 
și femeia de serviciu, dîndu-şi seama că secretarul de 
stat se afla într-un pericol de moarte, au încercat din nou 
să-l îndepărteze pe Paine. Acesta însă, ca turbat, îl răni 
cu pumnalul și pe tînăr şi-i sparse capul femeii cu mî- 
nerul pumnalului. 

În toiul acestei scene înfiorătoare a intrat în cameră 
un curier al poștei, aducînd o telegramă. Dîndu-și seama 
că va fi prins, Paine a început să răcnească: „Sînt nebun! 
Sînt nebun!“, în speranța de a-și asigura circumstanţe 
atenuante pentru fapta sa criminală. 

Atrași de strigătele din casă, cîţiva soldaţi care tre- 
ceau pe stradă s-au apropiat în fugă, dar nu l-au putut 
opri pe Paine care, ieșind din casă, reuşi să sară în şaua 
calului său și să dispară, în galop, după primul colț al 
străzii. 


URMĂRIREA 


Autoritățile competente, care nu luaseră nici o 
măsură de pază pentru președintele S.U.A., au manifestat 
și în primele ore după săvîrşirea crimei o atitudine cel 
puţin neobișnuită. 

Mulţi spectatori din sală l-au recunoscut pe Booth, cînd 
acesta a sărit pe scenă din loja prezidenţială. Şi cei doi 
actori care se aflau pe scenă l-au identificat. 

Ucigaşul a fost recunoscut şi de către un înalt func- 
ţionar de poliţie, care se afla în rîndul spectatorilor, ma- 
iorul A. C. Richards, superintendent al forțelor metropo- 
litane din Washington. El s-a grăbit să-l caute pe poli- 
țistul Parker, care avusese misiunea să stea de pază în 
sala de așteptare a lojei prezidenţiale și negăsindu-l s-a 
dus de îndată la sediul poliţiei pentru a lua măsuri ur- 
gente de urmărire a ucigașului. Totodată a raportat co- 
mandantului militar al Capitalei, generalului C. Augur, 
indicîndu-i şi numele ucigașului. 

La ora 11 noaptea statul major al poliţiei din Washing- 
ton avea la dispoziţie declaraţiile a 17 martori oculari care 
l-au identificat pe Booth în persoana ucigașului. 

Cu toate acestea autorităţile militare n-au dispus ur- 
mărirea lui Booth în afara orașului, îndeosebi pe șoselele 
care duceau spre sud, deși era de presupus că asasinul va 
căuta să ajungă și să se ascundă în teritoriile sudice, pînă 
va putea părăsi teritoriul S.U.A. Mai mult chiar, în loc 
să difuzeze pe căile cele mai rapide numele asasinului în 
întreaga Uniune, la scurt timp după săvîrşirea crimei au 
fost blocate brusc toate liniile telegrafice, cu excepția 
liniei utilizate de armată. Parcă dinadins s-a ușurat fuga 
criminalului. 

Fapt este că abia a doua zi la ora trei după-masă secre- 
tarul Departamentului de Război Stanton a trimis o tele- 
gramă colonelului Baker, şeful serviciului secret, care se 
afla la New-York: „Vino de îndată pentru a-l găsi pe uci- 
gașul preşedintelui“. . 

Reprezentantul agenţiei de presă „Associated Press“ 
din Washington, L. A. Gobright a reuşit să trimită la New- 
York o telegramă — înainte de blocarea telegrafului — 
anunţînd atentatul săvîrşit împotriva lui Lincoln. Dar el 
a fost obligat, de persoane rămase necunoscute, să revoce 
telegrafic ştirea transmisă. O generaţie întreagă de cer- 
cetători au încercat — fără succes — să elucideze cau- 
zele întreruperii legăturilor telegrafice în primele ore de 
după săvîrşirea crimei. Se pare că și în aceste momente 
persoane influente, suspuse, din Washington au între- 
prins eforturi extraordinare pentru a ascunde numele lui 
Booth și a-i ușura fuga. 

Cu ani mai tîrziu, colonelul Burnett, care a participat 
ca judecător de instrucţie asistent la anchetarea complo- 

tiştilor, a declarat: „Cînd mi-am început activitatea de 
anchetă în legătură cu asasinarea preşedintelui, la 19 apri- 
lie, nu se ştia exact cine îl ucisese pe preşedinte . . .“* Ceea 
ce pare a fi de asemenea mai mult decît curios. Unul din 
anchetatori să nu fi cunoscut la cinci zile după săvîrşirea 
crimei un fapt îndeobşte știut din primul moment — nu- 
mele asasinului . ..? 

Mai există o împrejurare, care dezvăluie încercarea u- 
nor cercuri suspuse de a-l face scăpat pe ucigaș. Toate 
posturile militare de control de la podurile peste care 
treceau şoselele de ieșire din Washington au fost înștiin- 
țate cu privire la persoana ucigașului președintelui, nu- 
mai sergentul Cobb, comandantul pazei de la podul „Navy 
Yard“ nu a primit nici o comunicare. Or, tocmai peste 
acest pod trecea drumul spre statul Maryland, direcţie 
în care era de presupus că se va îndrepta Booth. 

În noaptea fatală cei doi fugari au trecut într-adevăr 
peste podul, „Navy Yard“. Năpustindu-se, în mare grabă, - 
în spatele culiselor, Booth reuşise să fugă prin poarta de 
ieşire din spatele scenei şi să se urce pe unul din cei doi 
cai, cu care Herold îl aştepta. Cei doi fugari s-au îndrep- 
tat în galop spre podul „Navy Yard“ și au trecut peste 
el, după ce au fost legitimaţi de sergentul Cobb, care 
n-avea de unde ști că în faţa sa se află asasinul preşedin- 
telui Lincoln. 

Călărind toată noaptea, Booth şi Herold au ajuns la 
Surratsville şi au tras la hanul deţinut pe vremuri de fa- 
milia Surratt. Aici au ridicat armele depozitate mai de 
mult în vederea răpirii președintelui Lincoln și apoi şi-au 
continuat drumul spre Sud. Dar piciorul, pe care Booth 
și-l fracturase cînd sărise din lojă pe scenă, a început 
să se umile şi să-i provoace dureri insuportabile. Astfel 
fugarii au fost obligaţi să se oprească în drum și să se 
abată la localitatea Bryantown, la medicul Mudă, pe care 
Booth îl cunoscuse la Washington. 

Medicul i-a dat îngrijire şi a încercat să-i uşureze du- 
rerile cu mijloacele de care dispunea. După o şedere de 
patruzeci şi opt ore, de frica urmăritorilor, fugarii şi-au 
continuat drumul. 

În legătură cu adăpostirea și îngrijirea lui Booth în 
casa medicului Mudd, au fost autori care au acceptat 
afirmaţia lui Mudd, că el nu l-ar fi recunoscut pe Booth 

şi cu atit mai puţin că ar fi ştiut că adăposteşte şi îngri- 
jeşte pe asasinul preşedintelui Lincoln. Mudd a mai de- 
clarat că ar fi aflat abia mai tîrziu acest lucru, cînd a și 
comunicat faptul, prin intermediul unui prieten, autori- 
tăţilor competente. Pare a fi cu totul îndreptăţită opinia 
majorităţii cercetătorilor, că Dr. Mudd nu se poate să nu 
fi ştiut pe cine îngrijește, chiar dacă nu s-a dovedit că a 
tost de la început implicat în complot. 

Cei doi fugari au căutat să ajungă la riul Potomac, 
care separa statul Maryland de Virginia, pentru a trece 
în acest din urmă stat sudist și a se ascunde pînă vor pu- 
tea părăsi Statele Unite. Dar durerile provocate de picio- 
rul fracturat al lui Booth i-au constrîns să-şi întrerupă 
din nou drumul și să se ascundă într-o pădure la citeva 
mile de Bryantown, unde au rămas, în condiţii foarte 
grele, timp de șase zile. 

În sfîrşit, semnalmentele asasinului președintelui Lin- 
coln au devenit larg cunoscute. Departamentul de Răz- 
boi a fixat şi o recompensă de 50.000 dolari pentru prin- 
derea lui Booth şi 25.000 dolari pentru Herold. 

Pe lîngă premiile oferite de autorităţi, au fost promi- 
se alte numeroase recompense de diferite persoane și or- 
ganizaţii particulare. 

Booth și Herold erau acum urmăriţi ca un vînat deose- 
bit de preţios. Pe urmele lor pornise şi un escadron de 
cavalerie condus de locotenentul Doherty, asistat de co- 
lonelul E. Conger şi locotenentul Luther Baker din Servi- 
ciul de informaţii al armatei. 

Fugarii își uciseseră între timp caii, temîndu-se ca nu 
cumva nechezatul lor să-i trădeze. 

În a șasea zi de ședere în pădurea mlăștinoasă, Booth 
a parcurs, sprijinit de Herold, distanța de cîteva mile 
pînă la rîul Potomac. În zorii zilei au ajuns la malul mlăş- 
tinos al rîului. Dincolo, pe malul celălalt, se afla teritoriul 
statului Virginia, unde fugarii sperau să găsească un adă- 
post bine camuflat. Ascunși în pădure ei aşteptau un 
prilej ca să treacă rîul. Zărind trei soldați ai Confedera- 
ției, care se întorceau în Virginia la vetrele lor, Booth şi 
Herold au riscat totul şi s-au destăinuit soldaţilor. Aceştia 
au forțat un barcagiu să-i transporte împreună cu cei 
doi fugari pe malul celălalt. Noaptea fugarii au dormit 
în cabana unui negru și a doua zi dimineaţa, Herold s-a 

dus într-un oraș apropiat pentru a solicita ospitalitatea 
și asistența unui medic cunoscut de Booth. Medicul înfri- 
coșat a refuzat să-i primească pe oaspeţii periculoși. 

A doua zi gazda lor îi conduse la ferma unui planta- 
tor de tutun, Garrett, unde fugarii au fost ascunși într- 
un hambar de uscat frunzele de tutun. Dar nu peste 
mult au fost descoperiţi de urmăritori. În scurt timp a 
sosit la fermă escadronul compus din 16 cavaleriști sub 
comanda locotenentului Doherty. Ei îl interogaseră pe 
barcagiu și au dat astfel, fără dificultate, de urma celor 
doi fugari. Bătrînul Garrett a încercat să-și acopere oas- 
peţii, susținînd că au plecat. Ostaşii îl ameninţară cu 
spînzurătoarea dacă va continua să refuze să spună ade- 
vărul. Văzîndu-și tatăl în pericolul de a fi spînzurat, unul 
din fiii lui Garrett a indicat adăpostul fugarilor. 

Cavaleriștii au înconjurat hambarul și fugarii au fost 
somați să se predea. 

Neprimind nici un răspuns din încăperea hambarului, 
locotenentul Luther Baker a strigat: 

„O ultimă șansă pentru voi doi! Predaţi-vă, sau vom 
da foc hambarului și vă vom afuma ca pe niște șobolani! 
Vă mai acordăm cinci minute timp de gîndire!“ 

După un nou schimb de cuvinte, s-a auzit un zgomot 
la uşa hambarului și o voce spunînd: „Lăsaţi-mă să ies! 
Deschideţi ușa! Mă voi preda!“ 

„Predă-ți armele!“ au strigat ofiţerii. 

Herold a țipat: „N-am arme!“ 

Locotenentul Baker: „Știm ce arme aţi luat!“ Vocea 
lui Booth: „Pe cuvîntul de onoare al unui gentlemen, 
n-are arme asupra sa. Sînt la mine și eu le-am luati“ 

Uşa s-a deschis şi au apărut mai întîi două braţe. Lo- 
cotenentul Doherty le apucă și îl smulse pe Herold din 
hambar. Ostaşii îl legară gîndindu-se bucuroși la recom- 
pensa de 25.000 dolari promisă pentru prinderea infrac- 
torului aflat acum în mîinile lor. 


Dar Booth refuză în continuare să se predea. Pierzîn- 
du-și răbdarea, colonelul Conger aprinse un braţ de paie 
și-l aruncă lîngă peretele hambarului. Focul se întinse cu 
repeziciune pînă la acoperiș. După cîteva momente Booth 
apăru în ușă. Se auzi o pocnitură şi Booth căzu pe spate. 

Faptele s-au succedat atît de repede încît nimeni din 
cei prezenţi nu şi-a dat seama cine a tras focul de armă. 


78 


Unii au crezut că Booth s-a sinucis. Dar sergentul Cor- 
bett, care făcea parte din escadronul de cavalerie, a de- 
clarat că el l-a împușcat pe Booth, „fiindcă așa i s-a or- 
donat de către Providenţă“. 

Urmăritorii au avut instrucțiuni precise să-i aresteze 
pe fugari şi să-i aducă nevătămaţi la Washington. Împuş- 
cîndu-l pe Booth, sergentul Corbett și-a încălcat grav, 
printr-o faptă iremediabilă, îndatoririle. Cu toate acestea 
el n-a fost tras la răspundere. Şeful Departamentului de 
Război a hotărît, în: persoană, să nu-l pedepsească, deși 
Stanton era cunoscut pentru severitatea şi brutalitatea 
cu care reprima orice act de indisciplină. Și din aceas- 
tă împrejurare se degajă bănuiala, că, de îiapt, Stanton 
era mulțumit că Booth n-a mai fost pus în situaţia să 
vorbească, şi se poate presupune că, pe de altă parte, nu 
era convins că focul mortal ar fi fost tras de sergentul 
Corbeti. 

După ce a fost împușcat, Booth a mai trăit aproape trei 
ore. În acest răstimp el a fost percheziţionat de colonelul 
Conger și de locotenentul Baker care, între alte obiecte 
găsite asupra lui Booth, au ridicat și jurnalul său de zi, 
în care Booth consemnase întîmplările şi gîndurile. sale 
dinainte și după asasinarea președintelui Lincoln. 

Conger și Baker au citit fireşte, de îndată, aceste în- 
semnări. Dar în mod curios nu i-au pus celui împuşcat 
nici un fel de întrebări, deşi el era încă în stare să le 
răspundă şi putea să dea relaţii deosebit de importante 
cu privire la complicii săi. 

Jurnalul de zi a lui Booth a fost predat apoi lui Stan- 
ton şi ţinut în mare secret. Cînd, mai tîrziu, Stanton s-a 
văzut în situația să recunoască că a primit jurnalul, din 
însemnările lui Booth nu mai rămăseseră decît două pa- 
gini: restul fusese distrus. Stanton a susținut că el n-a 
primit decît coperta cu cele două pagini existente. 


Herold și cadavrul lui Booth au fost transportaţi la 
Washington pe bordul unui vapor. În ziua de 27 aprilie 
1865 locotenentul Doherty i-a predat colonelului Baker, 
șeful serviciului secret. Herold a fost încarcerat la Peni- 
tenciarul Arsenalului. 

În ce priveşte cadavrul, colonelul Baker, a dispus să 
se efectueze o autopsie și să se identifice corpul neînsu- 
fleţit prin persoane care l-au cunoscut pe Booth. 

Cadavrul a fost înhumat în mare secret, într-un loc 
necunoscut. 

Bănuiala că Booth ar fi reuşit să fugă şi autorităţile 
din Washington ar fi înhumat cadavrul unei alte persoa- 
ne și, deci, omul împușcat la ferma lui Garrett n-ar fi 
îost Booth, s-a ivit, de îndată, după dispariţia misterioasă 
a cadavrului de pe bordul vasului „Montauk“. Ziare ca 
„Daily Constitutional Union“iin Washington, „Examineri* 
din Richmond, „Journal“ din Louisville l-au acuzat pe 
Stanton și pe colonelul Baker de fraudă în detrimentul 
trezoreriei, pentru că au plătit recompensele fixate fără 
ca Booth să fi fost realmente prins. 

Bănuiala s-a ivit deoarece, începînd cu evenimentele 
de la ferma lui Garrett și pînă la înhumarea secretă a ca- 
davrului, numeroase aspecte au rămas învăluite în mister. 

Nu s-a știut şi nu se ştie sigur nici azi, cine l-a îm- 
pușcat pe fugar în ușa hambarului și cît a trăit acesta 
după ce a fost împușcat. 

Corpul neînsuflețit ajuns la Washington nu semăna cu 
Booth. 

Pentru identificarea cadavrului n-a fost chemat nici 
unul din prietenii apropiaţi ai lui Booth ori cineva din 
rudele sale. 

Departamentul de Război mai dispunea de un mijloc 
pentru identificarea cadavrului. În posesia anchetatorilor 
se găsea încălțămintea pe care Dr. Mudd o scosese de 
pe piciorul stîng, rănit, al lui Booth. Această încălțăminte 
putea fi comparată cu cea de pe piciorul drept al cada- 
vrului. Dar nici această probă foarte simplă n-a fost ad- 
ministrată, după cum nu există nici o fotografie a cada- 
vrului adus la Washington, deși în timpul acela fotogra- 
fierea era deja larg utilizată în S.U.A. în domeniul ur- 
măririi penale. 


JUDECATA 
În cursul anchetei și al judecății autorităţile au 
manifestat faţă de complotiștii arestaţi o severitate ex- 


cesivă. Este adevărat că și opinia publică, adînc îndure- 
rată și indignată, cerea o pedeapsă exemplară pentru cei 

care au participat în orice fel la uciderea mișelească a 
marelui om de stat. Se pare însă că nu numai din acest 
motiv secretarul de stat Stanton şi subalternii săi au 
fost atît de duri. Prin comportarea lor ei au vrut să-și 
atenueze oarecum răspunderea pentru a nu fi luat nici 
cele mai elementare măsuri în vederea asigurării securi- 
tății preşedintelui Lincoln, pe de o parte, și să compen- 
seze, pe de altă parte, întîrzierea în declanșarea urmăririi 
penale, după ce iremediabilul se produsese. 

Învinuiţii arestaţi au fost depuși la Penitenciarul Ar- 
senalului din Washington, ţinuţi în cea mai strictă izolare 
şi ferecaţi în cătușe la mîini și unii chiar şi la picioare. 
Numai Mary Surratt a fos lăsată fără cătuşe. 

Dar Edwin Stanton nu s-a mulțumit cu atît. La 23 a- 
prilie a emis un ordin prin care a dispus că „.. „deţinuţii 
încătușaţi ... pentru a se asigura o securitate mai bună 
împotriva conversaţiei, vor purta un sac de pînză tare 
care să le acopere tot capul și să fie legat în jurul gîtu- 
lui, cu o gaură pentru a mînca și respira, dar nu şi pen- 
tru a vedea... Desigur, asemenea exces de zel nu era 
necesar în interesul cercetărilor. În felul acesta deţinuţii 
nu puteau nici măcar să-şi ducă mîncarea la gură şi tre- 
buiau să se hrănească cu ajutorul gardienilor. 

Inculpaţii au fost judecaţi de o comisie militară. Niai 
unul din ei nu putea fi acuzat de omor de gradul întîi (0- 
mor intenţionat); invinuirea lor se referea la tentativă 
de omor, participare la asasinat, activităţi subversive și 
complicitate la uciderea lui Lincoln. Toţi opt, Mary 
Surratt, Herold, Paine, Atzerodt, Arnold, Dr. Mudd, 
Spangler şi O'Langhlin erau acuzaţi şi de trădare și a- 
cest capăt de invinuire în sine putea să aibă ca urmare 
pedeapsa cu moartea. 


S-a considerat că uciderea lui Lincoln era o infracțiune 
militară. Președintele a fost omorît în timp ce era Co- 
mandatul suprem al armatei. Din acest motiv complotiș- 
tii au pierdut dreptul de a fi judecaţi de instanţe civile. 

Andrew Johnson, devenit curînd după atentat preșe- 
dinte al S.U.A., avea unele îndoieli cu privire la compe- 
tența instanţei militare de a-i judeca pe complotiști şi 
de aceea a cerut părerea procurorului general Edward 
Bates. Acesta nu s-a grăbit să-și exprime opinia, care 
deveni cunoscută public numai în luna iulie. 


6 — în boxa acuzaților 81 


Totuși, Johnson, la 1 mai 1865, emise un ordin, în 
care, referindu-se şi la opinia procurorului general, sta- 
bili că persoanele implicate în asasinarea lui Abraham 
Lincoln urmau să fie judecate de o comisie militară. 

În acest scop, generalul adjunct asistent primi ordin 
să numească o comisie formată din nouă ofițeri compe- 
tenţi, pentru a judeca persoanele amintite, iar procuro- 
rul general militar să întocmească rechizitoriul împotriva 
lor, trimițindu-i spre judecată în fața comisiei arătate. 
Generalul maior Hartranft, a fost desemnat, ca ofiţer de 
poliţie, special pentru această cauză, cu sarcina de a 
asigura paza arestaţilor. Comisia militară a fost îndruma- 
tă să judece fără nici o întîrziere și să-şi ducă la bun 
sfîrşit misiunea. 

Se pare că membrii comisiei militare au fost selecţio- 
naţi nu de generalul adjunct, ci de Stanton personal. Din 
ea au făcut parte şapte generali, un colonel şi un locote- 
nent-colonel. Comisia a fost prezidată de generalul 
maior David Hunter. 

Sala pentru ședințele de judecată a fost amenajată în- 
tr-o încăpere la etajul al treilea al Penitenciarului Ar- 
senalului. 

Membrii comisiei militare stăteau la o masă lungă, 
aşezată pe una din laturile sălii. În partea opusă se afla 
masa pentru stenografi și corespondenți, precum şi pen- 
tru apărători. În centrul sălii se afla boxa martorilor. 
Arestaţii stăteau intercalaţi cu paznicii lor pe o plattormă 
ce se întindea de la un capăt la altul al sălii. Cu excep- 
ţia singurei femei, inculpaţii au apărut în cătușşe şi la şe- 
dințele de judecată. 

Dezbaterile judiciare au început la 9 mai 1865, ora 
zece dimineaţa, prin citirea ordinului prezidenţial care 
stabilea competenţa comisiei. Inculpaţii au fost întrebaţi 
dacă „au vreo obiecţie de făcut împotriva vreunui mem- 
bru al Comisiei?“ Ei au răspuns, în unanimitate „că n-au 
nici o obiecţie“t. Apoi judecătorii, procurorul general mi- 
litar şi asistenții săi, precum şi stenografii au depus ju- 
rămîntul. 

În continuare s-a dat citire rechizitoriului. 

Cei opt inculpaţi au fost acuzaţi în bloc de ,„,... spriji- 
nire a rebeliunii armate nelegale și trădătoare împotriva 
Statelor Unite ale Americii...  complotind împreună 

cu... Jefferson Davis... şi alți necunoscuţi“, şi de... 
„uciderea şi asasinarea... lui Abraham Lincoln ... de 
tentativa de ucidere a lui Andrew Johnson, a secretarului 
de stat Seward... şi a lui Ulysses Grant. 

Nici unul din inculpaţi nu și-a recunoscut vinovăția. 

După ce au fost informaţi că pot apela la serviciul u- 
nor apărători, deţinuţii au indicat numele cîtorva avo- 
caţi, dar mulți dintre avocaţii solicitaţi, -temîndu-se, evi- 
dent, de reacţia opiniei publice, au refuzat să accepte 
mandatul. Pînă la urmă s-a format totuşi o echipă de 
apărători, în frunte cu renumitul avocat Reverdy John- 
son, cunoscut pentru vederile sale liberale, care a ac- 
ceptat s-o apere pe Mary Surratt. 

Activitatea apărătorilor a fost îngreunată de împre- 
jurarea că nici ei, nici inculpaţii n-au primit, după cum 
se prevedea în procedura pentru instanțele civile, copii 
de pe actul de acuzare și lista martorilor citați la propu- 
nerea procurorului şi au luat cunoștință de învinuirile 
formulate împotriva lor abia în fața comisiei militare de 
judecată. Nemaivorbind de faptul că apărătorii nu s-au 
putut consulta cu clienţii lor înainte de începerea dez- 
baterilor juridice. Apărarea n-a avut cum să combată 
depozițiile martorilor propuşi de acuzare, fiindcă nu nu- 
mai că nu se ştia ce aspect al faptelor va aborda marto- 
rul următor, dar adesea nici nu i se cunoştea numele, 

Apărarea a ridicat obiecțiuni cu privire la procedura 
aplicată. Președintele comisiei, generalul Hunter era cit 
pe aci să ţină seamă de aceste obiecţii, dar a revenit a- 
supra intenţiei sale la insistențele generalului Holt, care 
îndeplinea funcția de procuror general. 

Ținînd seama de metodele folosite de comisia milita- 
ră, pare întemeiată critica pe care numeroşi observatori 
contemporani și cercetători de mai tîrziu au făcut-o în 
legătură cu modul cum au fost judecaţi complotiștii, deşi 
nu există nici un fel de îndoieli cu privire la vinovăția 
inculpaţilor, participanţi, într-un fel ori altul, la complo- 
tul criminal. 

Organizatorii procesului nu erau, de la început, deciși, 
dacă dezbaterile urmau să fie publice sau secrete. Pro- 
curorul general Holt a înclinat mai întîi pentru ultima 
variantă şi a intenționat să comunice presei numai scurte 
sinteze ale dezbaterilor. Dar, ulterior, s-a răzgîndit și a 

transmis presei o relatare amplă despre dezbaterile pri- 
mei zile, iar începînd din a doua zi sala de ședințe a fost 
deschisă pentru public. 

Procurorul general, hotărîndu-se pentru publicitatea 
procesului, a mizat, desigur, pe atitudinea publicului. 
Şi se poate spune că nu s-a înşelat în această privinţă. 
Prezenţa și comportarea asistenţei la proces a constituit 
un puternic sprijin moral pentru acuzatori fiindcă cei 
prezenţi şi-au manifestat indignarea față de asasinarea 
președintelui Lincoln. 

În cursul procesului acuzarea a căutat să dovedească 
îndeosebi legătura dintre Booth, John Surratt, Jefferson, 
Davis, Camarila Confederală refugiată în Canada și com- 
plotul criminal. Ascultarea unor martori privind acest 
aspect a dovedit că Departamentul de Război al S.U.A. 
a avut informaţii precise cu privire la pregătirile ce vi- 
zau uciderea lui Abraham Lincoln încă din ianuarie 1865. 

În cursul dezbaterilor au fost audiaţi 138 martori pe 
diverse aspecte ale capetelor de invinuire. 

Verdictul a fost pronunţat la 30 iunie 1865. Toţi cei 
opt inculpaţi au fost găsiți vinovaţi de participare la 
complotul criminal. 

Dr. Samuel Mudd, Samuel Blund Arnold și Michael 
O'Langhlin au fost condamnaţi la închisoare pe viaţă în Pe- 
nitenciarul federal din Albany, statul New-York. 

Edward Spangler a fost condamnat la şase ani închi- 
soare în Penitenciarul Albany. 

Lewis Paine, David E. Herold, George Atzerodt și 
Mary Eugenia Surratt au fost condamnaţi la moarte prin 
spînzurătoare. 

Verdictul n-a surprins în genere pe nimeni. Cu 6xcep- 
ţia pedepsei capitale pronunţate contra inculpatei Mary 
Surratt. Chiar după condamnarea ei, s-a crezut că pe- 
deapsa va fi comutată prin grațiere. Dar cererile făcute 
în acest sens au fost respinse. Cei patru condamnaţi la 
moarte au fost spînzuraţi în curtea Penitenciarului Ar- 
senal la 7? iulie 1865, ora zece dimineaţa. 

John Surratt, care a reușit să fugă și să se ascundă în 
diverse țări străine, a fost extrădat Statelor Unite ale 
Americii în 1867. El a fost judecat de un tribunal civil 
din districtul Columbia în cadrul unei îndelungate pro- 

ceduri, în cursul căreia au fost ascultați vreo 200 de mar- 
tori. Pînă la urmă s-a încetat procesul penal împotriva 
sa pe motivul că faptele ce i se puneau în sarcină ar fi 
fost prescrise. Apărătorii au invocat că pentru faptele 
reținute în sarcina lui John Surratt acuzarea trebuia for- 
mulată în termen de doi ani, cu excepţia situaţiei cînd 
făptuitorul s-ar fi sustras de la urmărirea penală. Cei 
doi ani trecuseră, iar în 'actul de acuzare nu s-a consem- 
nat că Surratt s-ar fi sustras de la urmărire. Consideren- 
tele juridice invocate de apărare au fost acceptate de 
instanța de judecată. 


EPILOG PRELUNGIT 


Opinia publicăn-a vrut să dea crezare versiunii ofi- 
ciale privind moartea lui Booth. Prea multe aspecte ale 
asasinării preşedintelui Lincoln şi ale dispariției uciga- 
șului n-au fost la timp clarificate de autorităţi, așa încît 
au existat premise suficiente pentru ivirea a fel de fel 
de zvonuri, mai mult sau mai puţin întemeiate. 

La cîțiva ani după procesul complotiștilor, autoritățile 
au predat familiei lui Booth cadavrul mumificat al a- 
cestuia. Mumia a fost expusă apoi ani de-a rîndul la di- 
verse bilciuri. Către sfîrşitul secolului al XIX-lea în 
S.U.A., a devenit din ce în ce mai insistent zvonul că 
nu este al lui Booth cadavrul, că, de fapt, ucigașul lui 
Lincoln a fost ajutat să fugă de aceleaşi persoane care 
l-au determinat pe Booth să săvîrşească crima. 

Cazul Booth a revenit pe primul plan al preocupări- 
lor publice în 1910, cînd a apărut cartea lui F. L. Bartes 
„Fuga şi sinuciderea lui John Wilkes Booth“. Autorul 
afirma că un anume David E. George, care s-a sinucis 
cu arsenic în 1902 în orașul Enid, din statul nord-ameri- 
can Oklahoma, a fost în realitate Booth, iar cadavrul ce 
fusese prezentat ca fiind al ucigașului lui Lincoln, a fost 
cel al veritabilului David. E. George. 

Alte două lucrări au apărul în 1937: „De ce a fost 
ucis Lincoln?* de istoricul Otto Eisenschiml și „Acest act 
de nebunie“ de Izola Forester. Eisenschiml a analizat 
contradicţiile din relatarea oficială privind decesul lui 
Booth și a demonstrat că ucigașul a fost unealta secreta- 

rului Departamentului de Război, Stanton. Izola For- 
rester, nepoata lui Booth, a pus în discuţie alte aspecte 
ale cazului. 

S-a arătat că Booth putea săfugă numai cu ajutorul 
unor persoane influente. În acest context s-a invocat a- 
semănarea fizică dintre Booth și un anume Harry Ste- 
venson, născut în 1869, fiul văduvei lui Booth, pentru a de- 
monstra că Booth a trăit şi după 1865. S-a cerut să se 
compare încălțămintea de pe piciorul cadavrului înhu- 
mat ca fiind al lui Booth, cu cea găsită la Dr. Mudd, 
dar autoritățile au respins propunerea, socotind cazul 
Booth definitiv încheiat. 

Autorii amintiţi au relatat că fermierul Garrett a de- 
clarat, sub jurămînt, la cîteva zile după întîmplările de 
lîngă hambarul de uscat tutun, că bărbatul care fusese 
la el, era un soldat din armata nordistă, pe nume John 
Howard Boyd şi că acesta fusese împușcat și nu Booth. 


Unii dintre ostaşii prezenţi la această scenă au afir- 
mat, de îndată, că mortul nu era Booth. Hambarul a mai 
avut, de altfel, o altă ieşire prin care Booth putea să fu- 
gă în pădure, unde l-ar fi așteptat un cal pregătit de 
complici. 

S-a mai arătat că omul împușcat la ferma Garrett pur- 
ta o uniformă a armatei nordiste, iar Booth era îmbrăcat 
cu un costum civil de culoare neagră pe care îl avea și 
atunci cînd cadavrul lui a fost predat, patru ani mai tîr- 
ziu, iamiliei sale. Soldaţii au declarat că bărbatul împuș- 
cat în hambar a avut părul blond sau roșiatic, iar cada- 
vrul adus la Washington avea părul negru, ca Booth. 

Portarul Teatrului Ford, Basil Moxley, a făcut în 1903 
următoarea declarație: „L-am cunoscut pe Booth de mic 
copil... Am văzut şi cadavrul de mai multe ori și nu 
șovăi să afirm că părul corpului neînsufleţit avusese o 
culoare maronie-roșiatică, în timp ce Booth a avut o coa- 
mă neagră. 

Moxley a adăugat că guvernul S.U.A. trebuia să pre- 
zinte de urgență un cadavru pentru a-şi dovedi afirma- 
ţia că Booth era mort. Pe atunci am știut cu toţii că fa- 
miliei nu i s-a predat cadavrul lui John Wilkes Booth. 
Cadavrul a fost înhumat de două ori la cimitirul Green- 
mount la 11 februarie şi la 28 iunie 1869. 

Procurorul general O'Beinne -din Washington a decla- 
rat în 1908: „,... În hambar erau trei oameni şi unul 
din ei a fugit... Nici în cursul procesului n-a fost a- 
mintit niciodată că hambarul a mai avut o ieșire; dar ea 
a existat. În pivniţa de sub hambar era o uşă mică ce 
dădea într-o prăpastie din pădure. De bună seamă acest 
aspect a fost trecut cu vederea, fiindcă toată atenţia era 
îndreptată spre uşa din faţă... Vă spun adevărul ... Pe 
atunci fusesem obligaţi să-l păstrăm în secret“. 

Desigur, familia lui Booth avea tot interesul să accep- 
te cadavrul ce i-a fost oferit ca fiind al lui Booth pentru 
a curma zvonurile că el ar mai fi în viaţă. 

Cazul Booth a continuat să agite spiritele şi în anii 
următori. În anul 1924 omul care a îmbălsămat cadavrul 
a declarat că ochii cadavrului erau albaștri; în timp ce 
ochii lui Booth fuseseră negri. În 1933, mumia a fost su- 
pusă unui examen radiologic — fără rezultate  con- 
cludente. 

Izola Forrester afirma că Booth ar fi fost căsătorit în 
secret cu Izola Martha Mills şi că fiica născută din a- 
ceastă căsnicie era mama ei, a Izolei Forrester. Autoarea 
citează mărturia cîtorva persoane care l-au întîlnit și 
l-au recunoscut pe Booth, după 1865. 

Iată, succint, cîteva din versiunile mai cunoscute pri- 
vind soarta lui Booth. Dosarul asasinilor preşedintelui 
Abraham Lincoln a fost, fireşte, oficial închis de mult 
timp. Dar numeroase semne de întrebare rămîn în con- 
tinuare fără răspuns. 


MAREȘALUL BAZAINE 


Războiul izbucnit la 19 iulie 1870 între Franţa şi 
Prusia a avut consecinţe multiple asupra vieţii politice 
franceze. Înfrîngerea şi capitularea armatei franceze co- 
mandată de împăratul Napoleon al III-lea la Sedan, în zi- 
lele de 1-2, septembrie, a constituit motivul nemijlocit al 
izbucnirii nemulțumirii maselor populare care la 4 sep- 
tembrie 1870 l-au răsturnat pe împărat şi au proclamat 
cea de a III-a Republică. La Paris s-a constituit guvernul 
„Apărării Naţionale“ în frunte cu  Gambetta, Fabre, 
Ferry. La Lyon s-a creat Comitetul Salvării Publice. 

La 19 septembrie armatele prusace au ajuns sub zi- 
durile Parisului şi au început un asediu îndelungat. U- 
nul din fruntaşii guvernului francez, Gambetta, părăsi 
capitala la 2 octombrie, în nacela unui balon, pentru a 
organiza în provincie rezistența împotriva armatelor in- 
vadatoare ale Prusiei. 

Între timp armata franceză de pe Rin, comandată de 
mareșalul Bazaine, fusese blocată de prusaci în orașul 
Metz, la 18 august, și a capitulat la 28 octombrie. 

Datorită conflictelor sociale şi politice profunde din ca- 
drul societăţii franceze și a nemulțumirii crescînde a celor 
mai largi mase populare, la 5 martie 1871, insurecția pro- 
letariatului parizian a răsturnat dominaţia burgheziei și 
a instaurat Comuna din Paris. 

Deşi n-a putut rezista decît două luni asaltului sînge- 
ros al armatelor burgheziei, glorioasa Comună din Paris 
şi-a exercitat influența şi după înăbuşirea ei. Guvernanţii 
burghezi au încercat de atunci încolo să nu întărite mînia 
poporului și să ofere unele satisfacţii opiniei publice. Pro- 
cesul intentat mareșalului Bazaine era menit să dea o 
asemenea satisfacţie. 

RĂSPUNDEREA PENTRU CAPITULARE 


Temeiul legal pentru tragerea la răspundere a lui 
Bazaine l-a constituit art. 209 din legea militară franceză, 
potrivit căruia generalul care a pierdut o garnizoană for- 
tificată, trebuie să dea socoteală pentru conduita sa în 
faţa unui Consiliu de anchetă. 

Consiliul de anchetă nu judeca, ci își dădea numai avi- 
zul motivat în legătură cu predarea garnizoanei, indi- 
cînd, ceea ce i se părea că merită elogiul ori blamul în 
privinţa acţiunii de apărare. Avizul Consiliului era trimis, 
împreună cu toate piesele dosarului de anchetă, minis- 
trului de război spre a decide. 

În cazul mareșalului Bazaine concluziile formulate de 
Conşiliul de anchetă în ședința sa din 12 aprilie 1871 erau 
următoarele: 

„Considerînd. că mareșalul Bazaine, prin depeșele din 
19 şi 20 august l-a determinat pe mareșalul Mac-Mahon ... . 
să vină în ajutorul armatei din Metz; că tentativele de 
ieşire (din încercuire, ale armatei din Metz) din 26 şi 31 
august nu pot fi considerate ca destul de serioase pentru 
a constitui o diversiune utilă armatei lui Mac-Mahon; 
din aceste motive Consiliul de anchetă crede că mare- 
șalul Bazaine este în mare parte responsabil pentru în- 
trîngerea armatei respective. 

Consiliul e de părere că mareșalul Bazaine a cauzat 
pierderea unei armate de o sută cincizeci de mii de oameni 
și a garnizoanei de la Metz, că-i incumbă în întregime răs- 
punderea şi că în calitate de comandant-șef n-a făcut 
ceea ce îi prescria datoria și onoarea. 

Consiliul îl dezaprobă pe mareșal de a fi întreţinut 
legături cu inamicul, care au dus la o capitulare fără 
precedent în istorie. 


Dacă, în avizele sale anterioare în legătură cu alte capi- 
tulări, Consiliul i-a dezaprobat fără încetare pe coman- 
danţii de garnizoană, care, fiind constrînși să se predea, 
n-au distrus materialul] de război înainte de a semna capi- 
tularea și au predat astfel inamicului resursele de care 
el apoi s-a folosit din plin în cursul războiului, mareșalul 
Bazaine merită în mod deosebit această dezaprobare. 

Consiliul îl blamează pentru a fi acceptat clauza capi- 
tulării care permitea ofiţerilor de a se întoarce la casele 

lor dîndu-şi în scris cuvîntul de onoare de a nu servi 
contra Germaniei în cursul războiului. 

Consiliul îl dezaprobă de a nu se fi îngrijit ...de ame- 
liorarea soartei soldaţilor săi şi de a nu fi stipulat pentru 
răniţi și bolnavi toate clauzele de excepţie și favoare pe 
care le-ar fi putut obţine. 

Consiliul îl dezaprobă, în fine, de a fi predat dușma- 
nului drapelele pe care putea şi trebuia să le distrugă .. .** 


TRIMITEREA ÎN JUDECATĂ 


Printr-un decret al generalului Cissey, minis- 
trul de război, din 7 mai 1872, emis ca urmare a raportu- 
lui Consiliului de anchetă, mareșalul Bazaine a fost tri- 
mis în faţa unui consiliu de război. 

Pentru a judeca un mareşal, Consiliul de război tre- 
buia să se constituie din șapte membri cel puţin egali în 
grad cu inculpatul. Or, în acel timp, în Franţa nu exis- 
tau atiţia mareșali cîţi cerea legea, compatibili să judece 
în procesul acesta. De asemenea, la propunerea minis- 
trului de război, Adunarea legislativă a Franţei a modifi- 
cat, la 16 mai 1872, legea militară în sensul că alături de 
mareșali puteau participa la judecarea unui mareșal și 
generalii care au deţinut funcţia de comandant șef în răz- 
boi, urmînd a fi chemaţi în ordinea vechimii. 


Înainte de reunirea Consiliului de război, pentru a ho- 
tărî asupra învinuirii formulate împotriva mareșalului 
Bazaine, se impunea ca în această cauză, foarte complexă, 
să se efectueaze o anchetă judiciară. Încredințată genera- 
lului de Riviere, care îndeplinea funcţia unui judecător 
de instrucţie, instrucţia cauzei a durat luni de zile. În 
cursul ei au fost audiaţi sute de martori și examinate un 
mare număr de înscrisuri. Guvernul n-a vrut să declan- 
șeze judecata publică în fața Consiliului de război, îna- 
inte de 16 septembrie 1873 cînd ultimul ostaș al trupelor 
germane de ocupație părăsea teritoriul Franţei. 

Şi chiar în ziua aceea au fost emise citaţiile adresate 
celor 275 martori propuși de acuzare pentru a compara 
în faţa Consiliului de război ce urma să-l judece pe 
Bazaine. - 

Instanța de judecată s-a reunit la Versailles, în caste- 
lul Trianon. Aici a fost adus în stare de arest şi incul- 
patul, împreună cu colonelul Lucionni, căruia i s-a încre- 
dințat paza mareșalului. 

La data cînd a semnat actul de capitulare de la Metz, 
mareșalul Bazaine avea vîrsta de 59 ani și o bogată expe- 
riență militară de aproape patru decenii, în diverse func- 
ţii de comandă, printre care și cea de comandant şef de 
armată. 

În ordinul ministrului de război prin care Francois- 
Achille Bazaine, mareșal al Franţei, a fost trimis în jude- 
cată Consiliului de război al primei divizii militare se ară- 
ta că: 

„... este acuzat de a se fi făcut vinovat la 28 octom- 
brie 1870 la Metz: 

1. De a fi capitulat în faţa-inamicului și de a fi predat 
garnizoana Metz, a cărei comandă superioară o deţinea, 
fără a fi epuizat toate mijloacele de apărare de care dis- 
punea și fără a fi făcut tot ceea ce îi prescria datoria şi 
onoarea; 

2. De a fi semnat, în cursul campaniei, în calitate de 
comandant șef al armatei de la Metz o capitulare care a 
avut drept rezultat depunerea armelor de către trupele 

sale; 

3. De a nu fi întreprins, înainte de a trata, prin viu 
grai și în scris, tot ce-i prescria datoria şi onoarea“: 

Temeiul legal al acuzării îl constituiau articolele 209 
și 210 ale codului de justiție militară. Primul din aceste 
articole sancţiona cu pedeapsa capitală şi degradare mili- 
tară pe comandantul unei garnizoane, vinovat de a îi 
capitulat şi de a fi predat garnizoana, iar al doilea se re- 
ferea la aceeași faptă săvîrşită de comandantul unei trupe 
în timp .l campaniei. 

În acest loc se impune precizarea că actul de capitulare 
a fot semnat de Bazaine atît în calitate de comandant al 
armatei, cît şi în cea de comandant al garnizoanei Metz, 
deşi această din urmă funcţie fusese deţinută pînă la 26 
octombrie 1870 de generalul Coffinieres de Nordeck. Dar 
în ziua amintită a avut loc la Metz o şedinţă a Consiliului 
de apărare sub preşedinţia lui Bazaine la care generalul 
Coffinieres, în calitate de comandant al garnizoanei, s-a 
opus capitulării, arătind că orașul dispunea încă de rezer- 

ve pentru a putea rezista și a propus ca, în situaţia dată, 
mareșalul Bazaine să uzeze de dreptul său, pe care îl 
avea în calitate de comandant şef, de a-și asuma și co- 
manda garnizoanei, ceea ce Consiliul a acceptat. 

În legătură cu constatarea Consiliului de anchetă că 
mareșalul Bazaine era în mare parte responsabil pentru 
înfrîngerea suferită în august 1870 de către armatele co- 
mandate de mareșalul Mac-Mahon, nu este lipsit de interes 
faptul că acesta din urmă a fost ales la 24 mai 1873, preşe- 
dintele Republicii Franceze, împrejurare care nu putea 
să nu exercite influență asupra desfășurării procesului. 
Era evident că preşedintele Republicii apărea în culori 
cu atit mai favorabile, în ce priveşte meritele sale pe 
tărim militar, cu cît era mai mare vina altora pentru 
înfrîngerea suferită de armatele care s-au aflat sub co- 
manda sa. Ceea ce nu înseamnă, însă, că tragerea la răs- 
pundere a lui Bazaine n-ar fi fost justificată. 

De altfel cazul lui Bazaine nu este unic în istoria mili- 
tară. Se cunoaşte, de exemplu, cazul generalului prusac 
Finck, care în 1759 a capitulat la Maxen, deoarece a pre- 
ferat să nu-și piardă bagajele, decit să-și salveze onoa- 
rea, predindu-se cu 16 batalioane și 35 escadroane. Finck 
a fost condamnat de un Consiliu de război la doi ani închi- 
soare și degradare militară. 

Și marii teoreticieni ai științei militare s-au preocupat 
de problema capitulării. Astfel, Napoleon Bonaparte scria 
în lucrarea sa „Manual al războaielor lui Frederic: 

„„Capitulările corpurilor încercuite, intervenite fie în 
cursul unei bătălii, fie în timpul unei campanii active, 
sînt convenţii ale căror clauze sînt în întregime oneroase 
pentru prinț și ceilalți soldaţi ai armatei. A te sustrage 
pericolului pentru a face poziţia camarazilor tăi mai pri- 
mejdioasă, este, în mod evident, o laşitate. Un soldat care 
ar spune comandantului său: — Iată pușca mea, Lăsaţi-mă 
să plec în satul meu —, ar fi un dezertor din faţa ina- 
micului; legea l-ar condamna la moarte. Ce altceva face 
generalul de divizie, comandantul de batalion, căpitanul 
care zice: — Lăsaţi-mă să plec la mine acasă, ori pri- 
miţi-vă la voi și vă predau armele mele? — Nu este 
decît un singur mod onorabil de a fi făcut prizonier de 
război, și anume acela de a fi prins în mod izolat cu 
armele în mînă și cînd nu te mai poţi servi de ele... Nici 

un suveran, nici un popor, nici un general nu poate avea 
garanţii dacă tolerează ca ofiţerii să capituleze și să depu- 
nă armele în virtutea unei convenţii favorabile indivi- 
zilor din corpul care o încheie, dar contrară intereselor 
restului armatei. A te sustrage pericolului pentru a face 
ca poziția camarazilor tăi să fie mai primejdioasă este o 
lașitate vădită; o asemenea conduită trebuie proscrisă, 
declarată infamă şi pasibilă de pedeapsa cu moartea“. 


RAPORTUL GENERALULUI DE RIVIERE 


În fața Consiliului de război, compus din 7 jude- 
cători, toți generali ai armatei franceze, completul fiind 
prezidat de ducele d'Aumale, dezbaterile s-au deschis, la 
începutul lunii octombrie 1873, prin citirea raportului 
generalului de Riviere. 

Raportul judecătorului de instrucţie, datat cu 6 martie 
1873, o lucrare voluminoasă cuprinzînd 300 de pagini, avea 
trei părţi: prima aborda evenimentele din jurul orașului 
Metz de la începutul războiului pînă la 1 septembrie 
1870, a doua, negocierile duse în timpul asediului și a 
treia, actul de capitulare. 

Generalul de Riviere reţine în partea introductivă a 
raportului „neglijenţa și neprevederea administraţiei (im- 
periale) în întîrziere în mobilizarea rezerviștilor, care de 
la bun început au compromis succesul operaţiunilorit. Re- 
ferindu-se la operaţiunile militare din august, raporto- 
rul scrie că „nedînd în timp util ordine trupelor plasate 
sub comanda sa, rămînînd departe de cîmpul de luptă şi, 
în consecinţă, în imposibilitatea de a dirija bătălia, nein- 
dicînd armatei sale vreun loc de adunare, mareșalul Ba- 
zaine și-a asumat în întregime responsabilitatea pierderii 
bătăliei de la Spikeren, a dezordinii care a marcat zilele 
următoare, a descurajării din rîndurile trupelor noastre 
şi a exaltării extraordinare pe care aceste evenimente 
o provoacă în rîndurile inamicului“. În continuare rapor- 
tul îi reproşează lui Bazaine de a fi dovedit o încetineală 
nepermisă în deplasarea trupelor sale, ceea ce a dus la 
alte înfrîngeri. Nici după unele bătălii în care trupele 
franceze se dovediseră superioare, mareșalul Bazaine nu 
a luat măsuri pentru urmărirea și înfrîngerea armatei 

inamice, lăsînd de fiecare dată neexploatat succesul iniţial 
al trupelor sale. Raportul citează bătălia de lîngă Metz 
din 16 augusţ cînd Bazaine n-a urmărit trupele prusace 
înfrînte. În cursul instrucției el a explicat atitudinea sa 
prin lipsa de alimente şi muniții. Generalul de Riviere 
s-a întrebat însă cum se poate afirma că trupele franceze, 
ce abia părăsiră orașul Metz asigurate cu toate cele nece- 
sare pentru zece zile de marș şi pentru trei sau patru 
bătălii, erau prost aprovizionate, chiar sub zidurile gar- 
nizoanei, în timp ce prusacii reușeau să-și asigure apro- 
vizionarea atit de departe de liniile de comunicație? Ana- 
lizînd situația armatei de la Metz din seara zilei de 16 
august, raportul constată că aprovizionarea ei era mai 
mult decît suficientă, ceea ce este dovedit și de faptul că 
retrăgîndu-se armata franceză a fost obligată să distrugă, 
pentru a nu cădea în mîna inamicului, 2 milioane de raţii 
de hrană. 

În timp ce în zilele următoare armatele franceze de sub 
comanda generalului Frossard și a mareșalului Canrobert 
se băteau eroic cu trupele inamice, mareșalul Bazaine a 
refuzat să trimită în ajutorul lor unităţi din garnizoana 
Metz şi nici măcar nu s-a deplasat la fața locului pentru a 
urmări de acolo mersul bătăliei, deși această obligaţie îi in- 
cumba în calitate de comandant șef. 

Raportul îi reproșa lui Bazaine şi faptul de a fi che- 
mat în ajutorul său pe mareşalul Mac-Mahon, ca apoi, 
în mod deliberat să nu-și fi deplasat armatele în direcţia 
convenită, iar la o consfătuire ţinută la 26 august cu toţi 
comandanții săi de corpuri de armată, la care s-au dezbă- 
tut variantele de ieșire din încercuire, Bazaine nici măcar 
n-a amintit numele mareșalului Mac-Mahon, ascunzînd 
astfel în faţa colaboratorilor săi obligaţia asumată de a se 
sprijini reciproc cu Mac-Mahon. 

Afirmația lui Bazaine că legăturile cu mareșalul Mac- 
Mahon au fost întrerupte şi că el n-a mai fost informat 
despre mişcările trupelor acestuia este combătută în cu- 
prinsul raportului prin numeroase dovezi. 

Iată, în acest sens, depoziţia făcută în cursul instruc- 
ţiei de colonelul Lewal: 

— La 23 august, în jurul orei 2 după-masă, un curier 
civil mi-a predat o depeşă făcută sul, în formă de ţigare- 
tă: Eu am dus-o imediat, ca de obicei, mareșalului Bazai- 

"Me, 


ne. L-am întrebat dacă n-are nimic de trimis prin curier, 
el mi-a spus că nu, dar să reținem omul. Salutai pentru 
a mă retrage, cînd mareșalul îmi zise: „Aşteptaţi să vedem 
ce spune depeşa“. El o deschise și o citi cu voce tare; 
depeşa indica o mişcare spre rîul Meuse a mareșalului 
Mac-Mahon. În acel moment, cunoscînd aproximativ pozi- 
ţia armatelor inamice, am fost frapat de primejdia ce o în- 
frunta armata lui Mac-Mahon, putînd fi atacată în flanc de 
forțe superioare şi am strigat: „Domnule mareșal, trebuie 
să pornim îndată“. Mareşalul a răspuns: „De îndată, e 
prea subit“. „Vreau să spun mîine, am adăugat eu“. Mare- 
șalul a invocat necesități de aprovizionare cu alimente și 
muniții, care urmau să dureze destul de mult timp. Insis- 
tai ca aceste operaţii să se efectueze foarte rapid, făcînd 
eforturi în a sublinia urgenţa plecării. Îi cerui mareșalu- 
lui să binevoiască a suprima în întregime toate bagajele; 
am avut o discuţie pe această temă. Convorbirea se 
sfirşi și mareşalul îmi zise: „Vă voi chema cînd va fi 
cazul să studiem mișcarea de ieșire“. 

Interogat cu privire la cele relatate de colonelul Lewal, 
colonelul d'Andlau, șeful secţiei de mișcări, a confirmat 
faptele prezentate de primul, adăugînd că armata a fost 
pusă în mișcare în dimineaţa zilei de 26 august, dar pe 
urmă s-a dat ordinul de retragere pe poziţiile de plecare. 

Mareșalul Bazaine a negat afirmaţiile celor doi martori, 
declarînd că depeşa la care s-au referit aceștia a fost pri- 
mită de el abia pe ziua de 29 august. Generalul de Riviere 
a demonstrat însă, folosindu-se și de consemnările din 
registrul de depeşe, realitatea faptelor afirmate de mar- 
tori. 

În concluzia primei părţi, raportul subliniază că refu- 
zul lui Bazaine de a se replia spre sud, după cum i s-a 
ordonat de altfel și de către împărat, a constituit una din 
cauzele principale ale înfrîngerii armatelor franceze și 
menţinerii încercuirii lui Bazaine la Metz. 

„Aceasta a fost conduita mareșalului Bazaine în peri- 
oada operaţiunilor active, scria de Riviăre... Preocupări- 
le egoiste îl vor domina și în timpul blocadei ... Se for- 
mează un nou guvern. În ciuda tuturor așteptărilor, Pari- 
sul va rezista; apărarea naţională se organizează. În fața 
unei rezistenţe (a poporului francez) a cărei durată va de- 
păși desigur cea a aprovizionării, mareșalul va căuta să 

precipite deznodămîntul situaţiei, nu luptînd, ci tratînd 
cu inamicul. Cum a atras el pe această cale, care nu era 
cea a datoriei, pe subordonații săi şi brava sa armată... 
urmează să expunem în continuare. 

Partea a doua a raportului judecătorului de instruc- 
ție este consacrată, aşadar, perioadei 1 septembrie — 7 
octombrie, în care armata comandată de Bazaine era blo- 
cată la Metz, fără a mai întreprinde vreo operaţiune acti- 
vă. Mareşalului Bazaine i se reproşa că n-a luat măsurile 
prescrise de regulament în vederea îmbunătăţirii apro- 
vizionării, că a difuzat în rîndul armatei comandate de el 
știri defetiste privind înfrîngerea suferită la Sedan şi 
situația din provinciile franceze ocupate de trupele ina- 
mice. 

La 6 septembrie, Bazaine a primit o comunicare din par- 
tea guvernului de la Paris, din care a aflat că noul guvern 
se pregăteşte pentru un război îndelungat. Informaţia a 
fost remisă la 16 septembrie și ziarelor din Metz şi în 
aceeaşi zi, mareșalul Bazaine a dat şi un ordin de zi, în 
care îşi exprima adeziunea faţă de guvern. 

Deși era informat asupra situaţiei politice din ţară, 
Bazaine a dorit să mai afle noutăţi și din alte 
surse şi în acest scop se adresează comandantului 
armatei inamice, prințului Friedrich Karl, care îi şi răs- 
punde a doua zi, la 17 septembrie. Atitudinea lui Bazaine 
a dovedit încă de atunci intenția sa de a înceta lupta 
și de a capitula. 

La 23 septembrie mareșalul Bazaine primeşte vizita 
unui anume Regnier, care se dă drept trimis al familiei 
lui Napoleon III, dar care a fost în realitate un agent al 
prusacilor. De altfel Regnier a putut intra şi ieși din ora- 
șul asediat numai trecînd prin liniile armatei prusace, cu 
aprobarea comandantului acestei armate. El îi propuse 
lui Bazaine ca în vederea inițierii unor tratative cu pru- 
sacii să se adreseze prin intermediul unuia din generalii 
săi soţiei lui Napoleon III, care se afla la Londra, deoare- 
ce, afirma Regnier, prusacii preferă să trateze cu familia 
împăratului detronat, decît să discute cu guvernul repu- 


blican. Bazaine a acceptat pe loc propunerea acestui agent - 


german și l-a trimis la Londra pe generalul Bourbaki. 
Misiunea acestuia a eșuat însă, deoarece fosta împără- 
teasă a refuzat să se angajeze în tratative de orice fel. 

Raportul reţinea în sarcina mareșalului Bazaine faptul 
de a fi comunicat lui Regnier, o persoană cu totul necu- 
noscută, oare era în legătură cu inamicul, data cînd arma- 
ta de sub conducerea sa îşi va epuiza rezervele de hrană 
(18 octombrie) şi pe de altă parte, i-a declarat că este gata 
să capituleze cu condiţia de a putea ieși cu onoruri mili- 
tare. 

„La 29 septembrie, consemnează în continuare genera- 
lul de Rivitre, Bazaine însuşi oferea inamicului capitu- 
larea armatei sale, în timp ce la Metz se mai găseau ali- 
mente și muniții, în timp ce de aproape o lună n-a mai 
fost întreprins nici un efort serios pentru străpungerea 
încercuirii. 

Adoptînd o asemenea atitudine în faţa -inamicului, ofe- 
rindu-se de a-și trimite aghiotantul pentru a da expli- 
caţii ... mareșalul îşi recunoștea implicit neputința abso- 
lută de a ieşi cu armele în mînă. Trebuie spus răspicat, 
că o asemenea conduită, după o asemenea lipsă de acțiune, 
este necunoscută în istoria militară ... . 

Mareșalul Bazaine avea la dispoziţie o armată de 150 000 
de oameni, care își dovedise hotărîrea de luptă. În loc să 
încerce ieşirea din încercuire, el lasă la iniţiativa subal- 
ternilor operaţii care, pentru a reuşi, necesitau o con- 
ducere unică... 

Inactivitatea mareșalului Bazaine, în cursul lunil sep- 
tembrie, constituie o vină grea, căci nefăcînd nici un 
efort pentru a ieşi din încercuire, el îşi conducea armata 
în mod fatal la capitulare. 


Raportul abordează apoi atitudinea lui Bazaine față 
de Guvernul apărării naţionale. 

„Dacă armata de la Metz n-a putut fi solicitată să-și 
unească eforturile cu cele ale celorlalte armate franceze, 
cauza trebuie căutată numai în intenţia comandantului 
şef. Continuînd după 4 septembrie rolul independent pe 
care şi l-a atribuit față de împărat, mareșalul Bazaine 
a urmărit, fără vreo schimbare, o politică personală, pe 
care inamicul n-a întîrziat s-o exploateze... Mareşalul, 
după ce a adus la cunoştinţa trupelor compoziţia noului 
guvern, fără a formula nici cea mai infimă obiecţie, a 
acceptat avansurile făcute de inamic, l-a primit pe agen- 
tul Regnier, a aprobat propunerile avansate de acesta şi 
a discutat cu el proiecte de restaurarea regimului impe- 

rial... El putea întîrzia deznodămîntul, economisind ali- 
mente; departe de a o face, s-a preocupat numai de men- 
ținerea armatei în stare bună și gata să iasă la primul 
semn, vrînd să-i dea acesteia un rol politic. În conștiința 
sa totul este subordonat unor uneltiri determinate de 
ambiţie şi astiel nu a distins capcanele ce i se pregă- 
teau ... Odată antrenat în tratative cu inamicul, mareșalul, 
lipsit, fireşte, de dorinţa de a stabili relaţii cu noul guvern 
care n-a îlatat năzuinţele sale personale, a respins nume- 
roasele ocazii ce i se ofereau de a comunica cu interiorul 
Franţei; el a preferat să se orienteze după informaţiile ce 
i le-a furnizat inamicul pentru a angaja destinele arma- 
tei sale ... În loc să se inspire din rezoluţiile energice ale 
noului guvern, pe care l-a recunoscut, el continuă să se 
retranșeze în izolare şi, fără a se lăsa respins de tăcerea 
inamicului, el va căuta să reînnoade legăturile cu acesta 
angajind de data aceasta și pe subordonații săi și arma- 
ta sa“. ă 

Partea a treia a raportului de Riviere se referă la 
ultimele zile ale asediului. 

Judecătorul de instrucţie demonstrează, prin nume- 
roase fapte, că Bazaine a încercat să pună, cel puţin în 
parte, în sarcina subordonaţilor săi răspunderea pentru 
actul grav pe care-l pregătea. Reunind în cîteva rînduri 
în Consiliu pe mareşalii şi generalii în subordine, Bazaine 
i-a determinat pînă la urmă să accepte capitularea. 

Referindu-se la regulamentele militare în vigoare, ra- 
portul subliniază că astfel de consilii aveau doar dreptul 
să emită avize. Formulînd în numele Consiliului deciziile 
adoptate, mareșalul Bazaine substituia, în aparenţă, res- 
ponsabilitatea subordonaţilor săi, propriei sale responsa- 
bilităţi. Dar judecătorul de instrucție n-a admis această 
răsturnare a rolurilor și de aceea a reţinut răspunderea 
mareşalului pentru deciziile formulate în Consiliu. 

Avizul Consiliului putea fi cu atît mai puţin invocat de 
mareșalul Bazaine, cu cît el „n-a adus la cunoştinţa con- 
siliului corespondenţa cu prinţul Friedrich-Karl, avansu- 
rile pe care Regnier... i le-a făcut cu asentimentul dom- 
nului Bismark, prim-ministru al Prusiei, misiunea şi ple- 
carea generalului Bourbaki... tăcerea păstrată... de 
guvernul german și de fosta împărăteasă, indiciu cert al 
eșecului negocierilor angajate. În fine, mareșalul a decla- 

rat (Consiliului) în mod categoric, că n-a primit nici 0 
comunicare din interiorul Franţei şi a trecut sub tăcere 
existenţa marilor baze de aprovizionare cu alimente de la 
Thionville și Longwy“. 

Nefiind, aşadar, informat asupra situaţiei, Consiliul nu 
era în stare să decidă. 

Raportul relevă de asemenea că Bazaine a trimis la 
Versailles, unde se afla Bismarck şi regele Prusiei, pe 
primul său aghiotant, generalul Boyer în vederea nego- 
cierii capitulării, dîndu-i acestuia şi instrucțiuni, în care 
scria printre altele: 

„Aspectul militar este decis: armatele germane sînt 
victorioase și M. S. regele Prusiei nu va acorda un preţ 
prea mare triumfului steril pe care l-ar obţine prin dizol- 
varea singurei forţe care ar putea azi să stăvilească anar- 
hia în ţara noastră nenorocită și să asigure Franţei cal- 
mul atît de necesar după zguduirile violente care le-au 
zdruncinat“. 

Generalul de Rivi&re sesizează şi caracterizează nime- 
rit intenţiile lui Bazaine exprimate în instrucţiunile date 
generalului Boyer, consemnînd în raportul său: 


„Astfel, în timp ce pe tot întinsul Franţei poporul lua 
armele, în timp ce toate partidele politice, înlăturînd ori- 
ce interes particular în faţa pericolului comun, căutau să 
sprijine Guvernul apărării naţionale, generalul comandant 
şef al unei armate franceze propunea inamicului de a-i 
garanta gajurile pe care le putea pretinde ca urmare a 
victoriilor sale. Mareșalul Bazaine se oferea să restabi- 
lească ordinea şi să contribuie la instaurarea unei puteri 
regulate și legale; așadar nu ne era suficient războiul cu 
străinii: ţara noastră nenorocită urma să mai fie condam- 
nată să suporte și ororile războiului civil şi armata de la 
Metz trebuia să-şi unească eforturile cu cele ale inami- 
cului pentru a răsturna guvernul care lupta pentru inde- 
pendența naţională“. 

Bismarck a refuzat însă să trateze cu trimisul lui Ba- 
zaine, declarînd mai întîi că nu va discuta decît cu împă- 
răteasa, ca apoi, după ce aceasta a respins oferta ce i s-a 
făcut, să afirme că nu va trata nici cu ea „deoarece naţiu- 
nea ar putea să nu recunoască această formă de guver- 
nămînt“ (care de fapt şi de drept nu mai exista de la 
4 septembrie 1870). 

Deţinind informaţii precise asupra situației armatei în- 
cercuite prusacii au putut, pînă la urmă, impune econdi- 
ţiile de capitulare cele mai riguroase. | 

Efectele întregii armate erau considerate drept pri- 
zonieri de război, materialul trebuia predat inamicului, 
doar ofiţerii au obținut dreptul de a-și păstra săbiile. 

Raportul relevă de asemenea străduința lui Bazaine de 
a împiedica distrugerea de către trupele franceze a dra- 
pelelor de război, pentru a-şi crea merite suplimentare 
prin predarea lor nevătămată inamicului, precum și pre- 
darea unei cantităţi imense de materiale militare pe care 
prusacii le-au folosit în continuare în războiul împotriva 
Franței. 

Recapitulind, în încheiere, faptele puse în sarcina mare- 
șalului Bazaine, generalul de Rivere sublinia printre altele 
vina sa de a fi angajat negocieri politice secrete cu ina- 
micul, fără a avea nici o împuternicire, de a fi contri- 
buit la demoralizarea armatei prin răspîndirea de zvonuri 
false, de a fi părăsit primul orașul Metz, după capitulare, 
în loc să fi rămas în mijlocul trupelor sale, și, în conse- 
cinţă, formulează propunerea de a-l trimite în judecată. 


INTEROGATORIUL ACUZATULUI 


În şedinţa din 13 octombrie 1873, președintele 
Consiliului de război a început interogarea mareșalului 
Bazaine. 

Întrebările se refereau, la început, la rolul acuzatului 
în operaţiunile militare din cursul lunii august 1870. 
Bazaine căuta să justifice atît acţiunile, cît şi lipsa de 
acţiune prin considerente militare sau afirmînd, că ele 
depindeau de subalternii săi. 

Apoi, interogatoriul a abordat probleme politice. 

— Din proclamația pe care ați adresat-o armatei, ară- 
ta preşedintele, citez următoarele rînduri: „Să continuăm 
să slujim patria cu același devotament și aceeași energie, 
apărînd teritoriul ei contra străinilor, ordinea socială con- 
tra pasiunilor rele“. Nu socotiți oare că singura preocupare 
a unui comandant șef trebuia să fie apărarea teritoriului? 
Ordinea socială nu era ameninţată în momentul acela şi 
pe pămîntul patriei se aflau 400.000 de străini. 

Bazaine: Am considerat ordinea socială ameninţată prin 
însăşi revoluţia din 4 septembrie. 

Răspunsul categoric al acuzatului ne scuteșşte de orice 
comentariu cu privire la vederile sale politice reacționare. 

Bazaine a fost întrebat, în continuare: 

— V-aţi pus în legătură cu prinţul Friedrich-Karl? 

— Da. domnule președinte, m-am pus, în mod legal, în 
legătură cu el pentru a primi ştiri, am făcut ceea ce doi 
şefi de armată pot face în asemenea caz... 

Întrebare: La 23 septembrie s-a prezentat la avanpos- 
turi, însoţit de căpitanul Garcin, un om anunţîndu-se ca 
venind de la Hastings? 

Răspuns: Scuzaţi, ca trimis al împăratului. 

întrebare: L-aţi primit imediat. Aţi avut cu el două con- 
vorbiri. una la 23, cealaltă la 24, ambele fără martori? 

Răspuns: Generalul Boyer a fost prezent. 

Întrebare: Generalul a spus că n-a asistat decît în parte 
la una din aceste convorbiri. În numele cui a vorbit dom- 
nul Regnier? 

Răspuns: El a zis: „Vin din partea împăratului“ .... 

întrebare: ... Aţi spus domnului Regnier că eraţi deja 
în legătură cu prinţul Friedrich-Karl? 

Răspuns: Nu cred. 

întrebare: Atunci, n-aţi spus cumva că guvernul german 
ar considera guvernul imperial ca singur îndrituit să tra- 
teze cu el? 

Răspuns: Nicidecum, domnule președinte. 

Întrebare: Domnul Regnier v-a cerut să vă puneţi sem- 
nătura alături de cea a principelui imperial (fiul lui Napo- 
leon al III-lea)? 

Răspuns: Da, domnule preşedinte, n-am văzut în asta 
nici un incovenient. 

întrebare: El v-a prezentat și semnătura domnului Bis- 
mark. Cum de punîndu-vă semnătura alături de cea a 
principelui imperial, n-aţi întrevăzut consecinţele ce ar 
putea urma? 

Răspuns: Nu le-am văzut atît de grave... 

Întrebare: Ce rezultate aţi așteptat de la misiunea dată 
generalului Bourbaki? | 

Răspuns: Am crezut, în interesul armatei, că trebuia 
să mă pun în legătură cu regenta (fosta împărăteasă) și 
s-o întreb dacă ea mai avea vreo autoritate de a trata. 

În acest context trebuie subliniat că mareșalul Bazaine 
s-a adresat ex-împărătesei la sfîrșitul lunii septembrie, 
după ce la 4 septembrie revoluţia îl răsturnase pe Napo- 
leon al III-lea şi după ce el, Bazaine, adresase proclama- 
ţia armatei sale în care recunoştea guvernul republican. 

Fiind întrebat, în şedinţa din 17 octombrie 1873, dacă 
avea suficiente informaţii despre situaţia politică din in- 
teriorul Franţei, Bazaine răspunse că citise doar ştirile din 
ziarele germane ce i-au fost trimise de comandantul ar- 
matei inamice. 

Preşedintele completului a remarcat că Bazaine trebuia 
să respecte în astfel de situaţii dispoziţiile înțelepte ale 
regulamentului. Ducele d'Aumale se referea, evident, la 
prevederile unui decret din 13 octombrie 1863 potrivit 
cărora „comandantul unei garnizoane de război trebuie să 
rămînă surd la zvonurile răspîndite cu rea-voinţă şi la 
ştirile pe care inamicul i le-ar transmite, să reziste la 
toate insinuările şi să nu permită ca curajul său ori 
cel al garnizoanei pe care o comandă să fie zdruncinat de 
evenimente ... În toate cazurile el decide singur asupra 
momentului și condiţiilor capitulării. Pînă atunci are cele 
mai puţine contacte posibile cu inamicul; nu tolerează 
nici un astfel de contact“. 

La întrebările precise ale președintelui privind ştirile 
transmise lui Bazaine din partea guvernului republican, 
mareșalul a negat să le fi primit. Apoi Bazaine a afirmat 
că prin capitulare a vrut iniţial doar să iasă din încercuire 
și apoi să continue lupta împotriva germanilor. Preşe- 
dintele îi puse, în continuare întrebarea: 

— Nu socotiți oare că situaţia voastră militară vă obli- 
ga să respectaţi regulamentele militare? 

Răspuns: Imperiul căzuse, nu mai exista nimic legal. 

Preşedintele: Franţa a existat tot timpul... 

Rea-credința acuzatului în felul cum se apăra reiese 
și din următorul pasaj al interogatoriului său: 

Întrebare: Convorbirile voastre cu Regnier indicau că 
armata voastră ar adopta o poziţie neutră? 

Răspuns: N-am neutralizat armata într-o manieră de a 
permite inamicului să dispună de toate forțele sale pentru 
a ataca pe camarazii noştrii, n-am înţeles astiel neutra- 
lizarea. 

întrebare: Aţi spus lui Regnier: „Dacă ieşim cu arme şi 
bagaje, vom menţine ordinea în interior și vom impune 
respectarea clauzelor convenției“. Din moment ce 
Regnier putea transmite cuvintele voastre, oare nu tre- 
buia trasă concluzia, că armata voastră putea fi opusă unei 
armate franceze care ar avea alte idei decît cele ale con- 
venţiei? N-aţi fi combătut oare o astfel de armată? 

Răspuns: Niciodată în viaţă n-aş fi făcut aşa ceva. 

întrebare: Dar nu trebuia să prevedeţi oare că inamicul 
putea să tragă o asemenea concluzie din declaraţiile voas- 
tre? 

Răspuns: Un armistițiu general era subînţeles în min- 
tea mea. 

Întrebare: Acest subînţeles e posibil în mintea voastră: 
dar oare inamicul ar fi ţinut seamă de acest subînţeles? 

Încolţit de întrebările preşedintelui, Bazaine nu se sfii 
să declare, contrar adevărului: 

— Nu l-am luat în serios pe domnul Regnier. 

De altfel şi în legătură cu predarea drapelelor trupelor 
sale, Bazaine făcu declaraţii evident neadevărate, atir- 
mînd că ar fi dat un ordin verbal pentru arderea lor, în 
timp ce în realitate, a dispus în scris ca ele să fie strînse 
la arsenalul din Metz în vederea predării lor, împreună 
cu tot materialul de război, inamicului. 


MARTORII 


La 20 octombrie Consiliul de război a început 
audierea celor aproape trei sute de martori citați la pro- 
punerea acuzării şi a apărării. 

Din depoziţiile ofiţerilor superiori, audiaţi cu privire la 
împrejurările în care a fost numit comandant şef al ar- 
matei de la Rin mareșalul Bazaine, reieşea că numirea sa 
a avut loc în ziua de 12 august şi că, încă de atunci, în 
loc să vină la Metz, unde putea cel mai bine prelua toate 
serviciile subordonate, el a rămas la Borny, departe de 
noul său stat-major și de comandanții de corpuri de 
armată, cu care trebuia să găsească urgent posibilitatea 
de a comunica. Alţi martori au confirmat constatările 
cuprinse în raportul de anchetă în legătură cu faptul că 
în luptele angajate de unităţile aflate sub comanda lui 

Bazaine, acestea n-au fost în nici un fel susținute de 
comandantul şef. 

Reprezentanţii municipalităţii Metz au declarat în faţa 
instanţei, că iniţial atît în depozitele armatei cît şi în cele 
civile au existat cantități mari de alimente, care ar fi 
permis o rezistență mai îndelungată, dar din cauza proas- 
tei gospodăriri ele au fost consumate mai repede. Pe de 
altă parte, serviciul de intendenţă al armatei n-a luat nici 
o măsură pentru strîngerea alimentelor care se aflau în 
comunele apropiate din jurul zidurilor oraşului Metz, 
cînd exista încă posibilitatea de a intra în aceste comune. 
Mai tîrziu comunele au fost ocupate şi complet jefuite 
și apoi incendiate de armatele germane. 

Martorii au relevat de asemenea că populaţia oraşului 
Metz avea un moral ridicat şi n-a fost deloc intimidată 
de perspectiva unui asediu îndelungat. 

Ziaristul Mayer de la gazeta „L'Independant de Metz 
a arătat cum a fost împiedicat de cenzura militară să pu- 
blice informaţii elogioase la adresa trupelor franceze 
precum şi ştiri nefavorabile trupelor inamice. Spre pildă, 
pentru a nu-i supăra pe prusaci, cenzura militară a scos 
dintr-un articol fraza: „În momentul în care toate cuce- 
ririle civilizaţiei sînt pe punctul de a fi zdrobite sub căl- 
cîiul cizmelor prusace...“ 

Alţi martori au infirmat declaraţiile lui Bazaine cum 
că n-ar fi cunoscut tot ce se petrecea la Paris, arătînd 
posibilităţile de comunicare ce au existat cu interiorul 
Franţei. Ziaristul Râau a citit, de exemplu, la 16 septem- 
brie într-un ziar belgian proclamația generalului Trochu, 
în care anunța că are la Paris sub comanda sa 300.000 
de oameni, fapt ce nu putea fi neștiut de mareșalul Ba- 
zaine. Acelaşi martor a mai declarat că la 24 septembrie 
a parvenit la Metz și ştirea despre convocarea corpului 
electoral în vederea alegerii Adunării naţionale, împreju- 
rare care trebuia, în ochii mareșalului Bazaine, să întăreas- 
că prestigiul autorităților republicane din Paris. 

În ședința din 21 noiembrie urma să fie audiat ca 
martor faimosul Regnier. Cum era de așteptat, el nu s-a 
prezentat în faţa instanței de judecată, astfel că la pro- 
punerea comisarului -guvernului general Pourcet care 
îndeplinea funcţia de procuror, au fost citite depoziţiile 
sale făcute în cursul instrucției. Din declaraţiile sale reie- 

şea clar că, înainte de a-l contacta pe mareșalul Bazaine, 
a fost instruit de primul ministru prusac Bismark, în 
persoană, şi că a avut convorbiri în legătură cu misiunea 

, sa şi cu comandantul armatei germane de la Metz, prin- 
ţul Friedrich-Karl. 

Ştirile despre conduita capitulardă, trădătoare a lui 
Bazaine au devenit cunoscute şi opiniei publice. Iată în 

+ acest sens depoziţia văduvei Gilbert, născută Dron: 

— Am locuit la Strasbourg spre sfîrşitul lunii septem- 
brie şi trebuia să ofer locuinţă unui ofiţer prusac, care 
îmi zise: „La 18 octombrie vom fi la Paris cu Bazaine“. 
— „Cum! cu Bazaine?t — răspunsei contrariată — „Da, 
zise el, Bazaine e un trădător!“. Şi mi-a mai spus: „Ba- 
zaine, Napoleon şi alţi generali ar merita să fie împușcați“, 
şi cum eu remarcam: „Franța e deci vîndută iar laurii 
voştri sînt mai puţin glorioşi“, el îmi răspunse „Da, e vin- 
dutăt. 

Iată o mărturie care confirmă, că trădătorii sînt dis- 
preţuiţi şi înfierați pînă şi de cei în favoarea cărora săvir- 
şesc fapta lor mîrșavă. 

Consiliul de război l-a ascultat ca martor şi pe deputa- 
tul în Adunarea naţională Jules Favre, care, din însărci- 
narea guvernului francez, în octombrie 1870, a dus trata- 
tive cu Bismarck. 


— După cum se știe, a declarat martorul printre altele, 
în cursul convorbirii mele cu domnul Bismarck, a fost 
de mai multe ori vorba de situaţia Franţei... Domnul 
Bismarck îmi vorbi despre diverse garnizoane asediate, 
de soarta cărora eram îngrijorat. Cînd veni vorba des- 
pre Metz, el îmi zise: „Sînteţi sigur că domnul mareşal 
Bazaine vă ascultă?“ Oricine în locul meu ar fi răspuns 
ca mine, întemeiat pe convingerea că este imposibil ca 
un şef militar, care avea onoarea să deţină o comandă în 
fața inamicului, să-și trădeze îndatorirea. Or, după pă- 
rerea mea, această îndatorire era apărarea şi, în consecin- 
ță, relaţiile de supunere față de autoritatea care apăra pa- 
tria, oricare i-ar fi fost de altfel, originea şi situaţia po- 
litică. 

Am răspuns afirmativ domnului Bismark că nu mă în- 
„ doiam nici un moment că un ofiţer francez n-ar putea 

să nu intre în legătură şi să nu asculte de această auto- 
ritate, bineînţeles, în limitele sarcinii militare care i s-a 

impus. El îmi replică: „Greşiţi; am motive să cred că 
domnul Bazaine nu vă aparţine“. 

Martorul a mai relatat că, făcîndu-i reproşuri lui Bis- 

marck că s-a folosit de Regnier pentru a-l induce în eroa- 

re pe Bazaine şi a obținut capitularea garnizoanei de la 
Metz, Bismarck, deşi a negat formal că Regnier ar fi fost 
agentul său, a vorbit ca un om care nu vrea să apară în 
contradicţie prea flagrantă cu faptele. 

După ce Favre şi-a încheiat depoziţia, a luat cuvîntul 
comisarul special al guvernului, generalul Pourcet, punînd 
următoarele concluzii: 

„Avînd în vedere că din dezbateri a reieşit prezumția 
suficientă că numitul Regnier (Edmond-Vital-Victor), mar- 
tor absent, s-a făcut vinovat, în luna septembrie 1870, în 
timp ce armata de pe Rin se afla pe teritoriu francez, în 
prezența inamicului: 

1. De a fi întreţinut legături cu inamicul, în scopul 
favorizării acţiunilor sale; 

2. De a se fi introdus în tabăra franceză pentru a-și 
procura documente ori informaţii în interesul inamicu- 
lui; 

3. De a fi procurat inamicului documente sau informa- 
ţii susceptibile de a dăuna operaţiunilor armatei ori de 
a compromite securitatea garnizoanei de la Metz și a ar- 
matei aflate sub zidurile orașului. 

Văzînd dispoziţiile articolului 64 din Codul justiţiei 
militare care reglementează competenţa consiliilor de răs- 
boi, 

Solicităm Consiliului de a lua act de rezervele noastre 
de a declanşa, dacă va fi cazul, urmărirea penală contra 
numitul Regnier, prin aplicarea articolelor 205 și 206 
din Codul justiţiei militare“. 

Consiliul a luat act de declaraţia reprezentantului acu- 
zării. 


COMISARUL GUVERNULUI IA CUVINTUL 
Generalul Pourcet şi-a expus amplul rechizitoriu 


în decursul a patru şedinţe de judecată, începînd din 
ziua de 3 decembrie 1873. 

Referindu-se la starea de fapt, aşa cum reieşea din dez- 
baterile procesului, din raportul generalului de Riviăre, 
interogatoriul acuzatului și depoziţiile a sute de martori, 
rechizitoriul amintea, fireşte, numeroase fapte cunoscute 
deja. Fără a le repeta pe acestea, ne propunem să înfăţi- 
şăm din concluziile comisarului guvernului acele părţi 
care oferă noi aspecte, noi aprecieri asupra problematicii 
procesului. 

— Un mareșal al Franţei este deferit în faţa domniilor 
voastre, îşi începu generalul Pourcet expunerea, sub acu- 
zarea de a nu-și fi îndeplinit datoria de comandant şi de 
a fi predat 150.000 de oameni şi o garnizoană de război 
de prim rang. 

Franţa aşteaptă judecata domniilor voastre. 

Ea vrea să ştie dacă un general comandant şi-a încăl- 
cat îndatoririle, dacă a fost lipsit de loialitate, dacă a 
acordat totdeauna subordonaţilor săi sprijinul pe care îl 
datora, dacă a angajat în mod clandestin cu inamicul re- 
laţii ilicite, dacă, îndemnat de preocupări culpabile, s-a 
îndepărtat de principiile onoarei, care constituie securi- 
tatea ţării, forța şi gloria armatelor! 

Ea vrea să ştie, în fine, dacă faptele comandantului 
armatei de la Rin n-au contribuit cu nimic la înfrînge- 
rile suferite pe alte fronturi ori dacă, dimpotrivă, conduita 
sa a exercitat o influență dezastruoasă asupra ansamblu- 
lui operaţiunilor militare, în timpul campaniei din 1870. 

Oricît de penibil ar fi să te atingi de răni încă sînge- 
rînde, echitatea şi interesul general impune stabilirea, 
prin dezbateri publice, cauzelor capitulării care a agravat 
în mod fatal destinele patriei. 

Desemnat pentru această funcţie grea, a trebuit să mă 
conformez sarcinii primite, şi azi, după investigaţii con- 
știincioase şi dezbateri solemne, declar în fața domniilor 
voastre că vinovăţiile imputate mareşalului Bazaine sînt 
pe deplin fondate şi cer contra sa aplicarea riguroasă a 
legii... 

„„.„Istoria îi glorifică pe comandanții de armate care 
s-au consacrat intereselor patriei lor. Ea transmite poste- 
rităţii cu mîndrie numele lor şi le propune ca modele. 
Dar dacă le decernează, în acest fel, cele mai preţioase 
recompense, ea rezervă, dimpotrivă, cele mai severe în- 
fierări generalului care, în ciuda îndatoririlor sale, sa- 

crificînd interesele generale preocupărilor personale, nu 
s-a sfiit să se înjosească la mânevre culpabile pentru a 
masca intenţiile unei ambiţii egoiste. 

Deoarece îi impută o astfel de conduită, opinia publică 
cere socoteală mareşalului Bazaine pentru capitularea de 
la Metz. Ar fi oare emoția ei tot atît de puternică dacă 
n-ar fi vorba decît de greşelile militare ale unui gene- 
ral comandant, oricare le-ar fi fost consecinţele . ..? 

. Motivele conduitei sale trebuie oare căutate în 
slăbiciunea sau nepriceperea mareșalului Bazaine, ori ele 
trebuie atribuite unor pasiuni meschine şi egoiste, cărora 
le-a sacrificat interesele armatei şi ale ţării sale? 

Veţi avea, domnilor, să vă pronunţaţi asupra acestor 
chestiuni. Faptele relevate în cursul dezbaterilor trebu- 
iau să determine în conştiinţa domniilor voastre, precum 
au determinat în conștiința mea, convingerea profundă 
că nici slăbiciunea nici nepriceperea nu pot explica faptele 
comandantului şef al armatei de la Rin, şi că mobilul lor 
nu se poate găsi decit în sugestiile inavuabile ale intere- 
sului personal. 

Comisarul guvernului s-a referit, în continuare, la învă- 
ţămintele istoriei: 

În 1808, în Prusia s-a pronunţat degradarea militară 
şi pedeapsa capitală contra mai multor generali care au 
capitulat în iaţa armatei franceze victorioase, fără a-şi 
fi îndeplinit în întregime datoria lor de comandanţi... 

La Geneva, Massena neavînd mai mult decit două uncii, 
de om, dintr-o piine făcută din amidon și cacao, a fost 
obligat, nu să. capituleze, ci să negocieze. Se vorbise des- 
pre capitulare, dar el a respins cu mîndrie această idee. 
El vroia şi a obţinut ca armata să se poată retrage liber 
cu arme și bagaje, cu însemnele desfășurate, cu facultatea 
de a combate după ce va fi depășit liniile: „În caz contrar, 
spunea el parlamentarilor austrieci, voi ieşi din Geneva 
cu armele în mină, cu 8 000 de oameni înfometați...“ 

Caracterul energic al generalului francez era cunoscut 
şi austriecii s-au grăbit să-i accepte cererea. 

Din 15.000 de combatanți, 3.000 erau morţi, 4.000 erau 
răniţi, trei pătrimi din ofiţeri avuseseră aceeaşi soartă. 

Conduita lui Massena la Geneva a fost aceea a unui 
comandant curajos, apărător: eroic al onoarei soldaţilor 
săi şi al intereselor ţării sale... 

„.. Dacă, în 1870, comandantul forțelor prusace din faţa 
oraşului Metz ar fi îndrăznit să respingă cererea coman- 
dantului armatei Rinului, a mareșalului Bazaine, care avea 
sub comandă 150.000 oameni bravi şi hotăriţi, n-avea el, 
pentru a se inspira, exemplul generalului Brenier de la 
Ahmeida? | 

Înconjurat de armata engleză, acest general, în ciuda 
numărului infim al garnizoanei — cel mult 1.500 de oa- 
meni — nu se gîndea decît să-şi croiască un pasaj prin 
liniile inamice. Totodată, înainte de a pleca, el a distrus 
materialul militar şi a aruncat în aer zidurile de apărare, 
pentru a nu lăsa în urmă decît un loc gol, pustiu. Apoi, 
a ieşit la ora zece seara şi trupa sa mică și valoroasă a 
trecut peste corpurile trupelor engleze. Datorită energiei 
comandantului, acest pumn de curajoşi s-a salvat aproape 
în întregime... 

Generalul Pourcet demonstrează, apoi, că faptele mare- 
şalului Bazaine corespund elementelor constitutive, în 
forma lor agravată, ale infracţiunilor prevăzute şi sanc- 
ţionate prin articolele 209 şi 210 din Codul justiţiei mili- 
tare. 

Abordînd analiza stării de fapt, rechizitoriul trecu în 
revistă, în mod amănunţit, operaţiunile militare care au 
avut loc pe frontul de la Metz, precum și toate celelalte 
evenimente, dezbătute pe larg în cursul şedinţelor de 
judecată anterioare. 

În privinţa tratativelor duse de Bazaine cu prusacii, 
generalul Pourcet spuse: 

Cînd un general comandant, în fruntea unei oaste pline 
încă de vigoare şi de elan, fără a avea mandat pentru 
negocieri, fără a putea invoca scuza necesităţii, fără a 
fi încercat timp de o lună nici un efort pentru a scăpa 
de pericol, acceptă din partea inamicului, ba, mai mult, îi 
propune chiar un pact, potrivit căruia armata sa trebuie 
să înceteze să participe la luptă, acest pact este contrar 
datoriei, contrar onoarei militare, oricare ar fi numele 
pe care am vrea să-i dăm şi ministerul public nu poate 
decît să-l înfiereze, în numele legii... . 

Comportarea mareșalului Bazaine în timpul blocadei 
era în contrast cu atitudinea celorlalţi ofițeri și cu cea 
a populaţiei civile din Metz. 

În tot timpul blocadei, sublinia rechizitoriul, mareşalul 
fusese foarte puţin preocupat de a-și vedea trupele. Închis, 
cel mai adesea, în cartierul său generalul n-a trecut nicio- 
dată în revistă trupele. Niciodată n-a făcut o vizită răniţi- 
lor... Niciodată n-a căutat să îndulcească suferinţele lor. 
Niciodată n-a avut pentru ei o vorbă afectuoasă, demon- 
strînd interesul său, care repetată de la om la om, strînge 
legăturile între comandant și ostași şi constituie pentru 
cel suferind o uşurare prețioasă. 

Nu astfel s-au comportat comandanții de corpuri, gene- 
ralii, ofiţerii de toate gradele care dovedeau un interes 
permanent pentru subalterni. Grijile lor, legăturile lor 
neîncetate cu trupa au avut ca efect menţinerea discipli- 
nei, în împrejurări dureroase şi dificile .. 

Indiferenţa mareșalului faţă de soldaţii săi contrasta 
cu devotamentul de care a dat dovadă populaţia din Metz. 

Ea a acceptat cu fermitate bărbătească suferințele lega- 
te de asediu şi i-a îngrijit cu ardoare patriotică pe cei 
20.000 de răniţi şi bolnavi din oraş. 

Spitalele, cazărmile deveniseră curînd neîncăpătoare; 
locuitorii s-au grăbit să le pună la dispoziţie locuinţele, 
unde 5.000 de oameni au fost îngrijiţi... 

După ce l-am prezentat pe mareşal, continuă generalul 
Pourcet, în felul cum s-a străduit să slăbească curajul, 
să compromită ideea rezistenţei, sugerînd înfrîngeri, în- 
conjurîndu-și armata de o atmosferă descurajatoare, nu-mi 
rămîne decît să înregistrez deznodămîntul trist al combi- 
naţiilor sale demoralizante... N-avem nici măcar con- 
solarea de a crede că atitudinea sa a cruțat, după cum 
susține Bazaine, numeroase vieţi care încă puteau fi utile 
patriei. 

Căci, în realitate, imobilitatea aproape absolută în care 
și-a menţinut trupele de la 1 septembrie le-a fost mai 
fatală decît focul inamicului. Se ştie că 11.000 de oameni 
ai armatei de la Rin au murit departe de căminele lor, 
în timpul captivităţii lor în Germania... Un număr mai 
mare de morţi decît cel provocat de bătăliile susținute de 
această armată... O dovadă frapantă că în război hotă- 
rîrile energice, în afară de faptul că dau rezultatele cele 
mai mari, sînt şi cele care cruţă cel mai mult sînge! 

Dacă reamintim această opinie, care a fost cea a tuturor 
marilor comandanţi, o facem, fiindcă avem convingerea pro- 

fundă, şi o exprimăm aici, că în cazul în care la începutul 
blocadei, mareșalul s-ar fi decis la un sacrificiu cerut de 
interesul suprem al ţării, evoluţia evenimentelor militare 
ar fi fost, fără îndoială, cu totul alta! 

„.. am rămas convins în privinţa faptului că purtarea 
mareșalului Bazaine, care contribuise la catastrofa de la 
Sedan, a exercitat o influenţă nefastă asupra evenimente- 
lor ulterioare, care s-au soldat cu înfrîngerea finală a 
Franţei! 

În concluzie, comisarul guvernului a cerut aplicarea 
față de mareșalul Bazaine a dispoziţiilor legale mai sus 
citate. 


APĂRAREA 


În şedinţa din 7 decembrie a început să-şi dez- 
volte pledoaria, în apărarea acuzatului Bazaine, renumi- 
tul avocat Lachaud. Timp de 4 zile apărătorul s-a stră- 
duit, punînd la contribuţie întreaga sa elocinţă, să demon- 
streze că mareșalul nu este vinovat de faptele reţinute 
în sarcina sa. În acest scop el a recurs, în primul rînd, 
la argumente sentimentale: 

Domnule preşedinte, domnilor membri ai Consiliului 
cel mai glorios dintre ostașii noştri este oare un trădă- 
tor? Mareșalul Bazaine a păcătuit oare contra datoriei şi 
onoarei? Acuzarea vă cere s-o declaraţi şi să adăugați 
această ruşine la toate nenorocirile noastre. 

Oare nu sînt suficiente înfrîngerile noastre teribile? 
Franţa n-a suferit destul? ... Trebuie să se mai adauge, 
după trei ani, spectacolul discordiilor noastre interne, tre- 
buie să dovedim inamicilor noştri că nu ştim să trăim 
decît în ură şi supărare? 

Lachaud a criticat apoi raportul generalului de Riviere, 
reproșîndu-i că n-ar fi „un rezumat simplu, fără pasiune 
a cauzei care trebuie supusă judecătorilorii. După ce a 
criticat, tot în termeni generali, rechizitoriul, Lachaud a 
arătat că martorii au declarat tot ce au vrut, deoarece 
în. caz contrar ar fi ajuns şi ei în boxa acuzaților; ceea ce 
era în vădită contradicţie cu realitatea. 

Pledoaria abundă în afirmaţii cu caracter general, ci- 
tăm spre exemplu: 

Mareșalul Bazaine a trădat... Ah! va trebui să-mi 
explicaţi de ce, şi permiteţi-mi să vă spun că va trebui 
să precizaţi; perioadele nu-mi vor fi suficiente, am nevoie 
de fapte și de motive. EI a trădat, el, militarul, ale cărui 
state de serviciu v-au fost citate la începutul acestei cauze, 
el, a cărui existență glorioasă a fost timp de patruzeci 
de ani pentru Franţa un subiect de admiraţie? 

În lumina dezbaterilor procesului este, evident, curioa- 
să afirmaţia apărătorului că ar avea nevoie de fapte şi de 
motive privind vinovăția acuzatului, cînd documentele 
prezentate și depoziţiile a sute de martori care s-au perin- 
dat în faţa instanţei, timp de două luni, au dovedit pe 
deplin toate faptele ce i se imputau mareșalului Bazaine. 

Lachaud a expus în continuare cariera militară a ma- 
reșalului și a citat scrisori ce i-au fost adresate lui Bazai- 
ne în legătură cu meritele sale militare din trecut. O 
mare parte a pledoariei era consacrată analizării eveni- 
mentelor militare de la Metz încercîndu-se a-l scoate 
basma curată pe acuzat prin justificarea tuturor acţiuni- 
lor ca și a inacţiunilor sale. Avocatul nu s-a sfiit să-și 
exprime nu numai dezacordul, dar pînă şi disprețul față 
de regimul republican, declarînd: 

—... (Bazaine) s-a retras sub Metz; şi în acest timp 
la 1 septembrie armata de la Châlons îşi dădea sufletul 


la Sedan; și, la Paris, se făcea 4 septembrie!... Nu ştiu 
cum va judeca istoria aceste evenimente din septembrie. 
Constituie ele o revoluţie?... Sau o crimă? Istoria se 


va pronunţa. 

Remarcăm că afirmaţia a fost făcută de Lachaud la 
peste trei ani de la răsturnarea imperiului şi instaurarea 
Republicii. Acest răstimp se pare că nu i-a ajuns ca să se 
lămurească asupra caracterului legitim al regimului in- 
staurat în Franţa. 

Apărătorul lui Bazaine a făcut o atare afirmaţie pentru 
a scoate în evidență că mareşalul a avut în 1870 aceleaşi 
îndoieli cu privire la caracterul regimului instaurat la 4 
septembrie, motiv pentru care era convins că n-are nici 
o obligaţie față de Guvernul apărării naţionale. 

Lachaud a căutat, de asemenea, să justifice tratativele 
inițiate de Bazaine cu prusacii, faptul că a cerut și a co- 
municat informaţii celor cu care se afla în stare de răz- 

„boi. În legătură cu misiunea lui Regnier, apărătorul a 

încercat să creeze impresia că Bazaine a fost de bună-cre- 
dinţă, adică atit de naiv încît nici n-a bănuit că Regnier 
ar putea fi un agent prusian. 

Pentru a înfățișa în culori cît mai favorabile pe clientul 
său avocatul a prezentat în instanță pînă și o scrisoare a 
comandantului armatei prusace, care asediase oraşul Metz. 
Iată textul ei: „Declar că resimt o deplină şi înaltă stimă 
pentru domnul mareșal Bazaine, îndeosebi pentru ener- 
gia și perseverența cu care a putut timp atit de îndelungat 
să sustragă armata de la Metz unei capitulări, care, după 
părerea mea, era inevitabilă. Semnat Friedrich-Karl, ge- 
neral feldmareșal“. Textul acestei scrisori putea fi însă 
scris — și aceasta e impresia ce-o provoacă — de-a drep- 
tul în batjocură. Căci cine putea ști mai bine decît coman- 
dantul armatei adverse că Bazaine a avut posibilitatea să 
încerce și a avut şi șanse să iasă din încereuirea de la Metz? 

Pledoaria se încheie cu următoarele cuvinte: 

Ar trebui poate, în această ultimă oră să amintesc ceea 
ce devin acuzaţiile de înaltă trădare cînd se sting urile 
oarbe şi pasiunile arzătoare care le suscită, să vă amin- 
tesc şi ceea ce devin verdictele justiţiei în faţa posterităţii? 

Este inutil, o ştiţi ca și mine. Procesele politice, dom- 
nilor, au aspectul fatal, că infractorul de azi poate deveni 
eroul de miine şi că pe locul supliciului, se ridică mai tir- 
ziu o statuie. 

Lachaud ar fi avut fără îndoială dreptate dacă s-ar îi 
referit spre pildă la Ioana d'Arc. Dar Bazaine a fost şi a 
rămas înscris pe filele istoriei ca un trădător. 

Înaintea încheierii dezbaterilor, i s-a mai dat cuvîntul 
comisarului guvernului și, în replică, reprezentantului apă- 
rării. Amîndoi şi-au subliniat argumentele expuse anterior. 

Şedinţa de judecată s-a suspendat la ora șaisprezece și 
treizeci şi cinci de minute. 

La ora douăzeci și cincizeci şi cinci de minute Consiliul 
a reintrat în sala de şedinţe și preşedintele a pronunțat 
următorul 


VERDICT: 
„În numele poporului francez 


Azi, 10 decembrie 1873, în 1-ul Consiliu de război per- 
manent al l-ei divizii militare, deliberînd cu ușile închise, 
preşedintele a pus întrebările următoare: 

l-a întrebare: Este vinovat mareșalul Bazaine de a fi 
capitulat în timpul unei campanii la 28 octombrie 1870, 
în calitate de comandant şef al armatei de pe Rin? 

2-a întrebare: Această capitulare a avut drept rezultat 
determinarea trupelor, peste care mareșalul Bazaine era 
comandant șef, să depună armele? 

3-a întrebare: A tratat mareşalul Bazaine prin viu grai 
ori în scris cu inamicul fără a fi făcut în prealabil tot 
ce-i prescria datoria și onoarea? 

4-a întrebare: Este vinovat mareșalul Bazaine, trimis 
în judecată în urma avizului unui consiliu de anchetă, 
de a fi capitulat la 28 octombrie 1870 în faţa inamicului 
şi de a fi predat garnizoana Metz, peste care deținea co- 
manda supremă, fără a fi epuizat toate mijloacele de apă- 
rare de care dispunea şi fără a fi făcut tot ce-i prescriau 
datoria și onoarea? 

Voturile fiind strînse separat, începînd cu judecătorul 
cu vechime mai mică în grad, preşedintele exprimîndu-și 
opinia ultimul, l-ul Consiliul de război declară: 

Asupra primei întrebări: Da, în unanimitate 

Asupra celei de a doua întrebări: Da, în unanimitate 

Asupra celei de a treia întrebări: Da, în unanimitate 

Asupra celei de a patra întrebări: Da, în unanimitate. 

După care, avînd în vedere concluziile comisarului spe- 
cial al guvernului din rechizitoriu, preşedintele a citit 
textul legii şi a strîns din nou voturile în forma mai sus 
indicată pentru aplicarea pedepsei. 

În consecinţă, Consiliul, văzînd dispoziţiile articolelor 
210 și 209 din Codul de justiţie militară, concepute ast- 
fel: (urmează textul celor două articole de lege) 

Condamnă, în unanimitatea voturilor pe Francois-Achi- 
le Bazaine, mareșal al Franţei, la pedeapsa cu moartea și 
degradarea militară. 

Şi văzînd articolul 138 din Codul de justiție militară 
astfel conceput: 

„Dacă cel condamnat este membru al Ordinului Le- 
giunii de Onoare sau decorat cu medalia militară, instan- 
ţa declară, în cazurile prevăzute de lege, că el încetează 
de a face parte din Legiunea de Onoare sau de a fi deco- 
rat cu medalia militară“, 

1-ul Consiliu de război declară că mareșalul Bazaine 
încetează de a face parte din Legiunea de Onoare şi de 
a fi decorat cu medalia militară. 

Condamnă, în plus, pe mareșalul Bazaine la plata chel- 
tuielilor de procedură față de stat, prin aplicarea arti- 
colului 139 din Codul de justiţie militară, astfel conceput: 

„Hotărîrea care pronunţă o pedeapsă contra acuzatului 
îl condamnă la plata cheltuielilor faţă de stat. 

Ordonă comisarului special al guvernului de a dispune 
ca, în prezenţa sa, comandantului să i se citească verdic- 
tul, în faţa gărzii adunate sub arme, şi să-l avertizeze că 
legea îi acordă douăzeci şi patru de ore pentru a declara 
recurs. 

Imediat după pronunţarea verdictului, membrii Consili- 
ului de război au adresat ministrului de război o cerere 
de gaţiere, din oficiu. 

La două zile după trimiterea acestei cereri „Jurnalul 
oficial“ a publicat următoarea notă: 

„În temeiul articolelor 141 și 143 din Codul de justiție 
militară, domnul mareșal Bazaine lăsînd să treacă terme- 
nul de douăzeci şi patru de ore fără a declara recurs, 
condamnarea împotriva sa a devenit irevocabilă. 

La propunerea domnului ministru de război, domnul 
președinte al Republicii a comutat pedeapsa cu moartea 
contra mareșalului Bazaine la douăzeci de ani de deten- 
țiune, începînd din această zi, cu scutirea de formalităţile 
degradării militare, dar sub rezerva tuturor efectelor 
sale“. 

Bazaine a fost încarcerat în fortăreața de pe Insula 
Sainte-Marguerite, situată în apropierea oraşului Cannes, 
de unde la 10 august 1874 a reuşit să evadeze și să fugă 
în Spania. A murit la Madrid în 1888. 


ATENTATORII DE LA SARAIEVO 


Pe străzile inundate de razele strălucitoare ale 
unui soare estival înainta încet un cortegiu oficial de au- 
tomobile şi de trăsuri. Într-unul din automobile se afla 
arhiducele Francisc Ferdinand, moştenitorul tronului mo- 
narhiei austro-ungare și soţia acestuia, născută contesa 
Sofia Şotek; în faţa lor pe o banchetă stătea feldmareșa- 
lul Potiorek, guvernatorul militar al provinciei  Bosnia- 
Herţegovina, a cărui capitală, orașul Saraievo, va fi scena 
unor evenimente deosebite. Era în jurul orei zece, în ziua de 
28 iunie 1914. Cortegiul era pe strada principală din Sara- 
ievo, îndreptîndu-se spre primărie, cînd văzduhul a fost 
zguduit de explozia unei bombe. Ea fusese aruncată asu- 
pra automobilului princiar, dar, lovindu-se -de caroserie, 
a ricoşat şi a explodat pe sol, rănindu-l pe locotenent-co- 
lonelul Merizzi din suita guvernatorului. Atentatorul s-a 
aruncat în rîul care curgea de-a lungul străzii. A fost 
prins şi arestat: se numea Nedelco Ciabrinovici. 

Între timp cortegiul și-a urmat drumul spre primărie, 
unde perechea princiară a fost primită și salutată de ofi- 
cialităţile municipale. După terminarea ceremoniei de la 
primărie, moștenitorul tronului şi-a exprimat dorința de 
a vizita la spital pe ofiţerul rănit de explozia bombei. 
Cortegiul se puse din nou în mișcare. La colţul străzii 
principale, în dreptul automobilului cu perechea arhidu- 
cală, au răsunat două lovituri de pistol. Feldmareşalul 
Potiorek care privea spre lumea masată de-a lungul tra- 
seului, întorcîndu-şi privirea spre perechea care stătea în 
fața sa, văzu o diră de sînge prelingîndu-se pe gulerul 
uniformei de general al arhiducelui şi capul inert al arhi- 
ducesei Sotia, căzut pe piept. 

Era ora zere şi patruzeci şi cinci de minute. Răniţii au 
fost duși la reședința guvernatorului, unde peste un sfert 
de oră au murit amîndoi fără a-şi redobindi cunoștința. 

Autorul omorului Gavrilo Prințip a fost de asemenea 
arestat la faţa locului. 


Atentatul a constituit pretextul pentru declanșarea 
primului război mondial. 


BOSNIA ȘI HERȚEGOVINA 


Nu întîmplător atentatul împotriva perechii ce 
urma să moştenească tronul Habsburgilor a avut loc la 
Saraievo. Aici, în capitala provinciei Bosnia şi Herţego- 
vina, ca şi în celelalte regiuni ale vastului stat multina- 
țional, locuit de cehi, slovaci, români, croaţi, sîrbi și alte 
naţionalităţi, asuprirea națională şi politică a Imperiului 
austro-ungar era resimţită în mod dureros. 

Nemulțumirea față de dominaţia străină clocotea în cer- 
curile cele mai largi ale populației, compusă aproape 
exclusiv din locuitori de naţionalitate sîrbă şi croată. Aten- 
tatul împotriva moştenitorului tronului austro-ungar a 
fost o manifestare de protest împotriva asupririi ce apă- 
sa pe grumazul poporului. 

Austria a obţinut la Congresul de la Berlin mandatul 
de a ocupa Bosnia şi Herţegovina, regiuni deţinute pînă 
atunci de turci (1878). În concepţia cercurilor conducătoare 
austro-ungare ocuparea militară a acestui teritoriu con- 
stituia o acţiune simplă, fără vreo piedică. Unul din gene- 
ralii austrieci declarase, chiar, că armatele sale vor intra 
pe teritoriul Bosniei, în pas de paradă, cu fanfara în 
frunte. 

Dar populaţia locală s-a opus cu arma în miîini ocupan- 
ților austrieci. Armatele lor au fost nevoite să lupte pen- 
tru a înfrînge rezistenţa locuitorilor. 

În această regiune locuită de sîrbi şi croaţi, autoritățile 
habsburghice, care aveau o experiență îndelungată în 
asuprirea altor naţionalităţi, au aplicat politica lor obiș- 
nuită în astfel de situaţii. Ele au căutat, în primul rînd, 
să înăbușe cu orice preţ năzuința firească a populaţiei de 
a se uni cu statul vecin al Serbiei. În acest scop au în- 
cercat să demonstreze marilor puteri europene, din par- 
tea cărora obţinuseră mandatul de ocupare, că pe teri- 

toriul Bosniei și Herțegovinei unde trăiau sîrbi ortodocși 
şi musulmani, precum și croaţi catolici, deci existau con- 
flicte ireductibile între diferitele grupuri confesionale, nu- 
mai o administraţie experimentată, ca aceea austriacă, ar 
putea asigura liniștea și ordinea. 

Şi din punct de vedere administrativ și economic asu- 
prirea naţională avea aspecte specifice în această provin- 
cie. Spre deosebire de alte regiuni, aflate sub stăpînirea 
habsburgică, în Bosnia şi Herţegovina, în timpul celor 
patruzeci de ani de dominație, autorităţile imperiale n-au 
făcut nici o investiţie pentru dezvoltarea regiunii. Nu s-au 
construit șosele sau căi ferate, nu s-a dezvoltat industria 
și agricultura. Autorităţile imperiale s-au limitat la a 
jefui tără milă bogăţiile naturale ale acestei regiuni, pă- 
durile, zăcămintele de cupru și alte resurse miniere. Pe 
întinderi mari munţii Bosniei şi Herțegovinei au fost com- 
plet despuiaţi de verdele pădurilor, rămînînd terenuri goa- 
le, sterpe, ca un simbol al siluirii naturii de către ocupan- 
ţii străini nemiloşi. 

În octombrie 1908 monarhia austro-ungară, în intenţia 
de a-și consolida stăpînirea, a anexat Bosnia și Herţego- 
vina Imperiului habsburgic. 

Acest act samavolnic a provocat o reacţie îndirjită din 
partea populaţiei asuprite. În Bosnia şi Herţegovina s-au 
întețit manifestările de rezistenţă faţă de ocupanţii stră- 
ini. Dar şi în alte regiuni aflate sub dominaţia habsbur- 
gică, în Croaţia şi Slovenia s-a dezvoltat o amplă miş- 
care de solidaritate cu poporul bosniac. 

Din punct de vedere administrativ teritoriul anexat de- 
depindea de Ministerul de finanțe austro-ungar, dar exis- 
ta în subordinea acestui minister şi un guvern provincial 
pentru Bosnia şi Herţegovina, condus de un militar, care 
era în același timp şi comandantul corpului de armată 
XV, cu reședința la Saraievo. Caracteristic pentru meto- 
dele de asuprire folosite de monarhie era și faptul că din 
unităţile aparţinînd acestui corp de armată nu făceau 
parte militari recrutaţi din Bosnia sau Herţegovina. 

Deși populaţia Bosniei și Herțegovinei era omogenă, 
atât din punct de vedere etnic, cît și lingvistic, administra- 
ţia austro-ungară a luat tot felul de măsuri care aveau ca 
scop divizarea și învrăjbirea locuitorilor. În 1910 a fost 

adoptat, spre pildă, un aşa-numit „statut organic“, potri- 
vit căruia au fost create patru curii cuprinzînd fiecare 
un număr de deputaţi de o anumită confesiune, 36 depu- 
taţi fiind aleşi de către ortodocşi, 24 de către musulmani, 
16 de către catolici şi 1 de către evrei. 


Unul din detașamentele combative ale luptei de elibera- 
re îl reprezenta tineretul din Bosnia și Herţegovina, 
elevii de liceu şi studenţii. 

Organizaţia revoluţionară „Tineretul bosniac“ era con- 
dusă de Vladimir Gacinovici. 

Atentatul de la 28 iunie 1914 n-a fost un act izolat. În 
regiunile locuite de populaţie slavă atentatele s-au ţinut 
lanţ. În 1910, spre pildă, cu prilejul deschiderii dietei din 
Bosnia, Bogdan Zeraici a tras asupra guvernatorului, dar 
nu l-a nimerit și apoi s-a sinucis. La Zagreb, la 8 iunie 
1912, Luca Juchici, l-a împușcat pe comisarul regal Slavco 
Cuvaj, iar la 18 august 1913, Stefan Doicici încearcă să-l 
ucidă pe baronul Skerlecz, succesorul lui Cuvaj. La 20 mai 
1914 se săvîrşeşte o nouă tentativă de suprimare împotriva 
aceluiași comisar regal. 

Oficialităţile austro-ungare au căutat să explice nume- 
roasele atentate săvîrşite contra reprezentanţilor lor prin 
agitația desfăşurată de diverse organizaţii naționaliste şi 
organe guvernamentale din Serbia, şi în special de organi- 
zaţia „Narodna Odbrana“ (Ajutorul naţional) de care va 
fi vorba şi în procesul atentatorilor de la Saraievo. 


În realitate pentru a însufleţi lupta de eliberare naţio- 
nală a populaţiei slave asuprite nu era nevoie de influen- 
ță externă. Statul naţional Serbia constituia, fără îndoia- 
lă, un punct de permanentă atracţie pentru sîrbii și croa- 
ţii care gemeau sub jug străin. Dar nici guvernul Serbiei 
și nici ,„Narodna Odbrana“, care era o organizaţie pentru 
promovarea ideii unităţii naţionale iugoslave prin mijloa- 
ce culturale, ridicarea economică şi culturală a popu- 
laţiei iugoslave, nu promovau atentate şi nu  instigau 
populaţia slavă la săvîrşirea de acte teroriste. Desigur, 
guvernul austro-ungar nu putea recunoaște deschis cauza 
atentatelor, şi a altor manifestări de nemulțumire, căci 
o asemenea recunoaștere ar fi echivalat cu blamarea po- 
liticii pe care o ducea faţă de numeroasele naționalități 
din cadrul imperiului. 

IN CULISELE DIPLOMAŢIEI SECRETE 


Învinuind Serbia de răspunderea pentru aten- 
tatul de la Saraievo monarhia austro-ungară a găsit pre- 
textul de a declara război Serbiei şi de a declanșa astfel 
primul război mondial. Atât în legătură cu atentatul, cât şi 
cu procesul intentat atentatorilor s-a desfășurat o intensă 
activitate în culisele vieţii politice. 

Între 25 şi 27 iunie 1914 în Bosnia se desfășuraseră 
ample manevre ale armatei austro-ungare, avînd ca temă 
un atac contra Serbiei. Nu este greu de înțeles ce iritare 
a produs manevrele în rîndurile populaţiei locale. La 28 
iunie, cu prilejul încheierii manevrelor, prinţul moșteni- 
tor Francisc-Ferdinand, care asista în calitate de inspector 
general al armatei imperiale şi regale a făcut o vizită o- 
ficială la Saraievo. Şi data pentru vizita înaltului demni- 
tar austriac a constituit un spin în ochii locuitorilor Bos- 
niei, deoarece în ziua de 28 iunie ei comemorau pe de o 
parte bătălia de la Cossovopole, dintre sîrbi și turci, din 
anul 1389, care a marcat prăbuşirea imperiului medieval 
sîrb, iar pe de altă parte încheierea victorioasă pentru 
Serbia a războaielor balcanice. De altfel organele poliţiei 
austriece au avertizat autoritățile vieneze asupra eventua- 
lităţii unui atentat, dar curtea imperială a refuzat să a- 
ducă vreo modificare programului stabilit, 

După ce perechea. princiară scăpase de bomba lui Ga- 
brinovici, Francisc Ferdinand, a hotărît să-și schimbe iti- 
nerariul. Prinţip, care aflase de arestarea lui Gabrinovici 
nu știa ce să facă, unde să se posteze. În momentul în 
care el a ieşit dintr-un debit de tutun s-a pomenit, din- 
tr-o dată, cu automobilul princiar în faţă. Locul se afla la 
o intersecţie. Primul automobil al cortegiului în care era 
primarul, cotise după colţ, angajindu-se în direcţie trans- 
versală. Şoferul arhiducelui voia să-] urmeze, dar guver- 
natorul Potiorek îi ordonă să-şi continue drumul de-a lun- 
gul cheiului. Pentru a menţine direcţia indicată, automo- 
bilul princiar a trebuit să se apropie de trotuar și astfel 
Prinţip se trezi cu pasagerii automobilului la cîţiva paşi 
de ţeava pistolului său. El n-a putut trage decît două fo- 
curi. Primul a nimerit coloana vertebrală a arhiducelui, 
al doilea, abdomenul soției sale. După părerea experţilor 

vremii șansa unei astfel de împuşcări duble, de a-și ni- 
meri ţinta, era una la o mie. 

După moartea perechii moștenitoare a tronului cercurile 
politice, presa, opinia publică au căutat de îndată expli- 
caţii pentru săvîrşirea atentatului. 

Atît guvernul cît şi presa oficială austro-ungară au a- 
tribuit Serbiei răspunderea pentru săvîrşirea atentatului, 
invocînd un complot organizat de guvernul acestui stat. 
S-au vehiculat și alte variante. Spre pildă, că arhiducele 
a fost lăsat fără pază suficientă ca urmare a conilictului 
în care se afla cu împăratul Francisc Josif și curtea impe- 
rială, sau că de organizarea atentatului n-ar fi fost străi- 
ne cercurile conducătoare din Budapesta, care vedeau în 
persoana lui Francisc-Ferdinand un duşman al ungurilor 
și un prieten al slavilor. 

Atentatul de la Saraievo a constituit subiect de analiză 
pentru numeroase lucrări istorice. Majoritatea cercetăto- 
rilor atribuie răspunderea pentru organizarea atentatului 
colonelului Dragutin Dimitrievici-Apis, şeful serviciului de 
informaţii al Marelui Stat-Major sîrb şi ajutorului aces- 
tuia, maiorul Tancoșici, care ambii erau în conducerea u- 
nei organizaţii teroriste secrete denumită „Mina neagră“. 
Dar pînă și acei istorici care susțin că și guvernul Ser- 
biei avea informaţii despre pregătirea atentatului, relevă 
că primul ministru sîrb Paşici a încercat să împiedice să- 
vîrşirea sa dînd dispoziţii ministrului de interne Protici, 
să nu permită complotiștilor trecerea din Serbia în Bos- 
nia și Herţegovina, dar că din motive necunoscute Protici 
nu a reușit să ducă la îndeplinire acest ordin. 


Cadrul lucrării nu oferă posibilitatea de a trata mai pe 
larg numeroasele opinii emise pe acest subiect. De altfel, 
abordînd relatarea procesului de la Saraievo nu ne referim 
la informaţii și interpretări apărute ulterior, ci ne limi- 
tăm la cele puse în discuția instanţei de judecată. 

Din acestea reieșea că guvernul austro-ungar nu dispu- 
nea de dovezi compromiţătoare pentru guvernul Ser- 
biei, deşi oficial pretinsa răspundere a Serbiei pentru 
atentat a constituit pretextul declanșării războiului. Edi- 
ficatoare în acest sens este o scrisoare secretă a minis- 
trului de externe austro-ungar, Berchtold, adresată la 1 
octombrie 1914 (deci în plin război) cavalerului de Bilin- 
ski, ministrul pentru Bosnia şi Herţegovina: 

„Aş vrea să-mi exprim părerea cu privire la soluţia ce 
ar fi de dorit a se da procesului de la Saraievo şi să for- 
mulez dezideratele ce decurg din punctul de vedere par- 
ticular al departamentului de externe: 

1. În primul rînd va trebui ca sentinţa să ţină seamă de 
consecințele internaţionale formidabile ale crimei (adică 
de declanșarea războiului de către guvernul autsor-ungar 
— n. a.). Un verdict care nu ar răspunde așteptărilor, ar 
avea efectele cele mai pernicioase pentru politica internă 
şi externă, ar compromite atît declaraţiile autorităţilor 
din Bosnia şi Herţegovina despre anchetă, cît mai ales pri- 
ma noastră acţiune diplomatică împotriva Serbiei (adică 
ultimatumul austro-ungar, n.a.). Totodată ar fi pus în dis- 
cuţie pînă și dreptul nostru de a angaja cu Serbia conilic- 
tul care a dat naștere războiului. 

2. Este necesar ca sentința, răspunzînd dezideratelor de 
mai sus, să rămînă definitivă și să fie pusă în executare 
înainte ca soarta armelor să fie decisă pe vreunul din 
fronturile de luptă. În caz contrar s-ar putea produce un 
echivoc în străinătate: dacă războiul se va desfășura fa- 
vorabil monarhiei nu va lipsi afirmaţia că nu am îndrăz- 
nit să dăm curs liber justiției pînă nu ne-am asigurat de 
soarta armatelor; şi invers, dacă norocul armelor nu ar 
fi cu noi, am fi expuşi unei presiuni de nedorit... şi sen- 
tința, fie ea oricît de dreaptă, ar lăsa impresia unui act de 
răzbunare, complicînd, astfel, situaţia noastră și așa destul 
de dificilă, Berthold“. 

Nu este lipsit de interes nici un alt document — scri- 
soarea primului-ministru, contele Tisza, adresată la 3 iu- 
lie 1914 aceluiași cavaler de Bilinski, din care spicuim: 

„... Dacă vor fi stabilite fapte ce ne vor autoriza să 
intreprindem un demers în Serbia, trebuie făcut ce este 
necesar. Nu este deloc probabil ca Serbia să ne ofere un 
prilej echitabil pentru a recurge la măsuri militare şi ar 
fi o greșeală, pentru care nu ne putem lua răspunderea 
să ducem un război fără acesta. Esenţialul este și rămi- 
ne de a face ordine în propria noastră ţară şi în acest 
context nu pot să nu amintesc constatările în adevăr re- 
voltătoare pe care le oferă ancheta de la Saraievo. Detalii 

ce trebuiau în mod imperativ să rămînă secrete, în inte- 
resul succesului anchetei şi al menţinerii autorităţii în 
fața opiniei publice, au apărut în ziare. Acest fapt deno- 
tă din partea autorităţilor interesate uitarea datoriei și o 
frivolitate care depășește orice imaginaţie. Nu pot înţe- 
lege cum o asemenea stare de lueruri a putut îi tolerată 
o singură zi. În interesul acestei chestiuni de stat, de cea 
mai înaltă importanţă ca şi al bunului nostru renume în 
Bosnia-Herţegovina, am onoarea să rog insistent pe Exce- 
lenţa Voastră de a remedia imediat această situaţie prin 
măsuri energice“. 

Așadar, politicianul experimentat, contele Tisza își dă- 
dea seama că datele relevate de anchetarea atentatelor 
nu ofereau temei pentru atribuirea răspunderii autorită- 
ţilor Serbiei și cerea cu insistenţă să se ia „măsuri ener- 
gice“, adică să se exercite toate presiunile posibile pen- 
tru a se obţine cu orice preţ datele de care avea nevoie 
clica militaristă a cercurilor conducătoare austro-ungare 
pentru declanşarea războiului. 

Făcînd abstracţie de faptul că procesul atentatorilor 
nu a oferit vreo dovadă că autorităţile guvernamentale ale 
Serbiei ar fi fost implicate în pregătirea sau săvîrşirea 
atentatului, se pune întrebarea dacă guvernul Serbiei, în 
momentul politic respectiv a avut vreun interes să riște 
o confruntare militară cu Austro-Ungaria. 

lată ce scrie în acest sens fostul diplomat sîrb, istoricul 
M. Bogicevici: „După succesele dobindite în cele două 
războaie balcanice Serbia n-a avut răgaz să-și refacă for- 
ţele. Răscoalele albaneze și conflictul cu Austria din cau- 
za Căii ferate orientale (a cărei construire era plănuită de 
Austro-Ungaria prin teritoriul situat la sud de Serbia, 
fiind socotită de aceasta drept o încercare de încercuire, 
n.a.) ca şi disensiunile interne nu dădeau ţării liniştea ne- 
cesară. Primul-ministru Paşici se străduia să promoveze 
o politică de pace... Nu întimplător într-o scrisoare con- 
fidenţială el atrăgea atenţia șefului Marelui Stat-Major, 
Putnik, asupra faptului că şeful serviciului de informaţii 
al Marelui Stat-Major, colonelul Dimitrievici întreținea 
relaţii cu studenţi bosniaci revoluționari şi că de aici ar 
putea apărea consecinţe grave“. 

INTEROGATORIUL ACUZAŢILOR 


Tribunalul care urma să-i judece pe atentatori 
era constituit din Alois de Curinaldi, consilier superior de 
justiţie, ca preşedinte, Bogdan Naumovici și Mayer Hof- 
îmann, consilieri asesori cu vot deliberativ, Emanuel Fial- 
ka şi Anton Pitha, consilieri supleanți. Ministerul public 
era reprezentat prin procurorul de stat Franjo Svara și 
substitutul de procuror Sark. Cei douăzeci şi cinci de 
acuzaţi erau apăraţi de şase avocaţi. 

Procesul a început la 12 octombrie 1914. 

Prima şedinţa de judecată s-a deschis prin anunţarea de 
către grelier că tribunalul va judeca procesul penal inten- 
tat lui Gavrilo Prinţip și complicilor săi pentru crima de 
înaltă trădare. Starea de fapt şi rolul fiecărui acuzat reie- 
şea din răspunsurile date de ei la interogatorii, din care 
reproducem în continuare părți esenţiale. 

Acuzatul Nedelco Ciabrinovici, de nouăsprezece ani, a 
fost interogat primul. EI a declarat că se simte vinovat de 
crima de asasinare a arhiducelui Francisc-Ferdinand. Invi- 
tat să-și povestească viața, Ciabrinovici a arătat că din 
cauza unor neînţelegeri cu tatăl său, a plecat de acasă şi 
de la virsta de patrusprezece ani a învăţat meseria de 
tipograf. A lucrat în mai multe localităţi din Bosnia, şi 
apoi la Belgrad. Aici a devenit adept al anarhismului. În 
1912 s-a întors la Saraievo, unde a fost condamnat la cinci 
ani de exil pentru propagarea ideilor sale anarhiste. Pe 
Prinţip l-a cunoscut la Saraievo; acesta avea concepţii 
național-radicale, pe care el, Ciabrinovici, nu le împăr- 
tășea. Apoi a plecat din nou la Belgrad. Dorea să se întoar- 
că la Saraievo, dar n-avea bani de drum. Adresîndu-se 
unui reprezentant al organizaţiei „Narodna Odbrana“, a 
cerut și a primit o sumă de bani pentru biletul de tren 
de care avea nevoie şi un teanc de cărţi. După ce a stat 
din nou la Saraievo, a plecat în străinătate în mai 1913 și 
de acolo în octombrie al aceluiași an, la Belgrad. Aici a 
lucrat într-o tipografie, dar cîștigul său era prea mic pen- 
tru a trăi omeneşte. În cercurile muncitorilor şi studenţilor 
naționaliști, a luat contact cu ideile acestora, fără a renun- 
ţa la convingerile sale anarhiste. Nu dorea un război 
între Serbia şi Austria, deoarece era, în principiu, împo- 
triva vărsării de sînge. În primăvara anului 1914, a pri- 

mit într-un plic, expediat de un anonim, o tăietură din- 
tr-un ziar, privind știrea că arhiducele moștenitor al 
tronului Austriei însoţit de soţia sa va vizita Saraievo şi 
va asista la manevre. Întilnindu-l pe Prinţip, a angajat 
o discuţie pe tema acestei știri și Ciabrinovici a înţeles 
că se gindea la un atentat. Despre atentatul împotriva 
moștenitorului tronului au avut loc discuții și cu alte 
ocazii, în cercurile studențești. În aceeași seară, Prinţip i-a 
propus lui Ciabrinovici să întreprindă împreună atentatul 
împotriva arhiducelui. Atentatul avea scopul de a trezi 
sentimentul naţional şi al răzbunării în rindul poporului. 
Pentru a-și procura armele necesare în vederea săvirșirii 
atentatului, Ciabrinovici s-a adresat unui funcționar de la 
Căile ferate, pe nume 'Ţiganovici, despre care se ştia că 
le poate procura. Și în adevăr peste aproximativ o lună 
Ţiganovici l-a anunţat că a procurat arme, dintre care a 
şi predat o parte lui Prinţip şi prietenului acestuia Gra- 
bej. EI, Ciabrinovici, a primit un pistol cu şase cutii de 
cartuşe și două bombe. După aceea s-a pus de acord cu 
Prinţip şi cu Grabej asupra plecării la Saraievo. Ideea 
atentatului le-a fost dragă, la toţi, aveau sentimente osti- 
le faţă de Austria şi doreau alipirea Bosniei și Herţegovi- 
nei la Serbia. Despre Francisc Ferdinand citiseră că a 
condus manevre militare la începutul anului în împreju- 
rimile Vienei Cn acest prilej au fost destituiți două sute 
de ofițeri de stat major fiindcă nu i-a găsit corespunză- 
tori pentru sarcinile lor. Și din acest fapt şi-au dat seama 
că arhiducele avea un rol important în conducerea arma- 
tei. Cu privire la caracterul monarhiei Ciabrinovici a 
declarat că un stat care nu este naţional și oprimă alte 
naţionalităţi nu poate fi considerat ca avînd o unitate. 
Toată forţa sa rezidă doar în baionete. În pregătirea aten- 
tatului, el a fost influenţat de sentimentul de răzbunare 
pentru toate nedreptăţile suferite de poporul sîrb din 
Bosnia și Herţegovina, dar şi de un motiv personal. Ideea 
atentatului i-a venit pentru prima dată în 1910, cînd a 
fost expulzat de la Saraievo cu prilejul vizitei împăratu- 
lui, Francisc-Josef. Atunci a regretat că n-a avut arme, 
fiindcă l-ar fi ucis pe guvernatorul Rosony care ordonase 
expulzarea sa. A considerat răzbunarea ca o datorie sacră 
a omului civilizat şi gîndea să se sacrifice. Ştia că la Viena 
era o clică militaristă, al cărei șef era Ferdinand și că 

această clică intenţiona să cucerească Serbia şi celelalte 
state slave. A urît pe moștenitorul tronului fiindcă acesta 
era un dușman al sîrbilor. În legătură cu întrebarea dacă 
cercurile oficiale sîrbești i-au ajutat să transporte în Bos- 
nia armele primite, Ciabrinovici a arătat că n-au primit 
nici un ajutor din partea acestora. El a descris apoi amă- 
nunţit cum s-au întors la Saraievo cu ajutorul unor per- 
soane particulare și cum a aruncat bomba asupra auto- 
mobilului princiar în împrejurările cunoscute. În înche- 
ierea interogatoriului Ciabrinovici a arătat că n-a primit 
nici un fel de arme de la organizaţia „Narodna Odbrana“. 

Gavrilo Prinţip a declarat că la data săvîrșirii atentatu- 
lui a avut nouăsprezece ani împliniţi. La întrebarea preşe- 
dintelui completului de judecată dacă îşi recunoaște vino- 
văţia el a răspuns: 

— Nu sînt un criminal, deoarece am suprimat un rău- 
făcător. Am fost convins de dreptatea mea. 

— Şi arhiducesa? 

— Nu voiam s-o ucid; am omoriît-o fără voie. 

După ce a arătat detaliat cum și în ce localități din 
Austria şi Serbia şi-a făcut studiile secundare, Prințip a 
afirmat: 

— Sint naţionalist iugoslav, năzuiesc spre uniunea tutu- 
ror iugoslavilor sub orice formă politică şi eliberarea lor 
de sub Austria. 

Preşedintele: Acesta era idealul vostru. Cum credeaţi 
să-l realizaţi? 

— ... înlăturîndu-i pe cei care ne oprimă şi ne fac rău, 
cei care pun obstacole ideii de unire... Mobilul principal 
era și răzbunarea pentru toate suferinţele îndurate de 
către popoare din partea Austriei. 

Întrebat asupra concepţiilor existente în cercurile stu- 
dențeşti din Belgrad și îndeosebi ale studenţilor originari 
din Bosnia, Prinţip spuse: 

— Cei mai mulți erau naționaliști... Nu toţi aveam 
aceleași opnii. Nu este necesar ca fiecare să abordeze 
de aceeași manieră realizarea ideilor sale şi nu este obli- 
gat să recurgă la aceleași mijloace... Se crede că Austria 
este o nenorocire pentru poporul nostru, ceea ce este un 
fapt ce nu poate fi negat, şi că ea nu trebuie să existe... 
Se socotea că iugoslavii trebuie să se unească. Se înţelege 
că Serbia, ca fracțiune liberă a poporului iugoslav, avea 

datoria morală să sprijine această unire şi să deţină rolul 
pe care Piemontul l-a avut pentru Italia. 
În continuare Prinţip a declarat că ideea de a comite 


“atentatul a fost a lui și nu a lui Ciabrinovici, voind, evi- 


dent, să ușureze situaţia prietenului său. 

Cu privire la proveniența armelor, Prinţip a dat ace- 
leași explicaţii ca şi Ciabrinovici. 

După ce a relatat amănunţit despre călătoria de întoar- 
cere a grupului format din el, Ciabrinovici şi Grabej, de 
la Belgrad la Saraievo, Prinţip a arătat că armele au ră- 
mas la Saraievo în păstrarea prietenului său Ilici, care 
le-a distribuit în dimineaţa zilei fixate pentru săvîrşirea 
atentatului. 

— ...În ziua atentatului... mă plimbam de-a lungul 
cheiului, pînă în dreptul locului unde trebuia să fiu. Au- 
tomobilul sosi şi auzii explozia bombei: ştiam că era 
unul de-ai noştri, dar nu ştiam cine anume... Credeam 
că totul s-a sfîrşit văzînd că Ciabrinovici a fost arestat. 
Mi-a venit atunci ideea să-l omor pentru ca totul să se 
încheie aici, apoi m-aș fi sinucis la rîndul meu. Dar am 
renunțat la această intenție văzînd automobilele urmîn- 
du-și drumul. În acel moment nu l-am distins pe arhiduce. 
Am zărit o doamnă așezată lîngă el, dar trecuseră foarte 
repede şi prezența ei nu m-a surprins. M-am îndreptat 
spre podul Latinilor și am auzit că atentatul nu reușise. 
Atunci m-am gîndit unde să mă postez. Citisem în ziare 
itinerariul cortegiului. M-am oprit; un anume Puşana 
s-a apropiat de mine și mi-a zis: „Aţi văzut această stu- 
piditate?“ am tăcut. El m-a tras la o parte: crezînd că 
era un spion, presupuneam că vrea să mă percheziționeze. 
Unul din neamurile sale era spion și socoteam că și el 
era. Nu mai ştiu dacă se afla lîngă mine cînd automobi- 
lul a trecut a doua oară. Am scos pistolul și am tras 
asupra lui Ferdinand de două ori, de la o distanţă de patru 
sau cinci paşi. 

— A doua oară n-aţi ochit asupra arhiducesei? 

— Nu. Am văzut că mai era cineva în automobil și am 
voit să-l ucid pe Potiorek. 

— Ştiaţi că aţi nimerit? 

— Nu. Nu ştiam nici măcar cîte focuri am tras. Am 
ridicat braţul pentru a mă sinucide, dar poliţiştii şi ofi- 
ţerii puseseră mîna pe mine și mă loveau din răzbunare. 

M-au dus de la fața locului acoperit de sînge, la poliţie, 
unde am fost din nou bătut crunţ. 

— Să lăsăm asta. Așadar aţi tras cu intenţia de a-l 
ucide, pe dînsul şi pe Potiorek. 

— Da. Mă gîndeam să-l ucid și pe Potiorek, întrucît era 
cu el. Nu regret, fiindcă sînt convins că am înlăturat un 
flagel și am săvirşit o faptă bună. În general, el a făcut 
rău la toată lumea. A fost instigatorul măsurilor excep- 
ţionale și al procesului de înaltă trădare (Prinţip se refe- 
rea la procesul intentat în 1909 la Zagreb împotriva a 
cincizeci și trei iugoslavi pentru crimă de înaltă trădare). 

— Un proces de înaltă trădare nu este un rău, replică 
președintele. 

— Din această cauză suferă poporul întreg, continuă 
Prinţip... redus la o sărăcie cumplită și tratat mai rău 
decît vitele. 

— Oare moștenitorul tronului a sărăcit poporul? 


— Nu înțelegeţi asta. Eu vedeam cum poporul nostru 
se ruinează treptat. Sînt fiu de țăran şi ştiu ce se petrece 
la sate, de aceea am vrut'să mă răzbun şi nu regret nimic. 

În ședința din 13 octombrie președintele se adresă acu- 
zatului Ciabrinovici amintindu-i că a declarat la instrue= 
ție, că a comis singur atentatul. Ciabrinovici a recunoscut 
că a făcut această declaraţie. 

— În ce scop? întreabă președintele. 

— N-am vrut să denunț pe nimeni. 

În continuare președintele îi aminti şi lui Prințip că 
la 28 iunie, în fața judecătorului de instrucţie, a declarat, 
la primul său interogatoriu, că nu avea complici și că a 
fost surprins auzind explozia bombei. El a mai afirmat 
că a acţionat fără să fie influenţat de cineva şi că nu a 
fost înţeles cu nimeni. 

— Am spus așa pentru a nu denunța pe tovarășii 
mei ...E adevărat însă că nimeni nu m-a instigat să 
săvîrşesc atentatul. 

Lui Prinţip i s-au pus numeroase întrebări referitoare 
la pretinsul rol al autorităților sîrbeşti şi îndeosebi al 
asociaţiei „Narodna Odbrana“ în organizarea atentațului. 
Răspunsurile categorice ale acuzatului au infirmat diver= 
sele versiuni despre rolul altor persoane în pregătirea 
atentatului. 

Inculpatul Trifco Grabej, în vîrstă de nouăsprezece ani, 
și-a recunoscut vina de a fi comis atentatul. El a decla- 
rat că a urmat o parte din studiile liceale la Belgrad, 
unde în 1913 s-a atașat de Gavrilo Prinţip, pe care îl cunoș- 
tea mai de mult și a făcut cunoștință cu Nedelco Ciabri- 
novici. 

— Fiind expulzat din Bosnia, mă gîndeam, fireşte, la 
țara mea; vorbeam despre treburile de aici și urmăream 
cu atenție tot ce se întîmpla în această parte. Am aflat 
că moștenitorul tronului urma să vină în curînd pe la noi. 
Cunosciînd suferințele noastre și persecuțiile îndreptate 
contra sîrbilor din Bosnia, era inevitabil să ne vină ideea 
să plătim Austriei cum se cuvine aceste fapte rele și să 
ne răzbunăm îndeosebi asupra persoanei lui Ferdinand. 
În acel moment, spre Paşti, îmi veni ideea atentatului, şi 
atunci ne-am hotărît să-l săvîrşim. 

— Cine a luat hotărîrea? întreabă președintele. 

— Eu şi Prinţip... Hotărirea de a-l ucide pe Ferdi- 
nand, şi nu pe altcineva s-a luat fiindcă... de la el pro- 
veneau, în genere, toate nenorocirile de care suferea Bos- 
nia; el era geniul rău al slavilor, un german care nu 
putea fi decît adversarul ideii măreţe a iugoslavilor. De 
aceea un asemenea om trebuia suprimat, după părerea 
mea și a lui Prinţip. 

— Pe ce ați bazat raționamentul vostru? 

— Pe ceea ce s-a întîmplat în Bosnia. 

— Dar el nu răspundea de toate acestea. 

— Nici Potiorek nu răspundea în mai mare măsură, fi- 
indcă nu executa decit ordinele Vienei. 

— La Viena miniştrii sînt cei care dau ordine. Cum 
ați putut deci considera pe defunctul moștenitor al tro- 
nului ca răspunzător de ceea ce se întîmpla în Bosnia? 
Nu era nici stăpînul, nici suveranul. N-a fost decât inspec- 
torul armatei, nimic mai mult. . 

— Ca atare era adversarul lumii slave. 

— În armata (austriacă) sînt mulţi slavi care se luptă 
vitejește și loial pentru monarhia noastră. 

—— Dacă soldaţii slavi se luptă pentru cauza austriacă, 
nu sint decît o masă inconștientă. 

Procurorul: Rog să notați această declaraţie, deoarece 


„o voi reține împotriva inculpatului. 

Preşedintele: L-aţi considerat (pe arhiduce) ca un co-" 


mandant capabil, redutabil în caz de război conțra Ser- 
biei? 
Grabej: Nu. Nu interesele Serbiei au fost cele care m-au 


“călăuzit, ci numai cele ale Bosniei. Dacă aș fi ştiut că va 


rezulta un război european, n-aş fi participat la acest 
atentat. 

— Siînteţi de părere că Bosnia şi Herţegovina ar trebui 
alipite Serbiei? 

»— Da, aceasta mi-e părerea. 

— Asta v-a fost idealul? 

— Da, ăsta mi-a fost idealul cel mai înalt... 

— Pe ce vă bazaţi pentru a declara că poporul tră- 
iește atit de mizerabil aici în Bosnia? 

„— Pe experienţă. 

— Dar sînteţi încă tînăr. Cum puteţi vorbi cu atîta 
siguranţă despre experiența voastră? 

— ... am văzut măsurile excepţionale ... suspendarea 
autonomiei, procesul de înaltă trădare intentat contra 
sîrbilor la Zagreb, unde au pătimit oameni nevinovaţi .. . 

Inculpatul a confirmat în cursul interogatoriului că 
grupul lor a primit armele de la Țiganovici, funcționar 
la Căile ferate din Belgrad. 

În continuare Grabej a relatat, în faţa instanței, cum 
s-a întors împreună cu ceilalți atentatori de la Belgrad 
în Bosnia. Apoi'a vorbit despre împrejurarea că, Danilo 
Ilicim, care primise spre păstrare armele aduse din Ser- 
bia, cu trei zile înainte de atentat, s-a opus categoric 
săvirşirii atentatului şi a căutat să-l convingă și pe el 
să nu participe la comiterea sa. 

— ...„. l-am spus că,.. atentatul trebuia să aibă loc. 
deoarece, chiar dacă autorităţile îi vor persecuta pe sîrbi 
după săvîrşirea lui, atentatul va:stimula spiritul de rezis- 
tenţă în popor... În ziua atentatului... l-am întilnit pe 
Ciabrinovici, care mi-a zis să vin la ora opt la patiseria 
Vlainici. L-am găsit acolo, Ilici era cu el, i-a dat lui 
Ciabrinovici o bombă şi mie o bombă şi un pistol. Mi-a 
spus din nou să renunţ la săvîrşirea atentatului pentru a 
mă rezerva pentru o acțiune ulterioară continuînd să mun- 
cesc la opera noastră revoluționară. l-am răspuns că nu 
voi săvîrşi atentatul; dar în mine însumi eram hotărît să-l 
săvîrşesc. Ne-am despărțit. Am plecat pentru a-l căuta 

pe Prinţip pe care îl ştiam postat pe podul Latinilor. 
Trebuia să mă folosesc de bombă pentru a provoca dezo- 
rientare în rîndul asistenţei la sosirea moștenitorului tro- 
nului; Prinţip putea atunci să tragă mai uşor. Dar Prin- 
țip n-a fost la locul convenit. Atunci m-am îndreptat 
spre primărie. El nu se afla însă nici pe o parte şi nici 
pe cealaltă a cheiului, pe care îl scrutasem de mai multe 
ori. Nevăzîndu-l, credeam că fusese deja arestat. Îmi spu- 
neam că dacă atentatul n-a reuşit convoiul se va întoar- 
ce trecînd peste podul Imperial. M-am postat deci în acest 
loc. de unde Zeraici trăsese pe vremuri asupra guverna- 
torului general. Dar pe urmă m-am îndreptat spre podul 
Latinilor. Era multă lume, detectivii vegheau și îmi era 
cu atît mai dificil să avansez, cu cît doi dintre ei mă și 
luaseră la ochi. Îmi dădeam seama că-mi era imposibil să 
săvîrşesc atentatul din acel loc. De aceea am încercat 
din nou să mă strecor spre podul Imperial, la primul meu 
post. Dar cînd am ajuns la podul Imperial, lumea era atît 
de înghesuită încît nu mai exista posibilitatea de a avan- 
sa, astfel încît m-am decis să rămîn pe loc. Peste cîteva 
minute am auzit explozia unei bombe, fără să fi văzut 
cine o lansase. Întrucît știam că erau mai mulţi conspi- 
ratori și că, în afară de Ciabrinovici, toţi ceilalţi erau de 
o calitate inferioară, am conchis că a fost el. 

— Ce vă face să spuneţi că ceilalți complici erau de 
„calitate inferioară“? 

— Cunosc destul de bine tineretul bosniac. Credeam 
că atentatul a reușit, fiindcă trecuse un timp destul de lung 
înainte ca să apară automobilul. Apoi, deodată trecură 
trei automobile ... am văzut că moștenitorul tronului era 
viu. Credeam că ceilalți conjuraţi trădaseră, fiindcă n-am 
auzit noi împuşcături. Automobilul (princiar) a trecut 
încet, tocmai prin dreptul locului pe care îl ocupasem mai 
înainte și am regretat că am schimbat locul. Credeam că 
la întoarcerea de la primărie automobilul va traversa 
podul Imperial; dar el şi-a continuat drumul și peste 
cîteva minute am auzit primul foc, apoi al doilea. Pe ur- 
mă s-a răspîndit ştirea că Ferdinand a fost ucis. 

— Eraţi deci hotărît să săvîrşiţi atentatul voi înşivă 
în cazul cînd defunctul Ferdinand ar fi trecut peste podul 
Imperial? 

— Desigur ... 

Întrebat fiind asupra provenienţei armelor, Grabej a 
dat aceleaşi răspunsuri ca şi ceilalți doi inculpaţi „intero- 
gaţi înaintea sa. i be 

Aşadar din interogatoriul foarte detaliat al celor trei 
acuzaţi principali a reieşit clar că atentatul a fost iniţiat. 
şi organizat de acești trei tineri bosniaci, convinși că să- 
vîrșirea lui este în interesul luptei de eliberare. naţională 
şi al unirii tuturor iugoslavilor. Nu s-a dovedit, așadar, 
nicidecum că atentatul ar fi fost organizat de „Narodna 
Odbranai ori de alte organizaţii obşteşti sau de stat din 
Serbia, după cum au susţinut oficialităţile monarhiei 
austro-ungare. 

Răspunsurile date de inculpatul Danilo Ilici, care era 
în vîrstă de douăzeci şi patru de ani, au fost mai puţin 


categorice decît declaraţiile primilor trei acuzaţi. La între- : 


barea preşedintelui completului, dacă se simte vinovat, el 
a răspuns: 

_—— Mă simt vinovat în măsura în care am contribuit la 
atentat. 

— De ce vă simţiţi vinovat? Regretaţi că evenimentul 
s-a produs, Sau că a avut consecinţe grave? 

— Regret evenimentul dar şi consecinţele și mai ales 
acestea din urmă. 

După ce a arătat că Prinţip i-a comunicat că a procurat 
armele necesare pentru săvîrşirea atentatului și el, Ilici, 
a vorbit la rîndul său cu Lazar Giuchici şi Vaso Ciubri- 
lovici pentru a-i atrage şi pe ei la săvîrşirea atentatu- 
lui, Ilici a încercat să-și atenueze răspunderea, declarînd: 

'— .., M-am ferit totdeauna de a îndemna pe cineva 
să săvirşească atentatul, lăsînd pe fiecare să se declare 
singur, pentru a nu fi considerat ca instigator moral al 
acestei chestiuni în caz de inculpare. 

[lici n-a putut nega în faţa instanţei faptul că s-a dus 
“la cererea lui Prinţip în localitatea Tuzla pentru a prelua, 
de la Mişco lovanovici, armele aduse de la Belgrad și 
nici că a distribuit armele atentatorilor. Dar, a spus el, 
înainte de săvîrşirea atentatului a încercat să-i determine 
pe ceilalți să nu-l mai săvîrşească. 

„— De ce? întreabă preşedintele. 


_— Fiindcă devenisem adversarul atentatului și mă stră- 


duiam să-l împiedic ... Am vorbit cu Prinţip şi am căutat 


să-l rețin. Am discutat adesea în acest sens; el a rezistat 

mai întîi, şi numai pentru a-l împiedica, i-am spus, pină 
la urmă, că ceilalți cinci conjuraţi vor acţiona. După ce 
am dezbătut îndelung acest subiect, el a tăcut și, deși 
nu mi-a afirmat categoric că a renunțat, eu am înțeles că 
asta era situaţia. Credeam că atentatul nu va avea loc. . - 

— Le-aţi spus şi lui Ciabrinovici şi lui Popovici să 

renunţe la atentat? 
— Nu în mod explicit, dar i-am considerat incapabili 
de a-l corhite; şi întrucît îi declarasem lui Prinţip că 
ceilalţi cinci conjuraţi vor realiza chestiunea, mi-am re- 
zervat, pentru cazul că atentatul n-ar fi. avut loc, mij- 
locul de a.dovedi că nu din vina mea s-a întîmplat așa... . 

— Preşedintele (adresîndu-se lui Prinţip): lată ce tur- 
nură dă Ilici acestei chestiuni. 

Prinţip: N-are decit să se apere cum. poate, îl privește, 
în ce mă priveşte, spun ceea ce gîndesc... 

Acuzatul Vaso Ciubrilovici, în vîrstă de șaptesprezece 
ani s-a declarat vinovat de a fi vrut să-l ucidă pe moște- 
nitorul tronului. El a arătat că în liceul de la Saraievo, pe 
care îl urma, exista o asociaţie națională iugoslavă. 

— Ea nu duce (însă) nici o activitate. Era mai degrabă 
o asociaţie literară, ce cuprindea elemente clericale, care 
erau contra unirii naţionale, şi pe sîrbi. A trebuit să 
înființăm propria noastră organizaţie pentru a ne pro- 
paga ideea. 

— Ce idee? 

— Mă gîndesc la uniunea politică și spirituală a sir- 
bilor și croaților. 

— Cum socoteaţi să atingeţi acest scop? 

— Prin atentate. 

— Aveaţi intenţia să participaţi la realizarea acestei 
uniuni? 

— Nu puteam ști dacă ne va fi dat de a participa la ea. 

— De ce voiaţi să săvirşiți un atentat contra moșteni- 
torului tronului? s 

— Fiindcă îl consideram un dușman al slavilor şi, în 
genere, ca reprezentant al unui regim de opresiune care 
se făcea simţit, îndeosebi în Bosnia și Herţegovina, prin 
măsurile de execepţii şi toate celelalte mizerii... - 

— Sînteţi sîrb sau croat? Eat 
„— Sînt sîrb-eroat, 

— Care este sensul acestui termen? 

— Asta vrea să zică că mă consider nu numai sîrb, ci 
trebuie să muncesc la fel pentru Croaţia ca și pentru Ser- 
bia. 

— Sinteţi naţionalist? 

— Ce vrea să zică asta? 

— Asta înseamnă că trebuie să lupt pentru ca poporul 
nostru să ajungă la dezvoltarea pe care ar trebui s-o 
aibă... Cînd am aflat că moștenitorul tronilui. trebuia 
să sosească, mi-a venit ideea de a-l ucide; dar n-aveam 
arme. De aceea i-am vorbit lui Giuchici, colegul meu de 
școală, şi i-am împărtăşit intenţia mea. I-am zis că Fer- 
dinand urma să sosească și trebuia să-l primim. El mi-a 
răspuns. că lipseau oamenii pentru aceasta. I-am replicat 
că îmi iau sarcina, dar că n-aveam ceea ce îmi trebuia .... 
El a spus: „Îţi voi face cunoştinţă cu cineva, care îți va 
da arme“. Şi atunci m-a pus în legătură cu Ilici... La 
Saraievo n-am avut alt prieten decit pe Ţvietco Popovici, 
care împărtăşea vederile mele... L-am întrebat cînd 
va sosi Ferdinand, spunîndu-i că ar trebui atunci să se 
facă ceva; dar el mi-a zis că n-are ceea ce îi era de tre- 
buinţă. I-am răspuns că se va putea procura și a consim- 
țit pe loc... Ilici mi-a dat o bombă și un pistol, expli- 
cîndu-mi cum trebuia să le folosesc... 


— Eraţi pregătit să trageţi asupra moștenitorului tro- : 


nului cînd automobilul s-a apropiat? 

— Nu. 

— De ce? Eraţi înarmat și aveaţi intenţia de a săvirși 
atentatul? 

— Nu mi-am scos pistolul; n-am vrut să trag văzînd-o 
pe ducesă lingă el... La atentat am renunţat atunci, pe 
loc. Fusesem totdeauna ferm hotărît să-l comit . 

— La instrucţie aţi declarat că aţi avut milă de el, 
văzîndu-l. 


— De el? Nicidecum! Nu de el, ci de ea. 

— Mă rog, vă apăraţi împotriva supoziţiei că aţi fi 
avut milă de arhiduce cu atîta hotărîre ca şi cum v-aş 
fi ofensat. 


— Fără îndoială. 
La o întrebare privind structura monarhiei Aust 9 
gare Vaso Ciubrilovici răspunse: 

*— Monarhia austro-ungară este guvernată de nemți şi 
de unguri, deși sînt în minoritate; toţi ceilalţi sînt opri- 


“mați. 


Inculpatul Ţvieteco Popovici, în vîrstă de optsprezece 
ani a confirmat declaraţiile lui Ciubrilovici, afirmîndu-și 
cu fermitate convingerile: 

— Sînt un militant pentru unirea sîrbilor și croaților. 
Sînt sîrb și croat. Trebuie să reacţionez împotriva opresi- 
unii... Sirbii și croații trebuie să trăiască independenți. 

— Oare acest mod de a vedea a exercitat vreo influ- 
ență asupra hotăririi de a săvîrşi atentatul? îl întreabă 
preşedintele. 

— Nu. Unicul mobil a fost dorinţa răzbunării inspirate 
de persecutarea slavilor în toată monarhia ... . 

— Aţi fost ferm hotărît să săvîrşiţi atentatul? 

— Da 

— De ce nu l-aţi executat? 

— Mi-a pierit curajul, văzindu-l. Nu știu ce am avut... 

— Regretaţi victimele? 

— Regret arhiducesa. 

— Și arhiducele? 

— Nu, deoarece fusesem convins, în prealabil, să săvîr- 
şesc eu însumi atentatul. 

Urmează interogatoriul lui Velco Ciubrilovici, în vîrstă 
de douăzeci și opt ani. 

— Nu mă simt vinovat de ceea ce este în actul de învi- 
nuire; dar mă simt vinovat de a [i contribuit, într-o anu- 
mită măsură, la asasinat... Regret că a fost comis omo- 
rul... Sînt adversarul oricărui atentat... 

În continuare, inculpatul, care a fost învățător într-o 
regiune limitrofă cu Serbia, a relatat că la cererea unui 
țăran, pe nume lacov Milovici, a ajutat la revenirea în 
Bosnia a lui Prințip și Grabej, atunci cînd aceștia se în-, 
torceau la Saraievo, avînd asupra lor și pachetele cu 
arme. Ciubrilovici a explicat în mod contradictoriu fapta 
pentru care era acuzat. În faţa judecătorului de instruc- 
ţie declarase că n-a îndrăznit să nu dea sprijinul ce i se 
ceruse de teama organizaţiei „„Narodna Odbrana', ca la 
şedinţa de judecată să afirme că a acţionat sub amenin- 
ţările lui Prinţip. Ciubrilovici a relatat apoi cum s-a dus 
cu Prinţip și Grabej la casa familiei de țărani Cherovici 

pentru a le procura o căruţă în vederea transportării lor 
măi departe, spre Saraievo. E dă 

Interogarea inculpaţilor Lazar Giuchici, Ivo Crancevici, 
Branco Zagoraţ, Marco Perin, Nicola Foreapici şi Dragan 
Calember, cu toţii elevi în diverse școli, a relevat că în 
rîndul tineretului din Bosnia au existat cele mai diverse 
curente politice. Declaraţiile făcute de acești acuzați erau 
mai puţin categorice decît cele ale inculpaţilor principali 
Prinţip, Ciabrinovici și Grabe)j. 

Astfel, Lazar Giuchici a arătat că a fost îndemnat de 
Ilici: să participe la atentat, ceea ce el, Giuchici a refuzat, 
dar i-a prezentat lui Ilici pe Vaso Ciubrilovici, care era 
dispus să participe; Ivo Crancevici s-a declarat vinovat 
de a nu fi denunțat pregătirea atentatului; deşi partizan 
al înţelegerii între sîrbi şi croaţi, a dezaprobat în faţa in- 
stanţei atentatul, afirmînd că l-a considerat pe Ferdinand 
prieten al slavilor; Branco Zagoraţ, partizan al uniunii 
dintre sîrbi și croaţi, a știut de la Vaso Ciubrilovici despre 
pregătirea atentatului, nu l-a denunțat fiindcă, n-a luat 
în serios afirmaţia lui Ciubrilovici; Marco Perin s-a decla- 
rat, în faţa instanţei naţionalist iugoslav; aflînd întîmplă- 
tor de la Ciubrilovici despre pregătirea atentatului, nu 
l-a denunțat deoarece fusese amenințat cu moartea pentru 
cazul că ar fi dat în vileag ceea ce știa; Dragan Calember, 
care avea numai 16 ani,a știut despre pregătirea atenta- 
tului de la Vaso Ciubrilovici, dar n-a luat în serios spu- 
sele acestuia. 

În discordanţă cu atmosfera generală a procesului, acu- 
zatul Nicola Forcapici, elev de 19 ani, a declarat că el nu 
este adeptul uniunii dintre sîrbi şi croaţi; el socotea că 
Bosnia şi Herţegovina aparţineau Austriei; nu aproba 
atentatul şi l-ar fi denunțat dacă ar fi avut cunoştinţă 
despre pregătirea sa. Aceste afirmaţii erau menite să com- 
bată învinuirea ce i s-a adus că ar fi ştiut despre pregă- 
tirea atentatului. ripper 

Învinuirea unui alt grup de inculpaţi era în legătură 
cu trecerea clandestină peste graniţă cu prilejul întoar- 
cerii în Bosnia, adăpostirea şi transportarea spre Saraievo 
a principalilor inculpaţi și a armelor aduse din Serbia. 

Mişco Iovanovici, proprietarul cinematografului din ora- 
șul Tuzla, a păstrat armele aduse de Prințip “și Grabej şi 


le-a “predat apoi lui Ilici; agricultorii Micio Miciei și Iacov 

“Milovici i-au ajutat să treacă clandestin frontiera dintre 


Serba și Bosnia; țăranul Obren Miloșevici i-a indicat. lui 


“Prinţip şi Grabej drumul spre Tuzla; familia de țărani 
„Cherovici și anume Mitar, tatăl și fraţii Iovan, Blagoie și 


Nedgio i-au găzduit pe Prinţip şi Grabej pe drumul lor 
de: întoarcere spre Saraievo, iar Nedgio Cherovici i-a şi 
însoţit pînă la Tuzla în căruța ţăranului Ţvian Stepano- 
vici, acuzat şi el în proces. În sfîrşit pantofarul Ivan Mom- 
cinovici și ginerele acestuia Franio Sadilo, cu soția Angela 
Sadilo, erau învinuiți de a fi ascuns după săvîrşirea aten- 
tatului armele “aduse în casa lor de Ivo Crancevici. 

După încheierea interogatorului completul de judecată 
a trecut la administrarea probelor. Martorii n-au mai fost 
aduși la ședința de judecată. S-a procedat la citirea depo- 
zițiilor făcute de martori în faţa judecătorului de instruc- 
ție. Mărturiile: au contirmat, în genere, starea de fapt, 
așa cum a fost înfățișată prin declaraţiile inculpaţilor. 

in ședința de judecată din 20 octombrie 1914, preşe- 
dintele completului a dispus să se dea citire statutelor 
organizaţiei „Narodna Odbrana“ cu scopul de a învedera 
pretinsul rol al acestuia în săvîrşirea atentatului. 

— Are cineva dintre acuzați de făcut vreo observaţie? 
întreabă președintele după ce s-au citit statutele. Nimeni? 
Ciabrinovici, tu ai spus că ,„,„Narodna Odbrana“ nu era 
decît o asociaţie culturală. Ai auzit acum? 

„ Ciabrinovici: — Știu ce am spus. Am spus că ,„,„Narodna 
Odbrana“ era o asociaţie culturală şi educativă, dar am 
adăugat că avea de asemenea misiunea de a realiza uniu- 
nea politică. De altfel, de la 28 iunie n-am mai avut oca- 
zie să fac o asemenea lectură și vă sînt foarte recunos- 
cător că ați dispus să se dea citire acestui text; mi-a dat 


curaj și forţă; dar constat că toate n-au nici o legătură cu 


NOL. 

Grabej: Potrivit acestor statute se pare că „Naroâna” 
Odbrana' este îndreptată împotriva monarhiei; dar pro- 
gramul său este de altfel doar cultural. 

Preşedintele: Dar ai auzit că se vorbeşte despre lupta 
contra dușmanului? 

Grabej: Dar nu se spune că lupta trebuie dusă cu tu- 
nuri și puşti. 

Preşedintele (adresindu-se acuzatului Iovanovici): Care 
este impresia voastră, după ce aţi auzit ce s-a citit? 

„Narodna Odbrana“ urmărește o operă culturală sau un 


alt scop? 

Iovanovici: — „Narodna Odbrana“ nu există pentru 
mine decît ca societate culturală .. . 

Preşedintele: Velco Ciubrilovici, ce aveţi de spus? 

Ciubrilovici: Am cunoscut activitatea organizaţiei „Na- 
rodna Odbrana“ în sensul în care am arătat în cursul 
instrucției ... Azi, după ce am ascultat ceea ce s-a citit, 
îmi dau seama că „,„Narodna Odbrana't şi-a dat drept scop 
să cucerească libertatea prin culturalizare. Cînd poporul 
va fi suficient de învăţat și educat, atunci se va realiza 
unitatea politică... . 

În continuare s-a dat citire broșurii „Croaţii în lupta 
pentru libertate“, editată la Belgrad în 1911 şi interzisă 
în Bosnia, în 1913, printr-o sentinţă a tribunalului din 
Saraievo. 

La . întrebările preşedintelui inculpaţii au răspuns în 
felul următor: 

Vaso Ciubrilovici ... ideile din broșură corespund idei- 
lor mele, . 

Giuchici: ... Cunosc aceste idei, dar nu sînt ale mele... 

Perin: ... Sînt naţionalist, dar cele cuprinse în broşură 
nu corespund ideilor mele. 

Prinţip: Cuprinsul broșurii este în deplină concordanță 
cu ideile mele, care merg chiar mai departe. Dacă ar fi 
posibil, aş distruge toată Austria . 

La închiderea şedinţei oct ela anunţă că tribuna- 
lul a decis să-l sancţioneze pe Prinţip pentru cele decla- 
rate cu privire la broșură, cu avertisment, în virtutea arti- 
colului 243 din codul de procedură penală, prevenindu-l 
că în cazul cînd va mai tulbura astfel cursul procesului, 
va fi exclus de la şedinţe. 

Prinţip: Am luat la cunoștință avertismentul. 


Preşedintele: Avertizez de asemenea nu numai pe Prin- 


tip, ci orice altă persoană care își va permite să tulbure, 
printr-un cuvînt oarecare, cursul procesului, că va fi exclu- 
să de la şedinţă. 

Prinţip: Dacă s-a interzis, fie. Dar în ciuda acestui fapt 
n-am încetat să gîndesc astfel . 

CUVINTUL ACUZĂRII 


În şedinţa din 22 octombrie s-a dat cuvintul pro- 


“curorului pentru a-și dezvolta rechizitoriul. 


— ..„ Aceşti douăzeci şi cinci de acuzaţi nu sînt toţi 
cei vinovaţi, spune procurorul, printre altele, dar noi am 
tacut tot ce ne-a fost posibil și răzbunarea îi va atinge 
şi pe ceilalți executanţi şi instigatori, deoarece, dacă exis- 


“tă un Dumnezeu, acest Dumnezeu pedepseşte, chiar dacă 


pedeapsa se lasă așteptată. Din cei douăzeci şi cinci de in- 
divizi menţionaţi în actul de invinuire acuz douăzeci şi doi 
de crima de înaltă trădare şi trei de complicitate. Datoria 
mea este, înainte de toate, să dovedesc că crima a fost 
comisă, în al doilea rînd, că acuzaţii au comis-o, în al 
treilea rînd, că această crimă este o crimă de înaltă tră-. 
dare. 

In legătură cu fapta însăşi, nu voi vorbi prea mult 
fiindcă este dovedit că Ciabrinovici, Grabej şi Prinţip 
s-au înţeles la Belgrad pentru a-l asasina pe moştenitorul 
tronului; că în acest scop s-au înarmat cu bombe şi revol- 
vere ... cu care s-au dus la frontieră, unde au tost pri- 
miți de un sergent-major sirb. Acesta l-a chemat pe 
Micici, care l-a chemat pe Milovici; ei au ajuns la un 
al treilea, Miloşevici; acesta la rîndul său i-a condus la 
Velco Ciubrilovici, 'Ţvieteo Popovici şi Mehmed Başici; 
aceşti şase oameni trebuiau să execute fapta pe care a 
săvirşit-o Prinţip. . 

Domnilor judecători, în ce priveşte omorul, există aici 
elemente ale conjuraţiei, conspirației şi complotului, în 
care toţi conjuraţii au aceeaşi responsabilitate, chiar dacă 
nu s-au cunoscut reciproc şi fiecare n-a știut decît că 
există şi alţi complici; dacă cineva n-ar fi reuşit, ceilalţi 
i-ar fi luat locul... În consecință sînt responsabili toţi 
şase, şi cinci dintre ei răspund pentru actul comis de unul 
singur, avînd în vedere că acest act exprima intenţia lor. 
Chiar dacă Prinţip singur este cel care a tras tocurile de 
revolver, săvîrșind astfel fapta însăși, şi chiar dacă Cia- 
brinovici este acela care a aruncat bomba, răspunderea 
nu este diminuată pentru ceilalţi acuzaţi. Aceştia recunosc 
deschis că aveau intenţia să comită omorul. Dacă susțin 
că n-aveau intenţia de a ucide şi pe augusta soţie a moş- 
tenitorului tronului, trebuie totuși reținut rolul indirect; 

din momentul în care glonţul iese din țeava armei, el nu 
mai poate fi dirijat; el zboară, lovește, ucide. - Așadar 
actul este dovedit și este de asemenea dovedit. că acu- 


zaţii sînt cei care l-au comis. 

În ce priveşte calificarea actului, procurorul: a susținut 
că propaganda 'Serbiei mari, adică a unirii tuturor iugos- 
lavilor, âr' fi aţițat sîrbii din Bosnia contra monarhiei, 
ceea ce, în sine, ar constitui deja un act de înaltă trădare. 
Pentru a-și atinge scopul propaganda slavă s-a servit de 
diverse instituţii pentru a cîştiga masele largi populare; 
și îndeosebi tineretul școlar. În continuare ela afirmat, 
evident pentru a justifica politica monarhiei de promovare 
a războiului, că această propagandă emană din cercurile 
oficiale ale Serbiei. Ca exemplu în acest sens procurorul 
n-a putut invoca altceva decît că un calendar editat de o 


societate culturală sîrbă din Bosnia „Prosvieta'* a glori-: 


ficat pe combatanții sîrbi şi dinastia regală a Serbiei, şi 
n-a acordat nici o atenţie dinastiei habsburgice a Austriei. 

Trebuie subliniat, în acest context, că autorităţile Ser- 
biei n-au avut nici un amestec în editarea calendarului 
la care s-a referit procurorul, după cum nu s-a dovedit 
în proces că organizația „Narodna Odbrana“ ar fi partici- 
pat la atentatul de la -Saraievo. 


Procurorul a trebuit să recunoască în cuvîntul său, că 
acuzaţii au arătat categoric că inițiativa faptei le aparţine, 
dar a susținut, fără a putea dovedi, că ei ar fi fost insti- 
gaţi de reprezentanţi ai cercurilor oficiale din Serbia. 

— Cînd i-am întrebat pe inculpaţi de ce l-au ucis pe 
arhiducele, ei au zis: în primul rînd pentru că era duş- 
manul slavilor şi apoi, fiindcă a fost instigatorul și pro- 


motorul măsurilor de excepţie... În această ordine de 


idei, neputînd nega, procurorul a căutat să justifice mă- 
surile de excepţie întreprinse de autorităţile austriece în 
Bosnia. 

În continuare, reprezentantul acuzării a caracterizat 
fapta fiecărui inculpat în parte. 

— Ilustru tribunal, o instrucție efectuată conştiincios 
şi dezbaterile desfășurate admirabil au stabilit culpabili- 
tatea acestor douăzeci și doi de acuzaţi, așa cum este defi- 
nită în actul de acuzare, la care n-am nimic de 'schimbat, 
deoarece procesul în curs concordă întru toate cu instruc- 
ţia. De aceea cer ca toți cei douăzeci şi cinci de acuzaţi 

RE git i : za) SSE OA , 
| să fie declaraţi vinovaţi de crimă de înaltă trădare, cri- 


"mă sancționată cu pedeapsa cu moartea; deoarece, afirm, 
"că toţi acuzaţii au fost în aceeași măsură autorii direcţi 
'ai atentatului. Dar legea spune, la articolul 10, că pedeap- 
sa ou moartea nu este aplicabilă minorilor care n-au îm- 
plinit douăzeci de ani. Or, acuzaţii care n-au douăzeci de 
ani sînt Nedelco Ciabrinovici, Grabej, Vaso Ciubrilovici, 
Popovici, Crancevici, Giuchici, Zagora, Perin, Calember 
şi Forcapici. 
Acum am ajuns la autorul principal al atentatului, şi la 
cel mai mare vinovat, Gavrilo Prinţip. El pretinde a nu fi 


împlinit douăzeci de ani... Cercetările întreprinse în 
vederea stabilirii vîrstei sale au arătat că este imposibil de 
a preciza data naşterii sale . .. Sîntem în prezența unor 


documente care relevă o diferență de o lună. Avem un 
extras din registrul de înmatriculare, unde se spune că e 
născut în iunie (1894) şi avem şi un extras din registrul de 
mașteri unde este înscris ca născut în iulie. Dacă s-a 
născut în iunie el depășește virsta de 20 de ani în mo- 
mentul atentatului, dacă s-a născut în iulie, nu poate fi 
condamnat la moarte... Afirm că Prinţip avea douăzeci 
de ani împliniți în momentul atentatului şi nu vîrsta pe 
care o afirmă; în consecință cer ca, în virtutea articolului 
112 litera b al Codului penal, să fie condamnat la moarte. 
Mai avem trei inculpaţi: Momcinovici și soţii Sadilo, pe 
care îl acuz de a fi cooperat la crimă după săvîrşirea ei, 
ascunzînd bombele şi revolverele în loc să le predea ad- 
" torităţilor care îi cercetau pe criminali .... Cer să fie 
declaraţi vinovaţi conform actului de acuzare şi să li se 
aplice pedeapsa ce corespunde cazului lor. 


PLEDOARIILE 


Gavrilo Prinţip a refuzat să apeleze la serviciile 
unui avocat. De aceea i s-a desemnat ca apărător din ofi- 
ciu, avocatul Feldbauer, care a căutat prin pledoaria sa să 
armonizeze interesele clientului său, așa cum le înțelegea 
el ca apărător, cu cele ale autorităţilor austro-ungare. 

— Tlustru tribunal, își începu el pledoaria, clientul 
meu Gavrilo Prinţip a refuzat în repetate rînduri asisten- 
ţa unui apărător; cu toate acestea, în calitatea mea de 
avocat desemnat din oficiu, datoria mea este de a expune 

conştiincios ceea ce socotesc a fi în favoarea clientului 
meu. 


Oricine examinează cu imparţialitate cursul întregului 


proces, conduita şi declaraţiile autorului principal al cri- 
mei, acuzatul Prinţip, trebuie să ajungă în mod necesar 
la convingerea că pretenţia sa de a-și asuma în mod ex- 
clusiv conceperea şi inițiativa acestui act nu corespunde 
nicidecum adevărului. În ciuda faptului că Prinţip po- 
zează în erou, nu în sensul nostru, ci în sensul naționalis- 
mului (ceea ce reiese cel puţin: din apărarea sa) am con- 
vingerea profundă că acest tînăr a fost influențat de 
terțe persoane din afara frontierelor monarhiei. EI este, 
după cum a arătat procurorul şi potrivit convingerii mele, 
victima naționalismului sau, mai bine zis, victima mișcării 
pan-sîrbe. 

Este lesne de înțeles, că sub pretextul apărării lui 
Prinţip, avocatul propaga de fapt concepţia oficialităților 
cu privire la atentat, prezentîndu-l pe Prinţip ca o uneal- 
tă oarbă a autorităţilor din Serbia. În încheierea pledoa- 
riei sale pentru Prinţip, avocatul Feldbauer a demonstrat 
că Prinţip s-a născut la 13 iulie 1894 şi deci nu avea 20 
ani la data săvîrșirii atentatului. | 

Acelaşi avocat l-a apărat şi pe Blagoie Cherovici, cău- 
tînd să dovedească că prin ceea ce a făcut acest inculpat 
n-a săviîrşit crima de înaltă trădare pentru care era în- 
vinuit. 

Cu privire la acuzatul Iacov Milovici avocatul Feld- 


bauer a susţinut că nu este decît un banal contrabandist, : 


care nu intenționa nici pe departe să săvirşească crima 
de înaltă trădare. 

Avocatul Premuzici vorbind în apărarea lui Mişco Io- 
vanovici, a lui Mitar Cherovici şi a lui Branco Zagoraţț 
a explicat atitudinea clienţilor săi prin educaţia pe care 
au primit-o încă pe băncile primelor clase de școală, în- 
cercînd și el să pună răspunderea pentru atentat pe sea- 
ma unor influenţe de peste hotare. 

Şi ceilalți avocaţi au urmat aceeași linie în apărarea 
inculpaţilor. O excepţie a constituit pledoaria avocatului 
Zistler, care i-a apărat pe acuzaţii Velco Ciubrilovici, 
Vaso Ciubrilovici, Ivo Cnrancevici, Nedgio Cherovici. 

— Ministerul public acuză de înaltă trădare douăzeci 
'şi două de persoane, dintre care patru sînt clienţii mei. 

" Această acuzaţie se bazează pe faptul că ar fi avut inten- 
ţia să modifice prin forță întinderea teritorială a monar- 
hiei austro-ungare recurgînd la atentat și la actul în cone- 
xiune cu atentatul, sau spus altfel, că au vrut să des- 
prindă teritoriul Bosniei și Herțegovinei de monarhia aus- 
tro-ungară pentru a-l anexa la Serbia ... 

ustru tribunal, iată încă un proces de înaltă trădare. 
Zic „încă“, deoarece în monarhia noastră procesele de 
înaltă trădare revin din nenorocire într-un ciclu periodic, 
ca o maladie cronică care recidivează la intervale regulate 
şi tinde să devină la noi o instituţie normală ... 

Procurorul: Rog să se noteze aceste cuvinte. 

Zistler: Socotesc că ăsta e un fenomen regretabil. Nu 
trebuie să fiu înţeles greşit... Procese similare s-au des- 
făşurat în trecut la Lwow şi Praga, la Zagreb şi Triest. 
Acum iată unul la Saraievo... Dacă vom căuta cauza a- 
cestei acuzaţii atroce pentru trădarea statului, şi dacă 
ne întrebăm unde se află sursa fenomenelor pe care mi- 


“ nisterul public le urmărește ca înaltă trădare ne găsim 


în faţa unui răspuns care privește politica . . . 

în continuare avocatul Zistler a vorbit despre formarea 
statelor naţionale în Europa şi despre mișcările naţionale. 
Voind să abordeze problema naţională din cadrul monar- 
hiei austro-ungare, el a fost întrerupt de preşedinte și in- 
vitat de a nu divaga de la obiectul procesului, fiind a- 
meninţat cu interdicţia de a mai vorbi şi cu aplicarea 
sancţiunilor legale. 

Zistler: ... întrucît nu mi se permite să vorbesc des- 
pre evoluţia mișcării naţionale, deşi consider aceasta ca 
datoria apărării, voi trece peste problema politică şi mă 
voi referi la aspectul juridic al acestui proces. 

Dispozitivul actului de acuzare spune că acuzaţii, şi 
printre ei cei patru clienţi ai mei, au săvîrşit un act de- 
finit în esenţă ca tinzînd să schimbe prin forță întinde- 
rea teritoriului Austro-Ungariei, adică a desprinde Bosnia 
şi Herţegovina de monarhie pentru a le anexa la regatul 
Serbiei... Afirm că tentativa avînd ca scop smulgerea 
Bosniei şi Herțegovinei monarhiei austro-ungare în con- 
diţiile incriminate prin actul de acuzare nu numai că nu 
„constituie, potrivit, legilor noastre penale, o crimă de 
înaltă trădare, dar nu constituie în nici un fel vreun act 


„sancţionabil. 

În continuare avocatul a arătat că proclamația din 5 


octombrie 1908 prin care Bosnia şi Herţegovina au fost 
anexate la monarhie, n-a încorporat din punct de vedere 


juridic aceste teritorii în statul monarhiei austro-ungare, 
fiindcă anexarea n-a fost ratificată de corpurile legiui- 
toare de la Viena și Budapesta. 

— În consecinţă, raporturile Bosniei și Herțegovinei cu 
monarhia austro-ungară au un caracter de fapt şi nu un 
caracter de drept; altfel spus, drepturile de suveranitate 
ale împăratului nostru se întind asupra Bosniei şi Herţe- 
govinei nu ca asupra unei fracțiuni teritoriale a monar- 
hiei austro-ungare, ci ca asupra unui corp politic sepa- 
rat şi situat în afara acestei monarhii. 

Procurorul: — Protestez! 

Avocatul Zistler: Nu sînt singurul de această părere. 
Voi cita şi un jurist, pe Dr. Finger, a cărui opinie o voi 
reproduce în continuare. Plecînd de la acest raționament, 
actul vizînd smulgerea Bosniei şi Herțegovinei monar- 
hiei nu numai că nu constituie o crimă de înaltă trădare, 
dar nu este nici măcar un act pedepsibil, dat fiind că 
Bosnia şi Herţegovina nu fac parte din uniunea terito- 
riilor monarhiei, ci constituie un corp politic separat, su- 
pus suveranităţii dinastiei Habsburgilor... Legile noas- 
tre penale au rămas deci ceea ce erau în timpul ocupa- 
ției: ele consideră încă Bosnia și Herţegovina în raportul 
lor teritorial faţă de monarhia austro-ungară ca teritorii 
ocupate... Această lacună a legislației nu permite a se 
exercita urmăriri pentru înaltă trădare; ... . 

Preşedintele: Încetaţi cu criticile voastre; ne vom re- 
trage pentru a delibera. Întrerup şedinţa. 


(După deliberare) 


Avînd în vedere că avocatul apărării Dr. Zistler a zis 
în cursul pledoariei sale „asta e consecința unei legislații 
neglijate“ şi că afirmaţia constituie o ofensă față de pu- 
terea legislativă îi adresez o reprobare în conformitate cu 
art. 245 din codul penal şi îl avertizez potrivit aliniatului 
2 al aceluiași articol că dacă persistă în atitudinea sa mă 
voi vedea obligat să-l privez de cuvînt şi să invit părțile 
să-şi aleagă alt avocat... 

Zistler a arătat în continuare că nici în cazul cînd Bos- 


” nia şi Herţegovina ar putea fi considerate ca făcînd parte 
"din monarhia austro-ungară, faptele acuzaților n-ar. putea 
"fi calificate drept înaltă trădare. 


— Înainţe de toate, ilustru tribunal, actul de acuzare... 
nu deduce înalta trădare decît dintr-un singur fapt: atenta- 
tul... Actul de acuzare vorbeşte despre intenţia de a 
smulge Bosnia și Herţegovina de la Austro-Ungaria pentru 
a le anexa la Serbia. Socotesc, ilustru tribunal, că această 
intenţie nu e dovedită deloc... Toată instrucţia a fost e- 
fectuată împotriva acuzaților nu pentru crima de înaltă 
trădare, ci pentru omor şi complicitate. Aceasta se dega- 
jă din întregul dosar. Mai mult chiar: însuși actul de a- 
cuzare este foarte prevăzător, el are în vedere și cazul 
în care tribunalul ar refuza să califice crima drept înaltă 
trădare şi ar reține omorul... Maniera de a proceda a 
ministerului public este cu totul de înţeles. Ministerul pu- 
blic este un organ al statului și ca atare acţionează totdeaz 
una după principiul oportunității. Austro-Ungaria și Ser- 
bia sînt azi două puteri în stare de război; procurorul are 
datoria în acest moment de a urmări şi de a pedepsi cît 
se poate de riguros, orice prejudiciu cauzat intereselor 
statului... De aici provine “intenția de a califica crima 
drept înaltă trădare. Dar, ilustru tribunal, cel care trebuie 
să îndeplinească actul de juştiţie nu poate lua în conside- 
rare nici interesele statului şi nici cele ale oricărui altuia; 
el trebuie să se orienteze după circumstanţele ce definesc 
subiectiv şi obiectiv actul, în spiritul legilor care, în ca- 
zul dat, indică asasinatul politic şi nicidecum înalta tră- 
dare... Generaţiile viitoare și istoria vor vorbi despre 
acest proces. De aceea condamnarea nu trebuie să fie bru- 
tală; ea trebuie să fie justă ca să rămînă o pagină lumi- 
noasă în analele justiției criminale, în faţa tribunalului 
civilizaţiei și al posterităţii. Dacă ilustrul tribunal își va 
însuşi această ideie, sînt convins că faţă de acuzaţi, în ge- 
neral, şi faţă de clienții mei, în particular, va da dovadă 


de indulgență și generozitate. 


După încheierea pledoariilor și replica procurorului s-a 
dat cuvîntul inculpaţilor. & 
Gavrilo Prinţip a declarat în ultimul său cuvînt: 

— Insinuarea că altcineva a fost instigatorul atentatu- 


lui nu este conformă cu adevărul. Ideea atentatului s-a - 


născut în noi înşine și noi sîntem cei care l-am săviîrşit. 


Noi am iubit poporul. N-am nimic de spus în apărarea | 


mea. 


VERDICTUL 


A fost pronunțat la 29 octombrie 1914. El avea. 


“următorul text: 

I. Gavrilo Prinţip, Nedelco Ciabrinovici, Trifco Grabej, 
Vaso Ciubrilovici, 'Ţvieteco Popovici, Danilo Ilici, Lazar 
“Giuchici, Ivo Crancevici, Velco Ciubrilovici, Mişco Iova- 
novici, Nedgio Cherovici sînt vinovaţi de a fi vrut să modi- 
fice prin forţă situaţia teritoriilor Bosniei şi Herțegovinei 
în raport de Austro-Ungaria, de a fi vrut să alipească 
Bosnia și Herţegovina la Serbia, și de a fi asasinat în a- 
«cest scop pe moștenitorul tronului Francisc-Ferdinand. 

II. Iacov Milovici, Mitan Cherovici sînt vinovaţi de a fi 
vrut să modifice prin forță situaţia teritoriilor Bosniei și 
Herțegovinei în raport de Austro-Ungaria, de a fi vrut să 
alipească Bosnia și Herţegovina la Serbia și de a fi parti- 
cipat prin sprijinul lor la crima amintită. 

„III. Ţvian Stepanovici este vinovat de a nu fi denunțat 
faptele care au ajuns la cunoașştința sa. 

IV. Branco Zagoraţ şi Marco Perin sînt vinovaţi de a 
nu fi denunțat, din culpa lor, proiectul atentatului politic 
despre care aveau cunoștință. 


Au săvîrşit aşadar: 

Gavrilo Prinţip, Nedelco Ciabrinovici, Trifco Grabej, 
Vaso Ciubrilovici şi Ţvieteo Popovici crima de înaltă tră- 
dare şi de complicitate la omor cu premeditare; 

Danilo Ilici, crima de înaltă trădare și de complicitate 
la omor cu premeditare; 

Velco Ciubrilovici, Mişco Iovanovici, Nedgio Cheroviei şi 


Lazar, Giuchici crima de înaltă trădare și de complicitate 


la omor cu premeditare; 


Iacov Milovici şi Mitar Cherovici, crima de, înaltă tră- 
dare. - 


146 


„N 


Ivo Cranceviei, crima de complicitate la omor cu pre-. 
'meditare; 

Tvian Stepanovici, Branco Zagoraţ și Marco Perin cri- 
-ma de complicitate la înalta trădare. 

În consecinţă sînt condamnaţi: 

Gavrilo Prinţip, Nedelco Ciabrinovici şi Trifco Grabej 
în virtutea art. 112 b-1, din Codul penal (fiind minori sub 
douăzeci de ani şi neputîind fi condamnaţi la moarte) 
la douăzeci de ani recluziune cu agravarea de o zi de post: 
pe lună şi ferecarea în lanţuri la 28 iunie în fiecare an; 

' Vasco Ciubrilovici, în virtutea art. 112 b-l la șaispreze-- 
ce ani recluziune cu aceeași agravare ca mai sus; 

Danilo Ilici, Velco Ciubrilovici, Nedgio Cherovici, Mișca 
Iovanovici şi Iacov Milovici la moarte prin spînzurătoare; 

Mitar Cherovici în virtutea art. 112 b-l la detenţiune 
perpetuă; 

Tvietco Popovici la treisprezece ani recluziune; 

Lazar Giuchici şi Ivo Crancevici, în virtutea art. 112 
b-1, la zece ani recluziune, cu aceeași agravare ca mai sus; 

Branco Zagoraţ şi Marco Perin la trei ani închisoare; 

Țvian Stepanovici la şapte ani recluziune cu agravarea 
de o zi de post la trei luni şi de ferecare în lanţuri la 28 
iunie. 

Acuzaţii vor trebui să ramburseze şi cheltuielile pro- 
cesului. 

Sînt achitaţi: : 

Ivo Crancevici, Blagoie Cherovici, Nicola Forcapici, Dra- 
gan Calember, Micio Micici şi Obren Miloşevici de sub 
învinuirea de înaltă trădare. 

Ivan Momcinovici, Franio Sadilo şi Angela Sadilo de 
sub învinuirea de complicitate prin asistenţă. 

Velco Ciubrilovici, Mișco Iovanovici şi Danilo Ilici au 
fost spînzuraţi la 3 februarie 1915. Pedeapsa lui Nedgio 
Cherovici a fost redusă, în apel, la 20 ani recluziune, iar 
cea a lui Iacov Milovici, la detenţie perpetuă. Ciabrinovici, 
Grabej, Prinţip, Marco Perin, Mitar Cherovici şi alți pa- 
tru condamnaţi au murit în temniţele cu regim de exter- 
minare ale monarhiei habsburgice. 


IMRE SALLAI ȘI SANDOR FURST 


În zorii unei dimineţi de vară, la 15 iulie 1932, pe 
străzile circumscripţiei a VIII-a din Budapesta goneau ci- 
teva autoturisme ale poliţiei. La un semnal al comisarului 
şef Peter Hain, faimosul conducător al secţiei politice din 
cadrul Prefecturii poliţiei din capitala Ungariei, mașinile 
au oprit brusc și din ele au coborit, după Peter Hain, alți 
șapte comisari. Grupul s-a îndreptat cu paşi grăbiţi spre 
casa cu numărul 32 a străzii Thek Endre (strada poartă 
azi numele lui Leonardo da Vinci) şi a pătruns într-un 
apartament de la primul etaj. 

În modestul apartament, compus din două camere și de- 
pendinţe, locuia zugravul Lajos Koszper și soţia acestuia. 
La întrebările polițiștilor locatarii au declarat că în apar- 
tament nu locuiesc alte persoane, dar, a adăugat femeia, 
„pregăteşte mîncarea de prînz pentru cîteva persoane, 
care vin zilnic să ia masa“. 

Comisarii au percheziţionat apoi apartamentul. Într-una 
din camere au descoperit numeroase dosare cu diverse 
manuscrise, hotărîri ale Comitetului Central al Partidului 
comuniștilor din Ungaria, instrucţiuni, deconturi. S-au 
mai găsit maşini de scris, substanţe chimice, cerneală sim- 
patică, diverse ştampile, cărţi, manifeste şi diferite Pesae 
poarte, în parte expirate, în parte valabile. 

Examinarea sumară a materialului găsit de către agen- 
ţii experimentați ai secţiei anticomuniste a poliţiei n-a 
lăsat nici o umbră de îndoială asupra destinaţiei aparta- 
mentului. Poliția reușise să descopere sediul organului 
central de conducere al partidului, locul unde muncea în 
adîncă ilegalitate secretariatul Comitetului Central al Par- 
tidului comuniștilor din Ungaria. 

ARESTAREA i ta 


Comisarii s-au postat în-apartament, și în alte părţi 
„ale clădirii; în aşteptarea persoanelor ce urmau să vină la 
sediul conspirativ. Doamna Koszper a încercat să dea un 
“semnal de alarmă destinat: celor care se apropiau de lo- 
cuinţă. Exista consemnul conspirativ, ca în caz de pericol 
rulourile -de. la geamurile spre stradă să nu fie ridicate, 
ceea ee constituia un avertisment de a nu veni în aparta- 
4 ment. Comisarii, după ce pătrunseră în locuinţă ridicaseră 
3 rulourile. Între timp se făcuse ora opt şi razele soarelui 
: de vară pătrundeau din plin în camerele apartamentului. 
ci Doamna Koszper a propus să lase rulourile jos pentru ca 
soarele să nu-i deranjeze pe domnii comisari. Dar aceștia, 
parcă ar fi ghicit intenţia reală a propunerii, au respins-o, 
motivînd că nu vor să lucreze în semiîntuneric. 

La ora 9 a apărut în apartament Sândor First, apoi la 
scurt timp Frigyes Karikâs, urmat la cîteva minute de 
Imre Sallai. Toţi trei au fost de îndată încătușaţi, perche- 

ziţionaţi și arestaţi. Comisarii au mai așteptat cîteva ore, 
apoi cei trei conducători de partid şi familia Koszper, îm- 
preună cu materialul corp delict au fost transportaţi sub 
pază severă la Prefectura poliţiei din capitala Ungariei. 

Poliţiştii erau în delir. O asemenea lovitură împotriva 
celor mai aprigi luptători pentru interesele clasei munci- 

“oare însemna pentru ei un adevărat triumf. Se aşteptau 
la premii, la decoraţii, la laude ditirambice din partea 
presei reacționare. 

Arestarea conducătorilor comuniştilor trebuia exploata- 
tă din plin şi sub aspect propagandistic. Ungaria burghe- 
zo-moșierească se afla în această perioadă într-o situaţie 
economică, socială și politică deosebit de precară şi desco- 
perirea unui „complot“ comunist a constituit un prilej 
binevenit pentru cercurile conducătoare, o diversiune 
care s-a ivit în momentul cel mai oportun. 

Criza economică care a lovit lumea capitalistă între anii 
1929 și. 1933 a fost resimţită dureros de masele muncitoa- 
re din Ungaria, ca și de oamenii muncii din celelalte ţări 
capitaliste. În Ungaria suferințele maselor erau accentua- 
e de relaţiile feudale existente în agricultură, precum și 
de faptul că sistemul politic dominant avea un caracter 
fascist, intolerant față de orice opoziţie politică serioasă 

care atingea cît de cît interesele de clasă ale marilor mo- 
_ şieri şi ale marii burghezii. | 

Pe de altă parte nu trecuse decît un deceniu de la în- 
frîngerea revoluţiei proletare din 1919, care a reuşit să 
creeze în Ungaria, pe timp de citeva luni, o republică so- 
cialistă, a cărei amintire era încă vie în conştiinţa oame- 
nilor muncii. 

De aceea masele populare înfometate au opus 0 rezis- 
tență dirză încercărilor guvernanţilor de a le supune la 
noi privaţiuni pentru a ieși din criză pe spinarea lor. Lup- 
ta maselor era îndrumată și organizată de Partidul comu- 
niștilor din Ungaria; membrii de partid activau în organi- 
zaţii de masă ilegale şi semilegale, sindicale, de tineret, 
Ajutorul Roşu. Avea loc o vie activitate revoluționară. La 
începutul deceniului al patrulea apăreau, în Ungaria, sub 
îndrumarea comuniștilor, numeroase publicaţii legale și 
ilegale, se tipăreau și se răspîndeau manifeste, se organi- 
„zau demonstraţii, pe străzile Budapestei şi ale altor oraşe 
sub lozincile lansate de organizaţiile de partid în apărarea 
drepturilor maselor populare. 

Cercurile conducătoare își dădeau seama că închisoarea, 
schingiuirile de la poliția de siguranţă. și celelalte măsuri 
de represiune nu mai erau suficiente pentru  stăvilirea 
mișcării revoluționare. 


ATENTATUL DE LA BIATORBAGY 


În noaptea de 12 spre 13 septembrie, 1931, la 18 ki- 
lometri de Budapesta, în dreptul localității Biatorbâgy a a- 
vut loc o catastrofă de cale ferată. Acceleratul internaţional, 
care circula pe ruta București—Budapesta— Viena-—Colo- 
nia—Ostende, a deraiat pe podul situat în dreptul comu- 
nei şi locomotiva împreună cu 5 vagoane s-au prăbuşit în- 
tr-o prăpastie adîncă de 27 metri. Au fost 22 morți și 14 
grav răniţi. Organele de specialitate au stabilit de îndată 
că deraierea fusese provocată de un atentat. Una din și- 
nele de pe pod fusese aruncată în aer prin explozia unei 
mari cantităţi de ecrazit. La aproximativ 40 de metri de 
la locul exploziei, pe o bîrnă de piatră, a fost descoperită 
o foaie de hîrtie albă pe care era scris, cu creion „urmă- 
torul text: „Muncitori! N-aveţi drepturi, dar noi le vom 

smulge de la capitaliști. Veţi auzi în fiecare lună despre 
noi, fiindcă tovarășii noştri sînt peste tot. Nu sînt locuri 
de muncă, dar noi vom crea. Totul va fi plătit de capita- 
liști. Nu vă temeţi, benzina nu se termină. Traducătorul“. 

Constatările de la faţa locului sînt comunicate telefonic 
Prefecturii poliției din Budapesta. Știrea se răspîndește 
fulgerător: atentatul a fost comis de comuniști!? 

Comisarul de serviciu al Prefecturii se preface încă a 
fi „precaut“: la 12 noaptea comunică reprezentanţilor pre- 
sei că la acea oră comisia poliţiei plecase spre Biatorbâgy 
și pe baza raportului amănunţit al acestei comisii, în zorii 
zilei se va putea şti „în ce măsură corespund realităţii ști- 
rile ce s-au răspîndit despre atentatul comunisti. 

Dar ziarele nu voiau să aştepte rezultatul cercetărilor. 
A doua zi dimineața (era duminică şi ziarele apăreau în- 


tr-un tiraj mărit) titluri ţipătoare anunțau pe prima pa- 


gină știrea despre „atentatul comunistii. De altfel cercetă- 
rile nu erau efectuate de specialiştii poliției în domeniul 
respectiv, ci de comisarii poliţiei politice care se ocupau 
de comuniști. În fruntea acestora se afla consilierul de po- 
liţie Schweinitzer, specialist în reprimarea mișcării mun- 
citorești. Consilierul avea o experienţă îndelungată în 
domeniul respectiv şi cunoștea mijloacele de luptă ale co- 
muniștilor. EI ştia prea bine că aceștia își concentrau 
atenţia asupra mijloacelor de propagandă și agitaţie în ve- 
derea lămuririi maselor muncitoare și nu recurgeau la 
bombe ori la alte arme în vederea nimicirii unor persoane 
fizice. 
Consilierul Schweinitzer a declarat totuşi, după o exa- 
minare foarte sumară a foii de hîrtie găsită la locul catas- 
trofei de cale ferată: „mda, atentatul acesta a fost săvîr- 
şit de comuniști!“ De ce oare a făcut el o asemenea afir- 
maţie? Nu este dificil să-i descoperi motivele: își dădea 
seama că învinuirea comuniștilor era lipsită de orice risc. 
Ba dimpotrivă, era considerată de stăpînii săi ca o dova- 
dă de patriotism. Apoi, poliţia politică avea tot interesul 
să exagereze primejdia comunistă, fiindcă cu cît „perico- 
luk era mai mare, creştea și importanța personalului poli- 


 ţiei afectat combaterii mișcării muncitoreşti. Deci foaia 


de hîrtie pe care o ţinea în miinile sale reprezenta pen- - 
tru consilierul de poliţie o posibilitate de a dobîndi merite 


deosebite în ochii stăpînilor, de a face carieră. Şi, în 

treacăt fie spus, Schweinitzer a și făcut carieră, a devenit 
pînă şi locţiitor al prefectului poliției capitalei Ungariei, 
numai datorită zelului său anticomunist, deși în legătură 
cu catastrofa de la Biatorbâgy afirmaţiile sale au sii pi- 
nă la urmă dezminţite de realitate. 

Așadar, în-loc de a lua măsuri pentru desiio pei au- 
torului atentatului, persoane cu funcţii înalte din cadrul 
poliţiei au folosit prilejul pentru aţițarea isteriei antico- 
muniste, furnizînd opiniei publice informaţii lipsite de 
orice temei real. Ziarele relatînd părerea poliţiei, infor- 
mau că atentatul a fost comis de trei persoane. Rolul con 
ducător l-ar fi avut cel care s-a semnat „traducătorul“. 
Acest nume poate fi un nume conspirativ, a cărui. utili- 
zare era ceva obişnuit la comuniști, dar ar fi fost posibil 
ca, cel ce a lăsat mesajul, de fapt'să nu fi fost ungur. și 
„traducătorultt să fi fost cel care a transcris mesajul aces- 
tuia în ungureşte. 

Judecătorul de instrucţie delegat cu anchetarea cazu= 
lui, Robert Enyedy, specialist de tristă notorietate a cau- 
zelor comuniste, ţinea isonul poliţiştilor, declarînd: 

„..„..„Acest atentat a fost comis în mod evident de o 
bandă comunistă internaţională. A fost ales un tren inter- 
național ca şi victimele să fie internaționale şi ca presa 
din toată lumea să se preocupe de atentat. Comuniştii au 
intrat în acţiune în occident, ca şi în răsărit... Comuniștii 
ar trebui trataţi cu totul altfel decît pînă acum... Cei ce 
săvîrşesc infracţiuni comuniste ar trebui pedepsiţi cu sanc- 
țiuni deosebite, pentru că privind lucrurile şi în continua- 
re, trebuie să ne aşteptăm la repetarea unor astfel de aten- 
tate . 

Nici Iara Hetenyi, locţiitor al prefectului poliției nu s-a 
lăsat mai prejos în calomnierea comuniștilor afirmînd în 
fața reprezentanţilor presei: 

„Locul atentatului şi trenul internaţional au fost alese, 
după părerea poliţiei, în vederea terorizării Europei în- 
tregi ... Descoperirea făptuitorilor ar fi un rezultat, de 
mare. înşemnătate. Avînd în vedere că comuniștii lucrează 
cu bani şi cu o şiretenie incredibilă, este probabil ca făp- 
„tuitorii să fi fugit de mult din Ungaria adăpostindu-se în- 
tr-un loc sigur. Pentru comuniști este o regulă strictă, da- 
că se angajează la un atentat de asemenea proporțţii,-că 
nu le este permis să aibă asupra lor decit ţigări şi chibri- 

„turi, pentru ca în cazul cînd sînt descoperiţi ori sînt uciși 
să nu ofere nici o urmă în vederea identificării lor . . 


„Cu asemenea argumente, poliția a căutat pe de o parte 
să-și justifice neputința de a descoperi pe autorii aten- 
tatului, iar pe de altă parte să indice și în continuare 
linia ce trebuia s-o adopte presa. 

Nu era de mirare că tonul presei devenea din ce în ce 
mai nesăbuit. În toate ziarele burgheze din Ungaria se pu- 
teau citi afirmaţii că: 

„Ordinea. și siguranța lumii întregi sînt în pericol“, 
„Cît mai aşteaptă şi mai suportă societaţea burgheză, în 


loc să tragă la răspundere pe adevărații ucigași care ac- 


ţionează aici de mulţi ani?t. 

Organul central al Partidului social-democrat din Un- 
garia, ziarul „Nepszava“, s-a distanțat net de această cam- 
panie de calomniere. În numărul său din 15 septembrie 
se putea citi în articolul de fond: 

„... Considerăm acest atentat ca o crimă bestială chiar 
și atunci dacă acceleratul ar fi fost aruncat în aer cu un 
scop politic... sîntem profund convinși că sistemul capi- 
talist nu poate fi răsturnat prin atentate politice... Dar 
nu pot fi urmăriţi decît acei care au săvirșit acest atentat 
şi «mina, forte» nu se poate folosi de acest prilej pentru 
a persecuta pe cei ce revendică piine și drepturi; acest 
prilej nu poate fi folosit pentru întărirea reacţiunii.“ 

Comitetul Central al Partidului comuniștilor din Unga- 
ria — ai cărui membri au fost pe atunci şi Imre Sallai și 
Sândor First — a publicat o declaraţie în legătură cu a- 
tentatul de la Biatorbâgy: 


„Nu numai presa huliganică, dar și fascismul oficial, 
de la ministrul de interne pînă la judecătorul de instruc- 
ţie, au declarat, la o oră după catastrofă, că ea a fost 
provocată de o mașină infernală comunistă ... Proletaria- 
tul este convins că nici P.C.U. şi nici membrii acestuia nu ; 
știu nimic despre pregătirea catastrofei și n-au nimic 
comun cu ea. Partidul comuniștilor din Ungaria şi comu- 
niștii se luptă împotriva fascismului. și nu contra proleta- 
rilor de la căile ferate şi a publicului călător. 

Fascismul ungar a arestat comunişti cunoscuți și nu- 
meroşi muncitori care au participat la mișcările politice 
din ultimele luni. Arestările continuă. Schingiuirile iă poli- 
ţie 'se ţin lanţ. . 

Pe de o parte vor să înjosească PC.U. şi comunismul 
internaţional atribuindu-le rolul de executant al unor 
atentate stupide... vor să îndepărteze proletariatul şi 
țărănimea exploatată de Partidul comuniştilor din Ungaria. 

Pe de altă parte vor să justifice introducerea proce- 
durii de urgenţă pregătită de poliţie şi minister, planul 
distrugerii fizice a P.C.U. 

P.C.U. acţionează în ilegalitate de peste doisprezece 
ani; această provocare nemaipomenită nu are deci ca 
scop să pregătească interzicerea partidului, ci exterminarea 
sa fizică. Consiliul de miniştri a şi hotărît că va proceda 
fără milă împotriva oricărei demonstraţii sau manifes- 
vații!, 

Această declaraţie a comuniștilor unguri va avea să 
fie confirmată în viitorul apropiat de evenimente drama- 
VIGO 


ALTE ATENTATE ÎMPOTRIVA CĂILOR FERATE 


Catastrofa de la Biatorbâgy n-a fost un eveniment 
izolat. În această perioadă au avut loc atentate similare 
în diverse părți ale Europei. Au explodat bombe, arun- 
cînd în aer șşinele de cale ferată, la 31 decembrie 1930 
și la 30 ianuarie 1931, în dreptul localităţii Ansbach din 
Austria, iar la 24 aprilie 1931 în orașul Jiiterbog din Ger- 
mania. Aceste trei atentate nu şi-au atins scopul. 

În noaptea de 8 spre 9 august s-a Săvirşit un nou 
atentat la Jiiterbog, situat la 60 kilometri sud de Berlin, 
impotriva acceleratului Frankfurt-Halle-Berlin. Și aici au 
fost aruncate în aer șinele. Şi aici atentatorul a lăsat o 
foaie de hirtie, pe care era scris cu creionul, în limba 
germană: „Atentat!!! Victorie!!! Victorie!!! Revoluţie!!! 
Lângă foaia de hirtie se afla un exemplar al ziarului hitle- 
rist „Angriff“* pe care era scris cu creionul roşu: „Atentat! 
Atenţie!“ Acceleratul a deraiat, 108 pasageri au fost ră- 
niți; nimeni nu şi-a pierdut viaţa . 

Poliţia germană a stabilit că un tub de fier folosit la 
comiterea atentatului a fost cumpărat cu o zi înainte 
într-un magazin din Berlin de către un bărbat înalt, de 
aproximativ. 35 ani, care vorbea nemţeşte cu accent străin. 

În noaptea atentatului de la Jiiterbog călătorii trenului 
accidentat, care au scăpat nevătămaţi, s-au adunat în 
restaurantul gării, unde, firește, comentau agitaţi eveni- 
mentele. Patronul restaurantului, ca şi călătorii trenului, 
“au observat un bărbat, care își consuma calm mîncarea 
comandată și înghițea una după alta halbele de bere. Pa- 
tronul a intrat în vorbă cu el și a aflat că se numeşte 
Szilveszter Matuska și este director de fabrică la Viena. 
Apoi, i-a atras atenţia unui ofiţer de poliţie asupra cli- 
entului suspect de calm. Polițistul însă nu a arătat nici un 
interes faţă de un director de fabrică! 

Peste două zile ziarele publică semnalmentele persoa- 
nei care a cumpărat tubul de fier în magazinul din Ber- 
lin. Patronul restaurantului din gară îşi dădu seama că 
descrierea corespunde cu fizionomia clientului amintit. 
În consecinţă trimite un denunţ la Berlin consilierului de 
poliţie Gennath din secţia politică. Dar nici acesta nu dă 
urmare denunţului. 

Citind din presă ştirile despre atentatul de la Jiiterbog 
soția ministrului artificier, al carierei de piatră din comu- 
na austriacă Rabenstein, şi-a amintit că arendașul carierei, 
Matuska, s-a interesat cu cîteva zile în urmă de la soțul 
ei cu privire la modul de utilizare al materialelor explo- 
zibile. Jandarmeria austriacă fiind sesizată, n-a acordat 
nici ea vreo însemnătate acestei informaţii. 

În noaptea catastrofei de la Biatorbâgy printre călătorii 
scăpaţi cu viaţă se afla şi Matuska, care, ca şi la Jiiterbog, 
a fost remarcat de cei prezenţi din cauza comportării sale 
calme. Este sesizat consilierul Schweinitzer, care cere să-i 
fie adus Matuska pentru a fi audiat. Dar acesta dispăruse 
între timp. 

Deși îndată după catastrofa de la Biatorbâgy poliţia 
ungară a avut cunoştinţă de apariţia la faţa locului a sus- 
pectului Matuska, acestuia nu i s-a acordat atenția cuve- 
nită şi vina pentru comiterea atentatului a fost aruncată 
în spinarea comuniștilor. 

Peste cîteva zile s-au ivit însă noi motive de bănu- 
ială împotriva lui Matuska. Audiat fiind, la 14 septembrie, 
conductorul trenului, căruia i s-a arătat fotografia lui 
Matuska, a declarat categoric că respectivul nu s-a aflat 
printre călători. Schweinitzer a cerut atunci relații despre 
Matuska de la poliţia din Viena. Informaţiile obţinute au 

exclus ipoteza. ca. directorul de fabrică să. fie. comunist. - 
De aceea, poliția ungară a abandonat din nou această pistă 
și a.continuat să alimenteze. campania din ce: în.ce mai 


furibundă împotriva comuniștilor. . 


DIVERSIUNEA SE AMPLIFICĂ 


La Prefectura poliţiei din Budapesta cercetările au. 
continuat prin compararea scrisului de pe foaia de hirtie 
găsită pe podul de la Biatorbâgy cu scrisul comuniştilor 
aflaţi în evidența poliţiei. Gratologul oficial al poliţiei 
stabileşte că scrisul incriminat este al cunoscutului acti- 
vist comunist Mârton Leipnik. Expertul este categoric în 
afirmarea opiniei sale, deși ca termen de comparaţie nu 
dispune decit de o probă de scris din partea lui Leipnik, 
datînd din 1923. 

În consecinţă, Leipnik, plecat din Ungaria de mai mult 
timp, este pus sub urmărire de către organele de poliţie 
din ţările capitaliste ale Europei. În presa ungară se pu- 
blică însă pe mai departe știri, în mare parte contradic- 
torii, despre alţi presupuși făptuitori: se afirmă astfel că 
autorii atentatului sînt pe punctul de a fi prinși în Un- 
garia. 

La 15 septembrie sînt adunaţi la Prefectura poliţiei toţi 
comuniștii cunoscuţi din Budapesta și, sub învinuirea de 
săvîrșire a atentatului, sînt supuși schingiuirilor bestiale 
ale poliţiei fasciste. Dar, în mod firesc, nici unul din: ares- 
taţi nu ia asupra sa vina de 4 fi săviîrşit atentatul. 

În zilele următoare conducătorii poliţiei ţin numeroase 
conferințe de presă, unde fac declaraţii care. contrazic 


varianta Leipnik, dar continuă să afirme vina comuniști- . 


lor. 
La 19 septembrie 1931, adică numai la șase zile după 
atentatul de la Biatorbâgy, ministrul justiţiei din Ungaria, 
de acord cu ministrul de interne și cu ministrul apărării 
naționale, decretează aplicarea procedurii speciale de ju- 
decată împotriva comunișulor. | an age 
Prin aceasia s-a încheiat, de fapt, o fază importantă 
a acţiunii desfășurate în vederea suprimării fizice a comu- 
niștilor: guvernul ungar. dispunea acum de instrumentul 
juridic, cu ajutorul căruia, după cum vor. dovedi eveni- 


F, 

mentele, putea fi înăbușită în sînge mișcarea muncito- 
rească. . 
De aceea după decretarea aplicării procedurii de urgen- 


_“ţă din cauze privind pe comuniști, presa ungară a ate- 


nuat simţitor tonul în ce priveşte afirmarea vinei unor 
activiști comuniști cunoscuţi în săvîrşirea atentatului de 
la Biatorbâgy. Ceea ce este încă o dovadă că zarva din 
primele zile după atentat avusese menirea să pregătească 
opinia publică pentru decretarea stării de urgenţă. 


DESCOPERIREA FĂPTAȘULUI 


După ce regimul reacţionar și-a asigurat aparența 
legală pentru suprimarea nestingherită a adversarilor săi 
cei mai îndîrjiţi, poliţia nu mai avea motive temeinice să 
nu-și îndrepte atenţia spre descoperirea autorului real al 
atentatului. Și aceasta cu atît mai mult, cu cît Direcţia 
căilor ferate ungare a fixat un premiu de cincizeci de mii 
de pengă. pentru descoperirea făptașului, ceea ce era o 
sumă considerabilă, reprezentînd salariul pe zece ani al 
unui consilier de poliţie. 

În consecinţă Schweinitzer, în fruntea unui grup de 
comisari de la Prefectura poliţiei din Budapesta, își face 
apariţia la Viena pentru a efectua cercetări, cu aprobarea 
poliţiei austriece. Tot aici sosește însă şi consilierul poli- 
ţiei berlineze Gennath, sub imboldul premiului mirific de 
una sută de mii de mărci promise de Direcţia căilor ferate 
germane celui care va descoperi pe atentatorul de la Ju- 
terbog. 

La Viena, Schweinitzer şi Gennath constată că atenta- 
torul de la Jiiterbog este de bună seamă identic cu cel 
- de la Biatorbâgy şi se hotărăsc să lucreze împreună, iar 
în caz de reușită să împartă în mod egal cele două premii 
oferite de Direcţiile căilor ferate ungare și germane. Înţe- 
legerea eradeosebit de favorabilă pentru Schweinitzer, 
fiindcă cele o sută de mii de mărci reprezentau întreitul 
premiului oferit de căile ferate ungare. 

La'7 octombrie, la 'direcţia poliţiei din Viena a fost 
reținut Szilveszter Matuska. În fața probelor existente el 
a declarat după cîteva zile că este dispus să mărturisească 
totul, cu condiția ca premiul fixat pentru descoperirea 

Tăptuitorului să fie dat soției sale. Nu se ştie în ce 
măsură cuplul Schweinitzer-Gennath i-a făcut vreo promi 
„iune în acest sens, în orice caz însă, la 16 octombrie 
Matuska a făcut o declarație cuprinzătoare, în legătură cu 
care poliţie vieneză a publicat a doua zi un comunicat 
„oficial. 

Semnificativ pentru mentalitatea anchetatorilor este 
știrea apărută la 17 octombrie în ziarele ungare: 

„Consilierul berlinez Dr. Gennath şi Dr. Schweinitzer 
:s-au prezentat azi la șeful poliţiei vieneze și s-au plins 
împotriva poliției judiciare vieneze. Au arătat că ieri au 
fost chemaţi doar la sfîrșitul audierii lui Matuska, deși 
descoperirea acestuia este rezultatul cercetărilor efectuate 
de ei. Deși s-au înțeles cu șeful poliţiei judiciare din 
Viena că vor da publicității un comunicat comun, totuși 
poliția a elaborat şi publicat singură comunicatul, ca şi 
cum mărturisirea lui Matuska ar fi fost meritul exclusiv 
al poliţiei vieneze. Dacă nu primesc satisfacție, pleacă încă 
azi din Viena.“ 

Supărarea consilierului de poliţie german şi a celui un- 
gar este lesne de înțeles dacă ne gîndim la valoarea pre- 
miilor promise descoperitorului autorului atentatelor. 

Așadar, Matuska a recunoscut că a săvirşit toate aten- 
tatele. În timpul interogatoriilor stringea în permanenţă 
în mîinile sale o cutiuță de tablă, din care scotea din cînd 
în cînd o statuetă a Sfîntului Antoniu, sărutînd-o și im- 
plorîndu-i — în zadar — ajutorul. 

Matuska a explicat faptele sale spunînd că a vrut să 
iniţieze o mișcare religioasă mondială pentru a face ome- 
nirea mai bună. Dar pentru a putea fi conducătorul unei 
mișcări atît de importante, trebuia să cîștige respect și 
renume. Din acest motiv a săvirşit atentatele cu răsunet 
mondial. A mai avut în pregătire două atentate: unul pe 
„care voia să-l întreprindă împotriva unui tren expres 
italian-francez şi altul pe un pod important de lîngă 
Budapesta. După ultimul atentat urma să anunțe lumii că 
el a fost inițiatorul și executorul acestor atentate. Atunci 
toată lumea ar fi recunoscut că numai el'poate fi şeful 
“unei asemenea mișcări mondiale. Regretă sincer victimele 
;atentatelor şi se roagă fără întrerupere pentru mîntuirea 
sufletelor lor. Dar istoria ne învață — declară Matuska — 


158 


a. îa 


că traducerea în viaţă a noilor idei cere totdeauna sacri-— 
icii umane. 

Nici poliţia şi nici mai tirziu instanţele judecătoreşti 
n-au putut stabili alte mobiluri ale faptelor lui Matuska. 
Pentru cele două atentate săvirşite pe teritoriul Austriei 
Matuska a fost condamnat, de un tribunal austriac, sub 
învinuirea de distrugere ce a devenit un pericol public, 
la șase ani temniţă grea. Autorităţile: judiciare germane 
au renunţat la urmărirea penală pentru atentatul de la 
viiterbog în favoarea Ungariei. Aici, Matuska a fost jude- 
cat în noiembrie 1934, extrădat fiind de autorităţile din 
Austria, unde îşi ispășea prima pedeapsă. Extrădarea s-a 


“tăcut cu condiția neexecutării împotriva sa a pedepsei 


capitale, fiindcă acest gen de pedeapsă nu era prevăzut pe 
acea vreme în legislaţia austriacă. La ședința de judecată, 
la “tribunalul regional Budapesta, Matuska s-a declarat a. 
ii adeptul lui Hitler, dar președintele completului nu i-a 
permis să vorbească despre acest lucru. Instanţa de jude- 
cată a reţinut în sarcina lui Matuska săvîrşirea infracțiu- 
nii de omor asupra a 22 persoane și a infracţiunii de ten- 
tativă de omor asupra a 14 persoane şi l-a condamnat la 
moarte. Guvernatorul Ungariei, Horthy, în urma cererii 
de grațiere, a comutat pedeapsa capitală în muncă silnică 
pe viaţă. 

După executarea pedepsei în Austria, Matuska a început. 
în închisoarea ungară din Vâc ispăşirea pedepsei de mun- 
că silnică pe viaţă. Dar în primele zile ale eliberării Un- 
gariei a scăpat din închisoare în împrejurări necunoscute. 
De atunci nu se ştie nimic despre el. 


* * 
* 


Agitaţia anticomunistă n-a încetat cu totul după con- 
damnarea lui Matuska. Campania a continuat — însă 
mai atenuată — în principal pe tema că Matuska ar fi 
săvîrşit atentatele din însărcinarea comuniștilor. Pînă la 
urmă însă ancheta a fost încheiată şi s-a stabilit oficial. 


-că Matuska a acţionat singur, fără participarea vreunei 


alte persoane. 

Aşadar a devenit limpede că comuniştii n-au avut. 
nimic comun cu atentatul de la Biatorbâgy. In cazul 
acesta cum se mai putea justifica introducerea stării de 

urgenţă, a procedurii speciale, pentru cauzele judiciare 


privindu-i pe comuniști? i 

La o întrebare ce i-a fost pusă, în acest sens, de coti- 
dianul din Budapesta: „Az Estit, ministrul de interne fas- 
cist Keresztes-Fischer a răspuns: 

„La întrebarea, de ce a decretat guvernul aplicarea pro- 
cedurii specile răspunsul meu este, pe scurt, că motivul 
nemijlocit a fost atentatul de la Biatorbâgy. Dar în afară 
de atentatul de la Biatorbâgy au mai existat și alte cauze 


care au făcut ca aceasta să fie necesar. Astfel în primul 


rînd manifestările comuniste şi tulburările răzlețe care au 
avut loc în trecutul apropiat. Pînă cînd guvernul nu va 
fi sigur că aceste fenomene au încetat definitiv, vom men- 
ţine starea de urgenţă“. 


DECRETAREA APLICĂRII PEDEPSEI CAPITALE 


Aplicarea procedurii de urgenţă pentru judecarea 
conducătorilor comuniști arestaţi la 15 iulie 1932 a însem- 
nat, de fapt, anticipata lor condamnare la moarte. 

Pentru a înţelege mai bine modul de funcționare a 
acestei instituţii se impune o scurtă incursiune istorică. 

În Ungaria procedura de urgenţă a fost reglementată 
prima dată pe vremea împăratului Iosii al II-lea spre 
sfîrşitul secolului al XVIII-lea. Împăratul, influențat, de 
ideile progresiste ale epocii, a abolit pedeapsa cu moartea 
în procedura ordinară, permiţind pronunţarea ei numai 
într-un număr limitat de infracțiuni ce se judecau po- 
trivit procedurii urgente și anume tilhărie la drumul 
mare, omor sau incendiere. Inculpatul putea fi judecat 
conform procedurii urgente numai cu condiţia să fi fost 
prins asupra faptului ori să se fi opus armat la prinderea 
sa, precum și dacă sentința se putea pronunța în termen 
de trei zile de la arestare şi vinovăția constatată în una- 
nimitate de toţi cei cinci judecători era dovedită „mai 
clar decît lumina soarelui de amiază“. Numai în acest caz 
se putea pronunţa pedeapsa capitală. 


În deceniile următoare procedura de urgenţă a fost 


extinsă şi asupra unor infracțiuni politice ca rebeliunea, 
conspirația și atacul contra superiorilor ierarhici şi, pe 

baza ei, au fost condamnaţi la moarte şi executați nume- 
roși revoluționari. 

În prima zi a secolului al XX-lea, 1 ianuarie 1900, în 
Ungaria a intrat în vigoare un nou cod de procedură 
penală, care nu cuprindea nici o prevedere referitoare ia 
procedura de urgenţă. Legea de punere în aplicare a co- 
dului de procedură a prevăzut expres că de la această dată 
se abrogă toate normele privind procedura de urgenţă. 

Dar cercurile conducătoare ale Ungariei nu se puteau 
lipsi de mijloace juridice excepţionale în reprimarea miș- 
cării democratice şi revoluţionare şi de aceea le-au rein- 
trodus în legislaţia procesuală penală „pe scara de servi- 
ciu“ în preajma primului război mondial, şi anume prin 
intermediul procedurii penale militare şi al măsurilor ex- 
cepţionale pentru caz de război, potrivit cărora guvernul a 
fost împuternicit ca pentru anumite infracţiuni, în con- 
diţii determinate, să poată decreta aplicarea procedurii de 
urgenţă. 

Pe baza împuternicirii legale ministrul Justiţiei a ela- 
borat normele privind procedura de urgenţă. După cum 
relevă eminentul jurist ungar Jozsef Domokos, în studiul 
său privind procesul conducătorilor cumuniști., I. Sallai 
și S. Fiirst, apărut la Budapesta în 1962, reglementarea, 
referitoare la procedura de urgenţă. prevedea că ea poate 
fi decretată în caz de război sau în alte cazuri similare, 
pentru trădare, rebeliune, omor, tilhărie, incendiere şi 
provocare de inundație. Pentru aceste cazuri procedura de 
urgenţă putea fi decretată numai dacă infracțiunile res- 
pective s-au înmulţit în așa măsură încît pentru stăvi- 
lirea lor a devenit necesară statuarea de exemple înfri- 
coșătoare. Dar nu orice bănuit de săvîrşirea infracţiuni- 
lor menţionate putea fi judecat potrivit procedurii de 
urgenţă, ci numai cel ce a fost prins în flagrant delict sau 
cel a cărui vinovăţie putea fi dovedită de îndată. Incul- 
patul urma să fie arestat şi de îndată predat organelor 
procuraturii, care erau obligate să înștiinţeze de urgenţă 
pe președintele instanţei speciale în vederea convocării 
membrilor completului de judecată. 

În cadrul procedurii de urgenţă nu se puteau face cer- 
cetări de către organele de poliţie și inculpaţii erau trimiși 
în judecată fără rechizitoriu. Toată procedura urma să 
se desfășoare, de la început, în fața plenului completului 

de judecată și trebuia să se încheie în cel mult de trei ori 
douăzeci și patru de ore, socotite de la trimiterea în jude- 
cată a inculpatului. 

Inculpatul era în drept să-și aleagă un apărător, pro- 
curorul avînd obligaţia legală să-l lămurească cu privire 
la acest drept. El avea de asemenea dreptul de a comunica 
în mod liber cu apărătorul său şi să studieze împreună 
cu acesta actele dosarului. 

Instanţa de urgenţă, compusă din cinci judecători, putea 
pronunţa verdictul ei numai în unanimitate. De regulă se 
pronunța pedeapsa capitală, dar din motive întemeiate 
se putea pronunţa în locul pedepsei. cu moartea, muncă 
silnică pe viață sau temniţă grea de la zece la cincisprezece 
ani. i 

Deși în legea care a împuternicit guvernul să decreteze 
procedura de urgenţă, s-a prevăzut că măsurile excepţio- 
nale încetează odată cu sfîrştiul războiului, aceste măsuri 
au rămas în vigoare în Ungaria pînă în 1923 și au fost 
reînnoite prin publicarea lor în buletinul oficial la 20 sep- 
tembrie 1931. | 

Iniţial, prin aplicarea procedurii de urgenţă, autorită- 
țile din Ungaria au urmărit stăvilirea săvîrșirii, în împre- 
jurări excepţionale, a unor infracţiuni foarte grave, prin 
reprimarea promptă și severă a celor ce comiteau astfel 
de infracţiuni. 

În 1931, însă, aplicarea procedurii speciale era îndrep- 
tată îndeosebi împotriva comuniștilor. Guvernanţii Unga- 
riei fasciste nu urmăreau numai înfricoşarea oamenilor 
muncii prin condamnarea la moarte a conducătorilor lor, 
dar voiau să evite ca inculpaţii să folosească dezbaterile 
în cadrul unui proces obișnuit pentru a-și afirma și pro- 
paga ideile, așa cum au făcut de fiecare dată comuniştii 
_ în procesele intentate împotriva lor în diferite ţări ale lu- 
mii. O nouă dovadă în acest sens este tratamentul apli- 
cat, după introducerea procedurii de urgenţă, unui grup 
de complotiști de extremă dreaptă. În noiembrie 1931 
poliția din Budapesta a dat de urmele acestui complot or- 
ganizat de un grup de militari şi civili, cărora nici regimul 
fascist din Ungaria nu le era suficient de extremist. Com- 
plotiştii au fost prinși asupra faptului, cînd preluau o 
mare cantitate de explozibile. Deşi acțiunea complotistă 
cădea sub incidența procedurii de urgenţă, aceasta n-a 

fost aplicată şi complotiştii au scăpat nepedepsiţi ori 
sancţionaţi cu pedepse ușoare. Legislaţia represivă fascistă 
nu era îndreptată contra fasciștilor. 


CERCETĂRILE DE LA POLIȚIE 


A doua zi după arestarea celor trei fruntași ai 
PU.C., la 16 iulie 1932, prefectul poliţiei din Budapesta 
s-a prezentat la raport la Ministerul de Interne. Se pare 
că încă în această zi s-a hotărît aici — şi nu la Ministe- 
rul Justiţiei, care era organul competent — ca fruntașii 
comuniști să fie judecaţi potrivit procedurii de urgenţă și 
condamnaţi la moarte. 

În conformitate cu normele procedurii de urgenţă ares- 
taţii trebuiau, în consecinţă, predaţi de îndată procuro- 
rului, poliția neavînd atribuţii de cercetare în cadrul aces- 
tei proceduri. Dar s-a întîmplat altfel. încălcînd pînă şi 
reglementarea draconică a procedurii de urgenţă poliţia 
a fectuat cercetări ample. . 

Ca de obicei, activitatea poliţiei politice a început cu 
„prelucrareatt arestaţilor. Din prima zi, timp de zile şi 
nopți îndelungate, fruntașii comuniști, închiși în încăperi 
separate, au fost schingiuiţi cu bestialitate, bătuţi și căl- 
caţi în picioare, fără să i se ia vreun interogatoriu. Schin- 
giuirile s-au intensificat cînd, a doua zi după arestare, 
s-a aflat că vor fi judecaţi conform procedurii de ur- 
genţă. 

Între timp poliţia politică a căutat să stringă noi probe 
împotriva celor arestaţi. Pe baza depoziţiei soţilor Koszper 
şi a pașapoartelor găsite în locuința lor au mai fost reţi- 
nute cîteva persoane, iar la 18 iulie poliţia a reușit să 
aresteze în locuinţa familiei Koszper pe tînărul Gy6rgy 
Killiân, secretarul Uniunii tineretului comunist din Unga- 
ria, asupra căruia, la percheziţie, s-au găsit cîteva docu- 
mente compromițătoare. 

După cîte se vede la 3 zile după arestarea celor trei 
fruntaşi, organizaţia de partid din Budapesta nu aflase 
încă nimic. Astfel se explică faptul că secretarul U.T.C.U., 
Killiân, s-a dus în 18 iulie la locuinţa conspirativă şi a 
fost arestat. Aceasta deoarece Sallai, Fiirst şi Karikâs 
locuiau în Ungaria în mod conspirativ, cu acte de identi- 

tate false, încît gazdele lor nu le știau nici adevăratul 
nume și nici ocupaţia şi nu cunoşteau nici o persoană care 
putea fi anunţată în legătură cu dispariţia lor. 

Situaţia s-a schimbat însă după arestarea lui Killiân, 
care locuia la părinţi. După ce poliția a efectuat în apar- 
vamentul familiei Killiân percheziţia de rigoare, ceilalți 
membri ai familiei au putut informa organizaţia de par- 
tid. 

La poliţia politică ungară anchetatorii întocmeau ra- 
poarte de informare; după ce aceste rapoarte erau supuse 
aprobării superiorilor ierarhici, cei cercetaţi erau aduși 
în faţa unor anchetatori cu calificare superioară, avînd 
și studii juridice, care redactau procesele verbale cuprin- 
zînd mărturia învinuiţilor, document pe care îl semnau 
şi cei interogaţi. Procesele verbale redactate de ancheta- 
tori reproduceau, de obicei, cuprinsul rapoartelor de in- 
formare și cei interogaţi, „prelucraţi“ prin schingiuirile 
primilor anchetatori, erau puşi să le semneze. În faţa 
instanţei de judecată nu ajungeau decît procesele verbale 
de interogare, rapoartele de informare rămiîneau în dosa- 
rele poliţiei. 

În cazul cînd în faţa instanţei de judecată, inculpații 
declarau că mărturisirile le-au fost smulse la poliţie prin 
schingiuiri, atunci apărea ca martor, îmbrăcat în unitor- 
mă de paradă, funcţionarul de poliție superior, care întoc- 
mise și semnase procesul verbal de interogare și declara 
sub prestare de jurămînt că el l-a ascultat pe inculpat, 
nu s-a atins de acesta cu nici un deget, că cel interogat 
a mărturisit de bunăvoie și nu i s-a plins că ar fi fost 
pătut. 

Preşedintele completului exprima martorului mulțumiri 
şi procesul verbal de interogare devenea temelia verdic- 
tului instanței de judecată. 

După arestarea lui Killiân, anchetatorii au decis să 
înceapă interogatoriile cu acesta, deoarece fiind cel mai 
tînăr și socotit lipsit de experienţa revoluţionară a celor- 
lalţi, au presupus că vor putea obţine de la el mai multe 
informații. 

Killiân, deși activa de mai mult timp în mișcarea revo- 
luţionară, în care îndeplinise și îndeplinea funcţii de mare 
răspundere, a declarat că a luat contact cu P.C.U. numai 
cu șase săptămîni înainte de arestare şi avea doar rolul 

de persoană de legătură între C.C. al P.C.U. și secretaria- 
tul U.T.C.U. El s-a limitat, aşadar, la a da explicaţii în 
legătură cu materialele ce au fost găsite asupra sa. 

Al doilea a fost interogat Imre Sallai. Trecuseră cinci 
zile și cinci nopţi de la arestarea sa, în care fusese chi- 
nuit îngrozitor și știind acum că va fi judecat potrivit 
procedurii de urgenţă, simţea deja suflul morţii. 

Raportul de informare întocmit de comisarul Gyula 
Lâbodi la 19 iulie îl descrie ca avînd înălțimea de 178 
cm, înalt, slab, miop, cu ochi căprui şi mustață tunsă scurt. 
Cunoaște limbile ungară, germană şi rusă. S-a născut la 
17 decembrie 1897 în familia unui croitor de la țară. Ră- 
mas orfan la 2 ani, a fost crescut de bunici. După termi- 
narea, cu rezultate excepţionale, a studiilor medii a deve- 
nit, în 1916, funcţionar la o bancă din Budapesta. În 1916 
a intrat în cercul progresist și antimilitarist „Galilei“ și 
în 1917 a intrat în Partidul social-democrat, iar în noiem- 
brie 1918 a aderat la Partidul comunist. După proclama- 
rea Republicii sovietice ungare, a îndeplinit funcţii de 
răspundere în Comisariatul poporului pentru afacerile 
interne. După căderea Republicii a trăit în emigrație în 
Austria și Uniunea Sovietică. În 1928—1929, s-a întors ile- 
gal în Ungaria și a condus tipografia clandestină a P.C.U. 
Între anii 1929 şi 1932 a trăit în Uniunea Sovietică și Aus- 
tria. În aprilie 1932, a fost trimis de partid din nou la 
Budapesta. 

Trebuie menţionat că aceste date cuprinse în procesul 
verbal de interogare, întocmit după raportul de informare 
a comisarului nu sînt întru totul reale. Din motive con- 
spirative, pentru a feri organizaița de partid de alte 
arestări, 1. Sallai a declarat că a trăit în străinătate şi în 
perioadele cînd de fapt activa ilegal în Ungaria. 

În continuare, invinuitul a arătat că în locuinţa soţilor 
Koszper se întîlnea cu Fiirst şi cu Killiân. La 15 iulie 
trebuia să părăsească Ungaria şi să se întoarcă la Viena. 
Frigyes Karikâs sosise cu o zi în urmă, venind de la Vie- 
na, şi trebuia să-l schimbe. 

Raportul comisarului Lâbodi arată în încheiere că I. 
Sallai, împreună cu S. First și F. Karikâs constituiau 
secretariatul P.C.U. și îndrumau mişcarea comunistă din 
Ungaria, I. Sallai avînd rolul conducător. Acesta a încer- 
cat să nege în cursul interogatoriului, că împreună cu cei- 

lalți doi ar fi constituit secretariatul P.C.U. Dar scrisoarea 
găsită în arhivă, adresată lor de Comitetul din străinătate 
al P.C.U., dovedea că ei constituiau secretariatul şi îndru- 
mau întreaga mișcare comunistă. 


PROTESTELE OPINIEI PUBLICE 


La 20 iulie 1932 a sosit pe adresa primului minis- 
tru ungar, Gyula Kărolyi, prima telegramă de protest 
semnată de numeroşi profesori universitari din Viena, 
din conducerea Ligii contra pedepsei capitale: „Sîntem 
cutremurați de vestea arestării şi schingiuirii revoluţio- 
narilor unguri. inerea în secret a cauzei produce mare 
îngrijorare. Și procedura de urgenţă în sine provoacă pro- 
testul întregii lumi civilizate. Atragem atenţia Excelenței 
voastre asupra cauzei şi apelăm la conștiința dumnea- 
voastră europeană“ — se arată în telegramă. 

În aceeaşi zi apare şi primul manifest de protest al 
PCI, 

„Muncitori! Tovarăși! 

Pentru șomerii înfometați şi zdrențuroşi nu există ajutor 
de şomaj. Stăpînii vor să-i sature cu bastioanele şi gloan- 
țele poliției ... Guvernul fascist care guvernează prin apli- 
carea procedurii de urgenţă tinde să consolideze cu sînge 
muncitoresc edificiul capitalismului în prăbușire... La 
Prefectura poliției de o săptămînă cei mai buni dintre 
muncitori sînt supuşi celor mai atroce schingiuiri. Sînt 
loviți la tălpi cu bastoane de cauciuc, cu saci de nisip la 
testicule, bătuţi la rinichi, numai fiindcă n-au vrut ca 
muncitorimea şi țărănimea ungară să piară de foame din 
bunăvoința guvernului, fără a scoate o vorbă, fiindcă au 
spus deschis că burghezia ungară se pregăteşte de război 
împotriva Uniunii Sovietice. 

Soarta tovarășilor noștri aflaţi în ghearele călăilor este 
soarta fiecărui muncitor. Dacă acceptăm azi în tăcere 
schingiuirea lor, dacă privim liniștiți cum se pregăteşte 
cuplul Hetenyi-Schweinitzer-T6reky să ucidă cu procedura 
“de urgenţă pe cei mai buni dintre noi, atunci miine îi 
vine rîndul fiecărui muncitor ce luptă pentru pîine. Nu 
este vorba de cauza internă a comuniștilor, ci de cauza fie- 
cărui muncitor, fie el social-democrat, fie fără de partid. 

Protestaţi de îndată, în masă! Organizaţi pretutindeni 
comitete de apărare a victimelor procedurii de urgenţă, în 
uzine, în sindicate, la locurile de adunare a şomerilor! 

Ieşiţi afară pe străzi! 

Pregătiţi greve de protest pentru salvarea tovarășilor 
noştri! ... 

Jos cu procedura de urgenţă! 

Budapesta, 20 iulie 1932. 

“Cu salut tăvărășesc 

Comitetul Central al Partidului comuniștilor din Un- 
garia“. 

După acest prim manifest a urmat de îndată altul, 
publicat de C.C. al P.C.U. împreună cu C.C. al ECU: 

„Muncitori:... Cei mai buni luptători din rîndurile 
noastre sînt chinuiţi în mod brutal la poliţie de o săptă- 
mînă... Nici rudele, nici avocaţii lor nu pot vorbi cu 
ei... 'Tovarăși! Muncitori social-democraţi şi fără de 
partid! Asta nu e o cauză particulară a comuniștilor. Este 
vorba despre noi... Apărîndu-i pe ei ne apărăm pe noi... 
Ieșiţi afară pe străzi!“ 

Anchetatorii de la poliţie au fost îngrijorați în urma 
dării în vileag a metodelor de cercetare. Dar ministrul de 
interne i-a liniștit şi i-a îndrumat să continue cercetările. 

Raportul de informare privind interogarea lui Sândor 
Fiirst datează din 21 iulie. Comisarul consemnează că învi- 
nuitul are înălţimea de 168 cm, nasul drept, fața prelungă, 
părul creţ, mustaţa tunsă scurt. Născut la 27 noiembrie 
1903, într-o familie de comerciant, a terminat studiile me- 
dii la Budapesta în 1922, dată de la care a fost funcţionar 
într-o fabrică din Budapesta pînă în 1928. În 1919 a intrat 
în Partidul social-democrat, iar în 1929 a aderat la miş- 
carea comunistă, fiind arestat şi condamnat la un an și 
patru luni închisoare (S. First era de fapt membru al 
P.C.U. din 1926, dar în fața poliţiei, din motive conspira- 
tive, n-a recunoscut aceasta). La judecarea sa din 1929 a 
declarat în instanţă că nu este dispus să depună vreo măr- 
turie în faţa unui organ al dușmanului de clasă, declaraţie 
pentru care a fost condamnat la încă un an închisoare. 
Aceasta a doua cauză mai era în curs de judecată, cînd a 
fost eliberat, după executarea primei condamnări. Deoa- 
rece n-a vrut să ispășească cea de a doua pedeapsă a plecat 
la Viena, apoi la Berlin, de unde s-a întors în aprilie 1932. 

După sosire, a fost căutat de un delegat al C.C. al P.C.U. 
care i-a încredințat sarcina de instructor al cîtorva celule 
de partid. 


Mai tîrziu, confruntat fiind cu înscrisurile descoperite 
în arhivă, S. Furst a trebuit să recunoască că în 1931 
n-a plecat în străinătate, ci a rămas la Budapesta, unde a 
continuat să activeze în ilegalitate, folosindu-se de o iden- 
titate falsă. Recunoscînd că a avut funcţia de secretar, S. 
First a refuzat în continuare să dea amănunte despre acti- 
vitatea sa ori despre cea a lui Sallai. 


“Un raport similar a fost întocmit și despre interogarea 
lui F. Karikâs. 

În relatarea procesului Sallai şi Fiirst, vom trece însă 
cu vederea acest material, precum și altele similare, deoa- 
rece ele n-au influențat desfăşurarea procesului. Inculpaţii 
Karikâs și Killiân, precum şi ceilalţi arestaţi, au fost ju- 
decaţi separat, potrivit procedurii ordinare. 

Începînd cu 21 iulie, autorităţile din Budapesta pri- 
mesc numeroase scrisori de protest semnate și anonime 
în legătură cu cei arestați. Continuă să sosească şi din 
străinătate telegrame de protest. | 

Prefectura poliției publică la 22 iulie un comunicat în 
care recunoaşte că un grup de comuniști se află în cerce- 
tarea ei, încercînd să provoace teamă în opinia publică 
cu afirmaţii mincinoase despre scopurile urmărite de aceș- 
tia. Este de subliniat că, deși în cadrul procedurii de 
urgenţă poliția nu avea dreptul să efectueaze cercetări, 
guvernanţii Ungariei, sfidînd opinia publică naţională şi 
internaţională, nu s-au sfiit să relateze fără nici o jenă 
despre cercetările polițienești. 

La 23 iulie se încheie întocmirea de către consilierul 
Schweinitzer a procesului verbal privind interogarea lui 
Sallai. Mărturisirea acestuia începe astfel: „Am înţeles 
învinuirea, nu mă simt vinovat, fiindcă în calitate de co- 
munist convins n-am putut să procedez altfel, decit am 
procedat“. În încheierea declaraţiei sale Sallai neagă de 
a fi avut vreo funcţie de conducere în P.C.U. El a proce- 
dat just, în condiţiile luptei conspirative, nemărturisindu-și 
funcția îndeplinită în partid, dar înscrisurile descoperite 
de poliţie constituiau o dovadă deplină cu privire la 
această funcție. 

După publicarea la 22 iulie a comunicatului poliţiei 
presa reacționară s-a năpustit cu spume la gură asupra 
comuniștilor arestaţi. Din relatările ziarelor nu lipseau, 
fireşte exagerările obișnuite, pînă şi cu privire la materia- 
lele găsite în locuinţele conspirative şi la numărul de per- 
soane arestate şi nici dorința cercurilor conducătoare de 
a-i vedea pe comuniști la spînzurătoare. 

Ministerul de Interne, în dorința de a se răfui cît mai 
curînd cu fruntașii comuniști, dispune încheierea imedi- 
ată a cercetărilor. Anchetatorii se grăbesc. Lucrează ziua 
şi noaptea. Procesul verbal privind interogarea lui S$. 
First este dictat de consilierul Schweinitzer în noaptea de 
23 spre 24 iulie, reproducînd textual raportul de infor- 
mare. 

Dar şi opinia publică îşi înteţeşte acţiunile în apărarea 
celor arestaţi. La 24 iulie, apare un manifest al Comite- 
tului local din Budapesta al P.C.U. şi sosesc alte proteste 
din străinătate. Organizaţia americană a Ligii internaţio- 
nale a femeilor telegrafiază primului ministru ungar: „Nu 
repetaţi cazul Sacco și Vanzetti!* referindu-se la cei doi 
muncitori americani, condamnaţi la moarte şi executaţi 
după o detenţiune de șapte ani. 

Ancheta nelegală a fost încheiată după zece zile, cînd 
s-a întocmit un raport de sinteză pentru Ministerul de In- 
terne şi cei patrusprezece arestaţi au fost transferați la 
secţia judiciară a Prefecturii de poliţie în vederea predării 
lor la procuratură. 

P.C.U. a continuat să publice manifeste în apărarea 
celor arestaţi. Unul din aceste manifeste reprezintă o 
scrisoare deschisă către membrii P.C.U. şi ai U.T.C.U., în 
care, după ce se face o apreciere asupra comportării eroi- 
ce a fruntaşilor comunişti în faţa poliţiei fasciste, se arată 
că organele şi organizaţiile de partid și tineret sint nea- 
tinse, ca şi aparatul conspirativ şi tipografiile! „Comitetul 
central se află la postul său și vă cheamă la cea mai ener- 
gică şi rapidă acţiune revoluționară! Sarcina principală 
este salvarea vieţii tovarășilor noștri . . .** 

Cu toate măsurile de ordine luate de poliție, duminică 
24 iulie au avut loc demonstraţii de protest pe străzile 
Budapestei. Nici un demonstrant n-a putut fi aresat. In 
această zi s-au organizat manifestări de protest şi în 
S.U.A., precum şi la Paris, unde demonstranţii au spart 

geamurile ambasadei ungare. Continuau să sosească sute 
de scrisori de protest din toate colţurile pămîntului, la 
adresa autorităţilor ungare. Ele purtau semnătura unor 
personalităţi ca Romain Rolland, Barbusse, Rostand, Gide. 


IN GHEARELE PROCURORULUI FASCIST 


La 25 iulie Istvân Szechy, procurorul desemnat 
pentru cauzele ce se judecau potrivit procedurii de urgenţă, 
a studiat la sediul poliţiei dosarele întocmite. Ca specialist 
al problemei, fiind şi autorul unui studiu publicat despre 
procedura de urgenţă, știa prea bine că cercetările efec- 
tuate la poliţie constituiau un impediment legal în calea 
aplicării acestei proceduri. Concomitent se amplifica şi pe 
plan intern şi internaţional campania împotriva aplicării 
procedurii de urgenţă. Din numeroasele proteste cităm 
telegrama trimisă de Leon Blum și Paul Faure în numele 
Partidului social-democrat francez, care „îşi exprimă pro- 
testul împotriva aplicării procedurii de urgenţă față de 
deţinuţii poliţiei. Executarea lor ar leza conștiința ome- 
nirii întregi“, precum şi cea trimisă din Bruxelles de Emile 
Vandervelde, preşedintele Comitetului Executiv al Inter- 
naţionalei a II-a: „Am fost informaţi că la Budapesta co- 
muniștii arestaţi. vor fi traduşi nu în faţa instanţei ordi- 
nare, ci în fața instanţei speciale, create ca urmare a 
atentatului Matuska. Protestăm în modul cel mai energic 
împotriva traducerii adversarilor politici în faţa instanţei 
speciale, din cauza unui infractor, care s-a declarat adep- 
tul reacţiunii și care pe deasupra s-a comportat ca un 
nebun“. 

Neţinînd seamă de opinia publică, care s-a ridicat atit 
de hotărită în apărarea comuniştilor arestaţi, organele pro- 
curaturii au propus trimiterea inculpaţilor Sallai şi First 
în faţa instanţei de urgenţă, propunere aprobată de Con- 
siliul de Miniștri al Ungariei în şedinţa sa din 26 iulie. 

Astfel, la 27 iulie, procurorul Szechy a dispus ca ares- 
taţii (care de 13 zile se aflau deţinuţi la poliţie) să-i fie 
predaţi „neîntârziat“, precum se prevedea în normele pro- 
cedurii de urgenţă, iar în după-amiaza aceleiași zile, rău 
famatul preşedinte al instanţei speciale, Toreky, a desem- 

nat pe cei cinci judecători ai completului, alegîndu-şi în 
acest scop pe cei mai de încredere acoliţi. 

A doua zi dimineaţa, Sallai și First sînt aduși în faţa 
procurorului şi își aleg apărătorii: avocaţii Rene Molnăr şi 
Mikl6s Timăr. La amiază procuratura — fără ca vreunul 
din arestaţi să fi fost ascultat — dă publicităţii următorul 
comunicat: 

„În cauza învinuitului arestat Imre Sallai și alţii, pre- 
daţi ieri de Prefectura poliției capitalei, în baza stării de 
fapt ce poate fi stabilită din datele cercetărilor poliţiei, 
Procuratura regală din Budapesta a pornit acţiunea pena- 
lă potrivit procedurii de urgenţă împotriva învinuiţilor 
Imre Sallai și Sândor First, în timp ce faţă de învinuiţii 
Frigyes Karikâs şi Gyorgy Killiân a renunțat la aplicarea 
procedurii de urgenţă, trimițindu-i în judecata instanţei 
ordinare...“ 

Avocaţii aleși de cei doi inculpaţi, precum și alţi doi 
avocaţi trimiși de organizaţia de partid în vederea întă- 
ririi apărării au cerut de îndată procurorului să vorbeas- 
că cu inculpaţii şi să examineze dosarele. Ambele cereri 
au fost respinse cu motivarea că numai preşedintele com- 
pletului, Târeky, are competenţa să hotărască asupra lor. 
La rîndul său Toreky n-a fost dispus nici măcar să-i pri- 
mească pe apărători, iar secretarul său a declarat că nu 
se cunoaște ziua începerii procesului, deși acesta era deja 
fixat pentru a doua zi. Pînă și mamei lui Sândor First i 
s-a refuzat o întrevedere cu fiul său. 

După-amiază Sallai şi First au fost văzuți de doi me- 
dici, care , după ce i-au examinat timp de aproape trei 
ore, au consemnat într-un raport de expertiză, cuprinzînd 
opt pagini, că inculpaţii sînt în deplină facultate a capaci- 
tăţii mintale, iar procurorul a întocmit adresa către pre- 
ședintele instanţei de urgenţă cu propunerea de a porni 
procedura specială. 

În motivarea propunerii, procurorul, pe baza actelor 
întocmite în cadrul cercetărilor de la poliţie, expune de- 
taliat activitatea ambilor inculpaţi şi arată că faptele lui 
Imre Sallai și Sândor Fiirst întrunesc elementele consti- 
tutive ale infracțiunii de tentativă de răsturnare prin for- 
ță împotriva orînduirii de stat și sociale, prevăzută la art. 
1 alin. lal legii nr. III din 1921. 

Printre martorii propușşi de procuror a fi citați la şedin- 
ţa de judecată, figurează, în majoritate, funcţionari de 
poliţie, prin care s-a intenţionat a se dovedi că inculpaţii 
n-au fost maltrataţi la poliţie şi au făcut depoziţiile lor 
nesiliți de nimeni. 

Potrivit normelor procedurii de urgenţă nu trebuia în- 
tocmit vreun rechizitoriu. Şi totuși adresa citată a procu- 
rorului era un rechizitoriu în toată regula. Dealtfel, actul 
a tost antedatat cu o zi, pentru a da impresia că procu- 
rorul a acţionat de „îndată“, precum prevăd normele pro- 
cedurii de urgenţă. 

Acţiunile de protest împotriva procedurii speciale se 
înteţesc în Ungaria şi în numeroase alte ţări ale lumii. 
Autorităţile sînt literalmente acoperite de avalanșa de 
scrisori şi telegrame. Ce efect au avut zecile de mii de 
proteste? 'Toate semnăturile descifrabile au fost predate 
poliţiei pentru a le înregistra în evidenţele speciale. În 
arhivele secrete ale poliţiei fasciste ungare au fost găsite, 
în legătură cu procesul Sallai-Fiirst, însemnări ca: 

Barbusse: „Din datele cazierului judiciar naţional nu 
se poate da o informare veridică despre această persoană, 
fără indicarea numelui şi prenumelui înainte de căsătorie, 
locul nașterii, vîrsta şi numele părinţilor.“ 

Emile Vandervelde: „Nu figurează în evidenţa noastră 
politică. Nu figurează în cazierul judiciar naţional.“ 

Aragon: „În lipsa prenumelui şi a datelor personale nu 
se pot da informaţii.“ 

Aceste cîteva însemnări ilustrează convingător nivelul 
politic şi cultural al celor care le-au întocmit. 


ȘEDINȚA DE JUDECATĂ 


În ziua de 29 iulie 1932 Budapesta avea aspectul 
unui oraș aflat sub stare de asediu. De frica demonstranţi- 
lor, străzile, în special în jurul tribunalului, erau înţesate 
de polițiști și de armată. În sala de judecată aveau acces nu- 
mai persoanele cu permise de intrare eliberate de preșe- 
dintele instanţei de urgenţă, Treky. 

La ora opt marea sală a tribunalului gemea de lume, 
asistența fiind aleasă pe sprînceană, reprezentînd crema 
cercurilor cele mai reacționare ale Ungariei. 

La ora opt și douăzeci sînt aduși în sală Sallai şi First. 
Au o înfăţişare deplorabilă cu feţele supte,  nerase de 
două săptămîni, în costume de pînză boţite, nedezbrăcate 
de patrusprezece zile şi nopţi. Pînă şi în această ultimă 
fază a calvarului, autorităţile au încercat să-i demorali- 
zeze, să-i înjosească, nepermiţindu-le să se spele, să se 
bărbierească. A sosit şi procurorul. Sînt prezenţi și apă- 
rătorii: Zoltân Lengyel și Rene Molnâr pentru Sallai, 
Sândor Sz6ke pentru Fiirst. Celălalt apărător al lui First, 
Miklos Timăr nu era încă în sală. 

La ora opt și jumătate își fac intrarea Geza Toreky, 
președintele, și cei patru judecători ai completului spe- 
cial. Preşedintele era un fascist notoriu. În 1925, ajuns în 
fruntea tribunalului penal din Budapesta, a spus în cuvîn- 
tarea sa inaugurală: „Legile trebuie aplicate astfel ca pă- 
turile predestinate la conducere să fie apărate faţă de 
clasele ce năzuiesc să se ridiceti, ceea ce echivala cu an- 
gajamentul de a încălca orice prevedere legală în intere- 
resul claselor dominante. În cursul dezbaterilor procesului 
Sallai şi Fiirst făcea impresia de a regreta faptul că nu 
putea aduce la îndeplinire personal pedeapsa capitală. Cei 
patru judecători titulari, ca și supleantul completului de 
judecată erau de aceeași teapă cu președintele. 

După deschiderea şedinţei de judecată procurorul Szs- 
chy cere instanţei să declare ședința secretă, fiindcă ju- 
decarea în şedinţă publică ar periclita interesul public. 
După o scurtă deliberare, completul respinge cererea pro- 
curorului. 

Apărătorii arată că n-au putut vorbi cu inculpații și 
nici să studieze dosarele şi din acest motiv solicită amî- 
narea dezbaterilor. Preşedintele respinge această cerere, 
afirmînd că inculpaţii au semnat cu o zi în urmă procura 
pentru apărătorii lor şi ca atare aceștia ar fi avut timpul 
necesar pentru pregătirea apărării. Se ştie însă prin ce 
metode pertide i-a împiedicat chiar Târeky, în persoană, 
să ia contact cu inculpații. 

În continuare preşedintele ia interogatoriul inculpaţilor. 

_—_ Nu mă simt vinovat, fiindcă mi-am urmat doar con- 
vingerea — răspunde Sallai la prima întrebare, expunîn- 
du-şi apoi datele biografice. Cu privire la funcţia pe care 
a avut-o în ultimul timp Sallai a declarat că a asigurat 

legătura dintre organizaţiile de partid din Ungaria și con- 
ducerea P.C.U., care își avea sediul la Viena. 

Invitat de preşedintele instanţei să-și expună  apăra- 
rea, Sallai a spus: 

— N-am săvîrşit nici un act de violență. Am năzuit să 
conving numai prin forța propagandei maselor muncitoa- 
re, că singura cale justă e aceea pe care păşim noi, că nu- 
mai de la victoria socialismului pot aștepta îmbunătăţirea 
soartei lor. 

Sândor First şi-a început declaraţia prin a afirma că 
nu se simte vinovat, fiindcă nu consideră drept infracțiune 
ceea ce a făcut. După ce şi-au expus biografia este între- 
bat dacă a făcut parte din secretariatul partidului. First a 
răspuns negativ. 

— La poliție ați mărturisit că aţi făcut parte din secre- 
tariat, spune președintele. 

— Am declarat aceasta numai în urma bătăilor, dar a- 
ceastă parte a mărturisirii mele nu este reală. 

— Ce funcție a îndeplinit Sallai? 

— Nu răspund la această întrebare. 

După ascultarea lui Fiirst, apărătorul său Sz6ke 
anunţă că, poliția nu permite intrarea în sală a colegului, 
său, avocatul Mikl6s Timâr, celălalt apărător. Preşedinte- 
le ia măsuri și peste scurt timp apare cel de al doilea a- 
părător al lui Furst. 

Ascultat ca martor, Frigyes Karikăs a arătat printre 
altele că nu știe că în strada Endre Thek nr. 32 ar fi 
funcţionat secretariatul partidului. 

Cu prilejul audierii ca martor al lui Gyorgy Killiân, a- 
cesta a declarat că a fost schingiuit bestial la poliție pen- 
tru a mărturisi fapte nereale. Suflecîndu-și cu mișcări 
bruște mînecile el strigă: 

— Și azi încă, după douăsprezece zile, se mai văd pe 
braţele mele urmele cătușelor cu care eram legat în tim- 
pul schingiurilor. 

— M-am săturat de vorbăria asta, răcni cu fața conges- 
tionată Toreky, luaţi-l de aici! 

Martorul principal al acuzării a fost consilierul de po- 
liţie Schweinitzer, a cărui declaraţie era şi un fel de ra- 
port de expertiză privind structura organizatorică a par- 
tidelor comuniste. El a arătat că inculpaţii au îndeplinit 
funcţia de secretariat al P.C.U. şi că n-au fost maltrataţi. 

Apărătorul lui Sallai, avocatul Lengyel a scos, dintr-un 
pachet ce se afla pe masa din faţa sa o cămașă însingerată 
și i s-a adresat lui Schweinitzer: 

— Arăt domnului consilier o cămaşă, care a fost cămașa 
lui Sallai, şi pe care am primit-o de la rudele sale. Nu 
știți cumva de ce această cămașă e plină de sînge? 

Președintele 'Toreky şi-a ieşit din fire: 

— Să nu faceţi circ în faţa instanţei. Aici e vorba de 
lucruri serioase! Nu ne priveşte cum au făcut rost mem- 
brii familiei de aceste urme de sînge. Aici nu se poate 
vorbi pe asemenea ton! 

Apoi către Schweinitzer, care rămăsese nepăsător și 
rece, praeședintele a zis: 

— Nu trebuie să răspundeţi, domnule consilier, la a- 
ceastă întrebare. 

Inculpaţii şi avocaţii lor au mai încercat să adreseze 
acestui martor cîteva întrebări, dar de fiecare dată Târeky 
a intervenit. 

— Întrebarea nu se referă la cauza aceasta! 

Apărătorii au declarat că în astfel de condiţii n-au de 
pus alte întrebări. 

După ascultarea medicilor experţi, care au confirmat 
că inculpaţii nu suferă de vreo boală mintală care să fi 
exclus sau limitat capacitatea lor de voinţă, că pe corpul 
lor nu s-au văzut nici un fel de urme care'să fi indicat că 
inculpaţii ar fi fost maltrataţi la poliţie şi că ambii in- 
culpaţi sînt firi fanatice, care îşi dau perfect seama de 
consecinţele atitudinii lor, s-a încheiat administrarea pro- 
blemelor propuse de procuror. | 

Preşedintele a invitat părţile să declare dacă mai au de 
propus probe. 

În numele apărătorilor avocatul SzGke a declarat: 

— Ţin să subliniez că n-avem cum să formulăm propu- 
neri pentru completarea probatoriului, întrucît n-am pu- 
tut vorbi cu mandatarii noştri și n-am putut consulta do- 
sarul. 

După această declarație a apărării preşedintele a decla- 
rat încheiat probatoriul şi l-a invitat pe procuror să-și 
prezinte rechizitoriul. 

Era ora douăsprezece şi cincisprezece minute cînd pro- 
curorul Szechy 'se ridică şi expune un. foarte succint re- 
chizitoriu, din care însă n-a lipsit afirmaţia, de altfel rea- 

lă, că „statul și societatea ungară trece prin momente deo- 
sebit de critice“. Cerînd condamnarea la cea mai severă 
pedeapsă a inculpaţilor, procurorul a exprimat ura şi 
teama moşierimii şi burgheziei ungare față de reprezen- 
tanţii de seamă ai mișcării comuniste, apărători dîrzi ai 
intereselor maselor muncitoare. 

Avocaţii inculpaţilor Sallai şi First au relevat, în ple- 
doariile lor, că în speţă nu erau aplicabile normele pro- 
cedurii speciale, de urgenţă, iar judecarea procesului tre- 
buia să aibă loc după procedura ordinară. Faptele incul- 
paţilor nu cădeau sub incidența acestei proceduri, activi- 
tatea de propagare a unor idei nu putea fi pedepsită cu 
moartea și în consecinţă se impunea dezinvestirea instan- 
ței speciale şi trimiterea cauzei în faţa instanţei ordinare. 

Inculpaţii au renunţat la ultimul cuvînt. 

La ora treisprezece și un sfert instanţa s-a retras pentru 
deliberare. Sallai și First au fost duși într-o cameră ală- 
turată, fără ca să fi putut schimba un cuvînt cu rudele 
sau cu avocaţii lor. La ora două fără cîteva minute sînt 
readușşi în sală inculpaţii, apoi își face apariţia și comple- 
tul de judecată. Târeky pronunţă verdictul: 

„— În numele sfintei coroane ungare!... vinovaţi... 
moartea .. .“ 

„Verdictul capital a fost pronunţat, scria ziarul „Magyar- 
orszâg“, dar Sallai şi First au rămas impasibili. Nu s-a 
văzut pe feţele lor că îi mai despărțeau doar două ore de 
clipa cînd ştreangul îi va sugruma fără milă.“ 

La ora patrusprezece şi treizeci și cinci de minute ad- 
ministratorul închisorii centrale din Budapesta, în curtea 
căreia se executau sentinţele capitale, ieşea din cabinetul 
președintelui procuraturii cu o hîrtie în mînă şi spunea 
ofițerilor de poliţie, care îl așteptau: 

— Am actul de transport. Verdictul este executoriu, pe 
cei doi condamnați îi ducem de îndată la închisoarea cen- 
trală. 

Aici condamnaţii au fost închiși în celule separate. Pro- 
curorul Sz&chy a îngăduit „mărinimosi ca rudele apropia- 
te să poată vorbi „cîteva minute“ cu cei care trebuiau să 
moară încă înainte de asfinţit. 

La ora şaisprezece şi treizeci de minute procurorul Sze- 
chy a ordonat executarea verdictului. Condamnaţii au fost 
ucişi prin spînzurătoare. Mai întîi Sallai, apoi First. 

Fruntașii comuniști au dat dovadă pînă în ultima clipă 
a vieţii lor de curaj și devotament nemărginit față de 
clasa muncitoare. Nici în timpul execuţiei n-au încetat 
să-și afirme convingerile revoluţionare strigînd cu voce 
puternică: 

— Trăiască revoluţia proletară mondială! 

— Trăiască Partidul comuniştilor din Ungaria! 

— Jos cu asasinii! 

— Proletariatul ne va răzbuna! 


Simulacrul de judecată care n-a durat decit cîteva ore 
şi asasinarea conducătorilor de seamă ai P.C.U. a stîrnit 
un nou uriaș val de protest atît în Ungaria, cât și în rîndul 
opiniei publice progresiste din întreaga lume. 


ACȚIUNI DE SOLIDARITATE ALE OAMENILOR MUNCII DIN 
ROMÂNIA 


Alături de masele din numeroase ţări, clasa munci- 
toare, cetăţenii progresiști din România, mobilizați de Par- 
tidul Comunist, în ciuda condiţiilor grele ale activităţii 
ilegale, și-au afirmat cu vigoare protestul față de crima 
înfăptuită prin asasinarea conducătorilor P.C.U. 

„Scînteia“ organul central de presăalP.C.R. în nu- 
mărul 7/1932 (anul II) respingînd calomniile presei reac- 
ţionare arăta că Sallai și First şi toţi ceilalți conducători 
ai P.C.U. supuşi represiunii nu au avut altă vină decît că 
au îndrăznit să lupte pentru interesele vitale ale celor ex- 
ploataţi şi asupriţi. 

Un manifest editat ilegal de C.C. al P. C. R., imediat 
după mîrșavul asasinat fascist, scria: „Această sentinţă nu 
lovește numai proletariatul ungar, ci constituie un aver- 
tisment pentru proletariatul întregii lumi: e timpul ca 
să-și unească forțele și să termine cu orînduirea capitalis- 
tă, decăzută și criminală...“ 

Într-o chemare adresată de C.C. al Uniunii Tineretului 
Comunist la 30 iulie 1932 „Tinerii muncitori de la oraşe 
şi sate“ se demască adevăratul substrat al valului de te- 
roare antipopulară din Ungaria și se afirmă că „lupta con- 
tra dictaturii fasciste-horthyste e cauza proletariatului din 
toate ţările, deci şi a noastră. Nu putem să stăm nepăsă- 

tori faţă de asasinatele de la Budapesta. Nu putem şi nu 
vom sta.“ 

„Lupta C. F. R.* scria în numărul 4 din august 1932 
(anul I) „Guvernul fascist ungar a crezut. că, omorînd doi 
din conducătorii P.C.U., va intimida pe muncitori, va dis- 
truge comunismulit. Scopul urmărit de guvernul ungar 
prin măsurile de represiune întreprinse, se arăta în con- 
tinuare, nu numai că nu a fost atins, ci, dimpotrivă, aceste 
măsuri au făcut ca ideile comuniste să fie și mai mult 
simpatizate. 

Buletinul nr. 4/1932 al Ajutorului Roşu din țara noastră 
arăta că „lupta revoluţionară a maselor, burghezia ma- 
“ ghiară îi opune cea mai sîngeroasă teroare fascistă. Au 
fost înființate tribunale excepţionale, care judecă, con- 
damnă și execută pe loc. Acum, de curînd, au fost spîn- 
zuraţi tovarășii Sallai și First“. Adresîndu-se tuturor or- 
ganizaţiilor sale locale, Comitetul Central al Ajutorului 
Roșu indica necesitatea organizării unor comitete de acţiu- 
ne legală de luptă contra terorii fasciste din Ungaria lui 
Horthy. 

Revista „Bluze albastre din București, îndrumată de 
partid, și care apărea sub redacţia lui Alexandru Sahia, 
a publicat articole de înfierare a crimei săvîrşite prin uci- 
derea celor doi fruntași ai P.C.U. Burghezia fascistă, 
scria revista, la 31 iulie 1932, „exasperată de evenimen- 
tele care o depăşesc... recurge la teroare pe faţă... 
Strangularea lui Sallai și Fiirst a trezit mai mult conştiin- 
ţa proletariatului, a îndiîrjit la luptă“. 

Solidaritatea oamenilor muncii din România faţă de 
fruntaşii comuniști uciși mișelește în Ungaria s-a mani- 
festat și în coloanele presei ilegale de partid din provin- 
cie, la Iași, Timişoara, ş.a. 

Protestul opiniei publice din România a apărut şi în co- 
loanele presei legale, de orientare democratică. Ziarul 
„Adevărul scria, de pildă, la 31 iulie 1932: „Guvernul 
reacţionar din Budapesta şi-a dat vineri măsura sinceră 
a concepţiilor sale etice şi politice. Din ordinul guvernu- 
lui, doi fruntaşi ai partidului comunist au fost trimişi la 
spînzurătoare şi executaţi". 

Dar Partidul Comunist din România nu s-a limitat la 
publicarea de articole în presă pentru a-și exprima soli- 
daritatea internaţională față de mişcarea muncitorească 

din Ungaria. În ciuda condiţiilor grele ale activităţii ile- 
gale, organele de partid au inițiat acţiuni de masă de soli- 
darizare cu proletariatul ungar. La Bucureşti, de exemplu, 
la 1 august 1932 și la 22 septembrie, în fața legaţiei un- 
gare au avut loc demonstraţii de protest împotriva asasi- 
nării fruntașilor comuniști din Ungaria și pentru salvarea 
celorlalţi arestaţi. O demonstraţie similară s-a desfășurat 
la 11 august la Cluj în fața consulatului Ungariei. 

Concomitent, din inițiativa partidului au fost adresate 
legaţiei Ungariei numeroase scrisori de protest semnate 
de personalități progresiste din ţara noastră. 

Exemplele citate care, desigur, nu sînt exhaustive, ne 
oferă totuși o imagine cuprinzătoare asupra activităţii neo- 
bosite a partidului nostru inspirată de solidaritatea inter- 
naționalistă proletară, antilascistă. 

Vieţile lui Sallai și First n-au putut fi salvate. Dar 
acţiunile de protest au avut un puternic răsunet politic. 
Poziţia guvernului Kârolyi s-a zdruncinat şi mai mult, 
ceea ce a dus la demisia sa la numai două luni după 
executarea martirilor clasei muncitoare. Urmașul lui Kă- 
roly, primul ministru Gâmbâs a abolit, sub presiunea 
opiniei publice, procedura de urgenţă, ceea ce a fost 
o nouă dovadă concludentă că mișcarea proletară, anti- 
fascistă condusă de comuniști nu putea fi intimidată şi 
cu atît mai puţin înfrîntă. 


PIERRE LAVAL 


Vara anului 1940 a fost pentru popoarele Euro- 
pei, şi îndeosebi pentru cele din partea vestică a conti- 
nentului, o perioadă de grele încercări. Începuse cel de 
al doilea război mondial în toamna anului 1939, cînd ar- 
matele hitleriste s-au năpustit asupra Poloniei. Franţa și 
Anglia, deşi declaraseră război Germaniei naziste, n-au 
întreprins acţiuni militare în timp ce armatele lui Hitler 
luptau împotriva Poloniei şi nici în perioada următoare. 
Atitudinea pasivă a puterilor occidentale a permis Germa- 
niei să pregătească declanșarea unei ofensive decisive pe 
frontul din vest, unde, în 1940, a zdrobit în cîteva săptă- 
mîni armatele Franţei, Angliei, Belgiei și Olandei. 

Întrîngerea iulgerătoare a Franţei, care dispunea de o 
armată numeroasă, a avut cauze multiple. Activitatea 
unor politicieni ca Pierre Laval constituie, fără îndoială, 
una din aceste cauze. 

Biografia lui Laval este edificatoare în acest sens. Năs- 
cut în 1883, el a întrezărit încă din tinereţe în activita- 
tea politică o cale de parvenire sigură. A fost membru al 
Partidului socialist din 1903 pînă în 1920, cînd la Con- 
gresul din Tours, majoritatea acestui partid votează pen- 
tru transformarea sa în Partidul Comunist Francez. În 
1923 reușește să obţină funcţia de primar al orășelului 
Aubervilliers. Este ales în parlament ca deputat indepen- 
dent în 1924, iar în 1928 intră în Senat. În anii următori, 
pînă în 1935, devine ministru în diverse guverne și este 
de trei ori prim-ministru. Evoluţia politică a lui Laval 
a fost caracterizată foarte nimerit de fruntaşul socialist 
Leon Blum, care spunea: „Este imposibil de prezis azi 
unde va fi Laval miine, doar atît că se deplasează mereu 
spre dreapta“. 

Adoptarea unei atitudini politice orientată din ce în 
ce mai mult spre dreapta mergea mînă în mînă cu înavu- 
țirea personală a lui Laval. Cu prilejul procesului său, în 
1945, averea sa a fost evaluată la aproape 60 milioane de 

franci. Ea a fost dobîndită prin achiziţionarea — cu aju- 
torul unor credite avantajoase obținute în calitate de poli- 
tician —, cîtorva ziare de provincie, a unor întreprinderi 
poligrafice, a castelului de la Châteldon şi a unei moşii 
de o sută douăzeci de hectare în Normandia. 

Duşșman al mișcării muncitorești şi al ideilor progre- 
siste Laval nu putea să nu devină un admirator al hitle- 
rismului german și al fascismului italian, care au înăbu- 
şit în sînge, prin cea mai sălbatică teroare, mişcarea de- 
mocratică de stînga din ţările lor și din alte state. Admi- 
rația lui Laval avea să crească şi mai mult după ce Ger- 
mania nazistă a înregistrat primele ei succese militare la 
începutul celui de al doilea război mondial. 

Astfel, nu e de mirare că Laval, care din 1935 n-a mai 
reuşit să facă parte din nici un guvern francez, apare pe 
scena politică în zilele tragice ale verii 1940, cînd armatele 
franceze se prăbuşeau sub loviturile zdrobitoare ale na- 
ziștilor. 

La 14 iunie 1940, ziua intrării armatelor hitleriste în 
Paris, guvernul prezidat de Reynaud se refuziază la Bor- 
deaux. La 16 iunie Reynaud prezintă demisia guvernului 
său președintelui Republicii, Albert Lebrun, care însăr- 
cinează cu formarea guvernului pe mareșalul Pâtain, larg 
cunoscut pentru vederile sale de dreapta. 

Preşedintele Lebrun, împreună cu un grup de oameni 
politici francezi, şi-a manifestat intenţia de a pleca la 
Alger pentru a continua războiul împotriva hitlerismului 
de pe teritoriile aparţinînd imperiului colonial francez. 
Dar pe scenă apare Pierre Laval, încercatul adept al na- 
zismului. 

La 21 iunie, însoţit de nouă deputaţi şi de doi senatori, 
Laval forțează poarta prefecturii din Bordeaux unde era 
instalat președintele Republicii. 

„Am venit aici, declară Laval lui Lebrun, pentru a pro- 
testa contra proiectului plecării domniei-voastre. Nu vom 
accepta ca guvernul să continue lupta în Africa, deoarece 
acest lucru e imposibil. Dacă vreţi să plecaţi, aveţi acest 
drept, dar numai ca persoană privată. Demisionaţi!“ 

Lebrun, în vîrstă de aproape șaptezeci de ani, stînd 
epuizat pe un scaun, cu mîinile încrucișate şi capul aple- 
cat, repeta mereu în timpul acestei scene: „Nu-i cunoaşteţi 
pe nemți ... nu-i cunoașteţi pe nemţi.. i 

A doua zi după această scenă dureroasă Laval este 
numit ministru de stat, iar la 27 iunie, vicepreședinte al 
Consiliului de Miniștri. 

Nu ne referim aici la activitatea ulterioară a lui Laval, 
deoarece ea va constitui obiectul dezbaterilor judiciare, ci 
depănăm firul întîmplărilor începînd din ziua de 17 august 
1944, cînd guvernul francez colaboraţionist prezidat de 
Laval se afla în agonie, după ce timp de patru ani spriji- 
nise Germania nazistă în asuprirea sîngeroasă a poporului 
francez. 


FUGIND DE MINIA POPORULUI FRANCEZ 


În seara acestei zile, în biroul lui Laval se afla 
prefectul departamentului Seine, prefectul poliţiei și alţi 
cîțiva acoliţi. Biroul era cufundat în semiobscuritate deoa- 
rece reședința primului ministru nu mai avea curent elec- 
tric. Cîteva lumînări răspîndeau o lumină funestă. De 
fapt şi de drept, guvernul Laval nici nu mai exista. În 
cursul după-amiezii Laval fusese vizitat de Hoffmann, 
consilier al Ambasadei germane la Paris, care i-a înmînat 
o scrisoare din partea ambasadorului Otto Abetz. Laval și 
guvernul său erau invitaţi să se retragă din Paris împre- 
ună cu armatele hitleriste în derută sub loviturile armate- 
lor americane și engleze și ale luptătorilor francezi din 
rezistență. Nevrînd să dea curs acestei invitaţii, guvernul 
Laval a demisionat, confirmînd, printr-un act juridic, 
situaţia de fapt, în care nu mai exercita nici o funcţie 
pe teritoriul Franţei. 

În aceeași noapte de 17 spre 18 august convoiul de au- 
toturisme dirijat de consilierul Hoffmann, convoi în care 
se afla și Pierre Laval cu soţia, părăsește Parisul și soseşte 
peste douăzeci și patru de ore în orașul Belfort. A doua zi 
își face apariţia în acest oraş şi mareșalul Petain împreună 
cu membrii cei mai apropiați ai suitei sale. La Belfort se 
adună în zilele următoare și alți colaboraţioniști francezi 
care, ca şi Laval, căutau să se pună la adăpost de miînia 
maselor populare. Printre aceștia se aflau: Marcel Deat, 
şeful mișcării fasciste naţional-populare; Jacques Doriot, 
fondatorul partidului popular de extremă dreaptă; Jean 
Luchaire, preşedintele director general al presei franceze 

colaboraţioniste; Joseph Darnand, şeful poliţiei fasciste 
franceze, ş.a. Aflind că aceștia intenționau să formeze 
un guvern care să se pună la dispoziţia lui Hitler, Laval 
revine asupra deciziei sale de a demisiona, ca la 25 august 
să-și dea din nou demisia, împreună cu mareșalul Petain, 
fostul şef colaboraţionist al statului francez. 

La 7 septembrie 1944 ţinînd seama de înaintarea neîn- 
treruptă a armatelor eliberatoare pe solul Franţei, autori- 
tățile germane îi transportă pe P&tain, Laval și alți politi- 
cieni colaboraţioniști în Germania. Aici Laval este instalat 
în castelul de la Sigmaringen, al familiei Hohenzollern, 
de unde la sfîrşitul lunii februarie 1945 este mutat într-o 
localitate apropiată Wilflingen. La începutul lunii aprilie 
armatele eliberatoare se apropie de reședința lui Laval şi 
autorităţile hitleriste îi propun să se retragă în partea 
muntoasă a Austriei. El ar dori însă să treacă în Elveţia. 
La 16 aprilie 1945 Laval ajunge la frontiera elveţiană, 
dar guvernul acestui stat îi refuză viza de intrare. Încer- 
cînd să pătrundă pe teritoriul principatului Lichtenstein, 
Laval este refuzat şi aici. 

Irlanda, care n-a semnat convenţia internaţională pri- 
vind criminalii de război și cîteva state din America de 
Sud s-au'declarat a fi dispuse să-l primească pe Laval. El 
preferă însă Spania. Generalul Franco îl asigură în repe- 
tate rînduri de simpatia și recunoştinţa sa pentru aprecie- 
rile făcute de Laval cu privire la politica fascistă a aces- 
tuia. De altfel îl cunoștea de aproape pe ministrul de ex- 
terne al Spaniei, Lequerica, fost ambasador la Vichy. 

La 19 aprilie Laval trimite acestuia următoarea tele- 
gramă: 

„Excelenţă şi drag prieten, vă trimit acest mesaj în 
amintirea timpului îndelungat petrecut împreună... Ger- 
mania mi-a pus în vedere să părăsesc teritoriul ei ame- 
nințat de înaintarea aliaţilor și mă adresez dumneavoas- 
tră solicitîndu-vă în numele meu propriu, al soţiei mele 
și al credinciosului meu prieten, Maurice Gabolde (fost 
ministru al justiţiei) autorizaţia de a intra în Spania în 
aşteptarea unor zile mai bune... În amintirea prieteniei 
noastre îndelungate, vă exprim anticipat mulţumiri“. 

Laval aștepta cu înfrigurare răspunsul din Spania. Căci 
pericolul de a cădea în miinile trupelor aliate devenea 
din ce în ce mai iminent. După zece zile Laval obţine 

viza de intrare în Spania. Dar ea era limitată în timp 
şi restrictivă ca spaţiu, întrucît în condiţiile anului 1945 
nici guvernul fascist al Spaniei nu-și mai putea permite 
să sfideze opinia publică mondială acordînd azil necondi- 
ționat fostului prim-ministru colaboraţionist al Franţei. 
Viza s-a acordat pe un termen maximal de trei luni şi — 
„pentru a asigura securitatea personală a lui Laval și 
din motive diplomatice“t — el urma să rămînă în incinta 
fortăreței Monjuich. Totodată Laval a fost asigurat că nu 
va fi extrădat autorităţilor franceze, ci numai Puterilor 
Aliate, în cazul cînd acestea l-ar cere. 

La 30 aprilie 1945 un avion german decolează cu Laval 
şi însoțitorii săi, în mare secret, și aterizează la 2 mai 
pe aeroportul oraşului Barcelona. Aici, surpriză. Șetul 
aeroportului declară că guvernul Spaniei a hotărît să nu 
acorde azil nici unui înalt demnitar „refugiat politic“. 
Laval este sfătuit să plece mai departe în Anglia. Fostul 
prim-ministru încearcă în zadar să vorbească la telefon 
cu ministrul de externe spaniol, dar se hotărăşte totuși 
să rămînă în Spania. 

— În aceste condiţii, îi comunică șeful aeroportului, am 
instrucţiuni să vă internez. 

Laval și însoțitorii săi sînt apoi conduşi în fortăreața 
Monjuich, construită pe o stîncă abruptă, pe malul mării. 
Prezența fostului prim-ministru al Franţei devine din ce 
în ce mâi jenantă pentru guvernul spaniol. Reprezentan- 
tul diplomatic al Franţei la Madrid, susținut de cei ai 
Marii Britanii şi Statelor Unite reproșează guvernului 
spaniol prezența lui Laval în Spania. De aceea, cînd Laval 
îşi exprimă dorința de a se întoarce în Franţa, oficialită- 
țile spaniole răsuflă ușurate. În faţa perspectivei de a fi 
judecat, Laval îşi schimbă hotărîrea și renunţă la pleca- 
rea sa fixată pentru 31 mai 1945. Aflînd însă că la 25 
iulie va începe la Paris procesul lui Petain, și temîndu-se 
că apărătorii acestuia vor încerca să-l scape aruncînd 
toată vina pe umerii săi, Laval cere din nou să plece în 
Franţa. La 30 iulie autorităţile spaniole îl informează că 
va îi predat în miinile organelor competente ale Statelor 
Unite, care i-au cerut extrădarea. Laval este condus cu un 
avion în orașul austriac Innsbruck şi de acolo, peste o zi, 
în Franţa. 

La Paris, Laval este încarcerat la închisoarea Fresnes. 
Dar, abia instalat în celula nr. 170 a închisorii, la 3 au- 
gust 1945, dimineața, este invitat să urce într-o dubă, 
care îl transportă la Palatul Justiţiei din Paris unde, în 
faţa Înaltei Curți de Justiţie, se desfăşoară procesul tostu- 
lui mareşal și şef de stat, Petain. 


MARTOR LA PROCESUL LUI PETAIN 


După zdrobirea hitlerismului, în ţările eliberate 
au fost instituite instanţe de judecată speciale în vederea 
tragerii la răspundere a celor vinovaţi de suferinţele îndu- 
rate de zeci de milioane de oameni în cursul războiului şi 
al dominaţiei fasciste. 

Printre cei judecaţi în Franţa se afla, în primul rînd, 
ex-mareșalul Petain, fostul şef al statului în timpul ocu- 
paţiei germane. 

Potrivit Constituţiei Franţei din 1875, șeful statului 
și miniștrii, în cazul cînd săvîrşeau fapte penale, urmau să 
fie puşi sub acuzare de Camera deputaţilor și traduși în 
faţa unei Înalte Curți de Justiţie, constituită de Senat. 

În noiembrie 1944 a fost înființată o astfel de Înaltă 
Curte de Justiţie, compusă din trei magistrați și optzeci 
de juraţi, aleși în număr egal dintre cei optzeci de parla- 
mentari, deputaţi și senatori, care la 10 iulie 1940 vota- 
seră împotriva investirii lui Petain ca șef al guvernului, 
şi dintre membrii mișcării de rezistenţă. 

Ştirea că fostul președinte al Consiliului de Miniştri 
va fi ascultat ca martor în procesul lui P6tain a stîrnit un 
interes deosebit. Cînd Laval își făcu intrarea în dimineaţa 
zilei de 3 august 1945 în sala de la primul etaj al Pala- 
tului de Justiţie din Paris, unde se ţineau şedinţele Înaltei 
Curți de Justiţie, încăperea era atît de ticsită, încît înso- 
țitorii lui cu greu i-au croit drum pînă la boxa martorilor. 

Fostul şef al guvernului francez, cunoscut pentru ener- 
gia sa brutală, se schimbase foarte mult în ultimul timp. 
Deși în cei patru ani ai dominaţiei hitleriste n-a avut de 
suportat suferințele zecilor de milioane de victime ale 
fascismului, ci dimpotrivă a dus viața de huzur a căpe- 
teniilor hitleriste, acum, conștient că va trebui să răspun- 

dă pentru faptele sale în faţa poporului francez şi a opiniei 
publice mondiale, este descris de un martor ocular ca 
»..„ schimbat, foarte slăbit, cu fața trasă, cu spatele în- 
covoiat, cu părul încărunţit, aruncînd în dreapta şi în 
stînga priviri îngrijorate... Dar asistența îl priveşte cu 
atita insistenţă și ură, încît el nu poate suporta priveliștea 
şi îşi întoarce fațat:. 

Preşedintele Curţii, Mongibeaux, i se adresează lui La- 
val: 

— Nu vă iau jurămîntul. Nu vă audiez decît ca infor- 
mator şi, de altfel, nu intenţionez să vă pun întrebări ce 
ar putea fi considerate ca fiind un interogatoriu anticipat 
al unui învinuit ori inculpat. 

Vă audiez pentru ca să ne dați lămuriri asupra politicii 
practicate de mareșalul Petain cu sprijinul unui guvern 
pe care l-aţi prezidat. 

Vă voi pune întrebări și vă voi cere să nu faceţi diver- 
siuni. Sînteţi destul de familiarizat cu adunările pentru a 
înţelege ceea ce vreau să spun zicîndu-vă: nici o diver- 
siune. Vă voi pune întrebări pe care mă voi sili să le 
formulez precis şi la care vă cer să răspundeţi pe scurt, 
dar destul de complet pentru ca să se facă lumină din ce 
veți spune. 

Dorinţa președintelui Mongibeaux nu s-a împlinit. La 
întrebările care i s-au pun, Laval a vorbit mai degrabă în 
apărarea propriei sale persoane, decît referindu-se la Pe- 
tain. 

La prima întrebare, de pildă, în legătură cu data la care 
au început relațiile între el și Petain, Laval a făcut o 
lungă expunere și — contrar adevărului larg cunoscut — 
a afirmat că a luptat mereu împotriva războiului și că 
niciodată nu s-ar fi interesat de regimul intern al altor 
țări, el voia să spună prin aceasta, că n-ar fi avut intenţia 
să introducă în Franţa instituţii politice cu caracter fascist. 
Această afirmaţie şi altele asemănătoare expuse într-un 
ton insolent au stîrnit dezaprobarea vie a asistenței. 

La întrebările ce i s-au pus în continuare. Laval a în- 
cercat să minimalizeze legăturile sale politice cu Pstain 
de dinaintea celui de al doilea război mondial. 

Cu privire la rolul lui Petain în timpul ocupaţiei ger- 
mane, Laval a declarat că mareșalul a fost mai degrabă 
ministru de război, decît şef de stat, fiindcă, de fapt, îl 

interesau. numai problemele militare, iar miniștrii erau 
numiţi fără ştirea sa (a lui Laval) şi erau, în genere, per- 
soane necompetente. Pâtain avea o voinţă fermă şi era 
perfect lucid. El, Petain dispreţuia sistemul parlamentar, 
spre deosebire de primul ministru care ar fi avut un res- 
pect deosebit pentru instituţiile republicane. 

În continuare martorul Laval a încercat să demonstreze, 
în faţa Înaltei Curți, că el a fost mereu un republi- 
can convins deși, la acea dată se dovedise deja în pro- 
cesul lui Petain rolul pe care l-a avut în răsturnarea Repu- 
blicii la 10 iulie 1940, cînd a fost principalul promotor al 
instituirii regimului totalitar, în frunte cu Petain. La 
vremea respectivă Laval reuşise să determine Camera ds- 
putaţilor și Senatul, reuniți în Adunarea naţională, să vo- 
teze o lege care „acorda toate puterile guvernului Repu- 
blicii sub autoritatea şi semnătura mareșalului Petain, 
în vederea promulgării printr-unul ori mai multe acte o 
nouă constituţie a statului francez“. 569 parlamentari fran- 
cezi au votat acest text, 80 au votat împotrivă și 17 s-au 
abținut. Parlamentarii comuniști n-au participat la ședința 
Adunării naţionale, deoarece fuseseră îndepărtați din cor- 
purile legiuitoare încă din 1939. 

Deși P&tain, ca şi Laval, avea o orientare politică reac- 
ționară, antipopulară și antidemocratică, între ei s-au iscat 
divergențe protunde. Laval voia să imprime politicii fran- 
ceze o orientare net prohitleristă, să alieze Franţa la 
Germania și să determine intrarea ei în război, de partea 
lui Hitler contra Angliei. La 26 august 1940, fără a-l 
consulta pe Pâtain, și fără a informa pe ceilalți miniștri 
din guvernul francez, Laval s-a dus la Fontainebleau, la 
cartierul general al trupelor de ocupaţie germane oferind 
mareșalului von Brauchitsch ajutorul aviaţiei franceze 
pentru bombardarea Marii Britanii. Propunerea a îost 
respinsă de nemți. 

Depunînd ca martor în procenul lui Pstain, în august 
1945, Laval a fost interogat şi cu privire la întrevederile 
de la Montoire: prima a avut loc între Hitler şi Laval 
la 22 octombrie 1940, a doua, s-a desfășurat cu două zile 
mai tîrziu între Hitler și Petain, dar în cursul ei a inter- 
venit şi Laval. 

Laval, pe deplin convins că Anglia este pe punctul de 
a fi învinsă, și-a exprimat din nou în faţa lui Hitler, la 

Montoire, dorinţa de a interveni activ în război alături de 
Germania. Petain, dimpotrivă, a fost reţinut. La întrebarea 
lui Hitler, ce va face Franţa dacă Anglia ar ataca-o iarăși, 
precum s-a întîmplat la Mers-el-Kebir (unde în iulie 1940 
flota franceză a fost atacată de cea engleză, ceea ce a dus 
la ruperea relaţiilor diplomatice dintre regimul de la 
Vichy și Anglia), Petain a răspuns evaziv: „Ţara mea a 
suferit prea mult atît din punct de vedere moral, cît și 
material pentru a se lansa într-un nou conflicti. 

La încheierea convorbirilor dintre Hitler și Petain, Laval 
a încercat să atenueze refuzul categoric al șefului statului 
francez, de a participa la război alături de Germania, 
declarînd: „Graţie ofertei Fiihrer-ului Franţa nu se mai 
află în fața unui zid fără ieşire ... Totuși, în pofida dorin- 
ței mele personale, trebuie să recunosc că e dificil de a 
declara război Angliei ... Opinia publică trebuie obiș- 
nuită cu această idee și, în plus, potrivit actelor constitu- 
ționale, ne trebuie consimțămîntul Adunării naţionale“. 

Comportarea lui Laval l-a scos din sărite pe mareșalul 
Petain, care la 13 decembrie 1940 a dispus arestarea și 
consemnarea la domiciliu a lui Laval. Dar n-au trecut 
decît 3 zile şi la Vichy a sosit ambasadorul Germaniei, 
Otto Abetz, care i-a pretins lui Petain eliberarea lui Laval 
și reintrarea sa în guvern. Din această perioadă datează 
una din declaraţiile caracteristice ale lui Laval: „De acum 
nu trebuie să-mi caut prieteni printre francezi, ci printre 
germanice. 

La procesul lui Petain, Laval a fost interogat în conti- 
nuare asupra împrejurărilor în care a revenit în guvern. 

La începutul anului 1942 naziștii își manifestă nemulţu- 
mirea faţă de politica guvernului francez condus de amira- 
lul Darlan. La sfîrşitul lunii februarie 1942 consilierul 
Ambasadei germane, Achenbach i-a declarat mareșalului 
Petain, că în cazul cînd Laval nu este readus la putere, 
Hitler va numi un guvernator nazist pentru Franţa. La 
18 martie Petain este vizitat de un trimis personal al lui 
Hitler, care i-a spus că formarea unui guvern Laval este 
singura modalitate de a-l linişti pe Hitler, profund nemul- 
țumit de atitudinea Franţei. În aceeași lună șeful servici- 
ilor politice din cadrul Poliţiei secrete germane din Fran- 
ţa, aranjează la Paris o întîlnire secretă între Pierre 


Laval și Goring, prima personalitate după Hitler în Ger- 

mania nazistă; Goring îi comunică nemulțumirea cercuri- 
lor naziste în legătură cu atitudinea guvernului francez, 
ceea ce Laval nu întîrzie să aducă la cunoștința lui Petain. 
Ca efect al acestor presiuni necontenite, amiralul Darlan 
îi propune mai întîi lui Laval să intre în guvern ca minis- 
tru, apoi îi oferă chiar funcţia de vicepreşedinte al Con- 
siliului de Miniștri. Dar Laval care vroia toată puterea, 
refuză aceste oferte. 

Între timp, Statele Unite ale Americii, care aveau un 
reprezentant diplomatic la Vichy, informează guvernul 
francez, că în cazul cînd Laval ar reveni la putere „gu- 
vernul S.U.A. s-ar vedea obligat să rupă relaţiile de încre- 
dere pe care le întreţine actualmente cu guvernul de la 
Vichy“. Pâtain îl asigură pe reprezentantul S.U.A. că nu 
va accepta ca Laval să aibă vreun rol politic şi la 2 apri- 
lie 1942 îl informează și pe Laval asupra hotăriîrii sale. 

Aflînd despre demersul Statelor Unite, Hitler face din 
persoana lui Laval piatra de încercare a poziţiei Franţei. 
„În funcţie de faptul dacă Petain îi va încredința ori nu 
lui Laval formarea noului guvern, voi aprecia dacă Fran- 
ţa preferă prietenia Statelor Unite celei a Germaniei“. 

Neîncetatele presiuni naziste dau roade, pînă la urmă: 
Petain este constrîns să cedeze. La 16 aprilie îl primeşte 
pe Laval și îl numește şef al guvernului, declarînd a doua 
zi într-un cadru semioficial: „Domnilor, am acţionat sub 
constrîngere“. 

La procesul lui Pâtain, Laval, neputînd nega toate aces- 
te fapte, îndeobşte cunoscute, a încercat să le găsească o 
justificare afirmînd: 

— Am reintrat în guvern, știind că sarcina mea va fi 
înspăimîntătoare, că va îi redutabilă, că francezii vor tre- 
bui să sufere și am crezut că dacă mă expun personal, 
dacă responsabilitatea mea deplină putea servi drept ecran 
pentru u atenua această duritate, ar trebui s-o accept 
spre a proteja mai bine pe francezi... n-aveam dreptul, 
atunci cînd ţara mea se afla în nenorocire, să refuz o 
responsabilitate. 

Nesinceritatea acestei informaţii este evidenţiată, de 
îndată, prin răspunsul afirmativ pe care Laval este obli- 
gat să-l dea chiar la următoarea întrebare a preşedintelui 
Curţii, în legătură cu alocuţiunea pe care a pronunţat-o 
la radio, la 22 iunie 1942, cînd a spus: „Cred şi doresc 

victoria Germaniei, fiindcă fără ea, mîine, comunismul se 
va instala în toată Europa“. 

Răspunderea personală a lui Laval pentru această de- 
clarație s-a reliefat în mod deosebit cînd Petain a decla- 
rat la ședința de judecată că atit el cît şi secretarul gene- 
ral al Ministerului de Externe francez, văzînd textul alocu- 


țiunii pe care Laval urma s-o pronunțe la radio, au făcut. 


obiecțiuni categorice împotriva frazei amintite, care cu 
toate acestea a iost rostită de Laval la radio. 

Întrebat fiind asupra rolului pe care l-a avut în depor- 
tarea muncitorilor francezi la muncă forțată în Germania, 
Laval a încercat să-și justifice această acţiune intamă spu- 
nînd că în schimbul muncitorilor trimiși în Germania, ar fi 
tost retrimişi în Franţa un număr mai mare de prizonieri 
francezi aflați în Germania. Dar faptele, chiar aşa cum 
sint prezentate de Laval, îi dezmint și această afirmaţie. 

— Pentru 150.000 de muncitori, am primit 50.000 de 
prizonieri, a mărturisit Laval. 

Așadar, ţinînd seama de faptul că muncitorii trimiși 
în Germania n-aveau un regim mai bun decît prizonierii 
de război, Laval nu s-a mulțumit că Germania avea două 
milioane de prizonieri francezi, ci a cătut să mărească 
numărul lor prin trimiterea în Germania a sute de mii de 
muncitori. 

Aceeași atitudine de negare a răspunderii sale a mani- 
festat-o Laval și în legătură cu întrebarea președintelui 
Curţii privind adoptarea măsurilor rasiale împotriva 
populaţiei izraelite, numirea lui Joseph Darnand, fascist 
notoriu, membru în formațiunile naziste SS, în funcţie de 
secretar general pentru menţinerea ordinii, măsurile puse 
în aplicare contra luptătorilor din rezistenţa franceză. 

Darnand, figură deosebit de odioasă din rîndul trădăto- 
rilor poporului francez, a fost numit la 30 decembrie 1943, 
cu semnătura lui Pierre Laval, singur, şi nu precum era 
legal, de P&tain și de Laval. La 10 ianuarie 1944, același 
Darnand a obținut o delegaţie permanentă din partea lui 
Laval „de a exercita autoritatea peste ansamblul forțelor 
poliției, corpuri și servicii ce asigură securitatea publică 
și securitatea internă a statului“. După alte zece zile 
Laval semnează, de asemenea singur, o altă lege prin 
care călăul Darnand este autorizat să înfiinţeze curţi 
marţiale, compuse din trei membri, ce se puteau reuni şi 

judeca în urma hotăririi organelor de poliţie. Legea sus- 
pendă garanţiile judiciare de drept comun. În caz de fla- 
grant delict, inculpaţii erau executaţi pe loc. 

La 22 ianuarie 1944 Laval informează Consiliul de Mi- 
niștri despre împuternicirile extraordinare pe care le-a 
acordat lui Darnand. În fața stupoarei care i-a cuprins. 
pînă și pe miniștrii acestui guvern colaboraţionist, Laval 
este obligat să recunoască: „Această lege n-are precedent 
în analele noastre“. 

Pe baza actelor normative semnate de Laval, polițiștii 
lui Darnand au săvirșit nenumărate crime, ucigînd pe 
luptătorii din mișcarea de rezistență franceză. 

După încheierea depoziţiei sale de martor, Laval, tre- 
cînd în dreptul lui Petain, îi spuse: 

— La revedere, domnule mareșal. 

Acesta s-a prefăcut că nu a auzit nimic și nu i-a răspuns. 

Așadar, în calitate de martor în procesul lui Petain, 
Laval a încercat să-și desculpe propria persoană. Dîndu-și 
seama că tactica urmărită n-a avut efect, în propriul său 
proces Laval va uza de alte mijloace; el va recurge la 
toate subterfugiile juridice posibile pentru .a evita să 
răspundă la vreunul din capetele de acuzare sau la între- 
bările ce-i vor fi puse. 


LAVAL INCULPAT 


La 4 octombrie 1945, în sala în care cu două 
luni în urmă depusese ca martor, s-a deschis procesul lui 
Laval. Asistenţa a constatat cu surpriză că Laval era sin- 
gur. Avocaţii săi nu s-au prezentat la proces. 

Președintele Curţii, Mongibeaux, anunţă că a primit o 
scrisoare din partea avocaţilor lui Laval în care aceștia 
scriau printre altele: 

6 vă informăm cu regret că am cerut decanului 
baroului de avocaţi de a ne desărcina de misiunea noas- 
tră de apărători din oficiu. Am constatat imposibilitatea 
materială absolută de a-l asista în mod util pe clientul 
nostru la şedinţa de judecată. 

O anchetă a judecătorului de instrucţie ar fi fost nece- 
sară, indispensabilă; ea ne-a fost anunţată şi promisă, ea 
a fost încheiată brusc în ciuda protestelor noastre. 

Ne temem că graba de a începe dezbaterile este inspi- 
rată nu de preocupări juridice, ci motivată de considerente 
politice .. .* 

Laval se asociază bineînţeles la protestul avocaţilor săi. 
Afirmația că în procesul său judecătorul de instrucţie nu 
și-a dus pînă la sfîrşit ancheta, va constitui unul din 
subterfugiile la care Laval va recurge pentru a evita să 
discute fondul procesului său. 

Este adevărat că judecătorul de instrucţie Bouchardon, 
delegat cu anchetarea lui Laval, a declarat la începutul 
anchetei că îi va lua lui Laval 25 interogatorii, iar ancheta 
a fost încheiată ceva mai devreme. Dar tot așa de adevă- 
rat este că în cursul celor 20 de interogatorii care i-au 
fost luate de judecătorul de instrucţie, Laval a evitat să 
răspundă la întrebări şi a declarat că își va formula răs- 
punsurile în scris. Dar cînd în ședința din 8 octombrie, 
grefierul Curţii a dat citire declaraţiilor făcute de Laval 
în fața judecătorului de instrucţie a reieşit că, de fapt, 
notele promise nu cuprindeau nici ele răspunsuri precise 
la întrebările formulate. 

Cînd, de exemplu, la interogatoriul din 18 august 1945, 
judecătorul de instrucţie i-a spus că i se reproșează fap- 
tul că prin ameninţări l-a împiedicat pe preşedintele Repu- 
blicii Lebrun și pe alţi fruntași politici să plece în Africa 
spre a continua de acolo lupta contra Germaniei hitleriste, 
Laval a răspuns: 

— Altă întrebare importantă: înţeleg să răspund la ea 
ca și la cea precedentă (adică printr-o notă scrisă). 

Bouchardon i-a arătat, în continuare, că în rechizitoriu 
se relevă: „Întrevederea de la Montoire, angajată de Laval, 
şi acordurile care au urmat-o în vederea colaborării, pu- 
nînd resursele și mijloacele materiale ale Franţei la dis- 
creţia Germaniei, dovedesc caracterul unei politici, din 
toate punctele sale, conformă intereselor inamicului“. Ce 
aveți să răspundeţi? l-a întrebat judecătorul de instrucţie. 

“Laval: Dat fiind importanţa chestiunii îmi propun să 
vă răspund de aceeași manieră ca și la celelalte două 
precedente. 

Interesîndu-se apoi în privinţa cauzelor care au dus 
la arestarea sa la 13 decembrie 1940 şi a campaniei vio- 
lente pe care presa fascistă din Germania și Italia a dus-o 

în favoarea persoanei sale pentru a impune rechemarea sa 
în guvern, Laval a răspuns invariabil: 

— Îmi rezerv răspunsul în aceleași condiţii ca mai sus. 

El nu s-a sfiit să adauge: „... Niciodată n-am fost decît 
omul Franţei și, de altfel, voi repeta acest lucru şi îl voi 
dovedi în cursul interogatoriilor la care voi fi supus“. 

Dar Laval n-a dovedit nimic nici în cursul interogato- 
riilor următoare. Răspunsurile sale erau invariabil: 

— „Voi răspunde ulterior“ sau „Îmi rezerv dreptul de a 
da toate explicaţiile ce mi le veţi cere...“ ori „Îmi propun 
să vă fac cu prilejul unui interogatoriu viitor o declaraţie 
specială ...* sau „Voi răspunde printr-o notă“ ș.a. 

Cu toate acestea cu prilejul încheierii interogatoriului 
său din 22 septembrie Laval a declarat: 

— Nu vreau să părăsesc cabinetul domniei-voastre fără 
a-mi exprima. surpriza profundă şi regretul amar aflînd 
că anchetarea mea va fi brusc întreruptă. 

După citirea în şedinţa de judecată a Curţii din 8 oc- 
tombrie a interogatoriilor efectuate de judecătorul de 
instrucţie, a luat cuvîntul procurorul general Mornet: 

— Interogatoriile care n-au fost citite aici se referă la 
probleme de detaliu. 

Am dorit ca interogatoriile referitoare la politica gene- 
rală a lui Pierre Laval să fie citite domnilor juraţi, pentru 
ca să-și dea seama de modul cum Pierre Laval a răspuns 
la întrebările cele mai clare. Cred că sînt edificatoare. 

Cele cîteva lecturi care ar mai fi de expus privesc ceda- 
rea flotei comerciale, cîteva telegrame privind sabordajul 
vaselor de război pe care le-am avut în Antile şi telegra- 
mele referitoare la cedarea de terenuri de aviaţie în Afri- 
ca de Nord, cu prilejul evenimentelor din noiembrie 1942 
(debarcarea trupelor anglo-americane în Maroc şi Alge- 
ria). Voi .explica toate acestea cu citatele şi referinţele 
necesare. În aceste împrejurări este poate inutil de a 
continua lectura acestor interogatorii, doar dacă domnii 
juraţi o doresc cumva? 

Preşedintele: — Nu o doriţi, domnilor? 

Lempe, jurat: — În aceste interogatorii Pierre Laval 
face adesea aluzie la note care vor fi furnizate ca răspuns. 
Sîntem în posesia acestor note? 

Președintele: — Sînteţi în posesia acestor note; ele sînt . 
la dosar. 

Procurorul general: — Ele sînt la dosar, dar nu cuprind 
mai multe lămuriri decît răspunsurile ce se referă la 
aceste note. 


Li * 
* 


În ciuda faptului că evitase să dea răspunsuri clare la 
întrebările precise ce i se puneau de către judecătorul de 
instrucţie în cursul interogatoriilor, la prima ședință de 
judecată din 4 octombrie, Laval s-a dovedit a fi sursa 
inepuizabilă a unui torent de cuvinte referitoare la nedrep- 
tatea și ilegalitatea comisă împotriva sa prin întreruperea 
anchetei judecătorului de instrucţie. 

Laval s-a mai plîns şi pentru faptul că avocaţii săi 
n-ar avea copii de pe documentele la care au dreptul po- 
trivit Codului de instrucţie criminală. 

Procurorul general a combătut această afirmaţie, rele- 
vînd că toate copiile au fost comunicate avocaţilor lui 
Laval. 

Între timp preşedintele Înaltei Curți de Justiţie a tri- 
mis o invitaţie avocaţilor lui Laval de a se prezenta la 
ședința de judecată. Reluînd dezbaterile, după o scurtă 
suspendare, preşedintele a constatat că avocaţii n-au dat 
curs invitaţiei sale. 

În această situaţie, inculpatul a declarat: 

— Insist respectuos în fața Înaltei Curți să binevoiască 
a consimţi, precum am solicitat, în vederea unei admi- 
nistrări bune a justiţiei, să restituiți cauza mea judecă- 
torului de instrucţie pentru un termen ce-l veţi fixa pen- 
tru a permite avocaţilor să se prezinte în condiţii care să 
le dea posibilitatea să mă asiste în mod util. Fără aceasta, 
ei nu o vor putea face în mod util. 

Această declarație explică absența avocaţilor; ea era 
menită să determine restituirea cauzei la judecătorul de 
instrucție. 

"După o scurtă deliberare, Curtea a respins această cere- 
re argumentînd că avocaţii au avut timp suficient pentru 
a se prezenta la şedinţa de judecată, datorită invitaţiei 
adresate lor de preşedinte. 

În continuare s-a dat cuvîntul grefierului pentru a citi 
actul de acuzare: rechizitoriul definitiv cu data de 13 iunie 

1945 întocmit în absenţa lui Laval, completat cu un act 
adiţional, din 26 septembrie 1945, redactat după întoarce- 
rea sa din străinătate, precum și cu încheierea anchetei 
judecătorului de instrucţie. 

în aceste acte sînt consemnate momentele mai impor- 
tante din cariera politică a inculpatului, rolul său în răs- 
turnarea Republicii la 10 iulie 1940 şi în impunerea regi- 
mului totalitar patronat de Petain; activitatea sa trădă- 
toare din timpul războiului, instituirea regimului de te- 
roare sîngeroasă împotriva poporului francez; încercările 
furibunde de a împiedica orice mișcare de rezistență îm- 
potriva fascismului. ă 

Cităm din rechizitoriu declaraţia lui Laval făcută în 
timpul luptelor din Africa de Nord dintre armatele anglo- 
saxone şi cele germano-italiene, cînd înfrîngerea celor 
din urmă era certă: „Vor fi neînţelegeri, rezistenţe, tră- 
dări; cei rătăciţi vor fi repuşi pe drumul drept; voi lovi. 
Dacă vor izbucni lupte de gherilă, s-a zis cu Franţa. Dar 
voi rezista pînă la capăt. Armata germană nu va fi bătută; 
fiţi siguri de aceasta. Americanii au pus mîna pe Africa, 
fără îndoială prin trădarea unor francezi sperjuri. Alţii de 
la noi au pus mîna pe arme. Ei bine, eu vă repet că 
America aliată Angliei şi lui De Gaulle, nu se va ridica 
deasupra Germaniei invincibile“. 

Rechizitoriul conchide: „Pare a fi inutil de a mai adău- 
ga ceva la crezul astfel exprimat de cel care își zicea şef 
al guvernului francez. Trădarea politică, trădarea morală, 
predarea Franţei la cheremul invadatorului, iată ce rezul- 
tă din toate faptele al căror rezumat precedent nu este 
decît un tablou cronologic al evenimentelor încă prezente 
în memoria noastră a tuturor... Avînd în vedere că fap- 
tele mai sus expuse constituie dovezi împotriva numitului 
Laval de a fi săvirşit, într-o perioadă în care faptele nu 
s-au prescris: 

1. Crima de atentat împotriva securităţii interne a 
statului; 

2. Crima de înţelegere cu inamicul în vederea favori- 
zării acțiunilor sale în corelaţie cu cele proprii; 

Crime prevăzute şi pedepsite de articolele 87 și 75 ale 
Codului penal... numitul Laval a fost trimis de procu- 
rorul general în fața Înaltei Curți de Justiţie în vederea 
judecării conform legii. 


195 


Rechizitoriul adiţional se încheie cu aprecierea decla- 
raţiilor inculpatului date în faţa judecătorului de instruc- 
ție, relevă că: 

„Sistemul apărării lui Laval este în întregime bazat 
pe faptul, că după părerea sa, nici un om normal nu 
putea în 1940 să se îndoiască de victoria Germaniei. În 
aceste condiţii, spunea el, am făcut singura politică posi- 
bilă, aceea care a constat în înțelegerea cu învingătorul. 

În plus, adăugă el, tot ce am acceptat, nemţii mi-ar fi 
impus prin forţă. Am apreciat că e mai abil să las impre- 
sia că fac totul de la mine, în vederea obţinerii unor com- 
pensații. 

În sfîrşit, el nu încetează să repete, de n-aş fi fost aici, 
situaţia compatrioţilor mei ar fi fost de o sută de ori mai 
rea. Franţa îmi datorează recunoștință. 

„Fără a insista, pentru moment, asupra lipsei de fun- 
dament a afirmațiilor lui Laval privind pretinsele avan- 
taje, pe care politica sa ar fi avut ca urmare, un lucru 
este cert: această politică ne-a pus într-o poziţie înjosi- 
toare, lucru de neiertat, a cărei însemnătate şi caracter 
nu putea să scape autorilor lor. Ea ne-a cauzat un preju- 
diciu moral şi material ale cărui consecințe Franța le 


suportă încă şi azi, în ciuda imenselor sale sacrificii şi 


a contribuţiei sale la victoria comună. 


Aceasta este crima reproşată omului, care, sub egida 
și drapelul lui Petain, a fost agentul principal al unei 
colaborări despre care se poate spune că fără rezistența 
imensei majorităţi a francezilor, împreună cu martiriul 
şi eroismul tuturor celor care au căzut, ar fi stigmatizat 
cu o pată de neșters pagina cea mai tristă a istoriei noas- 
tre. Paris, la 16 septembrie 1945. Procurorul general 
Mornet“. i 

După citirea rechizitoriului președintele îi invită pe 
martori să părăsească sala și începe interogarea inculpa- 
tului. 

În prima parte a interogatoriului are loc o discuţie în- 
tre președintele Curţii și inculpat, cu intervenţii inter- 
mintente ale procurorului general, privind activitatea 
politică a lui Laval pînă la izbucnirea celui de al doilea 
război mondial. Apoi întrebările președintelui şi ale pro- 
curorului general se concentrează asupra perioadei din 
timpul războiului. 

Şi în această fază a procesului, Laval a ocolit întrebă- 
rile jenante, încercînd să-și justifice politica prin argu- 
mentele deja expuse, ba mergînd chiar mai departe în afir- 
maţii cu totul fanteziste. Inculpatul nu s-a sfiit să sus- 
țină că: 

— ... Am avut ca obiectiv... de a nu declara nicio- 
dată război anglo-saxonilor, de a nu încheia niciodată 
vreo alianţa militară cu Germania şi de a nu-i oferi 
niciodată o colaborare militară; de a împiedica ca aven- 
turierii să pună mîna pe putere în Franța... 

La sfîrşitul ședinței din prima zi, Laval a încercat din 
nou — fără succes — să pună în discuţie lipsa apărători- 
lor săi şi propunerea de a se restitui cauza judecătorului 
de instrucție. 

Atitudinea fermă a Înaltei Curți față de încercările de 
tergiversare ale inculpatului a avut ca rezultat că a doua 
zi, 5 octombrie, Laval a fost asistat de cei trei apără- 
tori, care, dîndu-și seama că absenţa lor nu poate îm- 
piedica desfăşurarea procesului, au abandonat această 
metodă obstrucţionistă, recurgînd, după cum se va ve- 
dea, la alte subterfugii. 

Luînd cuvîntul imediat după deschiderea şedinţei, a- 
părătorii inculpatului au reiterat propunerea făcută de 
Laval, cu o zi în urmă, de a se restitui cauza judecă- 
torului de instrucţie în vederea completării anchetei. În 
subsidiar, afirmînd că n-au avut timp să studieze piesele 
dosarului, avocaţii au cerut amînarea judecării cauzei. 

În legătură cu cererile apărării procurorul general 
Mornet a făcut următoarele precizări: 

— Întregul proces nu este doar al unui singur om, ci 
al unei politici — nu mă sfiesc să spun acest cuvînt — 
este al unei politici în ceea ce ea a avut criminal şi a- 
ceastă politică este concretizată într-un om, cel care este 
aici. 

Respingînd reproşurile adresate judecătorului de in- 
strucţie, parchetului de a nu fi permis apărării să obți-: 
nă documentele, piesele necesare pentru a-și pufea înde- 
plini rolul, declar că, de o lună, de şase săptămîni, de cînd 
Pierre Laval e în Franţa, toate cabinetele de instrucţie 
au fost deschise apărătorilor săi. Dacă ar fi întîmpinat 
vreo greutate deoarece cutare cabinet ar fi fost închis 
în cutare zi, ei n-aveau decât să se adreseze preşedinte- 


197 


lui Comisiei de instrucţie, ori procurorului general sau 
unuia din avocaţii generali și li s-ar fi acordat tot spri- 
jinul. 

Apărătorii au în mîinile lor piesele pe care legea pre- 
vede să li se pună la dispoziţie, mă refer la depoziţiile 
de martori. lar în ce priveşte celelalte piese, celelalte 
documente, afirm că nu există nici una a cărei copie ar 
îi necesar să fie predată apărării. 

Care sînt, de fapt, aceste piese? Care sînt aceste docu- 
mente? Declaraţiile radio-difuzate ale lui Pierre Laval, 
actele sale de guvernămiînt, legile pe care le-a semnat, 
faptul că din luna iulie 1940 pînă în ziua de 13 decem- 
brie a aceluiaşi an a fost vicepreședintele Consiliului și 
stăpînul efectiv al politicii; faptul că din aprilie 1942 
pînă la eliberare a fost mai mult decît vicepreședintele 
Consiliului, mai mult decît preşedintele Consiliului: şe- 
ful guvernului. Piesele, documentele, mărturiile, toate 
acestea sînt publicate începînd din iulie 1940. Toate a- 
cestea reprezintă istoria contemporană, prezentă în toate 
spiritele, ale cărei victime am fost, mai mult ori mai pu- 
țin, cu toţii. 

Şi atunci de ce ne vorbesc apărătorii despre mărturii 
necesare? De ce ni se zice că este necesar să-l ascultăm 
ca martor pe cutare sau cutare parlamentar, de a căuta 
cutare sau cutare document, şi nu mai ştiu ce? 

Dar toate aceste documente se află sub ochii voştri 
din luna septembrie 1939 şi din luna iulie 1940. Ceea ce 
mi-am permis să spun ieri şi ceea ce îmi permite să repet 
azi: ancheta a fost publică pentru toată lumea. Ea se 
desfășoară de cinci ani, din iulie 1940. 

După acești cinci ani, Franţa, care l-a așteptat, aude 
în sfîrșit sunînd ceasul dreptăţii. Ceasul dreptăţii a su- 
nat pentru Peâtain la două luni după sosirea sa pe solul 
Franţei; el va suna în acelaşi termen și pentru Pierre 
Laval. Franța a suferit în acești cinci ani. În 
acești cinci ani Franța a suportat — șia suportat 
în numele ei însăşi, ceea ce a constituit blasfemia supre- 
mă — o politică, care nu numai că o oprima, nu numai 
că o făcea complice a agresorului, ci o şi dezonora în 
ochii lumii. 

Iată principala învinuire adresată azi lui Pierre Laval. 
Facem procesul politicii sale, repet, în ceea ce această 


198 


o 


politică avea mai criminal, fără a fi necesar de a-i cerce- 
ta dedesubturile, fără a fi necesar de a-i cerceta mobilu- 
rile mai mult ori mai puţin întortocheate, care puteau 
s-o inspire. 

Iată, domnilor, ce vă rămîne să pledaţi. Nu trebuie să 
pledaţi în ce priveşte existența faptelor: faptele nu sînt 
şi nu pot fi contestate. Declaraţiile radiodifuzate ale lui 
Pierre Laval nu sînt contestate. Circularele pe care le-a 
semnat, toate acestea nu sînt contestate. Ă 

Ce vă rămîne, deci, să pledaţi? Justeţea acestei poli- 
tici, ceea ce ar putea s-o explice, ceea ce ar putea s-o 
scuze, care a fost efectul ei. 

Repet, aceasta nu ţine de anchetă, aceasta înseamnă 
dezbatere în şedinţă publică. 

în consecinţă, nu afirmaţi că ancheta a fost trunchia- 
tă... Nu, domnilor, ancheta e terminată. Ea s-a înche- 
iat în ziua Eliberării. Și ceasul dreptăţii ar fi sunat mai 
devreme, dacă Pierre Laval ar fi venit mai curînd pen- 
tru a se pune la dispoziţia voastră . . Și 

După o deliberare de aproape o oră, Curtea a pronun- 
țat o încheiere prin care respinge cererea apărării de 
restituire sau de amînare a cauzei, dispunînd continua- 
rea dezbaterilor. 

Președintele Mongibeaux a reluat interogarea lui La- 
val. Întrebările se refereau îndeosebi la evenimentele 
anului 1940, răspunsurile lui Laval, deși foarte lungi, e- 
rau evazive, ocoleau fondul problemelor. 

încercînd să-și justifice insistența de a face parte din 
guvernul de la Vichy, Laval a spus: 

_— ... mi-am spus că Mareșalul — mi-am spus asta 
mult prea tîrziu — era un om fără experienţă politică, 
dar avea, totuși, gustul politicii, în orice caz, în mod 
foarte cert, gustul puterii personale, un gust fără orice 
moderație. Mi-am dat seama de asta prea tîrziu. Am cre- 
zut că rămînînd (în guvern n-a.) îmi îndeplineam mai 
bine datoria decît plecînd, că poate voi reuşi, pînă la 
urmă şi cît mai curînd posibil, să exercit o parte a 
autorităţii ori să împiedic să se săvîrşească anumite acte. 

„„. Vreţi să vă povestesc o amintire despre Mareșal? 
E nostimă, domnule președinte, dar o voi povesti fără să 
rîd. Într-o zi, ieşindu-mi din fire din cauza folosirii exce- 

sive a acestei puteri personale, am spus Mareșalului; 
„Cunoaşteţi, domnule Mareşal, întinderea puterilor dom- 
niei-voastre?“ El mi-a zis: „Nu“. Eu i-am spus: „Ele sînţ 
mai mari decit cele ale lui Ludovic al XIV-lea, fiindcă 
Ludovic al XIV-lea trebuia să supună decretele sale Par- 
lamentului, în timp ce domnia-voastră n-aveţi nevoie 
să supuneţi actele voastre constituţionale Parlamentului, 
fiindcă acesta nu mai există. El mi-a zis: „E adevărat“, 

A doua zi, îl văd pe Mareșal. El îmi zice: „Cunoaşteţi 
întinderea puterilor mele?“ Eu i-am spus: „Nu, domnule 
Mareșal“, Mareșalul mi-a repetat ceea ce îi spusesem; 
Mareșalul a uitat că eu i-am spus acest lucru în ajun! 
Şi-mi amintesc că revenind în biroul meu le-am zis co- 
laboratorilor mei: „Ieri am făcut o treabă bună!“ 

Această relatare era menită, în intenţia lui Laval, să 
releve că el nu acorda însemnătate actelor constituțio- 
nale emise de P&tain. Dar, de fapt, Ptain apărea şi în 1u- 
mina convorbirii citate, ca un bătrîn senil, care nu mai 
Ştia prea bine ce spune şi ce face, ceea ce demonstra 
că Laval, persoana numărul doi a regimului de la Vichy, 
era, în realitate, cel care avusese cuvîntul decisiv. 

În şedinţa Înaltei Curți de Justiție, din 6 octombrie 
1945, a continuat interogarea inculpatului. Laval n-a 
contenit să folosească tactica sa anterioară, dînd răspun- 
suri evazive la toate întrebările și încercînd să semene 
confuzii. Apărătorii săi au ridicat din nou, într-o ma- 
nieră insolentă, problema că nu posedă piesele dosaru- 
lui. 

La întrebarea președintelui Mongibeaux, cum a putut 
inculpatul să se menţină în guvern, dacă era duşmănit de 
Petain, Laval a refuzat să răspundă. 

Atunci preşedintele a zis: 

— Am arătat motivele care au făcut să fiți menţinut 
alături de mareșalul Pâtain şi că nu e prea dificil de 
știut cine au fost persoanele care au acționat în acest 
sens, întrucît sînt identice cu cele care l-au obligat pe 
mareșalul Petain să vă ia din nou în guvern peste unan 
Şi jumătate. Și voi mai preciza: aceste persoane au un 
nume, sînt nemţii. 

Laval: Nu, domnule preşedinte! 

Președintele: E Abetz... 


Laval: Nu, domnule preşedinte! 

Președintele: Ba da. Nu vreau să mă postez în acuza- 


tor... dar sînt obligat, totuşi, să contribui la lămurirea 
cazului ... 
Laval: N-am nimic de răspuns... după declarația 


domniei-voastre .... 

Şi, în continuare, Laval a început să vorbească despre 
altceva, intenţionînd, în mod vădit, să neutralizeze im- 
presia lăsată de răspunsul său negativ, anterior. 

La invitaţia președintelui de a răspunde precis, în 
sfîrșit, la întrebările ce i se puneau, Laval a declarat că 
nu va mai da răspuns la nici o întrebare. 

Preşedintele a dispus suspendarea ședinței. 

Atitudinea provocatoare a lui Laval a indignat  asis- 
tența şi pe unii membri ai juriului. în sală s-au auzit 
cuvinte de protest. La reluare, președintele a declarat: 

— Acuzat, aţi dat explicaţii foarte lungi timp de două 
zile privind primul capăt de invinuire reţinut împotriva 
voastră: cel de complot contra securităţii interne a sta- 
tului: +. 

Rămiîne a doua inculpare: O cunoașteţi: cea de înţele- 
gere cu inamicul. Ştiţi pe ce se bazează... Vă invit să 
vă explicaţi asupra celei de a doua părţi a învinuiri- 
lor, formulate împotriva voastră. . . | 

Laval: Domnule preşedinte, modul ofensator în care 
mi-aţi pus întrebările mai înainte și manifestările ia 
care s-au dedat anumiţi juraţi îmi demonstrează că pot 
să devin victima unei crime judiciare. Nu vreau să-i fiu 
complice. Prefer să tac. 

Preşedintele Mongibeaux a dispus continuarea dez- 
baterilor prin audierea martorilor. Dar nefiind prezent 
nici un martor, şedinţa a fost suspendată. 


MARTORII 


La redeschiderea şedinţei, Laval a refuzat să se 
prezinte în faţa completului de judecată. Constatînd că in- 
culpatului i s-a adresat somaţia legală de a se prezenta 
la judecată, preşedintele a dispus continuarea dezba- 
țerilor. 

A fost audiat primul martor, fostul președinte al Repu- 
blicii Albert Lebrun, care, referindu-se la insistența lui 
Laval de a intra în guvern în iulie 1940, a arătat: 

— ... ceea ce pot spune este că ar fi fost mai bine 
pentru Franţa şi chiar pentru el ca ţara să fi fost admi- 
nistrată direct printr-un gauleiter (guvernator german) 
decît de un guvern francez care nu putea să aibă mai 
multă putere decît aparenţa și al cărui rol esențial urma 
să constea, în fond, în garantarea tuturor hotăririlor au- 
torităţilor de ocupaţie... 

Dezbaterile au fost reluate în ziua de 8 octombrie 
1945. Inculpatul şi apărătorii săi au refuzat să se pre- 
zinte. 

Martorul următor a fost generalul de corp de armată 
Doyen, care începînd de la 12 septembrie 1940 a fost un 
timp membru în Comisia de aplicare a armistițiului în- 
cheiat între Germania și Franţa. 

— ... Salvarea ţării noastre, nu putea veni decît din 
partea celor care continuau lupta împotriva  Germani- 
ei... Datoria tuturor francezilor era, deci, de a ajuta 
prin toate mijloacele pe cei care mai luptau pînă în mo- 
mentul cînd puteau relua armele, în mod deschis. Dim- 
potrivă, orice altă politică consistînd în a ajuta inami- 
cul... că se numește colaborare sau altceva, era o poli- 
tică criminală împotriva ţării. S-a găsit un om care s-a 
făcut părintele acestei politici şi a impus-o ţării. Acest 
om a fost Laval. Montoire a fost prima manifestare ofi- 
cială a acestei politici... Montoire trebuia să aibă o ur- 
mare... Domnii Abetz şi Laval au plănuit să provoace 
la Paris o mare manifestare franco-germană cu prilejul 
reîntoarcerii la Paris a rămășițelor pămînteşti ale fiului 
lui Napoleon, pe care Hitler ni le-a oferit într-un mo- 
ment, cînd, în mod cert, Franța nu le dorea. Cu acest 
prilej mareșalul Petain trebuia primit la Paris de către 
Hitler și această întrevedere ar fi pecetluit în ochii lu- 
mii ceea ce nu s-a putut arăta în mod evident la Mon- 
toire, adică reconcilierea  franco-germană, aservirea 
Franţei către Germania cu toate consecinţele sale. 

Apoi martorul a relatat cum a reușit cu sprijinul al- 
tor ofițeri patrioţi să-i explice lui Petain caracterul ru- 
şinos al întilnirii plănuite şi să-l determine să renunţe 
la ea, fapt pentru care ofițerii au fost admonestaţi de 
Laval. 

— Intimitatea lui (Laval) cu nemţii era totală. Voi 
spune că a fost chiar indecentă într-un moment cînd noi 

avem peste un milion şi jumătate de prizonieri care su- 
fereau după sîrmele ghimpate. Această intimitate nu a- 
ducea mult folos Franţei, dar în schimb aducea mult 
folos nemților... Cazul cel mai tipic al acestei perioade 
este afacerea minelor din Bor. Minele din Bor sînt cele 
mai bogate mine de cupru, ale Europei. Ele se află în 
Jugoslavia ..., delegaţia germană în Comisia de armi- 
stițiu presiona delegaţia franceză de a-i ceda aceste mine 
care erau proprietatea unui consorţiu francez... . În tim- 
pul lunii septembrie, în octombrie și în noiembrie nem- 
ţii au revenit la această problemă de nenumărate ori, 
pentru a obține cedarea minelor. Comisia de armistițiu 
şi-a menţinut poziţia, refuzînd în modul cel mai catego- 
ric cesiunea cerută. Stupefacţia mea a fost cu atît mai 
mare cînd la începutul lunii decembrie am aflat că mi- 
nele de la Bor au fost cedate nemților, la Paris, de că- 
tre domnul Laval... 

Din celelalte dispoziţii ale martorilor cităm pe cea a 
secretarului general al Federaţiei Franceze a Muncitori- 
lor Deportaţi și al familiilor lor, Beauchamp, care a vor- 
bit în numele celor 785.000 de tineri muncitori depor- 
taţi în Germania ca urmare a ordinelor date de Laval 
personal. 50.000 din aceștia și-au pierdut viaţa la locuri- 
le de muncă forţată din Germania hitleristă. Martorul a 
dat citire la numeroase documente, ordine, instrucţiuni, 
semnate de Laval, referitoare la deportarea muncitori- 
lor francezi în Germania. 


CUVINTUL PROCURORULUI GENERAL 


În şedinţa din 9 octombrie a luat cuvîntul procu- 
rorul general Mornet, care a spus printre altele: 

— „..trebuie să precizez... în ce condiţii are loc un 
proces, pe care, din partea mea, aș fi vrut să-l văd desfă- 
şurîndu-se într-o atmosferă mai senină. 

Nu putea să fie altfel cu un acuzat a cărui intenţie de a 
nu se lăsa judecat a devenit manifestă din prima zi. El a 
părăsit ședința urmat de avocaţii săi. În astfel de cazuri 
legea obligă pe preşedinte să asigure apărarea inculpatului 
delegîndu-i apărători din oficiu. Ceea ce președintele a și 
făcut conform art. 244 din Codul de instrucție criminală . . . 


203. 


În ce mă privește, oricare ar fi uniforma cu care sînt îm- 
brăcat aici, nu sînt decît o parte în faţa Înaltei Curți, ro- 
lul, datoria mea este de a expune pe ce temei şi de ce ur- 
mează să-l judecaţi pe Pierre Laval... 

Las la o parte, fireşte, cazul cînd politica, oricât de 
dezastruoasă ar fi pentru o ţară, izvorăşte dintr-o eroare de 
bună-credinţă. Dar spun că e criminală în sine dacă izvo- 
răşte din necunoașterea a ceea ce voi numi conştiinţa în- 
datoririlor pe care fiecare cetăţean al unei naţiuni le are 
faţă de această naţiune... 

După cîteva considerente preliminare, procurorul gene- 
ral Mornet expune rolul lui Laval, în diversele perioade 
ale activităţii sale politice: 

— ... Urmează apoi evenimentele tragice din lunile mai 
şi iunie 1940 cînd Pierre Laval, fără ca ideea de a-și vedea 
capitulînd țara să-i suscite vreo reacţie, apare din umbră, 
ca şi cum înfrîngerea ar fi fost pentru el o revanșă şi ora 
stabilită pentru a constitui un guvern sub.un drapel sus- 
ceptibil de a inspira tuturor o încredere pe care numai re- 
putaţia de șiretenie alui Pierre Laval nu putea s-o justi- 
fice, 

Apoi perioada de la 16 iunie la 10 iulie 1940 urmată 
de actele constituţionale din 11, suprimarea regimului re- 
publican, instaurarea unei politici de colaborare cu ina- 
micul, concretizată în persoana lui Laval al cărui nume va 
rămîne în veci legat de ea; şi poate şi mai mult în perioa- 
da ce a urmat, cînd a fost temporar îndepărtat de la pu- 
tere și cînd am asistat din partea presei Axei la desfășu- 
rarea unei campanii din cele mai violente în favoarea re- 
întoarcerii sale în guvern. 

În fine, într-o ultimă perioadă, Laval revine la putere, 
în aprilie 1942 şi atunci se realizează pe deplin, în politica 
şi actele sale, faimoasa sa frază: „Doresc victoria Germa- 
niei“. El n-o doreşte numai, dar o și pregătește ... 

Amintind rolul deţinut de inculpat în ce priveşte mă- 
surile rasiale, procurorul general a arătat: 

— La 3 octombrie 1940 a apărut o lege semnată de Pier- 
re Laval, pe atunci vice-președinte al Consiliului, exclu- 
zînd o întreagă categorie de francezi din comunitatea fran- 
ceză, interzicind evreilor accesul la toate funcţiile publice 
și la majoritatea profesiunilor, punîndu-le, repet, în afara 
patriei. Cu toate acestea, Laval a protestat la această bară, 

afirmînd că a fost inamicul persecuțiilor împotriva evrei- 
lor şi că a făcut totul pentru a-i scăpa... 

Nici în perioada cînd nu făcea parte din guvernul de 
la Vichy, Laval n-a încetat să militeze în favoarea Germa- 
niei. Procurorul general Mornet citează în această privin- 
ță mesajul adresat de Laval la 25 mai 1941 americanilor: 

„Exemplul dureros al ţării mele îmi permite să spun 
azi poporului american: 

Înainte de a vă lansa în marea aventură (referire la 
intrarea S.U.A. în război) reflectaţi asupra destinului unei 
ţări prietene, care în septembrie 1939 a fost aruncată în- 
tr-un război pierdut dinainte. De altfel, de ce ar duce 
America război? | 

Știu şi sînt impresionat, că unul din argumentele princi- 
pale folosit de cei care, la voi, doresc intervenţia activă în 
conflictul anglo-german constă în a zice: Trebuie eliberată 
Franţa. 

Acest sentiment vă cinsteşte, dar trebuie să afirm sus 
şi tare că actualmente această generozitate este deplasată 
și n-ar putea decît să provoace acte absolut prejudiciabile 
intereselor Franţei“. ; 

În vara anului 1942 anglo-saxonii au atacat teritoriul 
ocupat de hitlerişti, debarcînd un comando în dreptul loca- 
lităţii Dieppe din nordul Franţei, care a fost nimicit de 
nemți. 

Petain şi Laval nu s-au sfiit să felicite comandamentul 
german pentru „măturarea promptă a solului francez“ şi 
să transmită lui Hitler o scrisoare în care se spunea: 


„Domnule cancelar, după o convorbire pe care am avut-o 
cu președintele Laval şi ca urmare a ultimei agresiuni 
britanice, care a avut loc, de această dată, pe solul nos- 
tru, vă propun să luaţi în considerare participarea Fran- 
ţei la propria ei apărare. Semnat: Ph. Petain“. (lată, aşa- 
dar o nouă ofertă de colaborare militară cu naziștii). 

Procurorul general Mornet a spus în continuare: 

— În ziua de 22 iunie 1942, chiar în ziua cînd şi-a lan- 
sat provocarea: „doresc victoria Germaniei“, în aceeaşi 
zi Laval își lansează primul apel în favoarea plecării ma- 
sive de muncitori destinaţi să înlocuiască în uzinele Reich- 
ului pe cei pe care Hitler îi mobiliza la luptă pe frontul 
rus... Şi pentru a vă dovedi în ce măsură a fost lipsit de 
conștiință, subliniez că Laval a îndrăznit să pună pe ace- 

lași plan mobilizarea soldaţilor chemaţi să apere solul pa-— 
triei lor invadat şi rechiziţia în vederea muncii în Germa- 
nia. 


„Alții, a spus Laval, alţii în 1939, milioane, au primit or- 
dinul să plece. Nu li s-a lăsat latitudinea să discute, es 
au plecat. Veţi discuta, deci, voi, azi? Nu!“ 

Omul capabil de a face asemenea comparații între mo- 
bilizarea și recrutarea mîinii de lucru în favoarea Germa- 
niei, omul capabil de aşa ceva n-a fost constrîns să facă 
declaraţiile ce vi le-am citit. Îşi exprima propriile sale 
sentimente .... 

Am avut în Insulele Antile un vas port-avion, două 
crucișătoare, trei crucișătoare uşoare, opt petroliere, o sută 
şapte avioane și o rezervă de aur de aproximativ douăspre- 
zece miliarde. Ei bine, Laval n-a avut liniște şi a trimis 
ordine peste ordine pentru ca vasele și avioanele să fie 
distruse ca să nu cadă cumva în mîinile americanilor... 
Dar supun aprecierii domniilor voastre și scrisoarea adre- 
sată lui Hitler, la 22 noiembrie 1942, care de această dată 
nu privește flota de război, ci flota comercială pe care 
o aveam în Mediterană, scrisoare semnată Pierre Laval: 


„Domnule Cancelar ... doresc să vă informez că guver- 
nul francez a decis să pună la dispoziția dumneavoastră 
toate vasele de comerţ care se află în porturile noastre 
metropolitane în Mediterană .. .“* 


Astfel, domnilor, în timp ce se dispunea distrugerea 
flotei de război, franceze, mai degrabă decît de a o lăsa 
să-și reia locul în luptă, se ceda, fără contraprestaţie, și 
ilota noastră comercială Axei... 

Franța s-a spălat de rușine. Ea s-a reabilitat cu sîngele 
martirilor ei, ea s-a reabilitat graţie luptătorilor din ma- 
quis, retugiu pentru toţi acei care puteau să se sustragă 
conscripţiei în favoarea Germaniei, ea s-a reabilitat prin 
Rezistenţa sa, prin victoria dobîndită în comun pe trontu- 
rile Normandiei și Bretagnei. Dar, după cum am mai spus 
într-o altă ședință, politica guvernulului de la Vichy era 
cît pe aici s-o dezonoreze. Ei bine, afirm că aceasta este 
crima de neiertat pentru care, în numele patriei ultragiate, 
în numele martirilor ei, și gîndindu-ne şi la toţi acei pe 
care Curțile de Justiţie îi condamnă pentru a fi ascultat 
de ordinele guvernului prezidat de Laval, aceasta este 

crima pentru care nu este decît o sancțiune pe care o 
Curte de Justiţie o poate pronunța: aceasta e moartea. 

Laval... refuză să se prezinte în fața voastră pentru 
a se apăra. Este resursa sa supremă, voi zice:chiar suprema 
sa tactică. 

Aţi putut constata că de fiecare dată cînd i se pune o 
întrebare precisă, el o eludează, sau promite că va răs- 
punde printr-o notă care nu este decît o nouă modalitate 
de a eluda un răspuns, pe care nu-l poate da. În această 
situaţie, în faţa imposibilității de a răspunde la o între- 
bare precisă, el care, ca un jucător, s-a hazardat pînă la 
capăt, zicîndu-și: nu vor îndrăzni ... 

Ei bine, din partea mea... eu voi îndrăzni . . . Dreptatea, 
Franţa o așteaptă de cinci ani. Vă cer să pronunţaţi pe- 
deapsa cu moartea împotriva lui Pierre Laval. 

Preşedintele Curţii de Justiţie, constatînd că inculpa- 
tul, care trebuia să aibă ultimul cuvînt nu este prezent, 
precum şi lipsa apărătorilor săi, citește o scrisoare pe care 
a primit-o din partea lui Laval, care constituia un răspuns 
ia depoziţiile unor martori și îndeosebi ale generalului Do- 
yen, scrisoare în care Laval continuă să-şi nege vinovăția 
pentru faptele ce i se imputau. 

După citirea scrisorii, dezbaterile sînt închise şi Înalta 
Curte se retrage pentu a delibera. 

După o lungă deliberare, care se termină noaptea tîrziu, 
Înalta Curte de Justiţie pronunţă verdictul. Reţinînd vi- 
movăţia lui Pierre Laval pentru ambele capete de acuzare, 
pe baza articolelor 87 şi 75 din Codul penal și a ordonan- 
ței din 14 noiembrie 1944 Curtea îl condamnă pe Laval 
la pedeapsa cu moartea. Îl declară vinovat de lipsă de 
demnitate naţională și în consecinţă îl condamnă la degra- 
dare naţională şi pronunţă confiscarea totală a averii sale. 

Pedeapsa capitală a fost executată prin împușcare la 
15 octombrie 1945, la fortul Montrouge, în apropiere de 
Paris. 

